
1 Johdanto 


Suomen työnantajain keskusliiton (STK) toimitusjohtajan Päiviö Hete- 
mäen ja Suomen Ammattiyhdistysten keskusliiton (SAK) puheenjoh- 
tajan Niilo Hämäläisen neuvotellessa Leningradin ja Helsingin välisellä 
junamatkalla Suomen ensimmäisestä varsinaisesta tulosopimuksesta 5. 
joulukuuta 1967 (Kyntäjä 1993, 197) he halusivat varmistaa, että neuvo- 
teltavat asiat eivät pääse liian aikaisin julkisuuteen (Bergholm 2007, 406; 
Mansner 1990, 277). Keskusteluja käytiin pienessä piirissä, ja Rafael 
Paasion kansanrintamahallituksen asettama selvitysmies Keijo Liinamaa 
raportoi aika ajoin medialle niiden edistymisestä. Liinamaan sopimu- 
sesityksen valmistuttua Helsingin Sanomat kuitenkin kertoi järjestöjen 
sitä koskevista kannoista ja kuvasi paikoin värikästäkin eduskuntakes- 
kustelua sopimuksen edellyttämästä valtuuslaista. 

Reilut kaksikymmentä vuotta myöhemmin, neuvostokaupan romah- 
dettua ja vahvan markan politiikan uskottavuuden rakoillessa mediajul- 
kisuus koettiin talouspäättäjien keskuudessa edelleen riskiksi (Kantola 
2002ab). Devalvaatiosta puhumisen uskottiin nostavan korkoja ja heiken- 
tävän työllisyysnäkymiä (Kiander & Vartia 1998, 169). Valtiovarainmi- 
nisteri Iiro Viinaselle mediajulkisuuden paine oli kouriintuntuvaa, kun 
hän 14. marraskuuta 1991 löi Yleisradion toimittajan kanssa tuhannesta 
markasta vetoa, että devalvaatiota ei tule — ja hävisi vedon vielä samana 
päivänä (Viinanen & Heiskanen 2014, 18). 

Pääministeri Juha Sipilän valmistautuessa 16. syyskuuta 2015 pitä- 
mään televisiopuhettaan tekeillä olevasta yhteiskuntasopimuksesta päät- 
täjien sanomisia kommentoitiin jo reaaliaikaisesti sosiaalisessa mediassa, 
ja osapuolet käyttivät julkisuutta tietoisesti neuvottelupaineen luomiseen 
(Reunanen 2017). Välittömästi Sipilän tv-puheen jälkeen kaksi sanaval- 

mista kätilöä kommentoivat puhetta Yleisradion A-Studiossa ja väläyt- 
tivät mahdollisuutta korvata epäoikeudenmukaisilta tuntuneet yli- ja 
sunnuntaityön leikkaukset lomarahaleikkauksilla, mikä saikin halli- 
tuksen etsimään ratkaisua niiden avulla (mt., 107-108). 

Yllä esitetyt kolme välähdystä talous- ja työmarkkinapolitiikasta 
kuvaavat mediajulkisuuden kytkeytymistä talous- ja työmarkkinapoli- 
tiikkaan kolmella eri vuosikymmenellä. Ajankohtien poliittisten tilan- 
teiden eroista huolimatta julkisuus oli kaikissa tapauksissa yksi tärkeä 
poliittinen areena, joka päätöksiä tekevien ja niihin vaikuttamaan 
pyrkivien oli jollain tavalla otettava huomioon. Mediatutkimuksessa 
2000-luvulla suositun medioitumisteesin mukaan mediajulkisuuden 
merkitys politiikalle on kasvanut, ja mediasta on samalla kehittynyt yhä 
itsenäisemmin omista lähtökohdistaan julkisuuden rakentumista hallit- 
seva instituutio (Hjarvard 2013, 43; Strömbäck & Esser 2014). Talous- ja 
työmarkkinapoliittisen julkisuuden muutosta 1960-luvun lopulta 2000- 
luvulle tarkasteltaessa tällainen kehitys vaikuttaa ilmeiseltä. Medioi- 
tumiskeskustelussa vähemmälle huomiolle jäänyt jatkokysymys on 
kuitenkin se, minkälaiset muut tekijät kuin median ja politiikan toiminta- 
logiikat mahdollisesti osallistuvat julkisuuden rakentumiseen eri aikoina 
ja eri kysymyksissä. Myös yhteiskunnan ja kulttuurin yleisempi muutos 
vaikuttaa siihen, millaisin argumentein julkisuudessa on mielekästä 
esiintyä ja missä määrin eri osapuolet ylipäätään tarvitsevat julkisuutta 
omien tavoitteidensa ja toimiensa legitimoimiseen. Voikin olettaa, että 
samalla kun tulopolitiikka nykyisin on (määrällisesti) medioituneempaa 
kuin 1960-luvun lopulla, tämä medioituneisuus on myös jossain määrin 
(laadullisesti) erilaista (Kunelius, Noppari & Reunanen 2010, 64-72; 
Reunanen & Koljonen 2018). 

Tässä tutkimuksessa selvitetään, millainen ympäristö mediajulkisuus 
on ollut talous- ja työmarkkinapolitiikalle kolmella eri vuosikymmenellä. 
Tutkimusta motivoi kiinnostus siitä, miten kulloinenkin julkisuusympä- 
ristö vaikuttaa osapuolten mahdollisuuksiin hyödyntää julkisuutta oman 
vaikutusvaltansa vahvistamiseen työmarkkinaratkaisuja koskevissa 
neuvotteluissa ja valmistelutyössä. Empiirisesti keskitytään tutkimaan 
julkisuuden rakentumista mediateksteissä. Osapuolten vaikutusvaltaan 
ja neuvottelujen kulkuun heijastuvien vaikutusten pohdinta on sanoma- 
lehtiaineiston analyysiin pohjaavaa spekulaatiota ja tulkintaa. Tarkastel- 
tavina ovat vuonna 1968 solmittu ensimmäinen varsinainen tulopoliit- 


8 


Johdanto 


tinen sopimus (Liinamaa 1) sekä Esko Ahon ja Juha Sipilän hallitusten 
yritykset niin sanotuiksi ”yhteiskuntasopimuksiksi” vuosina 1991 ja 
2015. Sopimusten avulla yritysten kilpailukykyä oli tarkoitus kohentaa 
alentamalla niiden työvoimakustannuksia. Tutkimuksessa analysoidaan 
näitä tapauksia koskevaa kirjoittelua Helsingin Sanomissa. Tavoitteena 
on arvioida, millä tavoin kulloinenkin mediajulkisuus mahdollisesti tuki 
tai horjutti sopimusten syntyä ja eri osapuolten asemaa neuvotteluissa. 

Tarkastelua jäsentää siis yleinen kysymys politiikan medioitumisesta. 
Mutta sen sijaan, että selvitettäisiin etupäässä sitä, kuinka medioitunutta 
politiikka on kunakin ajankohtana ollut, tutkimus kysyy millä tavoin 
kulloinenkin mediajulkisuus on rakentanut (tulo)politiikan toimijoille 
poliittisen toiminnan ympäristöä. Tästä toimintaympäristöstä tunniste- 
taan erilaisia muutoksia ja pysyvyyksiä, jotka liittyvät niin tulopolitiikan 
puhetapoihin, julkisen argumentoinnin tapoihin kuin median/journa- 
lismin toimintaan. 

Politiikan näkökulmasta tarkastelua jäsentää kysymys korporatis- 
tisen ja pluralistisen päätöksentekotavan suhteesta (Lijphart 2012), mikä 
on ollut suomalaisen politiikan yksi keskeisistä jännitteistä vuosikym- 
menten ajan. Yhtäältä korporatistinen (kolmikantainen) päätöksenteko- 
tapa on nähty mahdollisuudeksi saada asioita sovituksi ja päätöksenteon 
osallisten intressejä puolustetuksi. Toisaalta korporatismia on syytetty 
erityisetujen ajamisesta sekä laajempia kansankerroksia edustavan 
eduskunnan vallan sivuuttamisesta. Eduskunnan on vaikea muuttaa 
työmarkkinajärjestöjen ja hallituksen ”kolmikannassa” sopimien ratkai- 
sujen sisältöä (Ruostetsaari 2014, 285; Wiberg 2014, 181). 

Tulopolitiikka (tupo) tarkoittaa tulonjaosta ja siihen liittyvistä työeh- 
doista sopimista keskitetysti, yleensä kolmikantaisissa neuvotteluissa.' 
Tulopolitiikka on yksi tärkeä työmarkkinapolitiikan toimintamuoto. 
Siinä on kyse yhteiskunnan tärkeimpien valtakeskittymien välisestä 
kamppailusta, jossa pelissä ovat vahvojen intressiryhmien taloudelliset 
edut sekä ”yhteiseksi eduksi” luonnehdittava kansantalouden ja valtion- 
talouden menestys. Tulopolitiikkaa tehdään neuvotteluhuoneissa, joissa 


Tässä tutkimuksessa tulopolitiikka-sanaa käytetään tämän perusmerkityksensä ohella 
myös laveammin viittaamaan työehdoista sopimiseen ylipäätään. Näin on esimerkiksi 
silloin, kun tulopolitiikassa sanotaan siirrytyn keskitetyistä liittokohtaisiin ratkaisui- 
hin. Sanan merkitys käy ilmi kulloisestakin asiayhteydestä. 

työmarkkinajärjestöjen ja muiden asianosaisten edustajat keskuste- 
levat erilaisten laskelmien tulkinnoista ja yrittävät päästä käsitykseen 
talouden tilasta ja toistensa liikkumavarasta. Tätä kabinettipolitikointia 
kehystää mediajulkisuus, joka sekin heijastuu neuvotteluihin ja vaikuttaa 
osapuolten keskinäisiin valta-asetelmiin. 

Tulo- ja työmarkkinapolitiikan tekemisen tapaan ja osallisten 
valtasuhteisiin ovat tietysti vaikuttaneet myös Suomen taloudellisen 
toimintaympäristön ja yhteiskuntapolitiikan muutokset. Heiskala ja 
Kantola (2010) luonnehtivat kehitystä 1960-luvulta 2000-luvulle siirty- 
mäksi hyvinvointivaltiosta valmentajavaltioon. Heidän mukaansa yksi 
keskeinen tekijä tässä muutoksessa on kilpailukyvyn idean sovellusalan 
laajeneminen 1980-luvulta lähtien vientituotteiden hintakilpailukyvystä 
yleisperusteluksi niin talouspolitiikassa laajemmin kuin myös muilla 
hallinnon aloilla (mt., 138). Muiksi valmentajavaltion tunnuspiirteiksi 
he luettelevat puolueiden ideatuotannon heikkenemisen, valtiovarainmi- 
nisteriön vallan vahvistumisen sekä ylipäätään hallinnon roolin vahvis- 
tumisen yhteiskunnallisessa ohjauksessa. Heiskala ja Kantola tekivät 
analyysinsä 2000-luvun alussa, minkä jälkeen puolueiden valta suhteessa 
hallintoon on ehkä jälleen ollut vahvistumaan päin. Tähän viittaa Sipilän 
hallituksen toiminta esimerkiksi edelleen jatkuvan sosiaali- ja terveys- 
palvelujen uudistuksen (sote) sekä vuonna 2016 solmitun kilpailukyky- 
sopimuksen yhteydessä. Työmarkkinapolitiikan näkökulmasta Suomen 
taloudellinen toimintaympäristö on kuitenkin pysynyt 2000-luvulla 
sikäli ennallaan, että Yhdysvaltain viimeaikaisista protektionistisista 
avauksista huolimatta Suomi on edelleen osa avointa kansainvälistä 
taloutta ja sidottu yhteisvaluutta euroon. 

Pekkarinen ja Vartiainen (1993, 400) luonnehtivat suomalaista tulo- 
politiikkaa valtiokeskeiseksi, koska valtio on ollut näkyvästi mukana 
”suostuttelijana” ja ”välittäjänä”. Suomen talouspolitiikan ”pitkää linjaa” 
on heidän mukaansa kuvannut erityisesti kustannusten ja tulonjaon 
säätely nopean kasvun ja investointien edellyttämän kannattavuuden 
säilyttämiseksi. Nämä teemat ovat korostuneet myös valtion talouspo- 
liittisissa interventioissa, kun se on pyrkinyt säätelemään kustannuksia 
ja ylläpitämään kilpailukykyä tulopolitiikan avulla. (Mt., 411.) Valtio on 
tyypillisesti tukenut maltillisia palkkaratkaisuja lupaamalla veronkeven- 
nyksiä tai sosiaaliturvan parannuksia siinä tapauksessa, että työntekijä- 

järjestöt suostuvat työnantajia tyydyttäviin palkankorotuksiin (Vihriälä 
2013, 9). 

Talouden kriisiytyessä sopiminen sekä vaikeutuu että helpottuu. 
Se vaikeutuu siksi, että osapuolet joutuvat tinkimään intresseistään 
tavanomaista enemmän. Erityisesti tämä koskee työntekijäpuolta. 
Kriisin ratkaisuksi on tavallisesti tarjottu kustannustason alentamista 
tai vähintään sen nousun pysäyttämistä, mikä merkitsee palkankoro- 
tusvaatimuksista tinkimistä tai niistä luopumista. Sopiminen toisaalta 
myös helpottuu, koska kriisi luo paineen tilanteen ratkaisuksi, ja kriisi 
tekee omista intresseistä tinkimisen hyväksyttävämmäksi eturyhmien 
sisällä. Kriisioloissa myös hallituksella on tavanomaista suurempi paine 
ja oikeutus puuttua työmarkkinaneuvotteluihin. Huolehtiakseen työl- 
lisyydestä, budjettitasapainosta sekä yhteiskunnan tarjoamista palve- 
luista, hallituksella on vahva intressi tukea talouden elinvoimaisuutta. 
Kaikissa tämän tutkimuksen esimerkkitapauksissa talous oli kriisissä 
tai vähintäänkin vakavissa ongelmissa, mikä lisäsi painetta sopimuksen 
syntymiseen mutta myös edellytti totuttua suurempia uhrauksia. Myös 
julkisuudella voi tällaisissa oloissa olla tavanomaista suurempi merkitys 
ratkaisun syntymiselle ja osapuolten valtasuhteille. 

Tulopoliittisissa neuvotteluissa kukin osapuoli nojaa omiin valta- 
resursseihinsa. Valtiota edustaa hallitus, ja se voi käyttää erityisesti 
finanssipoliittista valtaa ja lainsäädäntövaltaa. Työntekijäjärjestöjen valta 
puolestaan nojaa ensisijaisesti siihen, että työnantaja tarvitsee työnteki- 
jöiden työpanosta. Työnantajajärjestöjen valta taas perustuu työnantajien 
taloudellisiin resursseihin ja kykyyn maksaa työntekijöille palkkaa. 
Tuloneuvottelujen osallisia voikin luonnehtia politiikkaverkostoksi, jossa 
osapuolia sitoo toisiinsa riippuvuus toistensa hallitsemista resursseista 
(Compston 2009). 

Politiikkaverkosto on hyödyllinen käsite poliittisen vallan analyy- 
sissä, sillä se korostaa muodollisten valtasuhteiden ja säädösten sijaan 
sitä, miten ”politiikkaa oikeasti tehdään” (Vehkalahti 2017, 45). Politiik- 
kaverkoston käsitettä käyttävissä tutkimuksissa ollaan kiinnostuneita 
siitä, ketkä osallistuvat päätösten valmisteluun ja tekemiseen ja mikä 
on kenenkin vaikutusvalta päätösten muotoutumiseen. Itse politiikka- 
verkosto-käsite viittaa päätösten osallisiin sekä heidän välisiin suhteisiin 
ja vuorovaikutukseen (Compston 2009; Vehkalahti 2017, 47). Politiikka- 
verkostojen tutkimuksessa korostuu kunkin osapuolen resurssien lisäksi 


11 


Tupo ja media 


myös verkoston itsensä tuoma vaikutusvalta. Paljon vuorovaikutussuh- 
teita omaavien tahojen ajatellaan olevan verkostossa ”keskeisiä” ja niiden 
joihin muut ottavat usein yhteyttä ajatellaan olevan siinä "arvovaltaisia? 
(Ruostetsaari 2014, 188-189). Verkostoissa valtaa voi ansaita toimimalla 
niissä aktiivisesti ja hankkimalla näin arvostusta ja luottamusta (Kune- 
lius ym. 2010, 221). 

Politiikkaverkostot ovat keskenään lomittuvia yhteistoiminnan ja 
kamppailun piirejä, joista osa on tiiviitä, luottamuksellisia ja yhteisiin 
intresseihin nojaavia, kun taas toisissa kyse on eri intressejä edusta- 
vien henkilöiden ja ryhmittymien etäisemmästä vuorovaikutuksesta 
(Smith 1993, 59-60). Esimerkiksi ammattiyhdistysliikkeen piirissä voi 
muodostua suhteellisen samanmielisiä verkostoja, kun taas verkostoissa, 
joissa työntekijäjärjestöt, työnantajajärjestöt, virkamiehet ja poliitikot 
neuvottelevat ratkaisuista, intressit ja näkökannat poikkeavat toisistaan 
enemmän. 

Vuonna 2009 suomalaisille päättäjille tehdyn kyselyn mukaan 
mediajulkisuus on yksi olennainen tekijä, joka voi lisätä vaikutusvaltaa 
politiikkaverkostoissa. Peräti 79 prosenttia vastanneista oli täysin tai 
jokseenkin samaa mieltä väitteestä ”olen huomannut, että mediassa esiin- 
tyminen on lisännyt omaa tai organisaationi vaikutusvaltaa työryhmissä, 
neuvotteluissa tai muissa vastaavissa tilanteissa”. (Kunelius ym. 2010, 
383.) Mediajulkisuuden tuki vaikutusvallalle koettiin kuitenkin selvästi 
pienemmäksi kuin ”oma osaaminen”, ”oma aktiivisuus ja ansaittu luot- 
tamus” tai ”virallinen asema ja valtaoikeudet”? (mt., 385). Nämä tulokset 
samalla sekä korostavat että suhteellistavat mediajulkisuuden merkitystä 
politiikkaverkostojen osallisten valtasuhteisiin. Media on olennainen 
tekijä muttei kuitenkaan kaikkein olennaisin. 

Tässä tutkimuksessa median roolia politiikkaverkostoissa tarkastel- 
laan verkoston osallisten julkisten esiintymisten avulla. Ne ymmärretään 
poliittisiksi ”performansseiksi” (Hajer 2009; Kreiss, Meadows & Remen- 
sperger 2015), joilla vaikutetaan erilaisten intressien ja näkemysten oikeu- 
tukseen ja uskottavuuteen. Performansseilla osapuolet pyrkivät paranta- 
maan omia neuvotteluasemiaan ja horjuttamaan vastustajiaan. Kyse ei 
niinkään ole siitä, että performanssit vakuuttaisivat neuvottelujen toisia 
osapuolia esitettyjen näkemysten viisaudesta. Sen sijaan performanssien 
avulla haetaan toimille oikeutusta sekä omien että vastapuolen tausta- 
joukkojen keskuudessa (Reunanen 2017). Valitsijoista tai jäsenkunnasta 

riippuvaiset päättäjät tarvitsevat hyväksynnän toiminnalleen. Jos tuki on 
vahvaa, se parantaa neuvotteluasemaa. 

Mediajulkisuutta tarkastellaan tässä siis siltä kannalta, millaisen 
poliittisten performanssien areenan se kussakin tapauksessa muodostaa. 
Kyse on ”toimijanäkökulmasta medioitumiseen” (Van Aelst & Walgrave 
2016) siinä mielessä, että tarkasteltavana on kulloisenkin mediaympä- 
ristön merkitys politiikan toimijoiden performanssien ja vaikutusvallan 
kannalta. Tarkastelu ei kuitenkaan keskity toimijoiden tavoitteisiin 
ja intresseihin mediajulkisuuden suhteen (mikä olisikin helpompaa 
toimijoita haastattelemalla) tai heidän arvioihinsa mediajulkisuuden 
vaikutuksista (Lengauer, Donges & Plasser 2014), vaan kunkin ajan- 
kohdan mediajulkisuuden ominaispiirteisiin poliittisten performanssien 
kannalta. Analyysi pyrkii tältä osin vastaamaan politiikan medioitu- 
mista koskevaan kysymykseen siitä, millä tavoin median rooli talous- ja 
työmarkkinapolitiikassa on muuttunut viimeisten, noin viidenkym- 
menen vuoden aikana. 

Tutkimus perustuu sanomalehtijuttujen sisällönanalyysiin. Kustakin 
tarkasteltavasta tapauksesta valitaan analyysin kohteeksi Helsingin Sano- 
mien sitä käsittelevät jutut yhdeltä tapaukselle keskeiseltä ajanjaksolta.? 
Lähtökohtana on ajatus, että analyysin kohteena olevat mediatekstit 
ilmentävät niitä monimutkaisia sääntöjä ja voimia, jotka rakenteistavat 
kulloistakin poliittista julkisuutta ja asettavat ehtoja julkiselle poliit- 
tiselle toiminnalle. Mediatekstit ovat tietysti vain epäsuora todistus- 
aineisto tämän julkisuustilan dynamiikasta ja mahdollistavat tulkinnan 
sitä ohjaavista voimista. Tätä tulkintaa rakennetaan tässä tavalla, joka 
laventaa ja tarkentaa medioitumistutkimuksen vallitsevaa lähestymis- 
tapaa (ks. Kumpu, Kunelius & Reunanen 2019). Tämä tehdään seuraa- 
vien kolmen teoreettisen ja analyyttisen siirron avulla: 

1. Tarkastelu nojaa ajatukselle, että politiikka on aina politiikkaa 
jostakin. Tutkimuksen kohteena ei näin ole politiikan ja median suhde 
yleisesti vaan mediajulkisuuden rooli nimenomaan talous- ja työmark- 
kinapolitiikassa. Oletus on, että politiikan medioituminen talouspolitii- 
kassa voi olla hyvinkin erilaista kuin esimerkiksi ympäristöpolitiikassa. 
Näin on jo siksi, että talouspolitiikka ja ympäristöpolitiikka kytkeytyvät 


2 


?  Tutkimusaineistot ja tutkimusmenetelmät esitellään yksityiskohtaisesti liitteessä 1. 

erilaisiin käsitteistöihin ja toimijaverkostoihin ja myös niihin kytkeytyva 
journalistinen ammatillisuus on jossain määrin eriytynyttä ja erilaista. 

2. Tarkastelemalla mediatekstien ominaispiirteitä poliittisia perfor- 
mansseja mahdollistavina horisontteina tutkimus kytkee politiikan 
medioitumisen toimijanäkökulman mediatekstien analyysiin. Oletus 
on, että mediateksteistä eriteltävät toimintahorisonttien rakennepiir- 
teet vaikuttavat julkisuuden käyttöarvon jakautumiseen politiikkaver- 
kostoissa ja tätä kautta politiikan osallisten keskinäisiin suhteisiin ja 
valta-asemiin. 

3. Tutkimuksessa laajennetaan medioitumistutkimukselle tyypil- 
listä tapaa tarkastella politiikan julkisuutta yksinomaan politiikan ja 
median institutionaalisten logiikoiden keskinäissuhteen kannalta. Sen 
sijaan että oltaisiin kiinnostuneita vain siitä, miten poliitikko sopeutuu 
medialogiikkaan tai hyödyntää mediaa tarkoituksiinsa, tässä tutki- 
muksessa otetaan tämän institutionaalisen toimintahorisontin lisäksi 
tarkasteltaviksi myös kaksi muuta julkisen toiminnan horisonttia, jotka 
politiikkaan julkisesti osallistuvien on otettava huomioon. Nämä ovat 
kulloiseenkin aihepiiriin ja ajankohtaan kytkeytyvä diskurssiympäristö 
sekä kielen ymmärrettävyyteen ja politiikan normatiiviseen perustaan 
kytkeytyvät rationaalisuuden vaateet. Näiden kaikkien kolmen toimin- 
tahorisontin huomioiminen laventaa tutkimuksen politiikan ja median 
välisen institutionaalisen suhteen kuvauksesta yleisemmäksi julkisen 
politikoinnin ehtojen ja rakennepiirteiden analyysiksi. 

Tutkimuksen empiirisissä luvuissa talous- ja työmarkkinapolitiikan 
esimerkkitapauksia tutkitaan näitä kolmea toimintahorisonttia erittele- 
vien tekstianalyysien avulla. Tätä ennen tässä johdantoluvussa tehdään 
vielä katsaus suomalaisen tulopolitiikan historiaan, esitellään analyysin 
kohteiksi valitut tapaukset, kuvataan politiikan medioitumista koskevaa 
aiempaa tutkimusta ja esitellään tarkemmin tämän tutkimuksen lähtö- 
kohtana olevat kolme julkisen politikoinnin toimintahorisonttia. 

Tulopolitiikan kehitys Suomessa 


Kiander, Sauramo ja Tanninen (2008, 6) arvioivat vuonna 2008, etta tulo- 
poliittisten kokonaisratkaisujen aika on Suomessa ohi, koska Elinkeino- 
elämän keskusliitto oli juuri päättänyt olla enää osallistumatta niiden 
tekemiseen. Arvio osui sekä oikeaan että väärään. Väärään se osui sikäli, 
että muutaman liittokierroksen jälkeen työmarkkinoiden keskusjärjestöt 
tekivät vuosille 2012 ja 2013 keskitetyn raamisopimuksen, minkä jälkeen 
solmittiin kolmevuotinen keskitetty työllisyys- ja kasvusopimus ja edel- 
leen vuonna 2016 keskusjärjestöjen neuvottelema kilpailukykysopimus. 
Oikeaan kirjoittajat osuivat siinä, että työnantajapuolen linjaratkaisu ja 
tahtotila näyttävät pitävän: syksyllä 2016 Elinkeinoelämän keskusliitto 
jälleen ilmoitti lopettavansa työehtosopimuksista neuvottelun, ja sen 
jälkeen neuvottelukierrokset on käyty liittokohtaisesti. Työnantajapuoli 
siirtää näin määrätietoisesti vastuuta työehdoista liittotasolle ja tavoit- 
telee sopimusvallan siirtämistä edelleen yritystasolle. 

Tulopolitiikka vakiintui toisen maailmansodan jälkeen useissa 
Länsi-Euroopan maissa osaksi valtioiden kansallista talouspolitiikkaa. 
Taustalla olivat sodan jälkeisen maailmantalouden ja kansainvälisen 
työnjaon muutokset. Talouskasvu oli nopeaa, mikä herätti uskoa siihen, 
että valtion toimenpiteiden, taloustieteilijöiden mallien ja kansainvä- 
listen taloussuhteiden tarkoituksenmukaisten järjestelyjen avulla pääs- 
täisiin jatkuvaan kasvuun. Läntisten teollisuusmaiden omaksuma talo- 
udellisen kasvun politiikka edellytti valtiolta sääntelyä, joka kohdistui 
muun muassa palkkoihin, työvoiman liikkuvuuteen, koulutukseen ja 
tieteellis-teknisiin innovaatioihin. Tulopolitiikka liittyi siis luontevasti 
kasvupolitiikkaan. Tulopolitiikan taustalla olivat myös tuotantoelämän 
rakennemuutokset, kuten palkkatyön voimakas kasvu ja pyrkimys sito- 
uttaa työväenliike ja ammattiyhdistysliike vastuuseen talouden kehityk- 
sestä. (Kyntäjä 1993, 17-24.) 

Suomessa tulopolitiikan alkupiste voidaan paikantaa niin sanottuun 
tammikuun kihlaukseen talvisodan aikana, kun työnantajat hyväksyivät 
ammattiyhdistysliikkeen neuvottelukumppanikseen (Kiander 2008, 
13). Ulkomaankaupan liberalisointi vuoden 1956 jälkeen ja taloussuh- 
teiden järjestäminen EFTA:n kanssa 1961 merkitsivät Suomen suuntau- 
tumista vapaakauppaan, ja tulopolitiikka alkoi vaikuttaa tarpeelliselta 

myös kansainvälisestä kilpailukyvystä huolehtimisen kannalta. Tulo- 
politiikkaa valmisteltiin määrätietoisesti 1960-luvulla, ja valmistelun 
tärkeimmät asiakirjat ovat Talousneuvoston mietinnöt lähivuosien 
kasvupolitiikasta (Talousneuvosto 1965) ja tulopolitiikan kehittämisestä 
(Talousneuvosto 1967). (Kyntäjä 1993, 73-77.) Modernin tulopolitiikan 
kauden katsotaan Suomessa alkaneen vuonna 1968, kun Keijo Liinamaan 
johdolla solmittiin kattava tulopoliittinen ratkaisu, Liinamaa I (Kiander 
2008, 13). Sopimuksella pyrittiin hillitsemään lokakuussa 1967 tehdyn 
devalvaation aiheuttamia hintojen ja palkkojen nousupaineita. 

Yllä kuvatut kehityskulut tuovat esiin kaksi ulottuvuutta (kuvio 1.1), 
joilla suomalaisesta tulopolitiikasta on sotien jälkeen kamppailtu. Ensin- 
näkin tulopolitiikka voi vaihdella hajautuneen ja keskitetyn sopimistavan 
välillä. Hajautuneessa sopimistavassa työehdoista sovitaan yrityksissä 
tai liitoissa. Keskitetyssä sopimistavassa ratkaisut tehdään keskusjärjes- 
tötasolla ja pyritään eri toimialoilla yhtenäiseen linjaan. Sotien jälkeen 
suunta oli ensin kohti keskitetympää sopimistapaa, mutta 2000-luvulla 
erityisesti työnantajapuoli on tavoitellut hajautuneempaa mallia. Toinen 
ulottuvuus puolestaan määrittää työmarkkinajärjestöjen ja parlamen- 
taarisen politiikan välistä suhdetta järjestövetoisen ja parlamentaarisen 
sopimistavan välisellä ulottuvuudella. Järjestövetoisessa sopimistavassa 
hallitus tekee niin sanottua kolmikantaista yhteistyötä työmarkkinajär- 
jestöjen kanssa, kun taas parlamentaarisessa sopimistavassa hallituksen 
ja järjestöjen suhde on etäisempi. Keskitettyä ja järjestövetoista sopimis- 
tapaa kutsutaan usein korporatistiseksi ja hajautuneempaa, parlamentaa- 
rista mallia pluralistiseksi (Lijphart 2012). 

Kiander ja kumppanit (2008) käyttävät tässä yhteydessä poliittisen 
vaihdannan käsitettä sekä Baglionin erottelua kahteen erilaiseen poliit- 
tisen vaihdannan tapaan: korporatistiseen ja pluralistiseen vaihdantaan. 
Poliittisessa vaihdannassa osapuolet vaihtavat toisilleen merkittäviä 
”hyödykkeitä”. Parlamentaariset instituutiot voivat tarjota esimerkiksi 
sosiaaliturvauudistuksia tai verotuksen muutoksia, kun työmarkkinajär- 


Lijphart (2012, 159) erottaa korporatismista neljä piirrettä: 1) etujärjestöt ovat suh- 
teellisen suuria ja harvalukuisia, 2) ne ovat organisoituneet kansallisiksi keskusjärjes- 
töiksi, 3) näiden keskusjärjestöjen johto - erityisesti työntekijä- ja työnantajakeskus- 
järjestöjen — pitää tiiviisti yhteyttä toisiinsa sekä hallituksen edustajiin, 4) tavoitteena 
on tällä tavoin saada aikaan keskitettyjä, niin sanottuja kolmikantaisia sopimuksia. 
Etujärjestöpluralismia puolestaan luonnehtivat päinvastaiset piirteet. 

jestöt puolestaan voivat tarjota esimerkiksi palkkamalttia tai työrauhaa. 
Korporatistisessa vaihdannassa työmarkkinajärjestötosallistuvat poliitti- 
seen päätöksentekoon yhdessä hallituksen kanssa, kun taas pluralistiselle 
vaihdannalle on tyypillistä, että ammattiyhdistysliike tekee yhteistyötä 
vasemmistopuolueiden kanssa, jotka puolestaan pyrkivät edistämään 
palkansaajille tärkeitä asioita eduskunnassa. Porvaripuolueet vastaa- 
vasti ajavat tyypillisesti työnantajapuolelle tärkeitä asioita. Pluralistiseen 
vaihdantaan nojaavassa mallissa hallitus voi harjoittaa parlamentaarisen 
tukensa nojalla suhteellisen itsenäistä talous-, työmarkkina- ja sosiaali- 
politiikkaa, kun taas korporatistisesti toimittaessa työmarkkinajärjes- 
töjen ja hallituksen yhteistyö on institutionalisoitunut kolmikantaisiin 
tulopoliittisin neuvotteluihin, joissa järjestöjen vaikutusvalta korostuu 
työehtojen lisäksi myös talous- ja sosiaalipolitiikan piiriin kuuluvissa 
asioissa. 

Suomessa korporatistisella vaihdannalla ja päätöksenteolla oli 
talouspolitiikassa vahva asema jo ennen tulopolitiikkaa ja työmark- 
kinajärjestöjen tuloa mukaan pankkien ja elinkeinoelämän siihen 
asti dominoimaan korporatistiseen päätöksentekoon (Pekkarinen 
& Vartiainen 1993, 338). Vaikka sotien jälkeen vasemmiston asema 
hallituksessa ja eduskunnassa oli vahva, Pekkarisen ja Vartaisen 


Keskitetty 


nia Parlamentaarinen 
Tulopoliittiset <+—> talous- ja 
kokonaisratkaisut sosiaalipolitiikka 


Järjestövetoinen Parlamentaarinen 


Liittokierrokset 
Paikallinen 
sopiminen 


Hajautunut 


Kuvio 1.1. Tulopolitiikan kaksi rakenteellista ulottuvuutta 

(1993, 342) mukaan niiden vaikutusvalta ei ulottunut esimerkiksi 
Suomen Pankin raha- ja valuuttakurssipolitiikkaan. Ammattiyh- 
distysliikkeen ja vasemmistopuolueiden sidos oli sotien jalkeisina 
vuosikymmeninä kiinteä, ja esimerkiksi Työväen ja Pienviljelijäin 
Sosialidemokraattisen Liiton (TPSL) kolme ministeriä Ahti Karjalaisen 
vuonna 1962 aloittaneessa hallituksessa edustivat itse asiassa SAK:ta 
(Bergholm 2007, 185-196). Tässä mielessä työmarkkinajärjestöjen ja 
hallituksen korporatismi oli vahvaa ja näkyvää jo 1960-luvun alkupuo- 
lella. 

Varsinaisen tulopolitiikan kaudella 1960-luvun lopulta alkaen halli- 
tuksen ja työmarkkinajärjestöjen korporatistinen yhteistyö muuttui 
pitkäjänteisemmäksi ja tavoitteellisemmaksi ja institutionalisoitui keski- 
tettyihin sopimusratkaisuihin, joita hallitukset tukivat sitoutumalla 
erilaisiin sosiaalipoliittisiin uudistuksiin ja veroratkaisuihin. Toisinaan 
valtiovalta on pyrkinyt irtautumaan tästä menettelytavasta ja yrittänyt 
tehdä työmarkkinoita sivuavia talous- ja sosiaalipoliittisia päätöksiä 
työmarkkinajärjestöistä riippumatta. Tämä jännite suhteessa järjestöve- 
toiseen sopimistapaan on kuviossa 1.1 merkitty numerolla 1. Toistaiseksi 
hallitukset ovat yleensä joutuneet peräytymään näissä hankkeissaan. 
Erityisesti työnantajapuoli on puolestaan aika ajoin halunnut muuttaa 
keskitettyä sopimistapaa hajautetummaksi, liitto- ja yritystasolle. Muuta- 
mien liittokierrosten jälkeen kuitenkin aina palattiin keskitettyihin 
sopimuksiin. On myös kiistelty siitä, missä määrin paikallisen sopimisen 
ehdoista päätetään järjestöjen kesken ja missä määrin parlamentaarisesti. 
Nämä jännitteet on kuviossa merkitty numerolla 2. Aivan viime vuosina 
on kuitenkin alkanut näyttää siltä, että neuvottelut työehdoista ovat 
aiempaa pysyvämmin muuttumassa hajautuneemmiksi. Tähän viittaa 
Elinkeinoelämän keskusliiton vetäytyminen tulopoliittisista ratkaisuista 
sekä sen päätös helmikuussa 2017 irtisanoa keskusjärjestösopimukset, 
joilla oli säädelty muun muassa luottamusmiesten asemaa ja ammatti- 
liittojen jäsenmaksujen perimistä. Syksyn 2017 ja kevään 2018 liittokier- 
roksella eri alojen palkkaratkaisut tosin noudattivat varsin tarkoin niin 
sanottua ”yleistä linjaa”. 

Suomen taloudellinen ja poliittinen toimintaympäristö on 1960- 
luvun jälkeen muuttunut selvästi. Talouden sääntelyä on purettu, ja 
lisäksi Suomi on liittynyt Euroopan Unionin jäseneksi ja siirtynyt yhteis- 
valuutta Euroon. Myös eduskunnan määräenemmistösäännöksiä on 

lievennetty, mikä on tehnyt enemmistöhallituksista aiempaa vahvempia. 
Näistä muutoksista huolimatta tulopolitiikan tavoitteet ja ristiriidat ovat 
monin osin pysyneet yllättävänkin samanlaisina. Esimerkiksi Kyntäjän 
1990-luvun alussa luonnehtima tulopoliittisen argumentaation rakenne 
(kuvio 1.2) vaikuttaa edelleen monin osin pätevältä. Argumentaatiossa 
tavoitteet perustellaan tosiasioilla, joita kehystävät yleisesti hyväksytyt 
asiantilat eli *valtuutukset”, jotka nivoutuvat suomalaisen yhteiskunnan 
institutionaalisiin piirteisiin ja joita ei keskustelussa erityisesti nosteta 
esiin eikä kiistetä. 


Tosiasiat » NIIN Tavoitteet 
* työttömyys * kasvun ensisijaisuus 
* korkea kustannustaso * investointien rahoitus 
* heikko kilpailukyky * kulutuksen ja nimellistulojen rajoittaminen 
* suhdannevaihtelut * julkinen säästäminen 
* hyvinvointi- ja tasa-arvotavoitteet 
KOSKA 


Valtuutukset (yleisesti hyväksytyt asiantilat) 


* yksipuolinen teollisuus 

* alhaisen jalostusasteen vienti 

* rakenteelliset jäykkyydet ja kilpailun puute 

* maatalouden erikoisasema 

* epäselvät valta- ja vastuusuhteet 

* vahvat etujärjestöt 

* tasaväkiset puolueet 

* itsenäinen keskuspankki ja heikot hallitukset 
* perustuslain säännökset 


Valtuutuksia määrittävät 
institutionaaliset 
peruspiirteet 


Kuvio 1.2. Tulopoliittisen argumentaation rakenne (Kyntäjä 1993, 262.) 


Talous- ja tulopolitiikkaa määrittävät tosiasiat tuntuvat pysyneen 
poliittisessa retoriikassa hyvinkin ennallaan. Sen sijaan tavoitteet sekä 
valtuutuksia määrittävät institutionaaliset peruspiirteet ovat muuttuneet 
enemmän. Nykyisin ei enää niinkään olla huolissaan investointien rahoi- 
tuksesta kuin investointihalukkuudesta, ja kulutustakin pyritään pikem- 
minkin rohkaisemaan kuin rajoittamaan. Kasvun ensisijaisuus ja valtion 
velkaantumisen hillitseminen ovat kuitenkin keskeisiä tavoitteita edel- 
leen. Institutionaalisista peruspiirteistä teollisuus on monipuolistunut, 
viennin jalostusaste on kohonnut, kilpailu on lisääntynyt, maatalouden 
asema on heikentynyt, hallitukset ovat vahvistuneet ja keskuspankin 
itsenäisyys on heikentynyt. Kuitenkin valta- ja vastuusuhteet työmarkki- 
najärjestöjen, valtionhallinnon ja parlamentaarisen järjestelmän kesken 
ovat edelleen enemmän tai vähemmän tulkinnanvaraisia, etujärjestöt 

ovat vahvoja, ja puolueet joutuvat neuvottelemaan hallituskoalitiosta 
suhteellisen tasavahvoista asetelmista. 


Liinamaa 1968, Aho 1991 ja Sipilä 2015 


Tässä tutkimuksessa mediajulkisuuden roolia tulopolitikassa tarkastel- 
laan kolmen esimerkkitapauksen avulla. Nämä ovat Liinamaan ensim- 
mäinen tulopoliittinen ratkaisu vuodelta 1968, Esko Ahon hallituksen 
yhteiskuntasopimushanke vuodelta 1991 ja Juha Sipilän hallituksen 
yhteiskuntasopimushanke vuodelta 2015. Tapaukset muistuttavat toisiaan 
sikäli, että niissä kaikissa hallitus yritti kattavan tulosopimuksen avulla 
turvata kotimaisen teollisuuden kilpailukykyä ja edesauttaa näin työlli- 
syyttä ja valtiontalouden tasapainoa. Kaikissa myös toimittiin taloudel- 
lisen kriisiin oloissa, joissa kriisitietoisuus oli laajasti jaettua.* Kuitenkin 
ensimmäisessä tapauksessa ratkaisun avulla pyrittiin vakauttamaan 
hintoja ja palkkoja jo tehdyn devalvaation jälkeen, toisessa tapauksessa 
pyrittiin vakuuttamaan sijoittajia talouden kestävyydestä, jotta devalvaa- 
tiolta vältyttäisiin, kun taas kolmannessa tapauksessa Suomi oli siirtynyt 
eurovaluuttaan, ja kilpailukykyongelmia oli mahdollista ratkoa ainoas- 
taan tuottavuutta kohentamalla tai kustannustasoa alentamalla. 
Vuodelta 1968 tarkasteltava Liinamaa I -sopimus aloittaa institu- 
tionalisoidun tulopolitiikan kauden. Tuolloin talous oli vielä paljolti 
säänneltyä, ja Suomi oli vasta siirtymässä avoimeen kansainväliseen 
kauppaan. Kyntäjän (1993, 197) mukaan ratkaisevat neuvottelut käytiin 
”pienessä piirissä SAK:n ja STK:n välillä”. Taustalla oli kuitenkin ylei- 
sempi pyrkimys suunnitelmalliseen talouspolitiikkaan, ja myös maan 
hallitus sekä Maa- ja metsätaloustuottajain Keskusliitto (MTK) olivat 
hankkeessa aktiivisia (Bergholm 2007, 406-407). Järjestöjen piirissä oli 
myös epäluuloa sopimusta ja hallituksen talouspoliittista linjaa kohtaan. 
Vielä marraskuussa 1967 tuolloinen valtiovarainministeri Mauno 
Koivisto joutui painostamaan etujärjestöjä koordinoidun, taloutta 
vakauttavan tulopolitiikan kannalle: jos järjestöt eivät kuuntele halli- 
tusta, hallitus tekisi silloin omia ratkaisujaan ja keskittyisi puolustamaan 


4 Vuoden 2015 osalta on ehkä kuitenkin luontevampi puhua pitkittyneestä taantumasta 


kuin akuutista kriisistä. 

rahan arvoa sekä passiiviväestön* toimeentuloa (Bergholm 2007, 397; 
Koivisto 1978, 26). Järjestövetoisuuden ja parlamentaarisuuden välinen 
jännite (ks. kuvio 1.1) oli siis ilmeinen jo 1960-luvulla. Joulukuun alussa 
1967 SAK:n ja STK:n ylimmät johtajat kuitenkin vakuuttuivat vakautta- 
misen välttämättömyydestä (Bergholm 2007, 406), ja sopimuksen tekoa 
helpotti myös se, että vasemmistopuolueet olivat hallituksessa ja että 
hallituksen tukena oli vasemmistoenemmistöinen eduskunta (Kyntäjä 
1993, 198). 

Liinamaan sopimus ja sen valmistelu edustavat korporatistista ja 
keskitettyä toimintatapaa. Sopimuksen jälkeen aina 1990-luvulle asti 
tulopolitiikan avulla on parannettu työntekijöiden sosiaaliturvaa ja 
tuettu palkansaajien reaaliansioiden kasvua. Kiander (2008, 20) tote- 
aakin, että jälkikäteen arvioiden ”vuosien 1968-1988 tulopolitiikan 
kausi oli ay-liikkeen ja poliittisen vasemmiston tavoitteiden kannalta 
erittäin hyvää aikaa, vaikka aikalaiskriitikot eivät pitäneetkään tuloksia 
riittävän hyvinä”. Kyntäjän (1993, 235) mukaan usko keskitettyyn tulo- 
politiikkaan alkoi horjua 1980-luvulla, koska tulopolitiikalla ei vahvojen 
toimihenkilöliittojen takia kyetty sopeuttamaan julkisen sektorin palk- 
kakehitystä avoimen sektorin vaatimuksiin. 1980-luvun lopussa alka- 
nutta ja 1990-luvun alussa syventynyttä talouskriisiä alettiin silti ratkoa 
keskitetyn tulopolitiikan avulla. Tämä kriisi kuitenkin muutti tulopo- 
litiikan luonnetta. Sosiaaliturvan parannusten sijaan tulopolitiikan 
painopisteeksi tulivat etuisuuksien heikennykset. Esimerkiksi eläkeikää 
nostettiin. Kianderin (2008, 25) tulkinnan mukaan ay-liike ja poliittinen 
vasemmisto suostuivat heikennyksiin säilyttääkseen hyvinvointivaltion 
rakenteita ja puolustaakseen omia vaikutusmahdollisuuksiaan. 

Toinen tarkasteltava tapaus, Esko Ahon hallituksen yhteiskuntaso- 
pimushanke kesällä ja syksyllä 1991, ajoittuu akuuttiin talouskriisiin. 
Teollisuuden kansainvälinen kilpailukyky oli heikentynyt, kotimark- 
kinoiden kysyntä oli jyrkässä laskussa ja epäluottamus markan arvoon 
kulutti valuuttavarantoja ja nosti korkoja. Helppo ratkaisu vientiteolli- 
suuden pulmiin olisi ollut devalvaatio, jota vientiteollisuuden edustajat 
ja osa taloustutkijoistakin toivoivat (Kiander & Vartia 1998, 83). Markka 
kuitenkin sidottiin kesäkuussa 1991 ecuun ilman devalvaatiota. Yksi 
peruste tälle oli Auto ja kuljetusalan työntekijäjärjestön AKT:n meneil- 


* — Työelämän ulkopuolella oleva väestö, esimerkiksi eläkeläiset. 

lään ollut lakko. AKT:n ”pelättiin ulosmittaavan devalvaatiohyödyn 
itselleen ja tämän tarttuvan edelleen muualle työmarkkinoille”. (Mt., 84.) 
Devalvaation sijaan hallitus päätti yrittää yhteiskuntasopimusta, jolla 
työvoimakustannuksia olisi alennettu niin, että markkinoiden luottamus 
Suomen talouteen olisi palautunut. Viime vaiheissa välittäjäksi pyydet- 
tiin entistä pääministeriä ja Suomen Pankin johtokunnan jäsentä Kalevi 
Sorsaa. SAK:n liitot eivät kuitenkaan sitoutuneet sopimukseen riittävän 
yksiselitteisesti ja nopeasti, minkä vuoksi markka oli pakko devalvoida 
marraskuussa 1991. Marraskuun lopussa onnistuttiin kuitenkin sopi- 
maan tulopoliittinen ratkaisu, jossa ensimmäistä kertaa sodan jälkeen 
palkkoja ei korotettu lainkaan. 

Kolmas tarkasteltava tapaus, Juha Sipilän hallituksen yhteiskunta- 
sopimushanke kesällä ja syksyllä 2015, ajoittuu pitkään jatkuneeseen taan- 
tumaan. Suomen hintakilpailukyvyn katsottiin heikentyneen keskeisiin 
vientimaihin verrattuna, ja Sipilän keväällä 2015 aloittanut hallitus 
tavoitteli yhteiskuntasopimuksella kilpailukyvyn palauttamista. Yhteis- 
kuntasopimus oli selvästi hallituksen aloite, mutta siihen liittyi erityi- 
sesti alkuvaiheessa vahva korporatistinen vire: kilpailukykyongelmaan 
piti tarttua yhdessä työmarkkinajärjestöjen kanssa. Hallitus kuitenkin 
rikkoi totuttua työmarkkinakulttuuria siinä, että se asetti neuvotteluille 
numeeriset tavoitteet, joihin se edellytti työmarkkinajärjestöjen sitou- 
tuvan. Hallitus ilmoitti tekevänsä tarvittavat toimenpiteet järjestöistä 
riippumatta, jos työmarkkinajärjestöt eivät pääse hallituksen asettamiin 
tavoitteisiin. Tällä vaatimuksellaan hallitus osin irtaantui korporatisti- 
sesta vaihdantatavasta, mikä herätti voimakasta vastustusta ammatti- 
yhdistysliikkeessä ja eduskunnan vasemmisto-oppositiossa. Keväällä 
2016 yhteiskuntasopimus kuitenkin saatiin sovittua - kilpailukyky- 
sopimuksen nimellä - mutta samalla hallitus joutui paljolti palaamaan 
järjestövetoiseen sopimistapaan. Se esimerkiksi myöntyi palkansaaja- 
järjestöjen vaatimukseen, että paikallisen sopimisen ehdot ratkaistaan 
lainsäädännön sijaan työehtosopimusteitse. 

Politiikan medioituminen 


Vaite politiikan medioitumisesta perustuu kahteen keskeiseen oletuk- 
seen. Niiden mukaan 1) media on omaksunut oman toimintalogiikan ja 
tullut entistä riippumattomammaksi politiikasta ja 2) politiikka on tullut 
entistä riippuvaisemmaksi mediasta ja sen logiikasta (Hjarvard 2013, 
43; Strömbäck & Esser 2014). Historiallisesti nämä oletukset vaikuttavat 
päteviltä. Yhteiskunnan yleinen mediavälitteisyys on kasvanut, ja medi- 
asta on tullut poliittisille organisaatioille keskeinen keino olla yhteydessä 
jäseniinsä. Kilpailu mediahuomiosta ja sen hallinnasta on koventunut, 
minkä vuoksi niin poliittiset kuin muutkin organisaatiot ovat voimak- 
kaasti lisänneet viestintähenkilöstöään (Kantola & Lounasmeri 2014). 

Median riippumattomuus politiikasta puolestaan näkyy muun 
muassa puolueisiin sitoutuneiden lehtien vähenemisenä ja sitoutu- 
mattoman lehdistön vahvistumisena.* Puoluelehtien tilalle syntyneet 
yleissanomalehdet nojasivat ”objektiivisuuden” ideaaliin, joka aluksi 
jakoi puoluelehdistön kanssa samantapaisen käsityksen yhteiskunnasta: 
molemmissa yhteiskunnan ajateltiin koostuvan yhteiskuntaluokista 
tai intressiryhmistä. Kun puoluelehdistössä avoimesti edustettiin näitä 
intressejä, objektiivisuuden omaksunut journalismi pyrki niiden suhteen 
tasapuolisuuteen ja neutraaliuteen. Intressitahojen sanomisia julkaistiin 
sellaisenaan samalla kun journalismi itse vetäytyi taustalle. Kaupallisen 
lehdistön rinnalla tällaiseen objektiiviseen journalismiin tähtäsivät 
myös monien maiden julkisen palvelun yleisradioyhtiöt. (Kunelius ym. 
2010, 60.) Sittemmin journalismin neutraali itsenäisyys on antanut tilaa 
pidemmälle viedyille kriittisyyden ja etäisyyden ideaaleille. Journalismi 
on ottanut tehtäväkseen arvioida itsenäisesti asioiden uutisarvoa, ja se 
myös esittää entistä näkyvämmin niistä omia tulkintojaan. (Salgado & 
Strömbäck 2012.) 

Politiikan medioitumista koskeva tutkimus on paljolti keskittynyt 
analysoimaan politiikan ja median instituutioiden välistä suhdetta. 


€ Sitoutumattomien sanomalehtien osuus levikistä oli Suomessa 35 prosenttia vuonna 


1946, 50 prosenttia vuonna 1966, 57 prosenttia vuonna 1976, 68 prosenttia vuonna 
1986, 74 prosenttia vuonna 1989 ja 89 prosenttia vuonna 1994. (Joukkoviestintätilas- 
to 1990, 1995.) Vuodesta 2016 alkaen yksikään puolueiden pää-äänenkannattajista ei 
enää ilmesty useita kertoja viikossa, ja niiden päivittäisuutisointi on siirtynyt verk- 
koon. 

Sitä on tarkasteltu sekä mediakeskeisesti selvittämällä miten politiikka 
enenevässä määrin sopeutuu median toimintalogiikkaan (Strömbäck 
& Esser 2014) että toimijakeskeisesti kuvaamalla miten poliitikot käyt- 
tävät mediaa keskinäisissä kamppailuissaan oman toimintalogiikkansa 
mukaisesti (Walgrave & Van Aelst 2017). Nämä molemmat lähestymis- 
tavat ovat relevantteja tutkittaessa politiikan ja median suhteita ja näiden 
suhteiden muutosta (Blumler & Esser 2019). Ne myös muistuttavat 
toisiaan siinä, että ne molemmat tarkastelevat toimintaa institutionaali- 
sella tasolla. Niin politiikan kuin mediankin logiikat viittaavat vakiintu- 
neisiin käytäntöihin, oletuksiin ja arvoihin — resursseihin ja sääntöihin 
- jotka määrittävät ihmisten toimintaa instituutioiden piirissä (Hjarvard 
2014; 2018). 

Institutionaalisesta näkökulmasta medioitumista on tarkasteltu 
usein ikään kuin valtasuhteena, jossa median vaikutusvallan politiikassa 
on nähty kasvavan. Joissain varhaisissa politiikan medioitumista koske- 
vissa teksteissä annettiin ymmärtää, että medioitumisessa olisi kyse 
nollasummapelistä, jossa politiikka medialogiikkaan mukautuessaan 
vastaavasti menettäisi itsenäisyyttään (Van Aelst, Thesen, Walgrave & 
Vliegenhart 2014). Tällöin medialogiikka tyypillisesti kuvattiin melko 
kielteisin määrein asioiden yksinkertaistamiseksi, polarisoimiseksi, 
henkilöllistämiseksi, stereotypisoinniksi ja visualisoinniksi (esim. 
Strömbäck & Kaid 2008, 3). Politiikan journalismin koetaan muuttuneen 
aiempaa henkilöivämmäksi ja poliitikkojen yksityiselämään puuttuvaksi, 
mutta tutkimustulokset tästä ovat ristiriitaisia (Isotalus 2017). Esimer- 
kiksi suomalaisesta, vuosien 2008 ja 2009 poliittisesta journalismista 
tehdyssä laajassa sisällönanalyysissä kävi ilmi, että päivälehdet ja tele- 
visio keskittyivät perinteisiin asia-aiheisiin ja antoivat hyvin vähän tilaa 
poliitikkojen yksityiselämän käsittelylle (Berg, Niemi, Pernaa, Pitkänen 
& Railo 2009). 

Medialogiikkaa korostavassa tutkimuksessa medioitumisen astetta 
on yritetty päätellä erottamalla journalistisista teksteistä yhtäältä medi- 
alogiikkaan ja toisaalta politiikan logiikkaan viittaavia piirteitä. Sikäli 
kuin medialogiikkaan viittaavien piirteiden osuus on vahvistunut, 
politiikan on voitu sanoa medioituneen. Tällainen tarkastelutapa on 
kuitenkin ongelmallinen siksi, että median ja politiikan logiikoissa on 
paljon samaa ja ne molemmat ovat myös hyvin monimuotoisia (Kunelius 
& Reunanen 2012a; Landerer 2013; Van Aelst ym. 2014). Esimerkiksi poli- 

tiikan kehystämisen strategiseksi peliksi on toisinaan ajateltu ilmentävän 
medialogiikkaa ja vastaavasti poliittisten kysymysten sisältöön painot- 
tuvan kehystämisen ilmentävän politiikan logiikkaa. Tämä erottelu on 
ollut keskiössä, kun politiikan journalismia on syytetty asiakysymysten 
sivuuttamisesta ja kyynisen asenteen lietsomisessa äänestäjäkuntaan 
(esim. Barnett 2002; Cappella & Jamieson 1996; Patterson 1994). On 
kuitenkin rohkea oletus, että kyyninen valtakamppailu edustaisi erityi- 
sesti journalismin logiikkaa eikä niinkään politiikan logiikkaa. Poli- 
tiikka kun kuitenkin on luonteeltaan olennaisesti (ja monien mielestä 
ennen muuta) kamppailua vallasta. 

Median ja politiikan logiikat ovat monimuotoisia, eikä median logiik- 
kaan sopeutuminen välttämättä merkitse politiikalle sen omasta toimin- 
talogiikasta tinkimistä. Politiikan näkökulmasta media on resurssi ja 
uhka, jota on osattava hyödyntää ja jolta on tarvittaessa suojauduttava 
(ks. Vesa 2013). Media on tiedonlähde, joka auttaa pysymään tilanteen 
tasalla kulloinkin politikoinnin kohteena olevista asioista ja se on areena, 
jolla voi yrittää saada kannatusta omille tavoitteilleen. Mediaesiintymisiä 
voikin tarkastella poliittisina performansseina (esim. Kreiss ym. 2015), 
joilla poliitikot yrittävät vaikuttaa oman vallankäyttönsä hyväksyttävyy- 
teen ja auktoriteettiasemaansa (Hajer 2009, 50). 

Journalismin omaksumien kehysten ohella medialogiikkaa ruoti- 
vassa tutkimuksessa on oltu kiinnostuneita journalismin itsenäisyydestä 
ja aktiivisuudesta politiikan kontekstualisoinnissa ja sitä koskevissa 
tulkinnoissa. Tulkintojen ja kontekstoinnin onkin havaittu lisääntyneen 
(Barnhurst & Mutz 1997; Djerf-Pierre & Weibull 2008; Fink & Schudson 
2014; Patterson 1994; Salgado & Strömbäck 2012) samalla kun poliitik- 
kojen lausunnot uutisissa ovat lyhentyneet ja toimittajat itse ovat tulleet 
näkyvämmin esiin (Hallin 1992; Kunelius & Väliverronen 2012, 224). 
Myös tulevaisuuden ennakoinnin ja erilaisten vaihtoehtojen speku- 
loinnin on havaittu lisääntyneen, mikä on antanut perusteen puhua jour- 
nalismin aikahorisontin lavenemisesta (Koljonen 2013, 81-85; Kumpu 
2016; Väliverronen 2013). 

Tällaista journalistisen aktiivisuuden ja tulkitsevuuden kasvua on 
luontevaa pitää osoituksena politiikan tai ainakin poliittisen julkisuuden 
medioitumisesta. Kehitystä voi kutsua myös mediainterventionismiksi, 
jonka Strömbäck ja Esser (2009, 217) määrittelevät ”mediakeskeiseksi 
politiikan raportoinnin tyyliksi, jossa toimittajista ja mediatoimijoista 

tulee pääasiallisia uutistentekijöitä poliitikkojen tai yhteiskunnan 
muiden toimijoiden sijaan”. On kuitenkin tässäkin tärkeää tehdä ero 
mediainterventionismin määrän ja laadun välillä. Journalismi voi tulkita 
politiikkaa enemmän tai vähemmän interventionistisesti yhtä lailla 
kehystämällä sitä poliittisen kamppailun kuin asiakysymystenkin näkö- 
kulmasta. Journalistisen tulkinnan onkin havaittu olevan myös asiakes- 
keistä, ei pelkästään poliitikkojen valtakamppailuja arvioivaa (Cushion 
2015; Esser & Umbricht 2014). 

Yksi mediainterventionismin ulottuvuus on se, missä määrin media 
kykenee itse määrittämään omaa agendaansa ja missä määrin se mukailee 
esimerkiksi poliittisen eliitin tapoja nostaa esille ja kehystää poliittisia 
kysymyksiä. Tässä tulokset ovat monin tavoin ristiriitaisia ja konsteksti- 
sidonnaisia. Vaikka journalistit vaikuttavat suuresti siihen, millä tavalla 
politiikan tapahtumia kehystetään jutuiksi, poliittisen journalismin 
agenda kuitenkin suurelta osin seuraa politiikan toimijoiden aloitteita 
(Pitkänen 2009; Strömbäck & Nord 2006) ja pitäytyy Bennettin (1990) 
tunnetun indeksointihypoteesin mukaisesti siinä näkemysten kirjossa, 
joka nousee esiin valtavirran poliittisessa keskustelussa. 

Historiallisesti tarkastellen journalismin poliittisen aktiivisuuden tai 
”interventionismin” kasvusta on selvää näyttöä. Djerf-Pierre ja Weibull 
(2008) ovat Ruotsin julkisen palvelun radion ja television uutis- ja ajan- 
kohtaisohjelmien analyysin perusteelle periodisoineet journalismin 
itsenäistymiskehitystä ja erottaneet vuosilta 1925-2005 neljä erilaista 
vaihetta eli ”regiimiä”, joissa journalismin suhde yleisöön ja poliittisiin 
instituutioihin on ollut erilainen: 1) kasvatus ja valistus (1925-1945), 
2) heijastava objektivismi (1946-1965), 3) kriittinen valvonta (1965-1985) 
ja 4) tulkinta (1985-). Koska analyysin kohteena oli julkisen palvelun 
yleisradio, puoluesidonnainen journalismi ei tule jaotteluissa esiin. 
Varhaisvaihetta luonnehtii pikemminkin yleisradion kansanvalistusteh- 
tävä. Kuten regiimien nimityksistä voi päätellä, Ruotsissa journalismi oli 
jo 1960-luvulla omaksunut kriittisen, vallanpitäjien toimia itsenäisesti 
valvovan asenteen. Kohteliaisuus ja auktoriteettiuskollisuus antoivat 
tilaa kriittisille kysymyksille ja ristiriitojen korostamiselle (mt. 203-205). 
Journalismia luonnehti halu muuttaa yhteiskuntaa, mutta samalla sillä 
oli vahva usko, että muutokset voidaan tehdä nimenomaan politiikan 
avulla. Journalismi halusi paljastaa yhteiskunnallisia ongelmia, jotka 

politiikka voisi korjata. Suhde yleisöön oli pikemminkin sitä kasvattava 
kuin sen mielihaluja seuraileva. (Mt., 205.) 

Seuraavan, varsinaisesti 1980-luvun puolessa välissä alkaneen 
regiimin idut alkoivat näkyä jo 1970-luvun lopulla, kun toimittajien 
usko politiikkaan alkoi heiketä. Journalismia ei enää ohjannut niinkään 
edistysusko kuin eliitinvastaisuus ja tavallisen kansalaisen asettaminen 
valtajärjestelmää vastaan. Yleisöorientaatio alkoi vahvistua: ajankohtais- 
ohjelmien piti viihdyttää samalla kun ne informoivat. Tulkitsevuuden 
regiimissä journalismin ideaali vallanpitäjien kriittisenä valvojana säilyi 
mutta yleisöorientaatio voimistui. Journalismi ymmärsi itsensä yleisön 
edustajaksi ja alkoi kyseenalaistaa tasapuolisuuden ja oikeudenmukai- 
suuden (fairness) ideaaleja. Monimuotoistuneiden yleisöjen ja journa- 
lismien ympäristössä julkisen palvelun journalismi määritteli itsensä 
tulkintojen tarjoajaksi monimutkaistuneessa maailmassa. Sen lisäksi, 
että se tulkitsi poliittisten tapahtumien syitä ja seurauksia, se alkoi 
spekuloida myös poliitikkojen ajatuksilla ja tunteilla ja halusi paljastaa 
heidän salattuja motiivejaan ja pohdintojaan. (Mt., 205-209.) 

Suomessa journalismin kehitys on ollut samansuuntaista (Aula 1992; 
Kantola 2011ab; Hämäläinen 2002; Kunelius 1996; Kunelius & Väliver- 
ronen 2012; Moring & Himmelstein 1993). Esimerkiksi Aula (1992, 12) 
ajoittaa 1970- ja 1980-lukujen vaihteeseen muutoksen, jossa toimittajien 
asenne poliitikkoja kohtaan muuttui kunnioittavasta ja lojaalista etäi- 
semmäksi, kriittisemmäksi ja epäilevämmäksi. Toimittajat mielsivät 
itsensä aktiivisiksi mutta eivät puoluepoliittisiksi välittäjiksi yleisön 
ja poliitikkojen välillä. Aulan haastattelemien Yleisradion politiikan 
toimittajien mukaan ”toimittajaa tarvitaan ”korjauskertoimena siksi, 
että kannatusta tavoittelevat poliitikot itse kaunistelevat asioita eivätkä 
kerro ‘koko totuutta” (mt., 13). Vuonna 2012 tehdyissä haastatteluissa 
suomalaistoimittajien näkemykset ammattiroolistaan olivat säilyneet 
hyvin samanlaisina: toimittaja osallistuu politiikkaan aktiivisesti teke- 
mällä tulkintoja ja kyseenalaistamalla mutta välttää asettumasta osapuo- 
leksi poliittisiin kiistoihin (Reunanen & Koljonen 2014; 2018). 

Molemmat yllä lainatut toimittajahaastatteluihin perustuvat tutki- 
mukset kuvaavat toimittajien ammatillista eetosta ja itseymmärrystä. 
Arkisten käytäntöjen tasolla asiat voivat kuitenkin olla hieman toisin. 
Suomalaisten päättäjien haastatteluihin ja heille suunnattuun kyselyyn 
perustuvassa tutkimuksessa (Reunanen ym. 2010, 295-300; Noppari 

2010) päättäjät kertoivat yhteistyön toimittajien kanssa lisääntyneen ja 
että suuri osa tästä yhteydenpidosta oli ajankohtaisten asioiden epämuo- 
dollista taustoitusta. Niin toimittajien kuin päättäjienkin suhtautuminen 
julkisuuteen on ammattimaistunut, ja puolin ja toisin tunnistetaan toisen 
osapuolen ammatilliset tavoitteet ja rajoitukset. Mainitun tutkimuksen 
perusteella vaikuttaakin siltä, että 2000-luvulla kehitys ei välttämättä ole 
ollut yksinomaan kohti toimittajien kriittisempää ja etäisempää suhdetta 
poliitikkoihin vaan kehitystä voi luonnehtia myös vastavuoroiseksi 
ammatillistumiseksi, jossa molemmat ammattiryhmät tekevät keskinäi- 
seen luottamukseen nojaavaa yhteistyötä omista lähtökohdistaan (ks. 
myös Herkman 2011, 108-115). 

On ilmeistä, että nämä kaksi kehityssuuntaa (ammattimainen 
yhteistyö sekä kriittisyyden ja etäisyyden kasvu) voivat vahvistua myös 
samanaikaisesti. Samalla kun yhteistyö muuttuu intensiivisemmäksi, 
myös julkisuuden kärjistävyys ja skandaalihakuisuus voivat lisääntyä. 
Jälkimmäiseen kehitykseen viittaa ainakin eliitteihin kuuluviin henki- 
löihin kohdistuvien mediaskandaalien voimakas yleistyminen 1970- 
luvulta 2000-luvulle tultaessa (Kantola & Vesa 2011; Niemi 2009). Samalla 
julkisuuden repivyys voi osaltaan korostaa päättäjien tarvetta luoda 
myös luottamuksellisia toimittajasuhteita (Noppari 2010, 47) tai erottaa 
julkisuuteen suuntautunut strateginen ja viihteellinen mediapolitiikka 
varsinaisista päätösprosesseista, joita puolestaan pyritään suojaamaan 
julkisuudelta (Herkman 2008, 97; Kunelius ym. 2010, 448-463). 

Uutisjournalismin kehitykseen on vaikuttanut myös mediatalouden 
otteen vahvistuminen toimituksissa. 1990-luvun lama pakotti mediayri- 
tykset säästämään kuluissaan, minkä vuoksi toimituksia supistettiin ja 
työtapoja uudistettiin. Vastaava supistusten ja uudistusten aalto koet- 
tiin finanssikriisin yhteydessä 2000-luvun lopulla (Ahva 2010, 19-22; 
Koljonen 2013, 56-58; Nikunen 2011). Kun vielä 1980-luvulla toimituk- 
sellinen harkinta oli jyrkästi erotettu liiketaloudellisesta harkinnasta, on 
tämä raja sittemmin hämärtynyt (Pietilä 2007; Koljonen 2013, 23-27). 
Samalla kiinnostus lukijoiden reaktioihin on kasvanut toimituksissa, ja 
verkkojuttujen lukijamäärien seuranta on nykyään elimellinen osa toimi- 
tuksellista työtä (Nikunen 2011, 60-61). Internetin kehittyminen 1990- 
luvulta alkaen on muutenkin mullistanut toimitustyötä ja julkisuuden 
dynamiikkaa. Journalistiset organisaatiot eivät enää kontrolloi julkisen 
huomion kohdistamista samalla tavalla kuin ennen, vaan ne joutuvat 

reagoimaan sosiaalisen median ilmiöihin raportoimalla verkossa 
huomiota saavista aiheista ja kilpailemalla omien juttujensa verkko- 
huomiosta. Medioitumisen voi näin sanoa edennen uuteen vaiheeseen, 
jossa journalismi instituutiona joutuu itsekin medioitumisen kohteeksi 
(Kunelius & Reunanen 2016). 


Julkisen toiminnan horisontit 


Kuten edellisessä jaksossa kävi ilmi, politiikan medioitumista on tois- 
taiseksi tutkittu lähinnä politiikan ja median välisen institutionaalisen 
suhteen näkökulmasta korostaen sitä, miten politiikan instituutio 
yhtäältä sopeutuu medialogiikkaan ja toisaalta hyödyntää mediaa oman 
toimintalogiikkansa mukaisesti. Tässä tutkimuksessa tätä lähtökohtaa 
lavennetaan tarkastelemalla instituutioiden lisäksi muitakin toiminta- 
horisontteja, jotka toimijoiden on julkisissa performansseissaan otet- 
tava huomioon. Toimintahorisontin käsitteellä viitataan tässä sellaisiin 
tekijöihin, joihin poliittisen julkisuuden toimijat - tahtoen tai tahto- 
mattaan, tietoisesti tai ei — välttämättä orientoituvat, kun he esiintyvät 
julkisuudessa, ja joista heidän menestyksensä julkisuudessa riippuu. 
Yllä medioitumistutkimuksen esittelyn yhteydessä kuvatut politiikan 
ja median institutionaaliset logiikat ovat tietysti olennaisia horisont- 
teja, mutta niiden lisäksi julkiseen toimintaan kytkeytyy ainakin kaksi 
muuta tärkeää horisonttia: kullekin ajalle ja aihealueelle ominainen 
diskurssiympäristö sekä luonnollisen kielen käytön jo lähtökohtaisesti 
implikoima rationaalisuuden perspektiivi. Tässä työssä näitä toiminta- 
horisontteja tutkitaan analysoimalla talous- ja työmarkkinapolitiikan 
osallisten julkisia performansseja mediateksteistä. 

Diskurssiy mpäristö on julkisuuteen osallistuville tärkeä toimintaho- 
risontti, koska se vaikuttaa olennaisesti siihen, millaiset performanssit 
koetaan vakuuttaviksi ja relevanteiksi. Diskurssiympäristö määrittää 
osaltaan sen vakavasti otettavien näkemysten ja legitiimien erimieli- 
syyksien (Hallin 1994, 53-55) alueen, jolla poliittisten performanssien 
on mielekästä pysyä. Tässä horisontissa piirtyvät esiin uskottavat näke- 
mykset esillä olevasta kysymyksestä sekä sen ratkaisun elementeistä 
ja vaihtoehdoista. Diskurssit ovat tietynlaisia tapoja käsitteellistää ja 

ymmärtää puheena olevia kysymyksiä. Diskurssiympäristö kehystää 
politiikan ja median vuorovaikutusta eikä palaudu niiden kumman- 
kaan institutionaalisiin logiikoihin, vaikka instituutiot myös omaksuvat 
diskurssiympäristön elementtejä. Diskurssien analyysi nojaa diskurssi- 
teoriaan (esim. Fairclough 1997; Laclau & Mouffe 1985), mutta saman- 
tapaista merkitysrakenteiden tutkimusta on tehty myös kehysanalyysin 
piirissä (esim. Entman 1993; Gamson & Modigliani 1989). 

Journalismin institutionaaliset muutokset kytkeytyvät tähän laajem- 
paan diskurssiympäristöön ja sen muutoksiin. Yhteiskunta ja kulttuuri 
ovat muuttuneet yksilökeskeisemmiksi ja ”notkeammiksi” (Kantola 
2011a). Suuret ikäluokat kyseenalaistivat 1960-luvulla auktoriteetteja 
uudella tavalla, ja 1970-luvun lopulla vuosikymmenen alun korostunut 
puoluepoliittisuus teki tilaa puoluepolitiikan vastaisuudelle. Tällaiseen 
uuteen ajatusmaailmaan sopii hyvin journalismin muutos eri intressi- 
ryhmien näkemysten objektiivisesta raportoijasta tulkitsevammaksi, 
yksilöistä koostuvan yleisön palvelijaksi ja edustajaksi. 

Diskurssiympäristön muutos on luonnollisesti vaikuttanut myös 
talous- ja työmarkkinapolitiikkaan. Esimerkiksi Neuvostoliiton hajoa- 
minen ja sitä seurannut 1990-luvun alun lama ja Euroopan Unionin 
jäsennys muuttivat perustavalla tavalla Suomen taloudellista toimin- 
taympäristöä, minkä voi olettaa heijastuneen myös talouden ehtoja ja 
työmarkkinaosapuolten suhteita koskeviin käsityksiin. Tähän liittyy jo 
edellä mainittu siirtymä 1960-luvun hyvinvointivaltioajattelusta 2000- 
luvun valmentajavaltioajatteluun (Heiskala & Kantola 2010). Vuoden 
1968 —diskurssiympäristössä työmarkkinapoliitikon vaikutusvaltaa 
vahvistaneet julkiset performanssit eivät välttämättä enää toimi samalla 
tavalla 2010-luvun diskurssiympäristössä. 

Ajatus luonnollisen kielen implikoimasta rationaalisuuden pers- 
pektiivistä puolestaan nojaa Järgen Habermasin kommunikatiivisen 
toiminnan teoriaan. Sen mukaan luonnollisen kielen käyttö implikoi 
viestin ymmärrettävyyden lisäksi kolme pätevyysvaadetta: totuuden, 
oikeudenmukaisuuden ja rehellisyyden (Habermas 1991, 273-337). 
Puhetta tai tekstiä tulkitessa on joko oletettava, että vaateet toteutuvat tai 
sitten niiden toteutumista on epäiltävä. Nämä pätevyysvaateet muodos- 
tavat diskurssejakin yleisemmän rationaalisuuden ja sen kritisoimisen 
horisontin (argumentatiivisen legitimaatioperustan), joka sekin asettaa 
ehtoja julkisille performansseille ja vaikuttaa niiden vakuuttavuuteen 

(Habermas 1996, 359-366). Medioitumiskeskustelun näkökulmasta 
rationaalisuuden perspektiivi antaa mahdollisuuden pohtia, millaisen 
kriittisen potentiaalin julkisuuden aiempaa suurempi merkitys avaa 
verrattuna tilanteeseen, jossa pätevyysvaateisiin nojaava järjenkäyttö 
tapahtuu julkisuuden sijaan esimerkiksi oikeusistuimissa (Kunelius ym. 
2010, 69-70). 

Rationaalisuuden voi olettaa olevan toimintahorisonteista kaikkein 
pysyvin, sillä siihen kytkeytyvät totuuden, oikeudenmukaisuuden ja 
rehellisyyden vaateet liittyvät kielellisten ilmaisujen ymmärtämiseen, 
ja näiden vaateiden nojalla sanottua on mahdollista myös kritisoida 
(Habermas 2018, 85). Tähän varsin pysyvään rationaalisuuden perustaan 
nojaamisen tavat poliittisessa retoriikassa voivat kuitenkin vaihdella 
paljonkin. Voi esimerkiksi olla, että yksissä yhteyksissä väitteiden ratio- 
naalisuuteen kiinnitetään enemmän kriittistä huomiota kuin toisissa, ja 
joissakin yhteyksissä puheenvuorot jo lähtökohtaisesti ovat pätevyys- 
vaateiden näkökulmasta paremmin perusteltavissa kuin toisissa. Voi 
myös olla, että joskus politiikassa korostuu väitteiden kritiikki erityisesti 
niiden oikeudenmukaisuuden näkökulmasta, kun jossain toisessa tilan- 
teessa painottuu totuuden tai rehellisyyden näkökulma. Jos julkisuudessa 
kyseenalaistetaan toisten osapuolten rehellisyyttä ja heidän motiivejaan, 
tätä voi Andersonin, Dardennen ja Killenbergin (1994, 139) tavoin kutsua 
”epäilypeliksi”. Epäilypeliä pelaava toimija kyseenalaistaa toisen vilpit- 
tömyyden, kun taas uskomispeli perustuu keskinäiseen luottamukseen. 
Kuten edellä todettiin, journalismia on usein syytetty kyynisen epäily- 
pelin lietsomisesta, mutta toisten osapuolten motiivien kyseenalaista- 
minen on tyypillistä myös julkisuudessa esiintyville poliitikoille. 

Rationaalisuuden horisontti kytkeytyy tietysti tiiviisti diskurssiho- 
risonttiin, koska pätevyysvaateisiin viitataan aina kielellisin, erilaisiin 
diskursseihin ja retoriikkoihin nojaavin keinoin. Näillä molemmilla 
horisonteilla on puolestaan kytkentä myös institutionaaliseen horisont- 
tiin, koska instituutiotkin toimivat kulloisessakin diskurssiympäristössä 
ja legitimoivat toimintaansa ja tavoitteitaan suhteessa vakuuttavuuden 
rajoja määrittäviin diskursseihin ja rationaalisuuden periaatteisiin. 

Institutionaalisen toimintahorisontin analyysi on medioitumistutki- 
muksessa yleensä nojannut niin sanotun uuden institutionalismin lähes- 
tymistapoihin (esim. Hjarvard 2014). Cook (2006, 161-162) määrittelee 
näistä lähtökohdista instituution tunnuspiirteiksi 1) sille ominaiset roolit, 

rutiinit, säännöt ja toimintatavat, 2) ajallisen pysyvyyden ja ilmenemisen 
useissa eri organisaatioissa ja sen, 3) omaako instituutio merkittävän 
aseman omalla yhteiskunnallisella toimintakentällään. Journalismin voi 
katsoa täyttävän nämä kriteerit (Cook 2006, 162; Kammer 2013, 143), ja 
vastaavat institutionaaliset määreet pätevät myös politiikkaan. 

Hjarvard on institutionaalista medioitumisteoriaa kehitellessään 
nojannut erityisesti Giddensin (1986) strukturaatioteoriaan ja uutta 
institutionalismia täydentävään institutionaalisen logiikan lähestymista- 
paan (Thornton, Ocasio & Lounsbury 2012). Hjarvardin (2014, 213-214) 
mukaan uudelle institutionalismille on ominaista kognitiivisten ja kult- 
tuuristen seikkojen painottaminen rationaalisen kustannus-hyöty-las- 
kelmoinnin sijaan, kun taas institutionaalisen logiikan näkökulma 
korostaa Giddensin strukturaatioteorian tavoin myös toimijuutta ja 
sen tuomaa institutionaalisen muutoksen mahdollisuutta. Journalis- 
mi-instituutiolle ominaiset normit voi ymmärtää myös toimittajan 
ammatilliseksi eetokseksi (Reunanen & Koljonen 2018) tai journalismin 
ideologiaksi (Deuze 2005) ja sille ominaiset toimintatavat ammatillisiksi 
käytännöiksi (Ahva 2017), jotka ilmenevät esimerkiksi tietynlaisina jour- 
nalistisina uutiskehyksinä (de Vreese 2014), journalistisina funktioina 
(Benson & Hallin 2007) tai journalismille tyypillisinä kerrontateknii- 
koina, joilla toimittajat muokkaavat erilaisia lähdetekstejä uutisteksteiksi 
(Pietilä 1991; Reunanen 2003, 176-195). 

Tässä esitellyt kolme näkökulmaa journalistiseen julkisuuteen 
kytkeytyvät siis erilaisiin teoriaperinteisiin, jotka osin ovat päällekkäisiä 
ja ristiriitaisiakin. Voi kuitenkin ajatella, että ne kuvaavat hyödyllisellä 
tavalla julkisuuden rakentumista määritteleviä ulottuvuuksia. Julkisuus 
rakentuisi siis institutionaalisten sääntöjen, diskursiivisten merkitys- 
rakenteiden ja rationaalisen järjenkäytön periaatteiden soveltamista- 
pojen yhteisvaikutuksesta. Politiikan toimijoiden näkökulmasta näitä 
ulottuvuuksia on luontevaa kutsua horisonteiksi. Julkista toimintaa 
harjoittavan tai harkitsevan on tavoitteensa saavuttaakseen otettava 
huomioon 1) millaisia institutionaalisia rajoitteita ja mahdollisuuksia 
itsellä, julkisuudessa esiintyvillä toimijoilla ja julkisuutta organisoivilla 
journalisteilla on kulloisessakin tilanteessa, 2) miten omat tavoitteet ja 
näkemykset suhteutuvat (tai miten ne voisi suhteuttaa) kyseistä poliittista 
kysymystä ja aihepiiriä jäsentäviin diskursseihin ja 3) miten nämä kaksi 
edellä mainittua horisonttia suhteutuvat yleisiin järjenkäytön kritee- 

reihin ja periaatteisiin. Mikään näistä horisonteista ei yksin selitä julkisia 
performansseja tai niiden tehokkuutta. Yhdessä ne kuitenkin luon- 
nehtivat politiikan medioitunutta toimintaympäristöä, jossa politiikan 
toimijat yrittävät performansseillaan vahvistaa ja ylläpitää poliittista 
vaikutusvaltaansa (Kumpu ym. 2019). Nämä tutkimuksen teoreettiset ja 
analyyttiset ulottuvuudet/horisontit on tiivistetty taulukkoon 1.1. 


Taulukko 1.1. Tutkimuksen teoreettiset lähtökohdat 


Ulottuvuus/horisontti | Teoreettinen viitepiste ja avainkäsitteet Lähtökohta 


Instituutiot Uusi institutionalismi, strukturaatioteoria Institutionaalisesti välittynyt 
- Instituutio, toimintalogiikka, toiminta 
käytännöt, säännöt, resurssit, 
mediainterventionismi 


Diskurssit Diskurssiteoria Historiallisesti muotoutuneet 
- Diskurssi, solmukohta diskurssit 


Rationaalisuus/legiti- Kommunikatiivisen toiminnan teoria Moderni rationaliteetti 
maatio - Järki, pätevyysvaateet, argumentatiiviset 
legitimaatioperustat 


Seuraavissa luvuissa analysoidaan tuloneuvotteluihin kytkeytyvän 
talous- ja työmarkkinapolitiikan raportointia Helsingin Sanomissa 
vuosina 1968, 1991 ja 2015 yllä kuvattujen kolmen toimintahorisontin 
näkökulmasta. Luvussa 2 tarkastellaan erityisesti diskurssihorisonttia, 
luvussa 3 rationaalisuuden horisonttia ja luvussa 4 institutionaalista 
horisonttia. Kunkin luvun alussa esitetään lyhyt teoreettis-metodinen 
johdanto, jossa täsmennetään, millä tavalla kutakin toimintahorisonttia 
tullaan analysoimaan. Analyysien nojalla esitetään tulkintoja siitä, 
miten toimintahorisontit kussakin tapauksessa mahdollisesti tukivat tai 
horjuttivat sopimusten syntyä ja eri osapuolten asemaa. Tämän perus- 
teella lopuksi luvussa 5 arvioidaan yleisemmin median roolia talous- ja 
työmarkkinapolitiikassa vuodesta 1968 vuoteen 2015 ja suhteutetaan 
havaintoja aiempiin kuvauksiin tarkastelluista työmarkkinatapauksista. 

Tama tutkimus on tehty Suomen Akatemian rahoittamassa Medioitu- 
minen ja päätöksenteko -tutkimushankkeessa Tampereen yliopiston 
Journalismin, viestinnän ja median tutkimuskeskuksessa (COMET). 
Työn teoreettiset lähtökohdat ja analyysien perusratkaisut pohjautuvat 
hankkeen tutkijoiden keskusteluihin ja yhteistyöhön. Erityisesti Ville 
Kummun ja Risto Kuneliuksen panos on ollut näissä keskusteluissa 
tärkeä. Tampere University Pressin anonyymit arvioijat antoivat useita 
hyviä kommentteja ja ehdotuksia, jotka parhaamme mukaan otimme 
huomioon. Heli Heino osallistui vuoden 2015 aineiston keräämiseen. 
Jari Väliverronen keräsi vuoden 1991 tapausta koskevan aineiston, teki 
pääosin sitä koskevat analyysit sekä kirjoitti vuoden 1991 tapausta koske- 
vien raporttijaksojen ensimmäiset versiot. Esa Reunanen vastaa tutki- 
muksesta muilta osin. 

Ville Kumpu (2020) on tehnyt samoihin teoreettisiin lähtökohtiin 
ja menetelmiin nojaavan tutkimuksen ympäristöpolitiikan medioitu- 
misesta 1970-, 1990- ja 2010-luvuilla. Tutkimushankkeen alkuvaiheessa 
oli ajatus, että nämä tutkimukset raportoitaisiin yksissä kansissa. Työn 
edetessä kävi kuitenkin ilmeiseksi, että tutkimukset muodostavat omat 
itsenäiset kokonaisuutensa. Niiden lukeminen rinnan toteuttaa kuitenkin 
hankkeen alkuperäisen ajatuksen vertailla medioitumiskehityksen yhtä- 
läisyyksiä ja eroja kahdella eri yhteiskuntasektorilla. 

Kulloinenkin diskurssiympäristö on politiikalle tärkeä toimintahori- 
sontti. Julkisuudessa vahvassa asemassa olevat diskurssit antavat tilaa 
tietynlaisille agendoille ja argumenteille, kun taas heikommassa asemassa 
oleviin diskursseihin on vaikeampi nojata uskottavasti. Diskurssiympä- 
ristö määrittää paitsi poliitikkojen ja järjestöjohtajien myös toimittajien 
toimintatilaa. Ollakseen relevantteja juttujen on resonoitava yhteiskun- 
nassa vallitsevien diskurssien kanssa. 

Diskurssit ovat merkitysrakenteita, jotka ilmenevät niille tyypilli- 
sinä esioletuksina, metaforina, subjektiasemina ja tulkintoina. Ne ovat 
”tietynlaisia tapoja ymmärtää maailmaa (tai jotain sen aspektia) ja 
puhua siitä” (Jorgensen & Phillips 2002, 1). Diskurssit ovat osin toisilleen 
vaihtoehtoisia, osin ne rakentuvat yhteisistä elementeistä ja voivat tukea 
toisiaan. Diskursseilla on myös institutionaalinen ulottuvuutensa, mikä 
vakauttaa niitä ja vähentää politiikan vaihtoehtoja (Kyntäjä 1993, 261). 
Diskurssianalyysi korostaa kaiken tiedon ja ymmärryksen käsitteel- 
lisyyttä. Sen lähtökohtana on ajatus, että ”puhetapamme eivät heijasta 
neutraalisti maailmaamme, identiteettejä ja sosiaalisia suhteita vaan 
ovat pikemminkin keskeisessä osassa niiden luomisessa ja muuttami- 
sessa” (Jorgensen & Phillips 2002, 1). Tämä ei ole muullekaan politiikan 
tutkimukselle vieras ajatus: poliittisessa keskustelussa asioita määritel- 
lään retorisen kamppailun avulla, vahvistetaan identiteettejä ja luodaan 
liittoumia, mikä osaltaan muokkaa sosiaalista todellisuutta, jonka luon- 
teesta voidaan jälleen käydä retorista kamppailua. 

Tässä diskursseiksi kutsuttuja merkitysrakenteita ja niiden järjesty- 
mistä on tutkittu paitsi diskurssianalyysin (Fairclough 1997; Laclau & 
Mouffe 1985; Potter & Wetherell 1987) myös kehysanalyysin (Entman 

1993; Gamson & Modigliani 1989) piirissä. Eri tutkimuksissa termino- 
logiat vaihtelevat, ja niissä kiinnitetään huomiota merkitysrakenteiden 
eri piirteisiin. Myös niiden tietoteoreettisissa perustoissa on eroavuuksia. 
Tämän tutkimuksen terminologiassa kutakin diskurssia ilmentää sille 
ominainen puhetapa, jonka ytimen muodostaa diskurssin ”solmukohta”, 
eräänlainen näkökulmakäsite, joka määrittää diskurssin muiden käsit- 
teiden merkityksiä (Laclau & Mouffe 1985, 112; Rear & Jones 2013, 379). 
Diskursseilla voi olla useitakin tällaisia solmukohtia. Yhdessä diskurssit 
ja niihin kytkeytyvät lajityypit eli genret muodostavat ”diskursiivisen 
järjestyksen” (Fairclough 1997). Diskursiivisia järjestyksiä tutkitaan 
tässä erottamalla erilaisia sanastoja ja merkitysklustereita, jotka kytkey- 
tyvät tarkasteltavina oleviin poliittisiin kysymyksiin ja jotka ovat osin 
jännitteisessä suhteessa toisiinsa. Tekstilaji ja pikkutarkka kielellinen 
analyysi saavat tässä vähemmän huomiota kuin Fairclough’n esittämässä 
analyysimallissa. Päähuomio on sen sijaan merkityksissä ja tulkinnoissa, 
joita teksteissä esitetyt puheenvuorot ja niiden sanastot ilmentävät. Jour- 
nalistisiin tekstilajeihin kiinnitetään enemmän huomiota tarkasteltaessa 
politikoinnin institutionaalista toimintahorisonttia luvussa 4. 

Politiikan medioitumista koskevalle tutkimukselle diskurssiympä- 
ristö on tärkeä analyysinäkökulma, koska se osoittaa olennaisia eroja 
siinä, millä tavalla poliittisia kysymyksiä on eri ajankohtina ja eri poli- 
tiikan lohkoilla tulkittu. Diskurssit ylläpitävät käsityksiä, arvoja ja hierar- 
kioita, jotka tukevat yksiä poliittisia tavoitteita ja horjuttavat toisia. Nämä 
käsitykset, arvot ja hierarkiat voidaan kunakin aikana kokea luonnolli- 
siksi tai itsestään selviksi, mutta niissä on kuitenkin myös ristiriitaisia 
elementtejä eivätkä ne kata ihmisten kokemuksia kaikilta osin. Nämä 
ristiriidat ja kokemukset antavat pohjaa diskurssien kyseenalaistamiselle 
ja niihin kytkeytyville kamppailuille. 

Seuraavassa kuvataan talous- ja työmarkkinapolitiikkaan kytkey- 
tyvää diskursiivista ympäristöä analysoimalla vuosiin 1968, 1991 ja 2015 
sijoittuvien esimerkkitapausten käsittelyä Helsingin Sanomissa. Kukin 
tapaus analysoidaan erikseen kuvaamalla ensin lyhyesti tapauksen histo- 
riallista kontekstia ja luonnehtimalla sen jälkeen tapausta kehystänyttä 
diskursiivista järjestystä. Luvun yhteenvetojaksossa esimerkkitapausten 
diskursiivisia järjestyksiä verrataan toisiinsa. 

Kasvupoliittinen diskurssi konsensuksen pohjana 


Liinamaa 1 -ratkaisussa maaliskuussa 1968 kiteytyi sotien jälkeen 
alkanut kehitys, jossa työmarkkinat järjestäytyivät ja muuttuivat vähi- 
tellen keskitetymmiksi. Jo aiemmin oli tehty useita keskitettyjä tulo- 
ratkaisuja, ja myös valtio oli osallistunut työmarkkinaratkaisujen teke- 
miseen. Kyntäjän (1993, 111) mukaan konkreettisesti uutta Liinamaa 1 
-sopimuksessa oli ”lähinnä hintakehityksen ja muiden kuin palkkatu- 
lojen välitön hillitsemispyrkimys, indeksien kielto, itse neuvottelujär- 
jestelmä sekä ratkaisuihin liittynyt, talvisodan henkeä muistuttanut 
kansallisen yksimielisyyden ideologia”. Bergholm puolestaan korostaa 
aiempiin vakautussuunnitelmiin verrattuna sitä, että ”malli oli tarkoi- 
tettu pysyväksi tavaksi ohjata tulojen jakautumista? (2007, 383) sekä 
sitä, että tulopolitiikassa ”ammattiyhdistysliike, maataloustuottajien 
järjestöt ja työnantajien keskusjärjestöt siirtyivät 1960-luvun lopulla 
ajatuksellisesti 1950-luvun nollasummapelistä yhteisesti jaettavan kakun 
kasvattamiseen” (mt., 423). Tulopolitiikka omaksuttiin osaksi kansal- 
lista kasvupolitiikkaa, johon myös työväenliike tuli mukaan. Haluttiin 
osallistua läntiseen taloudelliseen yhdentymiskehitykseen, ja tämän 
nähtiin edellyttävän kansantalouden kilpailukykyä tehostavia ratkaisuja. 
Tarkastelemalla näitä tavoitteita ja toimenpiteitä yhteydessä eri etupiirien 
ryhmäintresseihin ajateltiin päästävän suunnitelmalliseen ja rationaali- 
seen talous- ja yhteiskuntapolitiikkaan. (Kyntäjä 1993, 119.) 
Tulopolitiikkaan siirtyminen kytkeytyi työväenliikkeen uudelleen- 
ryhmittymiseen: Suomen Ammattijärjestön (SAJ) häviämiseen työmark- 
kinakentästä, Työväen ja Pienviljelijäin Sosialidemokraattisen Liiton 
(TPSL) vähittäiseen katoamiseen poliittiselta kartalta sekä Suomen 
Kommunistisen Puolueen (SKP) kahtiajaon vahvistumiseen ja vähem- 
mistöön jääneen osapuolen eristämiseen (Kyntäjä 1993, 117). Mauno 


Ammattiliittojen johtotehtävissä toimineet kommunistit olivat sitoutuneet ammat- 
tiyhdistysliikkeen eheytyksessä, hallitusyhteistyössä ja lopulta myös tulopolitiikassa 
läheiseen ja luottamukselliseen yhteistyöhän SAK:n sosialidemokraattien kanssa”. 
Puolueen vähemmistö puolestaan tuomitsi tulopolitiikan turmiolliseksi alistumisek- 
si porvarilliseen talouspolitiikkaan. Se ei taipunut puoluepäätöksiin, ja ”tulopolitii- 
kan vastustaminen innoitti vähemmistökommunisteja usean vuosikymmenen ajan”. 
(Bergholm 2007, 422-423.) 

Koiviston? (1997, 132) mukaan SAK:n? keskeinen linjanvetäjä vakautta- 
miskysymyksessä oli järjestön toinen puheenjohtaja, kommunisti Arvo 
Hautala. Hautala tuki vakauttamisprosessia, mutta hänen linjansa jakoi 
heti alussa kommunistit kahtia. Kyntäjän (1993, 122) mukaan valtion ja 
työmarkkinajärjestöjen ”korporatistinen kolmio” vahvistui nimenomaan 
SAK:n ja Suomen Työnantajain Keskusjärjestön (STK) yhteistoiminnan 
ansioista. Ne kykenivät yhdessä Suomen Sosialidemokraattisen Puolueen 
(SDP) johtaman hallituksen kanssa vahvistamaan tulopolitiikan toimin- 
tasäännöt, mikä merkitsi niiden molempien resurssien kasvua sekä 
painopisteen siirtymää parlamentaarisesta järjestelmästä korporatismin 
suuntaan. 

Liinamaan sopimus oli vastaus lokakuussa 1967 tehtyyn 23,8 
prosentin devalvaatioon, minkä tuottamia hyötyjä haluttiin varjella 
hillitsemällä palkkojen ja hintojen nousua. Tuolloin vallassa ollut Rafael 
Paasion johtama kansanrintamahallitus (SDP, Keskustapuolue, SKDL”, 
TPSL) ilmoitti tulo- ja hintapolitiikkaa koskevassa tiedonannossaan 6. 
marraskuuta 1967 valtakunnansovittelija Keijo Liinamaan nimittämi- 
sestä joulukuun alusta valtioneuvoston kansliaan tulo- ja hintapoliittista 
selvitystyötä johtavaksi virkamieheksi. Koiviston (1997, 130) mukaan 
vakauttamisneuvottelujen ”kuvio oli pitkälti hahmoteltu” Liinamaan 
tullessa mukaan, ja vakauttamissopimuksen ”keskeinen ideoitsija” oli 
Suomen Pankin tutkija ja talousneuvoston sihteeri Timo Helelä. Liinamaa 


s Koivisto oli Rafael Paasion hallituksen valtiovarainministeri vuoden 1967 loppuun 
asti, minkä jälkeen hän siirtyi Suomen Pankin pääjohtajaksi. Vain muutama viikko 
tämän jälkeen Koivisto kutsuttiin hallitustunnustelijaksi, ja hänen johtamansa hallitus 
aloitti 22.3.1968. 


°? SAK toimi aluksi nimellä Suomen Ammattiyhdistysten Keskusliitto, SAK. SAK:n ja 
SAJ:n yhdistymiseen tähdänneiden, niin sanottujen eheytysneuvottelujen päätteeksi 
perustettiin vuonna 1969 uusi keskusjärjestö, Suomen Ammattiliittojen Keskusjär- 
jestö, joka otti vanhan SAK-lyhenteen virallisesti käyttöön vuonna 1971 (Bergholm 
2007, 379). SAJ:n toiminta käytännössä päättyi vuoden 1969 loppuun mennessä sen 
jäsenliittojen siirryttyä uuteen keskusjärjestöön, joskin virallisesti se lakkautettiin vas- 
ta vuonna 1972 (mt., 380). 


Suomen Kansan Demokraattinen Liitto (SKDL) perustettiin lokakuussa 1944 kom- 
munistien, sosialistien ja muiden ”kansanvaltaisten” voimien liitoksi. SKDL:ään kuu- 
lui sekä henkilö- että yhteisöjäseniä. SKDL:n tärkein yhteisöjäsen oli Suomen Kom- 
munistinen Puolue (SKP). (Haikara 1975.) Huhtikuussa 1990 SKDL, SKP ja Suomen 
Naisten Demokraattinen Liitto (SNDL) yhdistyivät Vasemmistoliitoksi (Puhakka 
2015). 

neuvotteli eri intressiryhmien kanssa mahdollisuuksista hillitä palkkojen 
ja hintojen nousua. STK:n puheenjohtaja Päiviö Hetemäki ja SAK:n 
puheenjohtaja Niilo Hämäläinen olivat jo joulukuussa 1967 päässeet 
yhteisymmärrykseen vakauttamisen välttämättömyydestä ja siitä, että 
neuvottelut olisi käytävä mahdollisimman pienessä piirissä, jotta julki- 
suus ei pilaisi sopimusmahdollisuuksia (Bergholm 2007, 406; Mansner 
1990, 277). SAK:n ja STK:n edustajien ohella myös Maa- ja metsätalous- 
tuottajain Keskusliitton (MTK) puheenjohtaja Veikko Ihamuotila ja 
toiminnanjohtaja Heikki Haavisto olivat keskeisesti mukana neuvot- 
teluissa (Bergholm 2007, 407). Neuvottelujen luottamuksellisuus säilyi 
pitkään, ja vakauttamisohjelman yksityiskohdista vuoti tietoja vasta 
helmikuun lopussa 1968 (Mansner 1990, 278). Työmarkkinoiden osalta 
tilanne oli vakaa siinä mielessä, että vuonna 1966 STK:n ja SAK:n kesken 
sovitun kolmevuotisen suosituksen (HR-sopimus) mukaiset sopimukset 
olivat edelleen voimassa. Tästä huolimatta kuitenkin syksyllä 1967 ja 
alkuvuonna 1968 oli paljon lakkoja eri aloilla. Kevättalvella 1968 näistä 
merkittävimpiä olivat sairaanhoitohenkilökunnan ja satamatyönteki- 
jöiden lakot. 

Tammikuun 15. ja 16. päivänä 1968 pidettyjen presidentin valitsija- 
miesvaalien jälkeen alettiin neuvotella uudesta hallituksesta, ja Liina- 
maan johtama selvitystyö lomittuihallitusohjelmasta käytyihin neuvotte- 
luihin. Selvitystyön etenemistä hidasti se, että sosiaalidemokraateilla oli 
vaikeuksia löytää sopivaa hallitustunnustelijaa. Hallitustunnustelijaksi 
suostui lopulta Mauno Koivisto. Koivisto (1997, 116) kuvaa vakauttamis- 
sopimus- ja hallitusneuvottelujen kytköstä seuraavasti: 


Jonkin aikaa oltiin sellaisessa tilanteessa, etteivät vakautta- 
missopimusneuvottelut edenneet ennen kuin uusi hallitus 
syntyisi, eikä uutta hallitusta saatu aikaan ennen kuin oli 
syntynyt jokin käsitys siitä, minkälaista politiikkaa voitai- 
siin harjoittaa. Tässä tilanteessa esitin työmarkkinajärjes- 
töille, että he heiluttaisivat sen verran palmunlehvää, eli 
ilmoittaisivat sen verran valmiuttansa vakauttamissopi- 
muksen solmimiseen nähden, että minä saisin hallituksen 
muodostettua. Ja kävikin niin, että hallitus ja vakauttamis- 
sopimus syntyivät saman prosessin tuloksina, hallitus ensin 
22. maaliskuuta ja vakauttamissopimus 27. maaliskuuta 
1968. 

Koiviston johtaman uuden hallituksen pohja pysyi paljolti samana kuin 
edeltavan, Paasion hallituksen. SDP:n, Keskustapuolueen, SKDL:n ja 
TPSL:n lisäksi hallitukseen otettiin Ruotsalainen Kansanpuolue (RKP). 
Hallitusohjelma sisälsi paljon samoja aineksia kuin päivää tätä ennen 
valmistunut Liinamaan tulo- ja hintapoliittinen suunnitelma. Työmark- 
kinajärjestöt ja maataloustuottajajärjestöt hyväksyivät Liinamaan 
valmisteleman suunnitelman pohjalta vakauttamissopimuksen, johon 
myös valtio tuli mukaan. Huhtikuun 9. päivänä eduskunta hyväksyi 
vakauttamissopimukseen olennaisesti kuuluneen valtuuslain. Sillä pois- 
tettiin indeksisidonnaisuuksia ja annettiin hallitukselle valtuudet sään- 
nöstellä palkkoja, vuokria ja hintoja. 

1960-luvun lopussa politiikka jäsentyi voimakkaasti vasemmiston ja 
oikeiston välisellä ulottuvuudella, ja vuoden 1968 laajapohjaista kansan- 
rintamahallitusta vastaan erottuu selvästi Kokoomuksen ja Liberaalisen 
kansanpuolueen muodostama porvarillinen oppositio. Opposition halli- 
tuskritiikkiä vaikeutti se, että vakauttaminen oli senkin mielestä tarpeen. 
Porvarioppositio pyrki kuitenkin asettamaan vakauttamissopimukselle 
omia reunaehtojaan. Lisäksi se vaati hallitusta suostumaan joihinkin 
vakauttamissopimukseen liittymättömiin tavoitteisiinsa hintana sille, 
että se tukee vakauttamissopimuksen edellyttämän valtuuslain säätä- 
mistä kiireellisenä. Vakauttamissopimuksen vastustusta oli myös halli- 
tuspuolueiden sisällä, erityisesti SKP:n vähemmistön ja TPSL:n piirissä. 
Myös RKP:ssä oli oma, valtuuslaille kriittinen ryhmänsä. 

Liinamaa 1 -tapauksen diskurssiympäristöstä erottuu viisi erilaista 
diskurssia/puhetapaa: kasvupoliittinen puhe, edunvalvontapuhe, moraa- 
lipuhe, porvaripuhe ja sosialismipuhe (taulukko 2.1). Puhetavat erotet- 
tiin Helsingin Sanomista kootusta aineistosta tarkastelemalla erityisesti 
jutuissa esiintyvien tahojen puheenvuoroja ja abstrahoimalla niistä 
yleisempiä puhetta motivoivia tavoitteita ja ideoita. Nämä yleisemmät 
tavoitteet ja ideat on alla olevassa taulukossa nimetty diskurssien solmu- 
kohdiksi. Alustava luokittelu tehtiin tarkastelemalla puheenvuoroja, 
joissa kiistetään jonkin toisen tahon sanoja ja tekoja. Näin pyrittiin 
kiinnittämään huomio erityisesti niihin diskursseihin, jotka ovat poliit- 
tisen kamppailun kannalta olennaisia. Tämän jälkeen aineisto käytiin 
vielä uudestaan läpi ja poimittiin kutakin puhetapaa edustavia sitaatteja. 
Samalla diskurssien määritelmiä tarkennettiin niin, että ne paremmin 

vastasivat niin kiistäviä kuin muitakin jutuissa esitettyjä puheenvuoroja. 
Seuraavissa analyyseissä on merkitty kursiivilla ilmaisut, jotka erityisen 
hyvin luonnehtivat kutakin diskurssia. Kaikki kursivoidut sanat esiin- 
tyvät Helsingin Sanomista kootussa juttuaineistossa."! 


Taulukko 2.1. Liinamaa 1 -tapauksen keskeiset diskurssit Helsingin Sanomissa 


| Diskurssi | Solmukohdat Ilmeneminen aineistossa 


Kasvupoliittinen puhe Vakaa kasvu Vakauttamissopimuksen ja hallitusohjelman kirjaukset: 
Vastuullisuus hintavakaus, palkankorotusten sovittaminen tuotta- 
vuuden kasvuun, indeksiautomatiikasta luopuminen. 
Kritiikki vakauttamissopimuksen vastustajia kohtaan: 
Skp:n vähemmistön, TPSL:n ja SAJ:n vastarinnan 
tulkitseminen lyhytnäköiseksi taktikoinniksi. 


Edunvalvontapuhe Elintaso Työmarkkinajärjestöjen vaatimukset hintavakauden tur- 
Tasapuolisuus vaamiseksi, jotta palkansaajien reaaliansiot eivät alene. 
Keskustapuolueen ja MTK:n vaatimukset kantohinnoista 
sopimisesta: maataloustuottajien ja palkansaajien 
välinen vastakkainasettelu. 


Moraalipuhe Heikkojen sorto Kritiikki säästötilien indeksiehdon poistamista kohtaan: 
Kurinalainen elämä | säästäjät joutuvat epäoikeudenmukaisesti devalvaation 
maksajiksi. Kritiikki vuokrasäännöstelyä edeltäviä vuok- 

rankorotuksia kohtaan: syytökset vuokrakeinottelusta. 


Porvaripuhe Yksityisomistus Kritiikki valtion säännöstelyä kohtaan, vaikkakin sitä 
Vapaa elinkeinotoi- | pidetään hyväksyttävänä poikkeuksellisesti kasvupo- 
minta litiikan turvaamiseksi. Epäluulo valtuuslakia kohtaan 

ja vaatimukset valtuuslain keston rajoittamiseksi. 
Vientimaksujen vastustus. 


Sosialismipuhe Sosialistinen talous | Vientimaksujen puolustaminen. Talousongelmien 
Valtio-omistajuus näkeminen kapitalistisen järjestelmän syynä. Sosialismi 
ratkaisisi ongelmien syyt, vakauttamissopimus hoitaa 
vain oireita. 


Vakauttamissopimusta koskevan julkisen keskustelun ytimessä tietysti 
olivat ne talouspoliittiset ideat ja tavoitteet, joille Liinamaan sopimusesitys 
rakentui. Nämä tulivat selvästi esiin niin hallitusohjelman talouspoliitti- 
sessa osiossa kuin vakauttamissopimuksessakin. Sopimuksen voi katsoa 
edustavan kasvupoliittista diskurssia, joka rakentuu vakaan kasvun 
ja vastuullisuuden solmukohdista sekä tähän diskurssiin kytkeytyvistä 
talous- ja työmarkkinapoliittisista ideoista ja käytännöistä. Kasvupo- 


" Tutkimusaineisto kuvataan tarkemmin liitteessä 1. Diskurssi-termin synonyymeinä 


käytetään myös puhe- ja puhetapa-sanoja. Niiden avulla ilmaisuun saadaan vaihtelua, 
eikä diskurssi-termi toistu liian usein. 

liittisen diskurssin taustalla oli määrätietoinen pyrkimys tulopolitiikan 
kehittämiseksi, ja sen olennaiset ideat esitettiin Talousneuvoston mietin- 
nöissä lähivuosien kasvupolitiikasta (Talousneuvosto 1965) ja tulopoli- 
tiikan kehittämisestä (Talousneuvosto 1967). 

Helsingin Sanomien jutuissa kasvupoliittisen diskurssin keskeisiä 
talouspoliittisia oppeja olivat pyrkimys hinta- ja kustannustason vakau- 
teen, palkankorotusten sovittaminen vastaamaan työn tuottavuuden 
kasvua sekä työllisyyden ja teollisuuden kansainvälisen kilpailukyvyn 
merkityksen korostaminen. Tyémarkkinapolitiikassa kasvupoliit- 
tinen puhetapa korosti työmarkkinaosapuolten ja hallituksen yhteistä 
tavoitteellista toimintaa talouskasvun turvaamiseksi. Tämä edellytti 
korporatistista päätöksentekomenettelyä eli hallituksen ja työmarkki- 
najärjestöjen yhteisiä neuvotteluja ja osapuolten sitoutumista yhteisiin 
tavoitteisiin. Kasvupoliittisessa diskurssissa korostuu talouspolitiikan 
suunnitelmallisuus ja tietopohjaisuus. Oletuksena on, että vakaa kasvu 
on mahdollista, jos kyetään tuottamaan tarvittavat tiedot tulojen jakau- 
tumisesta ja tulonmuodostukseen vaikuttavista seikoista sekä saadaan 
työmarkkinaosapuolet tähän tietoon nojaavaan yhteistyöhön. 

Helsingin Sanomissa kasvupoliittinen puhetoistuihyvin samanlaisena 
kuin mitä oli esitetty Talousneuvoston mietinnössä tulopolitiikan kehit- 
tämisestä. Olennaisinta oli palkkakehityksen sitominen tuottavuuden 
kehitykseen, mikä puolestaan mahdollistaisi kustannuskehityksen 
pysymisen tasolla, joka turvaisi suomalaisen tuotannon kilpailukyvyn, 
valuuttavarannon riittävyyden ja markan arvon vakauden. Kasvupoliit- 
tisessa puheessa talouspolitiikka nähtiin pragmaattiseksi pyrkimykseksi 
säädellä talouden toimintaa koko yhteiskunnan parhaaksi. Sitä ei haluttu 
nähdä arvopohjaisen ideologian toteuttamiseksi tai tulonjakokamppai- 
luksi. Muun muassa SDP:n eduskuntaryhmän puheenjohtaja Esko Helle 
korosti valtuuslain lähetekeskustelussa tällaista käytännöllistä lähesty- 
mistapaa: 


Helle sanoi, että valtuuslaissa ei ole kysymys talouspoliitti- 
sesta ideologiasta, vaan puhtaasti käytännöllisestä, vaikean 
taloudellisen tilanteen edellyttämästä käytännöllisestä 
järjestelystä, ja näin ollen tämä asia ei saa olla poliittisen 
propagandanteon kohteena. (Uutinen 5.4.1968) 

Korostaessaan talouspolitiikan pragmaattisuutta kasvupoliittinen 
diskurssi otti kriittisen asenteen niin porvari- kuin sosialismipuhee- 
seenkin: kyse ei ole ideologioista ja arvoista vaan käytännöllisestä järjes- 
telystä ja taloudellisten realiteettien edellyttämästä pakosta. Samalla se 
asettui jännitteiseen suhteeseen myös edunvalvontapuheen kanssa, joka 
nimenomaan mielsi tuloratkaisun tulonjakoka mppailuksi. 

Kasvupoliittisen puheen yksi solmukohta on vastuullisuus. Sillä 
tarkoitettiin pidättäytymistä taktisesta oman edun tavoittelusta ja keskit- 
tymisestä sopimiseen yhteisten tavoitteiden puolesta. Kyse on talouden 
realiteettien ymmärtämisestä ja kypsyydestä tehdä vastuullisia ratkaisuja 
lyhytnäköisen etukamppailun sijaan. Tämä edellyttää myös valmiutta 
väliaikaisiin uhrauksiin ja menetyksiin, jotta talouden oireilun varsi- 
naiset syyt saadaan parannettua. 


Tulopoliittinen ohjelma on vakava asiakirja, ja sellaisena se 
on otettava myös työväenliikkeen etujärjestöissä, kirjoittaa 
Suomen Sosialidemokraatti. Ehdottomasti on torjuttava 
spekuloinnit esim. kilpailumielessä ammattiyhdistysliik- 
keen eri siipien välillä. Kannanotot Liinamaan paperiin ovat 
mitanottoa etujärjestöjen valtakunnallisesta vastuusta, lehti 
kirjoittaa. (Muut lehdet -palsta 26.3.1968) 


Tämä sopimus on kuin mädän hampaan pois vetäminen, 
joka koskee joka puolelle ikeniin, mutta toivottavasti 
huomenna jo juuret ovat terveet. Se aiheuttaa kaikille kipuja 
ja kaikki voivat olla syystä tyytymättömiä, mutta en usko 
että millään taputtelupolitiikalla tästä eteenpäin päästäi- 
siinkään. (Uutinen 28.3.1968; STK:n toimitusjohtaja Päiviö 
Hetemäki) 


Kasvupoliittiseen puheeseen kytkeytyi myös ajatus investointien ja 
säästämisen ensisijaisuudesta kulutuskysyntään ja velanottoon nähden. 
Ylipäätään talousongelmien syynä nähtiin yli varojen eläminen ja siitä 
juontuva velkaantuminen ja inflaatio. Poliittiset puolueet lupaavat äänes- 
täjille enemmän mihin olisi varaa, samoin työntekijäjärjestöt pyrkivät 
ulosmittaamaan etuja, jotka johtavat hintojen korotuksiin ja inflaatioon. 
Tästä on seurannut monimutkaisia sidonnaisuusjärjestelmiä, kuten 
indeksiehtoja, jotka hallitsemattomasti syventävät inflaatiokierrettä ja 

luovat epävakautta. Indeksiehtojen poistaminen olikin yksi vakauttamis- 
sopimuksen keskeisiä kohtia. Indeksijärjestelmää pidettiin osoituksena 
talouspolitiikan kehittymättömyydestä, suorastaan nolona piirteenä 
suomalaisessa yhteiskunnassa. Alla lainatuissa sitaateissa Suomen 
Pankin johtokunnan jäsen Reino Rossi kutsuu sitä ironisesti suoma- 
laiseksi muotoilutuotteeksi ja SAK:n puheenjohtaja Niilo Hämäläinen 
suorastaan nerokkaaksi järjestelmäksi. 


Jos katteettomia, inflaatioon väistämättä johtavia vaati- 
muksia tässä mielessä esitetään, olen vakuuttunut siitä, 
että ennen pitkää olemme jälleen kiinni samassa indeksi- 
verkossa, joka ”*suomalaisena muotoilutuotteena” on tuonut 
meille runsaasti mainetta ja huomiota muun maailman 
taholta. (Yliökirjoitus 26.3.1968; Suomen Pankin johto- 
kunnan jäsen Reino Rossi) 


Suorastaan ”nerokkaan” sidonnaisuuksien järjestelmän 
ansiosta inflaatio tulisi jatkumaan voimakkaana myös ensi 
vuonna ja parina seuraavana vuonna. (Uutinen 28.3.1968; 
SAK:n puheenjohtaja Niilo Hämäläinen) 


Rossi kuitenkin huomauttaa kirjoituksessaan, että indeksijärjestelmä 
on pikemminkin ongelman seuraus kuin sen syy, ja siksi tärkeintä olisi, 
etteivät eri eturyhmät esittäisi katteettomia vaatimuksia. Tällä Rossi 
luultavasti viittaa ajatukseen, että palkkojen korotukset eivät saisi ylittää 
tuottavuuden kasvua. 

Edunvalvontadiskurssissa vakauttamissopimusta ei niinkään nähty 
talouden pakkojen sanelemaksi järkeväksi talouspolitiikaksi kuin oman 
intressiryhmän etujen puolustukseksi suhteessa toisiin intressiryhmiin. 
Edunvalvontapuheen solmukohtina ovat ajatukset elintason turvaami- 
sesta ja tasapuolisuudesta tulonjaossa eri yhteiskuntaryhmien kesken. 
Vakauttamissopimuksen yhteydessä edunvalvontapuhe tyypillisimmin 
asetti tulosopimuksen ehdoksi, että valtio todella sitoutuu hintava- 
kauteen, jotta työntekijöiden elintaso ei laske. Tässä kaikuu ajatustapa, 
jonka mukaan elinkustannusten nousu on kompensoitava nimellispalk- 
kojen korotuksilla. Tämä tulopolitiikan normi korvautui 1950-luvun 
alusta lähtien periaatteella, jonka mukaan myös tuottavuuden kasvu on 

kompensoitava palkansaajille ja palkkapolitiikan normina on pikem- 
minkin työ- ja pääomatulojen välisen tulonjaon vakauttaminen (Pekka- 
rinen & Vartiainen 1993, 290). 

Edunvalvontadiskurssissa saavutetuista eduista luopuminen koet- 
tiin raskaaksi ja haluttiin varmistaa, ettei oma eturyhmä joudu muita 
huonompaan asemaan. Virkamiesjärjestöt vastustivat pennimääräisiä 
korotuksia, koska prosenttimääräisesti korotukset jäisivät heillä silloin 
pienemmiksi kuin matalapalkkaisemmilla aloilla. Keskustapuolue 
puolestaan huolehti kantohintojen tasosta. 


Hinta- ja kustannustason hillitsemiseen tähtäävä ehdotus 
on näinä päivinä useissa etujärjestöissä käsiteltävänä. Suun- 
nitelmaa luonnehdittiin etujärjestöjen piiristä ”raskaaksi 
paperiksi”, koska se sisältää luopumisia jo saavutetuista 
eduista. 

Suunnitelman läpimenoa järjestöissä ei haluttu ennus- 
tella. Järjestöjen piiristä on todettu useiden kohtien olevan 
varsin vaikeasti hyväksyttävissä, mm. pennimääräisten 
korotusten hyväksymisen toimihenkilö- ja virkamiesjärjes- 
töissä sanottiin olevan tuskallista. (Uutinen 22.3.1968) 


Kasvupoliittisen diskurssin vahva asema rajoitti selvästi edunvalvonta- 
puhetta. Omia etuja puolustettaessa vaatimuksia jouduttiin retorisesti 
lieventämään antamalla ymmärtää, että vakauttamissopimuksen tavoit- 
teet sinällään ovat hyväksyttäviä mutta konkreettisissa ratkaisuissa myös 
edunvalvontanäkökulma on otettava huomioon. Esimerkiksi Auto- ja 
kuljetusalan työntekijäliitto menetteli näin ilmoittaessaan jäävänsä 
vakauttamissopimuksen ulkopuolelle. 


Saj-lainen Auto- ja kuljetusalan työntekijäliitto ilmoitti 
tiistaina kannattavansa palkkatyöntekijöille oikeudenmu- 
kaisen tulo- ja hintapolitiikan avulla tapahtuvaa taloudel- 
lista vakauttamista. Liiton mielestä näissä toiminnoissa 
tulee huomioida ja tarpeellisin toimenpitein poistaa auto- 
alan palkkauksen ”virallisesti todettu jälkeenjääneisyys” 
(Uutinen 3.4.1968) 


Vaikka tasapuolisuuden vaatimus on edunvalvontapuheessa keskeinen, 
diskurssin painopiste on kuitenkin etujen puolustamisessa pikemmin 

kuin moraalisessa oikeudenmukaisuudessa. Moraalidiskurssi sen 
sijaan kytkeytyy vahvemmin oikeudenmukaisuuteen ja tuli esiin erityi- 
sesti indeksitilien lopetusta ja vuokrasäännöstelyä koskevissa jutuissa. 
Moraalidiskurssin solmukohtia ovat heikkojen sorto ja kurinalainen 
elämä. Moraalidiskurssi rakentuu pienen ihmisen ja valtaapitävän eliitin 
väliselle vastakkainasettelulle ja tukeutuu luterilaisiin ahkeruuden ja 
vaatimattomuuden hyveisiin. 

Indeksitilejä koskeva keskustelu sijoittui lähinnä yleisönosastoon. 
Moraalipuheessa säästäjät olivat vähätuloisia ja ahkeria piensäästäjiä, 
joiden kustannuksella rikkaat pelaavat. Säästäjiltä ei kysytty mielipidettä 
indeksitilien poistoa valmisteltaessa, ja heidän katsottiin joutuneen 
muiden holtittomuuden maksajiksi. Moraalipuheeseen kytkeytyy ajatus 
säästämisestä hyveenä, yhteiskuntaa rakentavana toimintana, jonka 
vastakohdaksi nähdään kädestä suuhun eläminen ja velkaantuminen. 
Tämä sama piirre liittyy myös kasvupoliittiseen diskurssiin. 


Säästäjät siis taas pantiin matalaksi. Piensäästäjät ja 
vanhuuden turvaksi tallettajat, niiden kustannuksella taas 
pelataan. (Yleisönosasto 22.3.1968; nimimerkki Kupattu 
säästäjä JRM) 


Tosiasia on se, että ahkerat pien- ja suursäästäjät ovat 
tässä maassa rahoittaneet ja pitäneet pystyssä varsinkin 
koko sodanjälkeisen hulinan, pitäneet yllä työpaikkoja ja 
maksaneet sotakorvauksetkin. Mutta aina ne ovat rikkana 
herrojen silmässä olipa vallassa minkä värinen satraappi 
tahansa. (Yleisönosasto 6.4.1968; nimimerkki Säästäjä) 


Moraalipuheessa tuomittiin myös vuokrasääntelyä edeltävät vuokran- 
korotukset. Vuokrankorotuksia kiirehtineet vuokranantajat nähtiin 
keinottelijoina, jotka käyttävät hyväkseen vuokralaisten heikkoa asemaa. 
Vuokranantajien edustajat puolustautuivat näitä syytöksiä vastaan 
pitämällä korotuksia yksittäistapauksina tai vetoamalla kustannusten 
nousuun. 

Moraalidiskurssi ja edunvalvontadiskurssi muistuttavat toisiaan 
siinä, että ne molemmat vetoavat tasapuolisuuteen ja oikeudenmukaisuu- 
teen. Ero on kuitenkin painotuksessa. Edunvalvonnassa paino on saavu- 

tettujen etujen puolustamisessa ja tasapuolisuudessa suhteessa muihin 
valta-asemaltaan suhteellisen samanveroisiin osapuoliin. Moraalidis- 
kurssissa kyse on heikomman sorron esiintuonnista ja usein myös sääs- 
täväisyyden, hyveellisen elämän ja kurinalaisuuden eetoksesta. 
Poliittista kenttää luonnehti 1960-luvulla vahvasti sosialistien ja 
porvarien välinen vastakkainasettelu. Asetelmaa loivensi hiukan kansan- 
rintamahallitus, jossa vasemmistopuolueiden lisäksi olivat mukana 
myös Keskustapuolue ja RKP. Hallitus, pientä sisäistä oppositiota lukuun 
ottamatta, ajoi vakauttamissopimusta ja valtuuslakia ja perusteli näitä 
lähinnä kasvupoliittiseen diskurssiin tukeutuen. Myös porvarioppositio 
käytännössä kannatti vakauttamissopimusta ja valtuuslakia, vaikka 
poliittisessa retoriikassaan esitti sitä kohtaan myös kritiikkiä. Tämän 
kritiikin voi katsoa nousseen porvaridiskurssista. Sen keskeisiä solmu- 
kohtia ovat vapaa elinkeinotoiminta sekä valtion holhouksen ja sosialismin 
vastustaminen. Porvaripuheeseen liittyy myös epäluulo korporatistista 
vallankäyttöä kohtaan. Porvaridiskurssin peruslogiikka on se, että 
valtiontalouden ja verotuksen pienuus on hyvästä ja suuruus pahasta. 


Tilannetta ei Holkerin käsityksen mukaan ratkaise indeksi- 
sidonnaisuuksista luopuminen, jos valtiontaloutta jatkuvasti 
paisutetaan. (Uutinen 28.3.1968; Kokoomuksen puoluesih- 
teeri Harri Holkeri) 


Porvaripuhe tuli esiin keskustelussa vientimaksuista. Näillä haluttiin 
tasapainottaa taloutta leikkaamalla devalvaation tuomaa hyötyä vientite- 
ollisuudelta ja sijoittamalla näitä varoja kasvua tukeviin investointeihin, 
niin sanottuun ”kasvupakettiin”. Porvaripuheessa vientimaksut nähtiin 
kuitenkin myös tulonsiirtona yksityiseltä elinkeinotoiminnalta valti- 
olliselle teollisuudelle. Vientimaksujen suuruudesta käytiin hallitusta 
muodostettaessa kiistaa: keskustapuolue halusi vientimaksut mahdolli- 
simman pieniksi ja vasemmistopuolueet suuriksi. 

Porvaridiskurssi tuli esiin myös porvariopposition epäluotta- 
muksena vasemmistoenemmistöistä hallitusta kohtaan. Valtuuslain 
käsittelyn yhteydessä epäiltiin, käyttääkö hallitus valtuuksiaan myös 
sosialisointiin ja valtion menojen paisuttamiseen. Hallitukselta vaadit- 
tiin vakuutusta, että valtuuslakeja ei käytetä tällaisiin tarkoitukseen, ja 
pääministeri Mauno Koivisto tällaisen vakuutuksen myös antoi. Sosia- 

lismin torjunnan lisäksi myös korporatismikritiikki ja parlamentarismin 
korostaminen niveltyivät luontevasti porvaripuheeseen.'? 


Me olemme talouspoliittisessa tilanteessa, jossa kaikki 
varmasti näkevät sen, että jotain on nyt tehtävä, mutta me 
emme halua olla mukana sellaisessa vakauttamisessa, joka 
valtuuslakien kautta voisi johtaa sosialismin lisääntymiseen. 
(Uutinen 8.4.1968; kansanedustaja Juha Rihtniemi (kok)) 


Säännöstelyvaltuuksia hallitus tulee käyttämään yksin- 
omaan talouselämämme vakauttamiseen eikä sen perus- 
teiden muuttamiseen, minkä mahdollisuuden poissulke- 
mista parlamentaarinen oppositio on pitänyt tähdellisenä. 
(Uutinen 10.4.1968; pääministeri Mauno Koivisto) 


Hän [Raimo Ilaskivi] totesi valtalain käsittelytavan ja 
valmistelun muodostavan mustan pilkun parlamentaris- 
mimme historiassa. 

”Eduskunta toimii näin ollen pelkkänä etujärjestöjen 
kumileimasimena, joka toteuttaa niiden tahdon”, hän sanoi. 

Ilaskivi arvosteli myös lakiesityksessä olleita säännöksiä 
obligaatioiden indeksisidonnaisuuden poistamisesta, joiden 
hän totesi vievän arvopapereilta niiden pyhyyden. (Uutinen 
6.4.1968; kansanedustaja Raimo Ilaskivi (kok)) 


Yllä lainatun Raimo Ilaskiven puheenvuoron viimeisen kappaleen viit- 
taus arvopapereiden pyhyyteen tuo esiin porvaridiskurssin elementin, 
joka ei juttuaineistossa muuten näkynyt. Se tulee lähelle moraalidis- 
kurssia tuomalla esiin säästämisen eettisen arvokkuuden. Pyhä-sanan 
kaikkia konnotaatioita porvaridiskurssissa ei voi näin suppean aineiston 
perusteella selvittää, mutta luultavasti sana viittaa paitsi omaisuuden- 
suojaan arvona myös säästämiseen ja omaisuuden kartuttamiseen 
arvokkaana eetoksensa. Näkökulma sidonnaisuusjärjestelmään on tässä 
päinvastainen kuin kasvupoliittisessa diskurssissa, jossa sidonnaisuus- 
järjestelmää ironisoitiin ”suomalaiseksi vientituotteeksi” ja ”suorastaan 
nerokkaaksi”. 


12 Helsingin Sanomissa valtuuslakia kutsuttiin usein myös valtalaiksi. 

Porvaridiskurssin vastapari tietysti on sosialismidiskurssi, mutta 
juttuaineistossa se tuli esiin vain harvoin. Lähinnä sitä edusti SKDL:n 
eduskuntaryhmän puheenjohtaja Olavi J. Laine. Diskurssissa korostuu 
poliittisten realiteettien ja sosialististen ihanteiden välinen ristiriita. 
Diskurssi hyödynsi sairausmetaforiikkaa ja erityisesti taudin syiden ja 
sen oireiden välistä erottelua. Vakauttamissopimus on sairautta lieven- 
tävä lääke, kun todellisiin syihin voitaisiin puuttua vain uudistamalla 
talousjärjestelmää sosialistisilla ratkaisuilla. 


”Liinamaan paperi on ilmeisesti vain sairautta lieventävä 
lääke. Tehokkain lääke olisi tietysti sosialistiset ratkaisut, 
mutta valitettavasti maamme työväenluokka ei vielä ole 
riittävän valmis tällaista tehokkainta lääkettä käyttämään”, 
Laine huomautti. (Uutinen 3.4.1968) 


Sosialismidiskurssin vähäisyys voi johtua siitä, ettei Helsingin Sanomat 
porvarillisena lehtenä tuonut siihen nojaavia puheenvuoroja esiin. Ehkä 
todennäköisempi syy on kuitenkin se, että sosialismipuhe ei politiikassa- 
kaan ollut keskustelun valtavirtaa. Vasemmistopuolueet olivat hallituk- 
sessa, ja ne olivat pääosin sitoutuneet niin vakauttamissopimuksen kuin 
valtuuslainkin edistämiseen. Nämä hankkeet puolestaan nojasivat ennen 
muuta kasvupoliittiseen diskurssiin. Porvaripuolueet olivat oppositiossa, 
ja niiden kritiikki luonnollisesti nojasi sosialismipuheen sijaan porvari- 
puheeseen. 

Liinamaa 1 -tapauksen diskursiivista järjestystä hallitsi kasvupoliit- 
tinen diskurssi. Pääkirjoitukset nojasivat vahvasti siihen samoin kuin 
valtaosa muistakin puheenvuoroista. Selvin vaihtoehto kasvupoliittiselle 
diskurssille oli edunvalvontadiskurssi (kuvio 2.1). Missä kasvupoliittinen 
puhe piti vakauttamissopimusta yhteisenä, vastuullisten osapuolten 
hankkeena, siinä edunvalvontapuhe katsoi sitä osapuolten välisen 
kamppailun näkökulmasta ja kantoi huolta sopimuksen tulonjakovai- 
kutuksista. Sosialismidiskurssi ja porvaridiskurssi puolestaan sijoittuivat 
omalle ulottuvuudelleen, jossa vakauttamissopimusta ja valtuuslakia 
tulkittiin valtiojohtoisuuden ja yksityisen elinkeinotoiminnan vastak- 
kainasettelun näkökulmasta. Moraalipuheella ei varsinaisesti ollut 
diskursiivista vastaparia. Sillä oli yhteisiä diskursiivisia elementtejä 
edunvalvontapuheen kanssa, mutta toisin kuin edunvalvontapuhe, 

se ei hahmottanut vakauttamissopimusta suhteellisen tasaveroisten 
osapuolten valiseksi kamppailuksi vaan pienen ihmisen ja valtakoneiston 
väliseksi riistosuhteeksi. Kurinalainen elämä ja säästäväisyys puolestaan 
yhdistivät moraalipuhetta kasvupoliittiseen puheeseen ja porvaripuhee- 
seen, mutta missä kasvupoliittinen diskurssi piti vakauttamissopimusta 
kansakunnan yhteisenä ponnistuksena, siinä moraalidiskurssi näki 
petoksen, jolla eliitti jälleen kyykyttää köyhää kansaa. 


KASVUPOLIITTINEN DISKURSSI EDUNVALVONTADISKURSSI 
Vastuullisuus, «> Tasapuolisuus, 

varojen mukaan eläminen elintason turvaaminen 
MORAALIDISKURSSI 

Heikkojen sorto, kurinalainen elämä, = <——— > ? 


oikeudenmukaisuus 


PORVARIDISKURSSI SOSIALISMIDISKURSSI 
Vapaa elinkeinotoiminta, p ——__ > Kapitalismi sairautena, 
sosialismin uhka sosialismi lääkkeenä 


Kuvio 2.1. Liinamaa 1 -tapauksen diskursiivinen järjestys Helsingin Sanomissa 


Kasvupoliittisen diskurssin vahva asema epäilemättä tuki hallitusta sen 
pyrkimyksissä vakauttamissopimuksen solmimiseksi. Kasvupoliittisen 
diskurssin ja edunvalvontadiskurssin vastakkaisuus teki erityisesti työn- 
tekijäjärjestöjen toiminnasta monimutkaista, koska selkeän edunvalvon- 
tavaateen lisäksi niiden oli julkisissa performansseissaan vastattava myös 
kasvupoliittisen diskurssin vaateisiin vastuullisesta talous- ja työmark- 
kinapolitiikasta. Moraalipuhe lokeroitui Helsingin Sanomissa suurelta 
osin yleisönosastoon ja väritti lähinnä vain indeksitilien lopettamisesta 
käytyä keskustelua. Porvari- ja sosialismidiskurssit puolestaan jäsensivät 
eduskuntakeskusteluja koskevaa uutisointia. Niihin nojaavat puheen- 
vuorot kuitenkin vaikuttivat jollain tapaa rituaalinomaisilta, koska 
vahvaan kasvupoliittiseen diskurssiin nojaavat perustelut vakauttamisen 
ja sen edellyttämän valtuuslain puolesta tuntuivat vakuuttaneen myös 
porvariopposition. 

Suhde devalvaatioon hajottaa kilpailudiskurssia 


Esko Ahon hallituksen yhteiskuntasopimushanke ja tuloneuvottelut 
kesällä ja syksyllä 1991 osuvat historiallisiin ja poliittisiin käännekohtiin, 
joissa sotien jälkeen kehitettyä talouspoliittista järjestelmää koeteltiin 
monella tapaa. Keskitetyt työmarkkinaratkaisut olivat vakiinnuttaneet 
asemansa 1960-luvun lopun ja 1990-luvun taitteen välillä osana hyvin- 
vointivaltion konsensushenkistä talouspolitiikkaa. Siinä pääpaino oli 
erityisesti vientiteollisuuden hintakilpailukyvyn ylläpidossa ja valtion- 
talouden tasapainottamisessa. Toimenpiteitä tehtiin Suomen Pankin 
voimakkaalla tuella. (Heinonen, Mykkänen, Pantzar & Roponen 1996, 
2; Pekkarinen & Vartiainen 1993.) Tälle politiikalle oli tyypillistä deval- 
vaatio-inflaatio-sykli, jossa aika ajoin tehdyillä devalvaatioilla korjattiin 
vientiteollisuuden kilpailukykyä palkansaajia suosineiden inflatoristen 
tuloratkaisujen jälkeen (Kiander 2001, 13). 

Talouspolitiikan suunta muuttui 1980-luvun aikana. Rahoitus- 
markkinoita liberalisoitiin muun muassa terminointia vapauttamalla 
ja korkosääntelyä purkamalla (Pekkarinen & Vartiainen 1993, 380-391; 
Kiander & Vartia 1998, 57). Suomen Pankissa taas ryhdyttiin pääjoh- 
taja Rolf Kullbergin kaudella vuodesta 1983 lähtien ajamaan vakaan 
markan politiikkaa, jossa pyrittiin devalvaatioiden ja inflaation vuorot- 
telun sijaan kuluja hillitsevään talouspolitiikkaan tiukemman valuut- 
takurssipolitiikan avulla (Kiander 2001, 13-14). Vakaan markan linja 
sai kannatusta myös poliitikkojen parissa: se kirjattiin Harri Holkerin 
sinipunahallituksen ohjelmaan vuonna 1987 (Kiander & Vartia 1998, 
45). Talouden avaaminen mahdollisti nopean talouskasvun, mutta riit- 
tämätön rahoitusmarkkinoiden säätely ja riittämättömät finanssipoliit- 
tiset toimet johtivat talouden ylikuumenemiseen ja korkojen nousuun. 
Tilannetta pyrittiin korjaamaan vuonna 1989 markan revalvaatiolla, 
mikä ei kuitenkaan auttanut. Talous kääntyi huonompaan vielä samana 
vuonna, ja alenevaan kierteeseen ajauduttiin vuoden 1990 lopulla, jolloin 
investoinnit vähenivät sekä tuotanto ja työllisyys alkoivat heiketä. Lamaa 
pahensivat osaltaan myös kansainvälisen talouden taantuma sekä idän- 
kaupan romahdus Neuvostoliiton vaikeuksien myötä. (Pekkarinen & 
Vartiainen 1993; Kiander 2001.) 

Vuonna 1991 talouden tila heikkeni entisestään. Esko Ahon johtama 
Keskustapuolue saavutti maalisvaaleissa suuren vaalivoiton ja muodosti 
maahan Kokoomuksen, Kristillisen Liiton ja RKP:n kanssa ensimmäisen 
porvarihallituksen sitten vuoden 1966. Ahosta tuli Suomen historian 
siihen asti nuorin pääministeri 36-vuotiaana. Hallitus kytkeytyi suoma- 
laisen talouspolitiikan ”pitkään linjaan? (Pekkarinen & Vartiainen 
1993) sitoutumalla vientiteollisuuden kilpailukyvyn ylläpitämiseen, 
mutta uuttakin tuli. Hallituksen aloittaessa toimikautensa virkamiehet 
ja Suomen Pankki ajoivat laajempaa talouden rakennemuutosta, johon 
hallitus tukeutui markkinoiden luottamuksen palauttamiseksi. Siihen 
kuuluivat Keskustapuolueen perinteistä poiketen (Kiander 2001, 14-16) 
ja Holkerin hallituksen linjaa seuraten sitoutuminen vakaan markan 
politiikkaan ja talouden ongelmien ratkaiseminen niin sanotun sisäisen 
devalvaation avulla. Linja sai vahvistuksen keväällä 1991, kun hallitus 
tuki Suomen Pankin linjaa Suomen liittämisestä ecuun ilman markan 
ulkoista devalvaatiota. Kytkentä tehtiin kesäkuussa 1991, vaikka sitä 
vastustivat monet teollisuuden nokkamiehet, osa ay-liikkeen johtoa, 
monet kansantaloustieteilijät sekä osa hallituksesta ja Ahon omista 
joukoistakin (Uimonen 1995, 46-58; Kiander 2001, 25-26; Kiander & 
Vartia 1998, 83-84). 

Devalvaation mahdollisuuden poistuminen aiheutti hallitukselle 
ongelmia, kun se ryhtyi ecu-kytkennän jälkeen myöhemmin kesäkuussa 
neuvotteluihin yhteiskuntasopimuksesta - laajasta tuloratkaisusta, jonka 
päämääränä oli Ahon mukaan suomalaisen työn ja tuotannon pelasta- 
minen lamasta mahdollisimman vähin vaurioin (HS 29.7.1991). Hallitus 
tarjosi laajamittaista ja selvää kustannusten alennusta teollisuuden 
kilpailukyvyn kohentamiseksi, koska kansantalouden tila oli heiken- 
tynyt vuoden 1991 aikana nopeasti. Työttömien määrä oli vuodenvaih- 
teessa vielä alle 100 000, mutta kesäkuussa se oli noussut jo 210 000:een 
(Kiander 2001, 31; HS 15.8.1991). Hallituksen ehdotukset provosoivat 
opposition ja ay-liikkeen laajaan vastarintaan osin valtapoliittisista syistä 
ja osin siksi, että moni toimija ei ymmärtänyt talouskriisin syvyyttä 
(Uimonen 1995, 80). 

Työnantajaliitto STK meni vaatimuksissaan hallitustakin pitem- 
mälle. Se vetosi alati heikkenevään taloustilanteeseen ja alkoi esittää 
myös vaateita keskitetyn työmarkkinajärjestelmän laaja mittaisista uudis- 
tuksista omaksi edukseen. Vaateet, kuten lakko-oikeuden rajaaminen 

ja työeläkemaksujen osittainen siirtäminen työnantajilta työntekijöille, 
kiristivät osapuolten jännitteisiä suhteita entisestään. Neuvottelut yhteis- 
kuntasopimuksesta päättyivätkin umpikujaan. 

Kustannusten alentamisesta yritettiin tämän jälkeen sopia tuloneu- 
votteluissa, jotka nekin ajautuivat ongelmiin. Lokakuun lopulla saatiin 
aikaan hätäratkaisuesitys välittäjäksi apuun pyydetyn Kalevi Sorsan 
johdolla, mutta lopullinen sopimus jäi syntymättä lähinnä Metalliliiton 
ja Paperiliiton vastustuksen vuoksi (Kiander 2011, 27). Kiihtyneen 
valuuttapaon vuoksi Ahon hallitus joutui tinkimään linjastaan: markka 
devalvoitiin 12,3 prosentilla marraskuun 14. päivänä. Tämän jälkeen 
tupo-pöytään palanneet osapuolet saivat sorvattua tulopoliittisen koko- 
naisratkaisun kahdessa viikossa. 

Yhteiskuntasopimus- ja tuloneuvotteluiden ympärille rakentunut 
diskursiivinen järjestys poikkesi hieman Liinamaa 1 -tapauksesta.'? 
Vaikka neuvottelut selvästi aktivoivat toimijoiden vasemmisto-oikeisto- 
erontekoa, suomalainen yhteiskunta ja sitä ympäröivä maailma olivat jo 
irtautumassa luokkapohjaisesta poliittisesta ilmapiiristä, joka vielä 1960- 
luvulla jäsensi vahvasti poliittista kenttää. Lisäksi 1960-luvun lopulla 
hallitsevassa asemassa ollut kasvupoliittinen diskurssi osoitti 1990-luvun 
alussa murroksen merkkejä. Siihen sisältyneet ja suomalaisen talous- 
politiikan ”pitkän linjan” (Pekkarinen & Vartiainen 1993) mukaiset 
ajatukset kilpailukyvystä olivat edelleen tallella, kuten myös vakausta- 
voitteet sekä niiden toteuttamiseen liittynyt korporatistinen sopimisen 
tapa. Tulkinnat näistä olivat kuitenkin moninaistuneet siinä määrin, että 
kasvupoliittisen diskurssin sijaan on luontevampi puhua kahdesta erilli- 
sestä diskurssista: kilpailudiskurssista ja jakodiskurssista. Nämä diskurssit 
eroavat yhtäältä siinä, mitä pidetään soveliaina keinoina ylläpitää kilpai- 
lukykyä ja toisaalta siinä, miten suhtaudutaan korporatistiseen päätök- 
sentekotapaan. Jakodiskurssissa kilpailukyvystä huolehditaan harkiten, 
pienten askelten politiikalla ja korporatistisesti asioista yhdessä päättäen. 
Kilpailudiskurssissa taas haetaan kilpailukykyä nopeasti sisäisestä ja/ 
tai ulkoisesta devalvaatiosta ja ollaan tarvittaessa valmiita hylkäämään 


3 Diskurssit/puhetavat erotettiin Helsingin Sanomista kootusta aineistosta tarkastele- 


malla erityisesti jutuissa esiintyneiden tahojen puheenvuoroja ja abstrahoimalla niistä 
yleisempiä puhetta motivoivia tavoitteita ja ideoita. Analyysin aineistot ja toteutustapa 
kuvataan tarkemmin liitteessä 1. 

korporatistinen sopimiskulttuuri. Jakodiskurssissa on selviä yhtymä- 
kohtia myös 1960-luvun lopun edunvalvontadiskurssiin. Jakodiskurssis- 
sakin solmukohtana on ajatus yhteiskunnallisesta tulonjaosta ja edun- 
valvonnasta, kun vastaavasti kilpailudiskurssin solmukohtana on ajatus 
markkinoiden toimintaan ja vaatimuksiin sopeutumisesta. Kilpailudis- 
kurssiin nojaavissa puheenvuoroissa pääpaino on kilpailukykyyn liitty- 
vissä poliittisissa toimenpiteissä, kun taas jakodiskurssissa päähuomio 
keskittyy toimenpiteiden jako- ja valtapoliittisiin aspekteihin. 

Seuraavassa analyysissä vuoden 1991 yhteiskunta- ja tuloneuvotte- 
lujen diskursiivista ympäristöä jäsennetään erottamalla kolme politiikan 
teema-aluetta (kilpailukykypolitiikka, jakopolitiikka, valtapolitiikka) 
ja tarkastelemalla, millaisilla sanastoilla ja näkökulmilla näitä teemoja 
käsiteltiin kilpailudiskurssissa ja jakodiskurssissa. Teema-alueet on 
määritelty etsimällä juttuaineistoista keskeisiä kysymyksiä, jotka tapauk- 
sessa ovat kamppailun ja politikoinnin kohteena. Ne eivät perustu mihin- 
kään erityiseen teoreettiseen lähestymistapaan vaan ovat pikemminkin 
tutkijan aineistolähtöinen yritys jäsentää käsillä olevaa materiaalia. 

Kilpailukykypolitiikassa on kyse talouden rakenne- ja suhdannepo- 
litiikasta, jakopolitiikassa yhteiskunnallisesta tulonjaosta ja edunvalvon- 
nasta, ja valtapolitiikassa instituutioiden — erityisesti hallituksen, elin- 
keinoelämän ja ammattiyhdistysliikkeen — välisestä valtakamppailusta 
sekä politiikan tekemisen tavasta. Näillä kolmella teema-alueella argu- 
mentoitiin eri käsitteillä, ja jokaiselta teema-alueelta olisi voinut erottaa 
omat ”diskurssinsa”. Teema-alueittaisten diskurssien välille oli kuitenkin 
löydettävissä ”perheyhtäläisyyksiä”, jotka sitoivat ne joko kilpailu- tai 
jakodiskurssiin. Kilpailu- ja jakodiskurssia voikin luonnehtia ”diskur- 
siivisiksi klustereiksi” jotka kokoavat väljästi yhteen eri teema-alueiden 
diskursiivisia muotoutumia. Kuviossa 2.2 kuvataan vuoden 1991 
työmarkkinapolitiikan diskursiivista järjestystä avainsanoilla, jotka 
luonnehtivat kummankin diskursiivisen klusterin tapaa tulkita kutakin 
teema-aluetta. 

Kilpailu- ja jakodiskurssien pohjalta voidaan erottaa keskustelun 
ääripäät. Kilpailudiskurssissa painottui kilpailukykypolitiikka, ja erityi- 
sesti vientiteollisuuden kilpailukyky tulkittiin kaikkien yhteiseksi asiaksi, 
josta on pidettävä kiinni poliittisesta vastarinnasta huolimatta. Jako- 
diskurssissa kilpailukykypolitiikka ei ollut yhtä keskeinen, ja riittäviin 
tuloksiin uskottiin päästävän totutuin pienin liikkein työmarkkinoiden 

KILPAILUDISKURSSI JAKODISKURSSI 
Kilpailukykypolitiikka 


Kustannukset < » Elvytys 


Jakopolitiikka 


Talkoot < -—-— » Edunvalvonta 


Valtapolitiikka 


Toimintakyky < > Sopiminen 


Kuvio 2.2. Yhteiskuntasopimus- ja tuponeuvotteluiden diskursiivinen jarjestys Helsingin Sanomissa 


kolmikantaisessa sopimismenettelyssa. Jakodiskurssissa painottui 
jakopolitiikka ja erityisesti huoli oman taustaryhmän ja vähäosaisten 
toimeentulosta. Kumpikaan diskurssi ei esiinny täysin puhtaana yhdes- 
säkään aineiston puheenvuorossa. Työnantajaleirin näkemykset osuivat 
lähimmäksi kilpailudiskurssin ajatuksia, ja myös hallituksen riveissä oli 
useimmille niistä runsaasti kannatusta. Palkansaajajärjestöjen edustajat 
ja vasemmisto-oppositio puolestaan nojasivat tyypillisemmin jako- 
diskurssiin. Seuraavassa kuvataan diskursiivista järjestystä kullakin 
kolmella teema-alueella. Kursiivilla on jälleen merkitty jutuissa käytet- 
tyjä ilmaisuja, jotka erityisen hyvin luonnehtivat kutakin diskurssia. 


Kilpailukykypolitiikka 


Kilpailukykypolitiikalla tarkoitetaan tässä osapuolten = esittämiä 
käytännön toimenpiteitä laman taittamiseksi. Kilpailudiskurssissa 
lähtökohdaksi muodostui kustannusten alentaminen (vienti)teollisuuden 
kilpailukyvyn kohentamiseksi. Tavoitteeseen pyrittiin joko ulkoisen tai 
sisäisen devalvaation avulla. Ulkoisen devalvaation kannattajia oli eniten 
työnantajajärjestöissä ja teollisuuden suurissa työntekijäliitoissa Metal- 
liliitossa ja Paperiliitossa. Niiden käsityksen mukaan rahan ulkoisen 
arvon alennus oli välttämättömyys, sillä muulla tavoin sakkaavaa vientiä 
ei heidän mielestään saataisi uuteen nousuun. 


Myös [Paperiliiton puheenjohtaja Antero] Mäki vaati 
pikaista devalvaatiota, koska se on hänestä ainut nopea 


keino saada vienti vetämään. Mäen mukaan siihen ajaudu- 

taan joka tapauksessa, tehtiinpä niin tai näin. Vaikka STK:n 
kuristusohjelma menisi tuloneuvotteluissa läpi, devalvaatio 
on sittenkin edessä, Mäki arvioi. (Uutinen 19.9.1991) 


Sisäistä devalvaatiota puolestaan ajoivat erityisesti hallitus ja Suomen 
Pankki. Hallitus pyrki työmarkkinajärjestöjen kanssa laajaan yhteiskun- 
tasopimukseen, jolla tavoiteltiin teollisuuden kilpailukykyyn kymmenen 
prosentin kohennusta seuraavien kahden-kolmen vuoden aikana (HS 
4.8.1991). Siihen pyrittiin kytkemään suomalaisen talouspolitiikan perin- 
teiden mukaisesti (Heinonen ym. 1996, 2) myös valtion menoja: listalla 
olivat palkat, maataloustulo, puun kantohinta, eläkkeet, hinnat ja verot. 
Olennaisin osa yhteiskuntasopimusta oli kuitenkin tuloratkaisu. Halli- 
tuksen tavoitteena oli laajamittainen ratkaisu, jossa ylärajana olisi nolla- 
linja palkkoihin. Sen lisäksi hallitus väläytti muun muassa lomarahan 
poistamista ja julkisen sektorin pakkolomia. Laajamittaisia säästöjä 
pidettiin pakollisina. Niiden toteuttamista oltiin valmiita vauhdittamaan 
säästölaeilla ja muilla leikkauksilla tai korotuksilla, jotka langetettaisiin 
palkansaajille, ellei etujärjestöjen neuvotteluissa edistytä. 


Valtiovarainministeri Iiro Viinanen (kok) uhkasi tiistaina 
palkansaajia selväsanaisesti viiden miljardin markan tulon- 
menetyksillä, ellei hallitusta tyydyttävää tulopoliittista 
ratkaisua synny lokakuun puoliväliin mennessä. 

Viinasen mukaan ”vähin mitä voidaan tehdä” on palkan- 
korotuksista luopuminen kahdeksi vuodeksi sekä lomal- 
tapaluurahan poistaminen. Muussa tapauksessa hallitus 
ryhtyy siirtämään työnantajien sosiaaliturvamaksuja työn- 
tekijöiden maksettaviksi. (Uutinen 28.8.1991) 


Työnantajille hallituksen tarjous oli kuitenkin riittämätön ja liian hidas- 
vaikutteinen. STK vaati ”teollisuuden kilpailukyvyn välitöntä ja mittavaa 
korjaamista” 17 prosentilla (HS 9.8.1991) ja palkkojen jäädytysten sijaan 
selviä palkanalennuksia omien välillisten työvoimakustannustensa 
laskemisen lisäksi (HS 26.8.1991). Samoin kuin hallitus myös työnantajat 
höystivät toisinaan vaatimuksiaan uhkauksilla. 


Jos kilpailukyvyn palauttaminen jokunen vuosi sitten 
vallinneelle tasolle ei onnistu, ”teollisuus joutuu pohtimaan 

missä se voi toimia, kun se kerran Suomessa ei voi toimia”, 
[Teollisuuden keskusliiton puheenjohtaja Jaakko] Ihamuo- 
tila sanoi. (Uutinen 9.8.1991) 


Kilpailudiskurssin sisäiseen devalvaatioon luottaneen suuntauksen taus- 
talla oli kasvava kritiikki suomalaiseen talouspolitiikkaan pesiytynyttä 
devalvaatio-inflaatio-sykliä kohtaan. Lääkkeeksi tarjottiin talouden 
rakenneuudistusta ja siihen kytkeytyvää vakaan markan politiikkaa. 
Niitä ajoi erityisesti Suomen Pankki, ja niihin oli sitoutunut myös Ahon 
hallitus presidentti Mauno Koiviston tuella (Kiander 2001, 58-59). Tästä 
syystä devalvaation vastaista linjaa kutsuttiin toisinaan valituksi tai 
viralliseksi linjaksi. 


Suomen Pankilla ei [sen johtokunnan jäsenen Markku] 
Puntilan mukaan ole syytä tinkiä linjastaan. ”Pulmamme 
ovat pitkän päälle rakenteissa. Meillä on liian raskas 
julkinen sektori, liian raskas pankkisektori, liian raskas 
vähittäiskauppasektori ja kartelloitunut rakennussektori. 
Jos nyt valittaisiin markan devalvointi, se lykkäisi välttämä- 
töntä rakennesopeutumista.” (Uutinen 30.8.1991) 


Kilpailudiskurssissa erottui vuonna 1991 siis selvästi kaksi eri suunta- 
usta: sisäistä devalvaatiota korostanut, pitkäjänteisiin rakenteellisiin 
uudistuksiin ja vakaan markan politiikkaan tähtäävä suuntaus sekä 
”realistisemmin” välittömään kilpailukyvyn kohennukseen ulkoisen 
devalvaation avulla tähdännyt ”teollisuuslinja”. Näitä molempia suun- 
tauksia kuitenkin yhdisti ajatus hintakilpailukyvyn tärkeydestä ja sen 
tuolloisesta heikosta tolasta. 

Jakodiskurssissa kilpailukykypolitiikka ymmärrettiin toisin. Yhteis- 
kunta- ja tulosopimusneuvottelujen alkuvaiheessa säästöajatuksia ja 
kilpailukyvyn kohentamisen tarvetta kyseenalaistettiin. Neuvotteluiden 
edetessä ja talouden tilan heikentyessä tällainen kritiikki harventui. Sen 
sijaan puheenvuoroissa kannettiin huolta siitä, että hallituksen ja työnan- 
tajien esittämät toimenpiteet vain pahentavat talouden tilaa eivätkä vält- 
tämättä johda parempaan lopputulokseen. Sisäisen devalvaation keinoja 
arvosteltiin sekä vasemmisto-oppositiossa että valtaosassa ay-liikettä. 

Metalliliiton puheenjohtaja Per-Erik Lundhin (sd) mukaan 
hallituksen ja työnantajain keskusliiton STK:n lääkkeillä 
maan talouden syöksykierre vain syvenee. ”Sisäinen deval- 
vaatio” johtaisi Lundhin mukaan siihen, että ”hyväksymme 
yli 300000 työttömien joukon 3-5 vuodeksi ja palkkojen 
alennukset 10-15 prosentilla”. Senkään jälkeen ei olisi 
takeita talouden terveydestä, hän epäili. (Uutinen 19.9.1991) 


Säästöille vaihtoehtoisia lamantorjuntakeinoja jakodiskurssissa esitettiin 
niukasti. Nykypäivänä tuttu tuottavuuden kasvattaminen mainittiin 
hyvin harvoin. Sen sijaan erityisesti hallitukselta perättiin ehdotuksia 
elvytyksestä korostamalla kilpailun lisäämistä. 


”Hallituksen on pikaisesti uudistettava kilpailulainsää- 
däntöä sellaiseksi, että sillä voidaan tehokkaasti ehkäistä 
monopolien ja kartellien muodostuminen. Samalla on 
varmistettava tehokas kilpailun valvonta ja riittävä julki- 
suus”, [SAK:n puheenjohtaja Lauri] Ihalainen sanoo. 
(Uutinen 7.8.1991) 


Elvytyskeinoista mainintoja saivat useimmin julkisen puolen asunto- 
tuotanto ja niin sanottu hoitopaketti, jolla oli tarkoitus jarruttaa hintojen 
ja asumiskustannusten nousua. Hoitopakettia vaadittiin erityisesti 
Metalliliitossa, jossa se esitettiin keinona tasapainottaa välttämättömän 
ulkoisen devalvaation vaikutuksia. 


Lundh toisti vaatimuksensa markan devalvoinnista ja 
”hoitopaketista”, jolla ruuan ja asumisen hintaa alennetaan. 
(Uutinen 15.9.1991) 


Elvytysvaatimuksilla pyrittiin käymään myös vaihtokauppaa hallituksen 
kanssa, ja hallitus lupasikin budjettiehdotuksessaan lisää rahaa ammatti- 
yhdistysliikkeen osoittamiin kohteisiin (ks. esim. HS 29.8.1991). Keskus- 
telu käytännön elvytystoimenpiteistä kuitenkin tyrehtyi, kun Sorsan 
sopimus juuttui liittokierrokselle. Lopulta osa elvytystoimista korvattiin 
pakkodevalvaation jälkeen käydyissä tuloneuvotteluissa verohelpotuk- 
silla (HS 29.11.1991). 

Jakopolitiikka 


Neuvottelujen käänteet sopivista toimenpiteistä talouden tilan kohen- 
tamiseksi liittyvät läheisesti jakopolitiikkaan eli siihen, miten taakkaa 
jaetaan eri väestöryhmien kesken. Jakopolitiikassa eri toimijoiden reto- 
riset linjat olivat varsin selkeät läpi tarkastelujakson. Kilpailudiskurs- 
sissa — siis lähinnä hallituksen ja työnantajien piirissä - kilpailukyvyn 
kohentaminen ja kustannussäästöt yhteiskuntasopimuksen ja/tai tulo- 
ratkaisun avulla nähtiin yhteisinä talkoina, joihin kaikkien on osallistut- 
tava. Vaikean taloustilanteen nähtiin edellyttävän uhrauksia jokaiselta, 
eikä vapaamatkustamista sallittu. Tästä muistutettiin erityisesti ammat- 
tiyhdistysliikettä, jonka toimintatapoja syytettiin vanhentuneiksi. 


[Liiketyönantajien LTK:n johtajan Harri] Koulumiehen 
mielestä nyt on tärkeintä leikata kustannuksia ja pysäyttää 
lomautus- ja irtisanomiskierre. ”Kaikkien osapuolten on 
oltava valmiita tinkimään saavutetuista eduista.” (Uutinen 
14.9.1991) 


”...Nykyoloissa omien etujen kasvattaminen voi onnistua 
vain syömällä naapurin pöydästä. Niin ei saa käydä” 
”Monet etupiirit uskovat selviävänsä lamasta pitämällä 
tiukasti kiinni vanhoista tavoitteista ja sopimusrakenteista 
sekä entisistä menettelytavoista. Valitettavasti aika on ajanut 
sellaisen vaihtoehdon ohi”, Aho sanoi. (Uutinen 18.6.1991) 


Talkoisiin osallistuminen herätti erilaisia tulkintoja oikeudenmukai- 
suudesta. Teollisuus ja työnantajat vaativat varsin suoraviivaisesti oman 
asemansa parantamista muiden tilanteesta välittämättä. Hallituksen 
edustajien puheissa sen sijaan esiintyi ajoittain myös kohtuullisuuden 
ajatusta säästöjen kohdentamisessa. Työnantajajärjestötkin saivat 
kritiikkiä liiallisesta ahnehtimisesta. Selkeimmin kohtuullisuuslinjan 
takana oli presidentti Mauno Koivisto. Hän vaati, että ”taakka myös 
jakautuu ensi sijassa tasaisesti ja toiseksi vielä sillä tavalla, että ne, jotka 
taakkaa paremmin pystyvät kantamaan, kantavat suuremman osan” (HS 
13.8.1991). Myös valtiovarainministeri Iiro Viinanen kohdisti ahneuskri- 
tiikkiä työnantajiin: 


59 


Tupo ja media 


Viinanen arvosteli sitä, että ”vaikka muste tuskin on 
ehtinyt kuivua talouselämän piristyspaketista, huudetaan 
nyt veronmaksajia ottamaan loputkin työnantajan sosiaa- 
liturvamaksuista kontolleen, vähentämään miljardeittain 
yritysten liikevaihtoverorasitusta, poistamaan luotonoton 
verotus sekä ottamaan osansa yrittäjäriskistä takausten ja 
suhdannelainojen avulla”. (Uutinen 4.9.1991) 


Valtaosin ammattiyhdistysliikkeen ja vasemmisto-opposition edus- 
taman jakodiskurssin taustalla saattoi nähdä huolen oman viiteryhmän 
aseman heikkenemisestä. Niinpä yhtäläisen osallistumisen periaatteella 
perustellut talkoot eivät herättäneet tässä joukossa suurta innostusta. 
Niitä vastustettiin sekä ilman perusteita että saavutettujen etujen periaat- 
teen nojalla. Talkoot koettiin epäoikeudenmukaisiksi tai kohtuuttomiksi: 
niiden koettiin edistävän yksipuolisesti työnantajien etuja tai niiden 
vaikutusten koettiin olevan liian ankaria palkansaajille ja yhteiskunnan 
vähäosaisille. Tämän vuoksi säästövaateita pyrittiin kritiikin ohessa 
ohjaamaan vahvemmin suurituloisiin kohdistuviksi, tai niitä pyrittiin 
kohtuullistamaan hallituksen kanssa edellä mainitulla vaihtokaupalla. 


Ammattiliittojen keskusjärjestön SAK:n puheenjohtaja 
Lauri Ihalainen (sd) neuvoi maan hallitusta panemaan nyt 
työnantajat kuriin. Samalla Ihalainen kuitenkin paheksui 
hallitusta, joka ei hänen mielestään ole tasoittanut tietä 
keskitetylle ratkaisulle. ”Piiskat on asetettu palkansaajien 
selän taakse ja porkkanat tuotu työnantajien pöytään”, 
hän sanoi runsaan tunnin neuvottelun jälkeen. (Uutinen 
4.9.1991) 


Valtapolitiikka 


Valtapolitiikassa olennaisia kysymyksiä oli kaksi: kenen johdolla toimi- 
taan ja miten? 

Valtapolitiikassa jakodiskurssilla oli vahva asema. Siihen nojaavissa 
puheenvuoroissa perättiin osapuolia tyydyttävää sopuratkaisua sekä 
harkintaa ja kaikkien osapuolten kuulemista ennen päätöksentekoa. 
Yhteisymmärryksen tärkeyttä korostettiin myös tuomalla esiin, mitä 
ongelmia konsensusratkaisun hylkäämisestä voisi seurata. 

Ihalaisen mukaan työeläkkeiden maksuperusteiden ja 
etuuksien tason muuttaminen ovat liian isoja asioita 
nopeasti muutettavaksi. Hän muistuttaa, että asiaa pohtii 
paraikaa kaksi komiteaa, joiden työn tuloksia pitää odottaa. 
(Uutinen 16.8.1991) 


[Akavan puheenjohtaja Voitto] Ranne vetosi voimakkaasti 
tulosopimuksen puolesta. Hänen mukaansa ammattiyh- 
distysliike menettää rippeetkin arvovallastaan ja joutuu 
taloudelliseen ahdinkoon työttömyyskassojen omavas- 
tuuosuuden nousun vuoksi sekä keskinäiseen eripuraan, jos 
tuloratkaisu kaatuu. (Uutinen 27.11.1991) 


Jakodiskurssissa puolustettiin kolmikantaista sopimismenettelyä ja 
arveltiin, että työnantajapuolen vaatimukset työmarkkinajärjestelmän 
muutoksista olivat tietoista ammattiyhdistysliikkeen heikentämistä ja 
pyrkimystä sopimusjärjestelmän alasajoon. Vastaavaa kritiikkiä sai myös 
hallitus, erityisesti valtiovarainministeri Iiro Viinanen, jonka koettiin 
rikkovan yhteiskuntarauhaa sekä edistävän lausunnoillaan työnanta- 
jien intressejä. Tämän johdosta työntekijäpuolen ja opposition edustajat 
esittivät hallituksen eroa vaativia kommentteja sekä lausuntoja, joissa 
heräteltiin omia vastarintaan ja muistutettiin muita neuvotteluosapuolia 
ay-liikkeen joukkovoimasta. 


SAK:n puheenjohtaja Lauri Ihalainen (sd) luonnehti työn- 
antajain keskusliiton STK:n vaatimuslistaa ”ryöstötarjouk- 
seksi”. Ihalaisen mielestä sen tarkoituksena on myös koko 
sopimusjärjestelmän romuttaminen. (Uutinen 22.9.1991) 


Sdp:n eduskuntaryhmän mielestä valtiovarainministeri Iiro 
Viinasen (kok) ”jatkuvat hyökkäykset ammattiyhdistyslii- 
kettä kohtaan” ovat käsittämättömiä eivätkä sovi ministerin 
rooliin. (Uutinen 11.9.1991) 


”Myös ammattiyhdistysliikkeen on syytä aloittaa joukko- 
toimintaan valmistautuminen, jotta hallituksen ja työnan- 
tajien laman varjolla tekemät hyökkäykset voidaan torjua”, 
sanoo puolueen varapuheenjohtaja Kari Uotila. (Uutinen 
29.8.1991) 

Kilpailudiskurssissakin tavoiteltiin ensisijaisesti neuvotteluratkaisua, 
mutta toimintakyvyn korostaminen johti jakodiskurssiin verrattuna 
erilaiseen aikajänteeseen. Päätöksiä pyrittiin saamaan aikaan nopeasti. 
Kiireeseen vedottiin hankalan taloustilanteen ja rahamarkkinoiden 
lepyttämisen vuoksi. Hallituksen edustajat hoputtivat päätöksentekoa 
useaan otteeseen muistuttamalla valmiudestaan tehdä myös itsenäisiä 
ratkaisuja, ellei neuvotteluissa synny heitä tyydyttäviä päätöksiä riittävän 
nopeasti. 


Valtiovarainministeri Iiro Viinanen (kok) antoi perjan- 
taina kuukauden aikaa etsiä vaihtoehtoja niille valtion ensi 
vuoden menojen säästöille, joita palkansaajien keskusjär- 
jestöt vastustavat. ”Sen jälkeen on kynä minun kädessäni”, 
Viinanen totesi. (Uutinen 15.6.1991) 


Hallituksen ja työnantajien kritiikissä oppositio ja ammattiyhdistys- 
liike eivät kantaneet vastuutaan talouden kuntoon saattamisesta vaan 
yrittivät hyötyä vaikeasta taloustilanteesta poliittisesti viivyttämällä tai 
jumittamalla neuvotteluja. Kovimmissa neuvotteluiden aikana esite- 
tyissä kritiikeissä arvioitiin, että toiminnan tavoitteena on hallituksen 
kaataminen ja uudet vaalit. Samassa yhteydessä nähtiin myös muutama 
valitus siitä, kuinka parlamentaarinen päätöksenteko on Suomessa lähes 
mahdotonta yhtäältä etujärjestöjen liiallisen vallan ja toisaalta päätöksiä 
kohtuuttomasti hidastavien lakipykälien vuoksi. 


Salolainen vetosi erityisesti oppositioon ja työmarkkina- 
järjestöihin, jotta ne kantaisivat vastuuta myös vaikeista 
talousratkaisuista. Hänen mielestään työmarkkinajärjestöt 
eivät ole vielä antaneet ”rakennuspuita taloustalkoisiin”. 
(Uutinen 3.9.1991) 


”Metsässä ei liikahda lehtikään, elleivät etujärjestöt ja parla- 
mentaariset määräenemmistöt niin salli”, Viinanen sanoi. 
(Uutinen 25.9.1991) 


4 Näihin pykäliin kuului ns. lepäämäänjättämissäännöstö, jonka turvin oppositio pystyi 
yhden kolmasosan vähemmistön turvin estämään eduskunnassa tiettyjen lakiesitys- 
ten läpimenon yksien eduskuntavaalien yli. Järjestelmä purettiin vuonna 1995 muiden 
kuin perustuslain osalta. 

Järjestelmän toimintakykyä koskeva kritiikki sai devalvaation jälkeen 
vastakaikua myös ammattiyhdistysliikkeestä ja tasavallan presidentiltä. 
Muutamat työntekijäjärjestöjen johtajat totesivat tuloneuvottelujen osoit- 
taneen, että perinteinen tulopolitiikka ei jäykkyytensä vuoksi enää toimi 
kunnolla (HS 20.11.1991). Siihen tulisi tehdä muutoksia, jotka lisäävät 
joustavuutta ja mahdollistavat enemmistöpäätökset. Samankaltaisia 
parlamentarismin kehittämiseen viittaavia kannanottoja kuultiin myös 
presidentti Mauno Koivistolta, joka Uimosen (1995, 116-124) mukaan 
tuki Ahon hallitusta selväsanaisesti läpi tämän valtakauden. 


”Nykyisenlainen keskitetty sopimuspolitiikka on tänä 
vuonna astunut ehkä viimeisen askeleen kohti loppuaan. 
Keskitetyn säännöstelytalouden keinoilla ja makrotalouden 
yksipuolisesta näkökulmasta ei voida ratkaista käytännön 
työelämän ja työpaikkojen ongelmia”, hän [AKT:n puheen- 
johtaja Risto Kuisma] sanoi. 

Tulevaisuuden ratkaisu on Kuisman mielestä liitto- ja 
alakohtainen sopiminen tai sitten uutena vaihtoehtona 
keskusjärjestö- ja liittotason yhdistäminen yhdeksi sopi- 
mustasoksi. (Uutinen 22.11.1991) 


Koivisto toivoi, että säästölakien määräenemmistösään- 
nökset kumottaisiin. Hallitukselle olisi annettava mahdolli- 
suus harjoittaa politiikkaansa. (Uutinen 20.11.1991) 


Valtapolitiikassa jakodiskurssi korosti siis konsensusta ja neuvottelu- 
ratkaisuun pyrkimistä riippumatta poliittisista suhdanteista. Kilpailu- 
diskurssissa puolestaan olennaisempaa oli se, että toimintakyky säilyy 
tavalla tai toisella. Tältä osin aineistossa voidaan nähdä merkkejä aika- 
kauden muutoksesta. Jakodiskurssi nojasi vahvasti korporatistiseen 
päätöksentekotapaan ja kaksi-/kolmikantaisen työmarkkinaneuvottelun 
perinteeseen, joka eli Pekkarisen ja Vartiaisen (1993, 398-402) mukaan 
kulta-aikaansa 1980-luvulla. Kilpailudiskurssissa sen sijaan oli merkkejä 
parlamentaristisen ajattelutavan vahvistumisesta: hallitus vie asioita 
eteenpäin kansalta saadun mandaatin turvin, vaikkei täyttä yhteisym- 
märrystä neuvotteluissa saavutettaisikaan. 

Yhteenvetoa 


Vuoden 1991 yhteiskuntasopimus- ja tuloneuvotteluiden diskursiivinen 
järjestys tuo selvästi esiin poliittisen ilmapiirin muutoksen edellisten 
vuosikymmenten aikana. Vielä 1960-lukua leimannut taistelu kapi- 
talististen ja sosialististen oppien välillä oli talouspolitiikassa jäänyt 
taka-alalle. Sen tilalle oli noussut yhä vahvemmin kysymys siitä, miten 
valtion suhde vapautuviin ja laajentuviin kansainvälisiin markkinoihin 
tulisi hahmottaa. Ratkaisun etsinnässä nojattiin historiallisesti tuttuun 
kasvupoliittiseen diskurssiin ja siihen kytkeytyneeseen korporatistiseen 
sopimistapaan. Kasvupoliittinen diskurssi ei kuitenkaan täysin kestänyt 
akuutin talouskriisin oloissa. Paine kriisin nopeaksi ratkaisemiseksi 
vahvisti parlamentaarisen sopimistavan kannatusta ja hajotti kasvupo- 
liittisen diskurssin yhtäältä nopeisiin toimiin valmiiseen kilpailudis- 
kurssiin ja toisaalta hitaampaan korporatistiseen sopimistapaan luotta- 
vaan jakodiskurssiin. Kilpailudiskurssin piirissäkin erottui vielä kaksi 
erilaista katsantotapaa, joista toinen puolusti ulkoista ja toinen sisäistä 
devalvaatiota. 

Siinä missä 1960-luvun lopun kasvupoliittinen diskurssi tuki menes- 
tyksekkäästi vakaussopimuksen syntymistä, tämän diskurssin hajoa- 
minen 1990-luvun kriisissä teki yhteiskuntasopimuksen solmimisesta 
vaikeampaa. Kilpailudiskurssi kyllä korosti tarvetta vientiteollisuuden 
kustannusten alentamiseen, mutta keinoista ei ollut yksimielisyyttä. 
Valtapolitiikan saralla yhteiskuntasopimuksen solmimista puolestaan 
vaikeuttivat kilpailudiskurssin ja jakodiskurssin ilmentämät rintama- 
linjat. Jakodiskurssi tuki retoriikkaa, jolla horjutettiin sisäisen deval- 
vaation edellyttämää tahtotilaa. Kilpailudiskurssi puolestaan ei kyennyt 
kokoamaan niin vahvaa koalitiota, että ammattiyhdistysliike olisi 
joutunut taipumaan yhteiskuntasopimuksen edellyttämiin kompromis- 
seihin. 

Kiristystä ja kilpailukykyä 


Juha Sipilän hallituksen yhteiskuntasopimushanke kesällä ja syksyllä 
2015 muistuttaa monin tavoin Esko Ahon hallituksen vastaavaa hanketta 
reilua kahtakymmentä vuotta aiemmin. Talous ei ollut kunnolla toipunut 
vuoden 2008 finanssikriisistä, ja tilanteen kohentamiseksi haluttiin 
parantaa suomalaisen vientiteollisuuden kilpailukykyä. Ratkaisuyri- 
tyskin oli samankaltainen: työvoimakustannusten alentaminen halli- 
tuksen ja työmarkkinajärjestöjen yhteisen ”yhteiskuntasopimuksen” 
avulla. Merkittävä ero aikaisempaan oli kuitenkin se, että Suomi kuului 
nyt euroalueeseen eikä ulkoinen devalvaatio ollut enää mahdollinen. 

Jo 1990-luvulta tuttu keskustelu tarpeesta uudistaa ja joustavoittaa 
työmarkkinajärjestelmää jatkui edelleen. Useissa puheenvuoroissa halli- 
tuksen ja työmarkkinajärjestöjen kolmikantaista sopimista pidettiin 
tuskastuttavan hitaana keinona työmarkkinajärjestelmän uudistami- 
seksi (esim. Vihriälä 2013). Erityisesti työnantajapuoli tavoitteli järjes- 
telmän muuttamista niin, että työehdoista entistä suurempi osa sovit- 
taisiin liitto- ja yritystasolla. Tuskastumista kuvaa hyvin pääministeri 
Alexander Stubbin puheenvuoro Snellman-säätiön talviseminaarissa 
16.12.2014. Hänen mukaansa ”ensin pitää kokeilla konsensusta, mutta 
jos se ei toimi, emme voi jatkaa pienimmän nimittäjän politiikkaa, ja 
seuraavan hallituksen pitää toimia” (HS 17.12.2014). 

Juha Sipilän toukokuussa 2015 aloittaneen hallituksen'* voi katsoa 
noudattaneen kirjaimellisesti Stubbin ohjetta. Hankkeeseen liittyi erityi- 
sesti alkuvaiheessa vahva korporatistinen vire, kun Sipilä jo hallitus- 
tunnusteluvaiheessa kutsui työmarkkinajärjestöjä mukaan luonnostele- 
maan yhteiskuntasopimusta. Sipilän hanke muistutti Mauno Koiviston 
toimintaa kevättalvella 1968, kun hän samanaikaisesti kokosi hallitusta 
ja neuvotteli työmarkkinajärjestöjen kanssa vakauttamissopimuksesta. 
Aika oli nyt kuitenkin toinen, eikä hallitusohjelmasta ja työmarkkinaso- 
pimuksesta sopiminen samanaikaisesti onnistunut. On paljon mahdol- 
lista, että neuvottelujen vahvempi altistuminen julkisuudelle osaltaan 
vaikeutti sopimista. Lisäksi luottamusta heikensi se, että kun 1968 
sopimusta ammattiyhdistysliikkeen kanssa teki kansanrintamahallitus 


15 Keskustan, Kokoomuksen ja Perussuomalaisten muodostama enemmistöhallitus. 

sosiaalidemokraattisen pääministerin johdolla, nyt oltiin muodosta- 
massa porvarihallitusta. Sopimuksen teon osallisten piiri todennäköi- 
sesti oli myös laajempi ja päätöstä tekevien mandaatit heikompia kuin 
1960-luvun lopussa. Sipilä on myöhemmin kertonut, ettei hänellä ollut 
isoja odotuksia ensimmäisestä neuvottelukierroksesta, mutta että se oli 
kuitenkin ”hyödyllinen harjoitus ja pohja”, joka ”valoi uskoa siihen, että 
neuvottelutulos on mahdollinen, kun kaikki olosuhteet ovat kohdallaan” 
(Uimonen 2019, 100). Hän perusteli neuvottelujen varhaista käynnis- 
tämistä myös sillä, että oletti ”palkansaajajärjestöjen ajattelevan, että 
ne voisivat tukea itselleen sopivan hallituksen syntymistä lähtemällä 
tekemään yhteiskuntasopimusta” (mt., 98). Tuossa vaiheessa esimerkiksi 
SDP:n tulo hallitukseen olisi vielä voinut olla mahdollista. 
Yhteiskuntasopimus kirjattiin ensimmäisen neuvotteluyrityksen 
kariutumisesta huolimatta hallitusohjelmaan, ja työmarkkinajärjestöt 
käynnistivät neuvottelut kesällä uudelleen. Nyt neuvotteluja vaikeutti 
se, että hallitus rikkoi totuttuja työmarkkinapelisääntöjä asettamalla 
numeeriset tavoitteet, joihin se edellytti työmarkkinajärjestöjen sitou- 
tuvan. Tässä hallitus siis noudatti Stubbin jo edellisellä hallituskaudella 
ilmaisemaa ajatusta, että jos konsensus ei toimi, hallituksen pitää tehdä 
tarvittavat toimenpiteet omalla parlamentaarisella mandaatillaan. Tällä 
linjauksellaan hallitus osin irtaantui korporatistisesta vaihdantatavasta 
(ks. Kiander ym. 2008), mikä herätti voimakasta vastustusta ammatti- 
yhdistysliikkeessä ja eduskunnan vasemmisto-oppositiossa. Tässäkin 
Sipilän yhteiskuntasopimushanke ja sen vastaanotto työntekijäjärjestöjen 
piirissä muistutti Ahon hallituksen hanketta vuonna 1991. 
Yhteiskuntasopimus nousi julkisuuden agendalle joulukuussa 2014 
tilanteessa, jossa vallitseva talouspoliittinen näkemys oli, että yritysten 
liian korkeat työvoimakustannukset ovat keskeinen syy talouden 
ongelmiin. Kevään 2015 eduskuntavaalikamppailussa yhteiskuntaso- 
pimus-termi kiinnittyi Keskustapuolueen vaaliteemaksi. Muutkaan 
puolueet eivät sitä ainakaan Helsingin Sanomissa vastustaneet. Huoli 
yritysten kilpailukyvystä jaettiin laajasti, ja myös työmarkkinajärjestöt 
kommentoivat yhteiskuntasopimusta myönteisesti. Usein viitattiin 
talouden taantuman alkaessa tehtyihin liian korkeisiin palkankorotuk- 
siin. Palkkoja nostettiin, vaikka Nokian heikentyminen ja finanssikriisi 
jo kurittivat taloutta. Kevään 2015 aikana tehtiin laskelmia, joissa arvioi- 
tiin, kuinka paljon suomalaisyritysten kustannuskilpailukyky on jäänyt 

jälkeen vertailumaista. Myöhemmin kesällä julkaisemassaan analyysissä 
Suomen Pankin johtokunnan neuvonantaja Lauri Kajanoja (2015) arvioi, 
että kustannuskilpailukyvyn parannustarve olisi 10-15 prosenttia. 

Yhteiskuntasopimushanke liittyi siis pitkään jatkuneeseen keskus- 
teluun korporatismin ja parlamentarismin välisestä suhteesta sekä 
ajankohtaiseen kysymykseen suomalaisen teollisuuden kilpailukyvystä. 
Kevään 2015 ja kevään 2016 välisenä aikana neuvottelut kariutuivat ja 
käynnistyivät useaan otteeseen. Sopimus solmittiin lopulta 14. kesäkuuta 
2016. Se oli tuolloin jo saanut uuden nimen: kilpailukykysopimus eli 
”kiky”. 

Yhteiskuntasopimus 2015 -tapauksen diskursiivinen järjestys osoit- 
tautui analyysissä yleislinjoiltaan hyvin samanlaiseksi kuin vuoden 
1991 esimerkkitapauksessa.'* Tästä syystä sitä kuvataan saman analyy- 
sikehikon avulla (ks. kuvio 2.2). Tarkasteltavana on siis jälleen kaksi 
diskursiivista klusteria, joista ensimmäiseen, kilpailudiskurssiin, nojaavat 
aineistossa erityisesti hallituspuolueet ja elinkeinoelämä ja toiseen, 
jakodiskurssiin, ammattiyhdistysliike ja vasemmisto-oppositio. Kilpai- 
lu-klusterin diskursiivinen solmukohta on ajatus kansainvälisistä mark- 
kinoista, joilla Suomen olisi oltava yrityksille kilpailukykyinen toimin- 
taympäristö. Jako-klusteri puolestaan nojaa vahvemmin ajatukseen eri 
yhteiskuntaryhmien välisestä tulonjakokamppailusta. Näitä klustereita 
kuvataan jälleen kolmella politiikan teema-alueella, kilpailukykypolitii- 
kassa, jakopolitiikassa ja valtapolitiikassa. 


Kilpailukykypolitiikka 


Yhteiskuntasopimushanke nojasi lähinnä kilpailudiskurssiin. Hank- 
keen taustalla oli ajatus, että vientiteollisuuden huono menestys johtuu 
heikosta kilpailukyvystä ja että kilpailukyvyn parantamiseksi suoma- 
laista kustannustasoa olisi laskettava. Myös tuottavuuden kohentaminen, 
markkinointiponnistelut sekä joustavammat käytännöt työpaikoilla 
sisältyivät hallituksen kilpailukykyvisioon, mutta koska niihin vaikutta- 


1€ Diskurssit/puhetavat erotettiin Helsingin Sanomista kootusta aineistosta tarkastele- 


malla erityisesti jutuissa esiintyvien tahojen puheenvuoroja ja abstrahoimalla niistä 
yleisempiä puhetta motivoivia tavoitteita ja ideoita. Analyysin aineistot ja toteutustapa 
kuvataan tarkemmin liitteessä 1. 

minen on vaikeaa ja hidasta, hallitus katsoi, että akuutissa taantumassa 
on ainakin alennettava yritysten kustannuksia. 

Kilpailudiskurssin ytimessä on ajatus voittoa maksimoivista yrityk- 
sistä, jotka kansainvälisillä markkinoilla menestyäkseen sijoittuvat sinne, 
missä niiden toiminta on kannattavaa. Jos kustannustaso Suomessa 
on liian korkea, yritykset vähitellen siirtävät toimintojaan muualle. 
Suomesta pitäisi tehdä yrityksille houkutteleva toimintaympäristö. Olisi 
tehtävä rakenteellisia uudistuksia, joilla kilpailukykyä parannettaisiin. 


Suomi ei ole nykyisin tarpeeksi houkutteleva yritysten 
toimintaympäristöksi. Yritysten omistajat, hallitukset ja 
toimitusjohtajat joutuvat vertaamaan Suomen toimintaolo- 
suhteita muihin vaihtoehtoihin. 

Suomessa on monta asiaa kunnossa, mutta keskeisimmät 
kilpailukykymme ongelma-alueet ovat julkisen sektorin 
suuruus suhteessa bruttokansantuotteeseen ja siitä johtuva 
korkea verotusaste sekä työmarkkinoittemme jäykkyydet. 
Yhteiskuntamme päätöksenteon eripuraisuus ja kyvyttö- 
myys rakenteellisiin uudistuksiin ovat talouskasvun este, 
joka tuhoaa kansalaisten hyvinvoinnin pitkän aikavälin 
edellytyksiä. (Yleisönosasto 22.8.2015; Vuorineuvos Jorma 
Eloranta) 


Kilpailudiskurssissa viitattiin usein markka-aikana tehtyihin devalvaa- 
tioihin. Devalvaatiot paransivat yritysten kilpailukykyä ja sen myötä 
työllisyyttä ja valtiontaloutta. Samalla ne kuitenkin vahvistivat suhdan- 
nevaihteluja, ja taantuman tullessa ajauduttiin uudestaan kilpailuky- 
kyongelmiin ja devalvaatioon (Pekkarinen & Vartiainen 1993, 325-326). 
Euroon siirtymisen jälkeen devalvaatio ei enää ole ollut mahdollinen, ja 
kilpailudiskurssissa tästä katsottiin seuraavan tarve sisäiseen devalvaa- 
tioon eli kustannustason laskuun työehtoja heikentämällä tai yritysten 
maksuja alentamalla. Syksyn 2007 liittokierrosten ajateltiin tuoneen liian 
kovat korotukset, ja tämä virhe oli nyt tarpeen oikaista. Näin arvioi jopa 
STTK:n entinen puheenjohtaja Mikko Mäenpää, vaikka hän syksyllä 
2007 itsekin keskusjärjestöjohtajana tuki sairaanhoitajien palkkavaati- 
muksia. 

Mäenpään mukaan Suomen talous kyntää niin syvällä, että 
sopimusta tarvitaan. Se tarkoittaa sisäistä devalvaatiota. 

”Sitähän tämä tavoiteltu viiden prosentin kustannus- 
leikkaus merkitsee. Liittokierroksen liian kovat korotukset 
ovat rasittaneet meitä kahdeksan vuotta. Tätä nyt yritetään 
oikaista.” (Uutinen 31.7.2015; STTK:n entinen puheenjoh- 
taja Mikko Mäenpää) 


Kilpailukykyongelmaa todennettiin Helsingin Sanomissa tekemällä 
vertailuja kustannustason muutoksesta Suomen ja tärkeimpien vien- 
timaiden kesken. Keskustelussa nojattiin erityisesti Suomen Pankissa 
tehtyihin laskelmiin, joiden mukaan kustannuskilpailukyvyn parannus- 
tarve olisi 10-15 prosenttia (Kajanoja 2015). Kilpailudiskurssissa nämä 
arviot otettiin kilpailukykypolitiikan lähtökohdaksi ja tavoitetasoksi. 
Hallituksen näkemyksen mukaan 5 prosenttia tavoitteesta voitaisiin 
saavuttaa maltillisilla palkankorotuksilla, 5 prosenttia lisäämällä tuotta- 
vuutta työpaikoilla ja 5 prosentin kilpailukykyloikka tehtäisiin yhteiskun- 
tasopimuksen avulla työkustannuksia alentamalla. 


”Kilpailukykyero muihin maihin on 10-15 prosenttia. 
Tarvitsemme kymmenen prosentin sisäisen devalvaation”, 
hallituslähde painottaa. 

”Pelkästään maltillisten palkkasopimusten pelastavaan 
vaikutukseen ei hallituskaan usko. Tarvitsemme myös 
ylimääräistä viiden prosentin kilpailukykyhyppyä. Joillekin 
se merkitsee työajan pidennystä palkkoja korottamatta”, 
lähde jatkaa. (Uutinen 31.7.2015) 


Kiistely yhteiskuntasopimuksesta kiinnittyi usein kysymykseen työajan 
pidentämisestä. Kilpailu-diskurssissa se nähtiin yksinkertaiseksi keinoksi 
tehdä kilpailukykyloikka, kun taas jakodiskurssi kyseenalaisti tällaisen 
mekaanisen ajattelutavan. Sen mukaan työajan pidennys ei välttämättä 
lisää kilpailukykyä. Päinvastoin, se todennäköisesti heikentää työn tuot- 
tavuutta, työllisyyttä ja suuntaa huomiota pois kilpailukyvyn olennai- 
semmista tekijöistä, kuten osaamisesta, ja työhyvinvoinnista. 

Mekaaninen työajan pidentäminen ei nosta Suomea suosta. 
Sipilän hallituksen tavoittelema tuottavuusloikka saadaan 
aikaan henkilöstön osaamista hyödyntämällä ja aloitteelli- 
suutta kehittämällä. Mitkään rakenteelliset tekijät eivät estä 
työpaikkoja toimimasta hyvin - kyse on luottamuksesta, 
tahdosta ja osaamisesta. (Vieraskynäkirjoitus 10.6.2015; 
SAK:n kehittämispäällikkö Juha Antila) 


Jakodiskurssiin kytkeytyi myös ajatus elinkeinoelämän murrok- 
sesta, jossa työajan mittaaminen menettää merkitystään ja työsuhteet 
muuttuvat epämääräisemmiksi. Tässä voi nähdä uudenlaista ajattelua 
1990-luvun alkuun verrattuna. Silloin jakodiskurssissa tuottavuuteen 
viitattiin epäsuoremmin kiinnittämällä huomiota kilpailun esteisiin ja 
niihinkin erityisesti siksi, että ne ylläpitävät kuluttajille korkeaa hinta- 
tasoa. Vuoden 2015 yhteiskuntasopimuksen yhteydessä jakodiskurssissa 
painottuivat enemmän työelämän laatukysymykset samalla kun elin- 
keinoelämää syytettiin vanhanaikaisuudesta ja jumiutumisesta. Jako- 
diskurssissa kilpailukyvyn tehostaminen työaikaa pidentämällä tuntuu 
näpertelyltä ja edustaa tunkkaista ajattelutapaa. Kilpailukyvyn ongelmat 
eivät niinkään ole korkeissa kustannuksissa kuin yritysten johtamisessa. 
Työntekijöitä ei motivoida eikä haeta rohkeasti ennenäkemättömiä liike- 
toimintamalleja vaan pitäydytään vanhoissa käytännöissä ja puolustetaan 
perittyjä poteroita. 


Kun keskiluokan työelämä menee palasiksi, koko yhteis- 
kunta muuttuu. Murros huutaa vallankumouksellisia 
ratkaisuja työllistämiseen, verotukseen, asumiseen ja julki- 
siin palveluihin. 

Siksi yhteiskuntasopimusta ympäröivä keskustelu tuntuu 
toivottoman tunkkaiselta. Mistä nämä ihmiset oikein 
puhuvat, kun he kiistelevät työajan jatkamisesta puolella 
tunnilla? (Kolumni 8.8.2015; toimittaja Katja Boxberg) 


Hyvin suuri osa yrityksistä kuitenkin puolustaa perittyjä 
poteroita, ei aktiivisesti etsi ja palkkaa maailmanluokan 
osaajia, ei kuuntele uusia ideoita, ei tunnista eikä ymmärrä 
oikeita kilpailijoita eikä suunnittele kokonaisvaltaisia, 
ennennäkemättömiä käyttäjäkokemuksia ja liiketoimin- 
tamalleja. (Yleisönosasto 30.8.2015; teollinen muotoilija 
Jukka Rautiainen) 

Siinä missä kilpailudiskurssissa korostuu kurinalaisuus ja säästäminen 
kustannusten karsimiseksi, korostuvat jakodiskurssissa investoinnit ja 
kehittäminen: kenenkään ei tarvitse luopua mistään, kun tuotekehityk- 
seen ja työhyvinvointiin sijoitetaan lisää resursseja. Politiikan on oltava 
elvyttävää ja sen on tuettava kotimarkkinoita sen sijaan että se kuristaisi 
niitä ja aiheuttaisi työttömyyttä. 


”Suomi tarvitsee korkean jalostusarvon uusia vientialoja 
eikä palkanalennuksia, jotka leikkaavat kuluttajien osto- 
voimaa ja tuovat ongelmia kotimarkkinoille”, Rinne sanoo. 
(Uutinen 8.8.2015; SDP:n puheenjohtaja Antti Rinne) 


Myös kilpailudiskurssi tunnusti tuottavuuden, innovoinnin ja johtamisen 
tärkeyden. Näitä kuitenkin pidettiin asioina, joita yrityksissä kehitetään 
joka tapauksessa mutta joihin ei ole patenttiratkaisuja ja joihin hallitus 
ei juurikaan pysty vaikuttamaan. Siksi kilpailukykyä on kohennettava 
myös keinoilla, jotka vaikuttavat nopeasti. 


Kaikki yritykset ovat tähänkin saakka yrittäneet tehdä 
parhaansa valitessaan esimiehiä ja tehdessään tuotekehi- 
tyksen valintoja. Jos ay-liikkeen hallussa on potentiaalisten 
huippujohtajien ja tekemättä jääneiden innovaatioiden listat, 
ne otetaan varmasti yrityksissä kiitollisuudella vastaan. 
(Yliökirjoitus 5.9.2015; Jukka Jokiniemi ja Terho Puustinen) 


Jakopolitiikka 


Jakopolitiikassa kyse on etujen ja rasitusten jakamisesta eri yhteiskun- 
taryhmien kesken. Kilpailudiskurssissa yhteiskuntasopimus miellettiin 
talkoiksi, joihin kaikkien tulisi osallistua oikeudenmukaisin ehdoin. 
Näkökulmana oli kansakunta ja sen kokonaisetu. Kilpailudiskurssissa 
ei kyseenalaistettu kustannusten alentamisen välttämättömyyttä. Se 
oli tavoite, johon kaikkien edellytettiin pyrkivän. Useissa puheenvuo- 
roissa kilpailudiskurssi ilmeni vetoomuksina riitelyn lopettamisesta ja 
rakentavasta suhtautumisesta yhteiskuntasopimukseen. Sen sijaan että 
kinattaisiin siitä, kuka saa mitäkin, olisi huomattava, että ollaan samassa 

veneessä ja olisi yhdessä soudettava eteenpäin. Riitelijöiden olisi pantava 
jäitä hattuun ja alettava yhdessä tehdä järkeviä ratkaisuja. 


”Yhteiskuntasopimus sisältää jo sanana eri yhteiskunta- 
luokkien yhteenkuuluvaisuutta ja ymmärrystä samassa 
veneessä olemisesta. Niin kauan kuin kinastellaan, soutaako 
joku muita enemmän, ei vene vie eteenpäin.” (Muut lehdet 
-palsta 11.6.2015; Ilkka) 


Jäitä hattuun ihan kaikille osapuolille. Maatamme ei nosteta 
ylös suosta riitelemällä. Oppositio huutaa kurkku suorana. 
Yleislakkoako te tänne haluatte? (Yleisönosasto 13.6.2015; 
Helena Hartikainen) 


Kilpailudiskurssin talkoo-metafora antaa ymmärtää, että kaikki tinkivät 
eduistaan. Elinkeinoelämän johtajat Matti Alahuhta, Reijo Karhinen 
ja Antti Herlin kehottivat yhteisessä vetoomuksessaan yritysjohtajia 
pudottamaan palkkaansa tai antamaan lahjoituksia (HS 9.6.2015). Jako- 
diskurssissa ajatukseen talkoista suhtauduttiin nihkeästi. Elinkeinoelä- 
mältä haluttiin mieluummin sitovia lupauksia työpaikoista ja tulonjaon 
tasausta verotuksen avulla. Jakodiskurssin näkökulmasta eliitti voi 
talkoissa määritellä osallistumisensa kohteet, kun samalla käsi on syvällä 
työntekijän taskussa. 


”Tavallaan tässä rakennetaan lahjoitusvaroin toimivaa 
yhteiskuntaa, se perusidea on taustalla. Tässä siis jotkut 
eliitin määrittelemäthankkeet saisivat lisää rahaa.” (Uutinen 
10.6.2015; SAK:n puheenjohtaja Lauli Lyly) 


”Nyt on jo esitetty viiden prosentin palkanalennuksia, 
nollatason palkankorotuksia kuudeksi vuodeksi ja työajan 
pidennystä. Mitähän seuraavaksi?” Lyly ihmettelee. 

”Nyt on käsi syvällä työntekijän taskussa.” (Uutinen 
4.6.2015; SAK:n puheenjohtaja Lauri Lyly) 


Kun Helsingin Sanomat (25.7.2015) julkaisi selvityksen, jonka mukaan 
suurten pörssiyhtiöiden toimitusjohtajien ansiot vuonna 2014 kasvoivat 
8,3 prosenttia ja palkansaajien ansiot 1,5 prosenttia, tämä herätti voima- 

kasta kritiikkiä taloudellista eliittiä kohtaan niin oppositio- kuin halli- 
tuspuolueissa. Ajatus talkoista menetti velvoittavuuttaan, kun kävi ilmei- 
seksi, ettei yritysten johto ole ollut talkoissa mukana. Kilpailudiskurssissa 
tämä aiheutti lisää vetoomuksia, että kaikkien on osallistuttava. Samaan 
aikaan jakodiskurssissa korostettiin, kuinka työajan pidentäminen ilman 
korvausta ei tule kyseeseen. 

Jakodiskurssissa korostuivat neuvotteluihin ja kaupankäyntiin 
kuuluvat termit, kuten ”emme hyväksy” tai ”liikkumatila”. Toiseksi 
jakodiskurssissa korostui vastakkainasettelu hyvätuloisen eliitin ja heik- 
ko-osaisten välillä. Useissa puheenvuoroissa korostettiin, kuinka halli- 
tuksen suunnitelmat työkustannusten alentamiseksi ovat kohtuuttomia 
pienituloisille. Hallitus puhuu talkoista, mutta tosiasiassa leikkaukset 
kohdistuvat kipeimmin työntekijöihin ja vähäosaisiin. 


Valtapolitiikka 


Suomessa on työmarkkina-asioista totuttu sopimaan kolmikantai- 
sesti, ja itse palkkaratkaisuissa lähinnä kaksikantaisesti. Hallitus on 
tukenut työmarkkinajärjestöjen palkkasopua sosiaali- ja veropoliittisin 
ratkaisuin. Tämän järjestelmän uudistamiseksi oli kertynyt paineita. 
Valtapolitiikan näkökulmasta erottuvat samat kaksi käsitystapaa kuin 
1990-luvullakin. Kilpailudiskurssissa valtapolitiikka nähtiin kysymyk- 
seksi toimintakyvystä. Työmarkkinoita on uudistettava ja työn hintaa 
alennettava, jotta kansainvälinen kilpailukyky, yritysten menestys 
ja sitä myötä työllisyys ja valtiontalous turvataan. Jos tämä ei onnistu 
kolmikantaisesti työmarkkinajärjestöjen kanssa, hallituksen on kannet- 
tava vastuu parlamentaarisen valtansa avulla. Jakodiskurssi puolestaan 
puolusti kolmikantaista ja korporatistista sopimistapaa. Asioista on 
sovittava yhdessä. Mikä kilpailudiskurssin näkökulmasta koettiin halli- 
tuksen päättäväisyydeksi ja vastuun kantamiseksi, se jakodiskurssissa 
tulkittiin uhkailuksi ja kiristämiseksi. 

Kilpailudiskurssissa valtapolitiikka kytkeytyi kilpailukykypoli- 
tiikkaan: kilpailukykyä parantavat toimet nähdään välttämättömiksi ja 
kyseenalaistamattomiksi, eikä niitä voi jättää tekemättä. Siksi yhteistä 
etua edustavan hallituksen on kyettävä toimimaan erityisintressejä 

puolustavien eturyhmien mahdollisesta vastustuksesta huolimatta. 
Hallituksen on tarvittaessa otettava ohjat käteensä. 


”Jos ei yhdessä pystytä sopimaan, niin hallituksen on 
pakko toimia. Suomen tilanne on hyvin vakava.” (Uutinen 
21.7.2015; sisäministeri Petteri Orpo) 


”Minusta on oikein, että hallitus otti ohjat käteensä”, kokoo- 
muksen ensimmäisen kauden edustaja Saara-Sofia Siren 
vastaa. (Uutinen 6.8.2015) 


Valtapolitiikan näkökulmasta on mahdollista tulkita, että yhteiskuntaso- 
pimus oli hallituksen puolelta eräänlainen kolmikannan testi: kolmikan- 
taista sopimistapaa voidaan jatkaa, jos se taipuu hallituksen välttämättö- 
miksi arvioimiin toimenpiteisiin. Jos se ei niihin taivu, korporatistisesta 
sopimistavasta on siirryttävä kohti parlamentarismia. Samalla kyse olisi 
siirtymästä kohti pluralistista vaihdantaa, jossa työmarkkinajärjestöt 
pyrkivät vaikuttamaan poliittisiin puolueisiin, eivät niinkään osallistu- 
maan päätöksentekoon suoraan (Kiander ym. 2008). SAK:n kieltäydyttyä 
hyväksymästä hallituksen tavoitteita elinkeinoministeri Olli Rehn sanoi 
suoraan, että ”päätöksellään SAK:n liitot siirsivät Suomen korporatis- 
mista parlamentarismiin” (HS 22.8.2015). Kilpailu-diskurssiin kytkeytyi 
ajatus ammattiyhdistysliikkeestä vanhoillisena saavutettujen etujen 
varjelijana. Ammattiyhdistysliikkeen olisi aika kaivautua ulos poterois- 
taan, tai sitten sen valtaa olisi rajoitettava. Puheenvuoroissa kaikuvat 
samat kilpailudiskurssin elementit kuin 1990-luvun alussakin, joskus 
myös samojen henkilöiden lausumina. 


”Olivatko nämä kolmikannan hautajaiset, jää nähtäväksi. 
Joka tapauksessa palkansaajakeskusjärjestöt ottivat ison 
riskin omaa asemaansakin ajatellen.” (Muut lehdet -palsta 
22.8.2015; Kainuun Sanomat) 


”Me ollaan niin vanhoissa uomissa. Ammattiyhdistysliike 
on kaikkein vanhoillisin. Se uskoo siihen, että sen tehtävä 
on varjella saavutettuja etuja.” (Uutinen 18.7.2015; entinen 
pääministeri Esko Aho) 

Jakodiskurssissa kolmikantainen sopiminen sen sijaan ei ole jähmeää 
ja tunkkaista vaan pikemminkin reilu ja tasaveroinen tapa tehdä yhteis- 
työtä. Saavutettujen etujen puolustamistakaan ei pidetä mitenkään 
vanhoillisena, vaan se on arvokasta toimintaa sopimusyhteiskunnassa. 
Oikeudesta tällaiseen tulonjakokamppailuun halutaan pitää kiinni. Se 
on ammattiliittojen elinehto. On sääli, jos hallituksen ideologisena tavoit- 
teena on laittaa ay-liike ja palkansaajat kyykkyyn. 


”Olen erittäin huolissani siitä, että muutetaanko nyt tämän 
sopimusyhteiskunnan ja kolmikantayhteistyön isoa periaa- 
tetta, joka on aina ollut aito, tasaveroinen valmisteluun ja 
sopimiseen perustuva yhteistyOmalli.” (Toimittajan analyy- 
sijuttu 4.6.2015; SDP:n kansanedustaja Lauri Ihalainen) 


”Me tarjoamme hallitukselle keinoa päästä tästä ongel- 
masta ulos ilman, että toreille alkaa taas kerääntyä ihmisiä. 
Ihan turha ehdotuksia on tehdä, jos tämä on hallitukselle ja 
työnantajille lopulta ideologinen kysymys sen suhteen, että 
päämääränä on laittaa ay-liike ja palkansaajat kyykkyyn”, 
Aalto sanoo. (Uutinen 26.9.2015; Metalliliiton puheenjoh- 
taja Riku Aalto) 


Hallituksen esiteltyä lakiehdotuksensa ja palkansaajaliittojen ärsyyn- 
nyttyä niistä, julkisuudessa rakentui vielä puhetapa, jossa ymmärrettiin 
hallituksen tavoitteita mutta pidettiin ammattiliittojen sivuuttamista 
liian riskialttiina. Tässä puhetavassa tunnistettiin ammattiliittojen jouk- 
kovoima ja katsottiin, että sopiminen olisi tulosten kannalta parempi 
vaihtoehto kuin avoin konflikti. Ero suorasukaiseen kilpailudiskurssiin, 
jossa hallitusta kehotettiin ottamaan sille kuuluva vastuu ohi työmark- 
kinajärjestöjen, on huomattava. Puhetapa eroaa kuitenkin myös jako- 
diskurssista korostamalla enemmän kilpailukykyä ja kansakunnan etua 
kuin edunvalvontaa ja yhdessä sopimisen itseisarvoa. Yhdessä sopimista 
kannatetaan siksi, että sen avulla kilpailukykytavoitteet saavutetaan 
vallitsevissa valtasuhteissa paremmin kuin avoimella konfliktilla. 

Nykyiset työehtosopimukset päättyvät ensi vuoden syksystä 
alkaen. Jos hallituksen toimet pilaavat seuraavan neuvot- 
telukierroksen, se olisi tappio, jonka rinnalla työn hinnan 
laskusta saatavat hyödyt kalpenevat. 

Tämä lienee suurin riski pääministeri Sipilän uhkape- 
lissä. Mutta ei suinkaan ainoa. (Toimittaja Paavo Teittisen 
analyysijuttu 10.9.2015) 


Yhteenvetoa 


Vuoden 2015 yhteiskuntasopimushankkeen alkuvaiheissa suhteellinen 
konsensus kilpailukykyongelman olemassaolosta sekä hallituksen 
konsensushenkinen retoriikka loivat edellytyksiä yhteiskuntasopi- 
muksen syntymiselle. Kilpailudiskurssin ja jakodiskurssin väliset rinta- 
malinjat tulivat kuitenkin pian esiin, ja julkisuudessa rakentui asetelma, 
jossa hallitus ja työnantajat esiintyivät kilpailudiskurssiin nojaten päättä- 
väisinä kilpailukyvyn kohentajina, kun vastaavasti ammattiyhdistysliike 
ja vasemmisto-oppositio syyttivät jakodiskurssiin tukeutuen hallitusta 
ammattiyhdistysliikkeen kiristämisestä ja sopimusyhteiskunnan horjut- 
tamisesta. Selkein ero vuoden 1991 tilanteeseen oli se, että ulkoinen 
devalvaatio ei enää ollut mahdollinen. Tämä epäilemättä selkeytti kilpai- 
ludiskurssia ja teki yhteiskuntasopimuksen puolustajille helpommaksi 
keskittyä sisäisen devalvaation edistämiseen. Jakodiskurssi kuitenkin 
antoi vahvaa tukea ammattiyhdistysliikkeen ja vasemmisto-opposition 
näkemyksille, eikä sopimukseen pääsy ollut helppoa. Neuvottelut katke- 
sivat monta kertaa ja alkoivat taas uudelleen. Lopulta hallitus joutui anta- 
maan lupauksia korporatistisen sopimistavan jatkamisesta vastineeksi 
sille, että ammattiyhdistysliike suostui allekirjoittamaan sopimuksen 
(Reunanen 2017, 111). 


Diskursiiviset järjestykset muuttuivat vain vähän 
Tarkasteltujen kolmen tapauksen diskursiiviset järjestykset muistuttavat 


suuresti toisiaan. Yhtäällä oli diskursiivinen klusteri, jonka solmukoh- 
tana oli suomalaisen elinkeinoelämän kilpailukyky ja sen merkitys 

kansantaloudelle ja hyvinvoinnille. Työmarkkinatilannetta tarkasteltiin 
tässä yhteisen kansallisen edun näkökulmasta, mikä luonnostaan jätti 
taka-alalle ratkaisujen tulonjakovaikutukset ja korosti yhteisten ponnis- 
telujen tärkeyttä. Toisaalla oli diskursiivinen klusteri, jossa painottuivat 
intressiryhmien välinen tulonjakokamppailu ja ainakin jonkinasteinen 
epäily teollisuuden hintakilpailukykyä korostavaa talouspoliittista linjaa 
kohtaan. 

Kaikissa kolmessa tapauksessa vakaus- tai yhteiskuntasopimuksen 
rakentaminen nojasi vahvasti kilpailukykyä korostaneisiin diskurs- 
seihin. Yhteiskuntasopimuksen kritiikki ja horjuttaminen puolestaan 
nojasivat lähinnä edunvalvonta- (1968) ja jakodiskurssiin (1991 ja 2015). 
Kasvupoliittinen diskurssi tarjosi 1960-luvun lopussa suotuisan nojan 
kilpailukykypolitiikalle, koska siinä kolmikantainen korporatistinen 
sopimisen tapa nähtiin olennaiseksi keinoksi saavuttaa kilpailukykyta- 
voitteita. Kasvupoliittinen diskurssi antoi työväenliikkeelle selkänojan 
eristää ja marginalisoida kilpailukykypolitiikasta piittaamattomat 
ryhmät ja toisaalta se antoi työnantajille ja porvaripoliitikoille perusteet 
myöntyä sovun edellyttämiin kompromisseihin. 1990-luvulle tultaessa 
kasvupoliittinen diskurssi hajosi, koska korporatistinen sopiminen alkoi 
näyttää liian tehottomalta tavalta saada aikaan talouskriisin edellyttämiä 
tulo- ja finanssipoliittisia ratkaisuja. Se jakautui kilpailu- ja jakodis- 
kursseiksi, joista jälkimmäiseen yhdistyi aiemman edunvalvontadis- 
kurssin elementtejä. Siinä missä korporatistinen sopimistapaan nähtiin 
1960-luvun kasvupoliittisessa diskurssissa välineeksi talouspolitiikan 
ongelmien ratkaisemisessa, kilpailudiskurssissa se nähtiin pikemminkin 
kilpailukykyä tukevan politiikan haasteena ja hidasteena. Suomalaisen 
korporatismin haluttiin kehittyvän joustavammaksi ja tulosvastuulli- 
semmaksi. Myös 1960-luvun kasvupoliittisessa diskurssissa korporatisti- 
selta sopimiselta edellytettiin vastuullisuutta ja erityiseduista tinkimistä, 
mutta silloin tällaista vastuullista korporatismia vasta rakennettiin, ja 
siihen asetettiin toiveita. Vuosina 1991 ja 2015 muutospaine tuli korpo- 
ratistisen ajattelutavan ulkopuolelta, ja korporatistista sopimistapaa 
puolustanut jakodiskurssi oli ikään kuin altavastaajan asemassa. 

Vuoden 2015 diskursiivinen järjestys vaikutti hyvin samanlaiselta 
vuoteen 1991 verrattuna. Kilpailudiskurssi oli kuitenkin aiempaa yhte- 
näisempi, koska ulkoinen devalvaatio ei enää ollut vaihtoehto sisäiselle 

devalvaatiolle. Jakodiskurssi puolestaan oli edelleen siinä määrin vahva, 
että siihen nojaten ammattiyhdistysliike kykeni mobilisoimaan liittojen 
jäseniä hallituksen vastaisiin mielenilmauksiin sekä horjuttamaan 
hallituksen parlamentaarisen toimintatavan legitimiteettiä. Siinä missä 
vuonna 1991 kilpailudiskurssi rakoili devalvaatiotoiveiden takia, vuonna 
2015 rakoilua syntyi pragmaattisen laskelmoinnin takia: kilpailudis- 
kurssin tukemia etuisuuksien leikkauksia periaatteessa kannattavistakin 
osa alkoi katsoa, että ammattiyhdistysliikkeen tosiasiallisen vallan takia 
hallituksen olisi paras antaa enemmän periksi. Oikeaoppisuuden synnyt- 
tämä konflikti toisi enemmän vahinkoa kuin myöntyminen vähemmän 
oikeaoppisiin kompromisseihin. 

Kilpailu- ja jakodiskurssi ovat vuoden 2015 jälkeenkin antaneet tukea 
eri osapuolille valtapoliittisessa kiistelyssä korporatistisesta ja plura- 
listisesta sopimistavasta. Diskurssien tulkinnat kolmikantaisen sopi- 
misen periaatteista eroavat selvästi. Kilpailudiskurssissa kolmikannalla 
nähdään valmisteleva ja konsultoiva rooli, kun puolestaan jakodiskurs- 
sissa kolmikantainen sopiminen ymmärretään vahvemmin korporatisti- 
seksi vaihdannaksi. Hallituksen myöntyminen kolmikantaiseen valmis- 
teluun kilpailukykysopimuksen yhteydessä ei poistanut tätä jännitettä 
eikä siihen kytkeytyviä erilaisia, eri diskursiivisiin klustereihin kytkey- 
tyviä tulkintoja ja performansseja. Juha Sipilän hallituksen suunnitelmat 
työllisyyden lisäämiseksi hallituskauden jälkipuoliskolla nostivat järjes- 
tövetoisen korporatismin ja parlamentaarisuuteen nojaavan pluralismin 
välisen jännitteen esiin kerta toisensa jälkeen. 

Myös kesällä 2019 aloittaneen Antti Rinteen hallituksen"? korostetun 
järjestövetoinen työllisyyspolitiikka sai heti osakseen epäilyjä, että työl- 
lisyyttä tehokkaasti parantavia keinoja ei pelkästään järjestövetoisesti 
sopimalla saada aikaan. 

Tässä luvussa on kuvattu diskursiivisia järjestyksiä kolmella eri 
vuosikymmenellä Helsingin Sanomien juttujen perusteella. Nämä diskur- 
siiviset järjestykset määrittivät osaltaan eri osapuolten kykyä käyttää 
julkisuutta hyväkseen vaikutusvaltansa vahvistamiseen työmarkkina- 
neuvotteluihin liittyvissä politiikkaverkostoissa. Empiirisesti tässä on 
kuitenkin vain kuvattu näitä diskursiivisia järjestyksiä. Arviot diskurssi- 
järjestysten merkityksestä osapuolten vaikutusvallalle tai yhteiskuntaso- 


7 Sosiaalidemokraatit, Keskusta, Vihreät, Vasemmistoliitto, Ruotsalainen kansanpuolue. 

pimuksista käydylle poliittiselle kamppailulle ovat analyysiin perustuvaa 
tulkintaa tai perustuvat aiempiin tutkimuksiin (erityisesti Bergholm 
2007; Kiander & Vartia 1998; Kyntäjä 1993; Mansner 1990; Reunanen 
2017). 

Politiikan ja median suhteen näkökulmasta tarkasteltujen kolmen 
vuosikymmenen diskursiiviset järjestykset vaikuttavat varsin pysyviltä. 
Media tarjoaa areenan niin kilpailukykyä ja vientiteollisuuden etua 
turvaamaan pyrkiville poliittisille voimille kuin eri yhteiskuntaryhmien 
välitöntä etua puolustaville poliittisille voimille. Tällainen pysyvyys 
voi hyvin olla ominainen piirre nimenomaan tulopolitiikan kaltaisille, 
vakiintuneisiin institutionaalisiin rakenteisiin kiinnittyville politiikka- 
sekotreille. Vahvoihin ja vakiintuneisiin intresseihin sitoutuneilla poli- 
tiikkalohkoilla mediajulkisuuteen on vaikea tuoda kokonaan uudenlaisia 
jäsennyksiä. Sikäli kuin muutoksia oli havaittavissa, ne paljolti liittyivät 
näiden institutionaalisten rakenteiden muutoksiin, kuten Suomen liit- 
tymiseen yhteisvaluuttaan tai Neuvostoliiton sosialistisen järjestelmän 
romahdukseen. 

Talous- ja työmarkkinapolitiikan pitkän linjan muutoksen arviointia 
vaikeuttaa se, että kukin uusi hallitus näyttää tyypillisesti yrittävän 
korjata edellisen hallituksen aikana ongelmallisiksi havaittuja toimin- 
tatapoja, mikä tuo kehitykseen hallituskauden mittaista aaltoliikettä. 
Tästä syystä politiikan pitkän linjan muutosta poliittisten suhdanteiden 
vaihdellessa on hiukan samaan tapaan vaikea erottaa kuin ilmaston 
muutosta säätilojen vaihdellessa. Sipilän hallituksen suoraviivainen 
aloitus oli vastareaktio edellisen hallituksen ongelmalliseksi koettuun 
päättämättömyyteen ja sekavaan hallitsemistapaan. Rinteen hallitus 
puolestaan halusi palauttaa sopimisen kulttuuria Sipilän liian yritysmäi- 
seksi koetun hallituspolitiikan jälkeen. Sopimisen keskittyneisyyden ja 
hajautuneisuuden välisellä ulottuvuudella (kuvio 1.1) kehitys näyttäisi 
kuitenkin olevan suhdanteiden ylikin menossa kohti entistä hajautu- 
neempaa, pluralistisempaa sopimistapaa. Talouden kansainvälistyttyä 
ja poliittisen kulttuurin ”notkistuttua” (Kantola 201la) tulopolitiikan 
koordinoinnista on tullut entistä vaikeampaa, ja ainakin työnantajapuoli 
on tehnyt tästä omat johtopäätöksensä päättäessään vetäytyä keskus- 
järjestötason työehtoneuvotteluista. Sopimisen järjestövetoisuuden ja 
parlamentaarisuuden välisellä ulottuvuudella kehityksen suunta taas ei 
ole yhtä ilmeinen. Tällä ulottuvuudella poliittisten suhdanteiden ”säätila” 

näytti Rinteen halliuksen aloittaessa vievän järjestövetoisuuden suun- 
taan, mutta jo syksyllä 2019 Postin työmarkkinakiistan yhteydessä Antti 
Rinteen korporatistissävyiset toimintatavat herättivät epäluuloja. Niihin 
vedoten Keskustapuolue painosti hänet eroamaan pääministerin tehtä- 
västä joulukuussa 2019. Voi hyvin olla, että poliittinen ilmasto tälläkin 
ulottuvuudella on vähitellen muuttumassa aiempaa pluralistisemmaksi, 
vähemmän hallituksen ja työmarkkinajärjestöjen keskinäiseen sopimi- 
seen perustuvaksi. 

Poliittisen julkisuuden diskursiivisen järjestyksen ohella julkisuusareenaa 
määrittää sen luonne poliittisen vuorovaikutuksen ja legitimoinnin 
kenttänä. Kulloinenkin diskursiivinen järjestys luonnollisesti vaikuttaa 
siihen, mitä pidetään legitiiminä, mutta diskurssien sisäisessä ja välisessä 
argumentaatiossa on erotettavissa myös yleisempiä legitimaatioperus- 
toja. Tässä käytetään sellaisina Habermasin (1991, 273-337) kommuni- 
katiivisen toiminnan teoriasta johdettuja pätevyysvaateita: tieto (totuus), 
arvot (oikeudenmukaisuus) ja luottamus (rehellisyys). Ne muodostavat 
julkisuudessa toimiville rationaalisuuden toimintahorisontin, johon 
heidän tavalla tai toisella on orientoiduttava. Julkisuudessa esiintyessään 
politiikan osapuolet vetoavat näihin legitimaatioperustoihin ja voivat 
samalla vahvistaa tai horjuttaa omaa tai toisten osapuolten legitimaa- 
tiota ja vaikutusvaltaa varsinaisissa päätöksentekotilanteissa (Reunanen 
2017; Reunanen & Kunelius 2019).'* Legitimaatioperustat kytkeytyvät 
politiikan symboliseen ja performatiiviseen ulottuvuuteen, ja myös ne 
vaikuttavat siihen "mitä yleisö ja toiset politiikan toimijat pitävät aukto- 
ritatiivisena” (Hajer 2009, 50). 

Politiikan symbolinen ulottuvuus rakentuu kulloisestakin diskursi- 
ivisesta järjestyksestä. Tätä ulottuvuutta ja sen avaamaa diskurssihori- 


'* Analyysissä nimetään Habermasin esittämät pätevyysvaateet hieman uudella taval- 


la. Totuuden sijaan käytetään tieto-sanaa, oikeudenmukaisuuden sijaan arvot-sanaa 
ja rehellisyyden sijaan luottamus-sanaa. Terminologinen muutos tuo käsitteet lä- 
hemmäksi empiiristen tapausten sanastoa ilman että käsitteiden merkitys juurikaan 
muuttuu. Suurin muutos on rehellisyyden korvaaminen luottamuksella. Analyysis- 
sä luottamukseen on sisällytetty myös viittaukset vastuullisuuteen ja lojaalisuuteen. 
Nämä operaatiot ovat perusteltuja, koska luottamus ja rehellisyys (kuten myös tieto ja 
totuus) kytkeytyvät käsitteellisesti toisiinsa: luottamuksessa on kysymys siitä, uskooko 
A että B on rehellinen. Vastuullisuus ja lojaalisuus puolestaan on poimittu tutkimus- 
aineistosta. Ne voidaan tulkita toimijoiden epäsuoriksi sitoumiksi. Kysymys on silloin 
siitä, voivatko muut toimijat luottaa heidän olevan rehellisiä näissä sitoumuksissaan. 
Oikeudenmukaisuus-termin korvaaminen arvo-termillä ei tässä muuta käsitteen si- 
sältöä. Sillä tarkoitetaan Habermasin (1991) tavoin oikeudenmukaisuutta suhteessa 
normatiiviseen kontekstiin tai normin itsensä legitiimisyyttä. (Reunanen & Kunelius 
2019.) Legitimaatioperustojen luokitusperiaatteista on esimerkkejä liitteessä 1. 

sonttia kuvattiin kirjan edellisessä luvussa. Politiikan performatiivisessa 
ulottuvuudessa puolestaan on kyse näiden diskursiivisten resurssien 
käytöstä tietyissä tilanteissa. Diskurssit ja pätevyysvaateet kytkeytyvät 
toisiinsa poliittisissa performansseissa, jotka periaatteessa ovat alttiita 
pätevyysvaateisiin nojaavalle kritiikille. Pätevyysvaateiden huomioi- 
minen tuo valtakamppailuun kielen resursseihin nojaavan kriittisen 
rationaalisuuden mahdollisuuden ja pitää esillä politiikan, journalismin 
ja julkisuuden kriittisiä ja järkiperäisiä potentiaaleja. Habermas (1991, 
273-337) erottaakin toisistaan kriittisen (kommunikatiivisen) ja tarkoi- 
tushakuisen (strategisen) toiminnan. Toiminta on kriittistä, kun argu- 
mentteja arvioidaan pätevyysvaateiden nojalla ja tarkoitushakuista, kun 
patevyysvaateisiin ei sitouduta.” 

Poliittisessa keskustelussa kriittinen ja tarkoitushakuinen toiminta 
kietoutuvat vaikeasti erotettavasti toisiinsa. Pätevyysvaateet kuitenkin 
luovat keskustelulle pohjan, joka antaa argumenteille normatiivista 
painoa ja mahdollistaa rationaalisen kritiikin. Eri legitimaatioperustojen 
painottuminen poliittisessa keskustelussa puolestaan kuvaa kulloisenkin 
julkisuusareenan luonnetta. Jos julkinen keskustelu painottuu tieto- ja 
arvoargumenttien sijaan puheeseen toimijoiden välisestä luottamuk- 
sesta, keskustelu siirtyy asiakysymyksistä ikään kuin metatasolle kriti- 
soimaan osapuolten motiiveja ja rehellisyyttä. Poliitikot pelaavat tällöin 
julkisuudessa ”epäilypeliä” (Anderson ym. 1994, 139). Koska tiedetään, 
että politiikka paljolti on tällaista strategista peliä, tämäkin keskustelu 
voi olla kriittistä ja rationaalista. On kuitenkin mahdollista, että vilpit- 
tömyyteen kohdistuvaa kritiikkiä itseään käytetään tarkoitushakuisesti. 
Kovin vahva luottamusperustan painotus voi näin viitata journalis- 


1 Kielen pätevyysvaateet puitteistavat strategistakin toimintaa. Niihin voidaan vedota 
strategisesti, mutta strateginen toimintakaan ei voi välttää pätevyysvaateisiin nojaavaa 
kritiikkiä. Tämän tutkimuksen tarkoitus ei ole selvittää, missä määrin tulopoliittinen 
julkinen keskustelu vastasi kommunikatiivisen toiminnan ihanteita. Sen sijaan ajatus- 
ta kielenkäyttöön sisältyvistä pätevyysvaateista käytetään lähtökohtana arvioitaessa, 
millaista järjenkäyttöä tulopoliittinen keskustelu kussakin tarkasteltavassa tapaukses- 
sa ilmensi eli millä tavoin kussakin tapauksessa vedottiin tietoon, arvoihin ja luotta- 
mukseen. 

2 Epäily- ja uskomispelien idea on peräisin Peter Elbow'lta, ja Anderson ja kumppanit 
soveltavat sitä journalismiin. Epäilypeliä pelaava toimija kyseenalaistaa toisen vilpit- 
tömyyden, kun taas uskomispeli perustuu keskinäiseen luottamukseen. (Reunanen 
2003, 60.) 

tisen julkisuuden kyynisyyteen ja ylikorostuneeseen taipumukseen 
hahmottaa politiikka strategisena pelinä (Aalberg ym. 2017; Cappella & 
Jamieson 1996; Patterson 1994). Tällaista painotusta on toisinaan myös 
pidetty merkkinä politiikan medioitumisesta (Donges, Häkansson & 
Lengauer 2014; Strömbäck & Dimitrova 2011). Olipa epäilypeli kriittistä 
tai tarkoitushakuista, poliitikon kannalta luottamuskritiikkiä painottava 
julkisuusympäristö joka tapauksessa on erilainen kuin tietokritiikkiä 
painottava. 

Seuraavassa analysoidaan kolmea työmarkkinatapausta legitimaa- 
tioperustoista muodostuvan toimintahorisontin kannalta. Analyysi 
etenee kolmessa vaiheessa. Juttuaineistosta luokitellaan ensin toimijat, 
joiden puhetta lainataan suoraan tai epäsuorasti tai jotka esiintyivät 
mielipidejuttujen kirjoittajina (puhuvat toimijat).* Sen jälkeen tunniste- 
taan toimijoiden välisiä keskeisiä konfliktisuhteita erottamalla juttujen 
esiintyjien toistensa sanoihin tai tekoihin kohdistamia kiistoja. Tällaisia 
kiistäviä puheenvuoroja kutsutaan tässä kiistoperformansseiksi. Kolman- 
neksi luokitellaan legitimaatioperustoja, joihin nämä kiistot nojaavat. 
Tarkoitus on verrata 1960-luvun lopun, 1990-luvun alun ja vuoden 2015 
talous- ja työmarkkinapoliittista julkista keskustelua analysoimalla 
niiden konfliktisuutta (missä määrin esiintyjät kohdistavat toisiinsa 
kritiikkiä) sekä tutkimalla missä määrin eri legitimaatioperustoihin 
kulloinkin viitattiin. 


Puhuviksi toimijoiksi katsottiin myös uutisissa lainatut tekstit (kuten hallitusohjelma 
tai vakauttamissopimus). Tällöin puhuvaksi toimijaksi merkittiin kyseisen tekstin laa- 
tinut taho — joko henkilö tai organisaatio. Kukin puhuva toimija laskettiin kustakin 
jutusta vain kerran siitä riippumatta, kuinka laajasti tai useaan otteeseen tämän pu- 
hetta jutussa lainattiin. Mielipidejutuista puhuvaksi toimijaksi katsottiin ainoastaan 
jutun kirjoittaja. Toimituksen omissa mielipidejutuissa, kuten pääkirjoituksissa ja 
kolumneissa, ei ole puhuvia toimijoita lainkaan, vaan jutun kirjoittajana on lehti itse 
(kertoja). Uutisjuttujen puhuvia toimijoita ja mielipidekirjoittajia tarkastellaan tässä 
erikseen. Menetelmät kuvataan tarkemmin liitteessä 1. 

Juttujen esiintyjien analyysi osoittaa, kuinka 1960-luvun lopun työmark- 
kinapolitiikka oli vähemmän julkista kuin nykyisin. Työmarkkinoiden 
edustajien osuus juttujen puhuvista toimijoista on selvästi pienempi kuin 
vuosien 1991 ja 2015 tapauksissa (taulukko 3.1). Työnantajajärjestöjen 
edustajat eivät olleet jutuissa äänessä juuri lainkaan. Uutisissa kyllä 
raportoitiin kabinettipolitikoinnista ja neuvottelujen tilanteista, mutta 
neuvottelujen osalliset eivät nykyisessä määrin itse selostaneet neuvot- 
telujen kulkua julkisuudessa. Tämä viittaa siihen, että järjestöjohtajien 
mandaatti oli vahva eikä mediajulkisuus ollut yhtä tärkeä väline taus- 
tajoukkojen hyväksynnän varmistamiseksi kuin nykyisin. Vakauttamis- 
sopimuksen ratkaisevat neuvottelut haluttiin käydä ”pienessä piirissä”, 
jotta julkisuus ei pilaisi sopimusmahdollisuuksia (Bergholm 2007, 406; 
Mansner 1990, 277). Sopimusesityksen valmistuttuakin Helsingin 
Sanomat raportoi sitä koskevista neuvotteluista paljolti anonyymeiksi 
jääneisiin lähteisiin tukeutuen. Muut liike-elämän edustajat olivat esillä 
työnantajajärjestöjä useammin. Tällaisia olivat erityisesti Rahalaitosten 
liitto ja muut pankkien edustajat sekä Kiinteistöliitto. 

Työmarkkinaosapuolten sijaan äänessä olivat usein poliitikot. 
Esimerkiksi valtuuslain eduskuntakäsittelystä julkaistiin paljon kansan- 
edustajien puheenvuoroja. Toisaalta poliitikkojenkin osalta esiintymiset 
olivat paljolti siteerauksia heidän julkisista puheistaan. Tämä sopii hyvin 
Helsingin Sanomien pitkäaikaisen politiikan toimittajan Unto Hämä- 
läisen arvioihin poliittisen kulttuurin muutoksesta. Vielä 1960-luvulla 
politiikan toimijat ”pelkäsivät mustasukkaisesti toisiaan ja vielä enemmän 
kielteistä julkisuutta” (Hämäläinen 2002, 15-16) ja kertoivat toimistaan 
usein vain pitkillä tiedotteilla. Avautumispolitiikka käynnistyi kuitenkin 
jo 1970-luvun taitteessa (mt., 19), ja 1990-luvulle tultaessa toimittajien 
edellytykset saada tietoa suoraan päättäjiltä olivat Hämäläisen mukaan 
huomattavasti parantuneet. 

Taulukko 3.1. Puhuvat toimijat uutisjutuissa 


Politiikka kaikkiaan 


- Hallitus tai hallituspuolue (poliittinen toimija) 


3s 
3s 
3s 


wo 
N 
w 
N 

w 
O 
ao 


- Oppositio tai oppositiopuolue 


- Politiikka, puolueet yleisesti, eduskunta, valiokunta ym. 


Työmarkkinat ja elinkeinoelämä kaikkiaan 


D> 
w 
N 

- Työntekijäjärjestöt, ammattiyhdistysliike 


= 
N 
= 
N 


- Työnantajajärjestöt 


A 


- Liike-elämä (muu kuin työnantajajärjestöt ja maatalous) 


- MTK, maanviljelijät, maatalousyrittäjien muut järjestöt 


- Työmarkkinajärjestöt yleisesti 


Virkamies/ministeriöt/Suomen Pankki (hallinnollinen toimija) 


|e 
TEN 
MEN 
NEN 
viestimet Tt 
| Yksityishenkilöt = == | 0 
KN 

Viestimet 
Yksityishenkilöt 
Muu 

Ei määriteltävissä 
Yhteensä (%) 
Yhteensä (N) 


= 


A 
N 
& 


Tutkimusaineiston rajaus vain Helsingin Sanomiin vaikuttaa tuloksiin 
todennäköisesti eniten juuri Liinamaa 1 -tapausta koskevassa analyysissä. 
Silloin puoluelehdillä ja ammattijärjestöjen lehdillä oli paljon nykyistä 
keskeisempi asema talous- ja työmarkkinapoliittisen julkisuuden aree- 
noina. On mahdollista, että jos verrattavana olisi ollut laajempi media-ai- 
neisto, erot tarkasteluvuosien välillä eivät olisi olleet yhtä suuria. Tulok- 
siin voisi ajatella vaikuttavan myös sen, että Liinamaa 1 tapauksessa 
tarkasteltavana oli vain sopimusesityksen valmistumisen jälkeinen ajan- 
jakso, johon sisältyi valtuuslain eduskuntakäsittely. Tällä ei kuitenkaan 
ollut kovin suurta merkitystä, koska ennen sopimusesityksen valmistu- 
mista Helsingin Sanomat julkaisi valmistelusta lähinnä vain Liinamaan 
tiedonantoja. Ilmeisesti työmarkkinajohtajat tuolloin tosiaan halusivat 
varjella neuvotteluja julkisuudelta ja onnistuivatkin siinä varsin hyvin. 
Työmarkkinajärjestöjen edustajien osuus Helsingin Sanomien uutis- 
julkisuudessa kasvaa selvästi 1990-luvulle tultaessa. Näkyvyys myös 

pysyy kutakuinkin ennallaan vuonna 2015. Muutoksen taustalla voi 
nähdä tulopoliittisen järjestelmän vakiintumisen ja työmarkkinasopi- 
musten mieltämisen aiempaa selvemmin yhdeksi politiikan osa-alueeksi, 
jota uutismedian on seurattava. Toisaalta työmarkkinapolitiikka oli 
keskeinen politiikan osa-alue jo 1960-luvulla ja työmarkkinajärjestöt 
tärkeitä vallankäyttäjiä. Työmarkkinakiistat olivat näyttävästi esillä 
Helsingin Sanomissakin syksyllä 1967 ja 1968. Tulopolitiikan uutuuden 
sijaan parempi selitys työmarkkinajohtajien vähäiselle näkyvyydelle 
Liinamaa 1 -tapauksessa ja heidän näkyvyytensä kasvulle myöhemmin 
on työmarkkinapolitiikan yleisempi medioitumiskehitys: mediajulkisuu- 
desta on tullut myös työmarkkinajärjestöjen johtajille entistä tärkeämpi 
resurssi tuen ja legitimaation hankkimiseksi. 

Toinen selvä muutos on hallitus- ja oppositiopoliitikkojen suhteelli- 
sessa näkyvyydessä. Oppositiopoliitikkojen näkyvyys suhteessa hallitus- 
poliitikkoihin on vähentynyt selvästi. Opposition osuuden väheneminen 
vuodesta 1968 johtuu siitä, että sekä vuosien 1991 että 2015 tapauksissa 
konflikti rakentui ensisijaisesti hallituksen ja työntekijäjärjestöjen välille, 
kun vuoden 1968 tapauksessa konflikti oli enemmän hallituksen ja oppo- 
sition välinen. Liinamaa 1 -tulosopimuksessa hallitus ja työmarkkinajär- 
jestöt rakensivat kolmikantaista ratkaisua, jossa neuvottelujen osapuolet 
käyttivät julkisuutta vipuvartena vain vähän. Sen sijaan vuosina 1991 
ja 2015 hallitus pyrki voimakkaammin viemään eteenpäin linjauksia, 
joihin työntekijäjärjestöiltä ei ollut saatu hyväksyntää. Näin media-aree- 
nasta tuli ammattiyhdistysliikkeen johtajille tärkeä väylä lisätä painetta 
hallitusta kohtaan ja vahvistaa tukea omalta jäsenkunnaltaan. Vastaa- 
vasti opposition merkitys hallituksen kiistakumppanina julkisuudessa 
heikkeni. Opposition näkyvyys oli kaikkein vähäisintä vuoden 2015 
tapauksessa, vain 9 prosenttia. Näiden lukujen perusteella konflikti siis 
painottui vuonna 2015 vielä voimakkaammin hallituksen ja työmarkki- 
najärjestöjen väliseksi kuin vuonna 1991. 

Mielipidejuttujen osuus kaikista jutuista vaihtelee tapausten kesken 
voimakkaasti. Toimituksen omien mielipidejuttujen (pääkirjoitukset, 
toimittajan kolumnit) osuus kasvaa tasaisesti (1968: 10 %, 1991: 14 %, 
2015: 18 %), kun taas toimituksen ulkopuolisten kirjoittajien mielipide- 
juttujen osuus on pienimmillään vuonna 1991 ja kasvaa todella suureksi 

vuonna 2015 (1968: 12 %, 1991: 6 %, 2015: 25 %).** Vuoden 2015 luvussa 
voi nähdä journalismin yleisöorientaation ja internetin avoimen keskus- 
teluympäristön vaikutusta. Journalismi mieltää aiempaa enemmän 
roolikseen myös tilan antamisen yleisön puheenvuoroille. 

Mielipidejutuissa hieman yllättävää on Muut lehdet -palstan pieni 
osuus vuonna 1991 (taulukko 3.2). Tähän on vaikea keksiä mitään 
erityistä syytä.” Kiinnostava havainto on sekin, että vuonna 2015 myös 
työmarkkinajärjestöjen edustajilta julkaistaan muutama mielipidejuttu. 
Aiempina vuosina he ehkä olivat katsoneet saavana äänensä riittävästi 
kuuluviin uutisissa tai sitten Helsingin Sanomat ei ollut halunnut julkaista 
heidän kirjoituksiaan. 


Taulukko 3.2. Mielipidejuttujen kirjoittajat sekä viestimet muut lehdet -palstalla 

Työmarkkinajohtajien tulo talous- ja työmarkkinapoliittiseen julkisuu- 
teen poliitikkojen rinnalle vuoden 1968 jälkeen näkyy selvästi myös 
verrattaessa eri vuosina eniten uutisissa puhujina esiintyneitä henkilöitä 


” Juttutyyppien jakaumat kussakin tapauksessa esitetään liitteessä 1. 


2 Yksi mahdollinen syy voisi olla puutteet Helsingin Sanomien juttuarkistossa. On pe- 


riaatteessa mahdollista, että arkistosta jostain syystä puuttuu yleisönosastojuttuja tai 
Muut lehdet -palstan juttuja. Aineisto kerättiin hakusanojen perusteella sähköisestä 
arkistosta. 

(taulukko 3.3). Vielä 1968 ainoa usein puhujana esiintynyt henkilö oli 
pääministeri Mauno Koivisto ja muukin kärkijoukko koostui poliiti- 
koista. Vuosina 1991 ja 2015 taas aineistoista erottuu noin kymmenen 
henkilön joukko, johon pääministerin lisäksi kuuluivat molempina 
vuosina valtiovarainministeri ja keskeiset keskusjärjestöjohtajat. 
Useimmin uutisissa esiintyvien henkilöiden luettelo kuvaa hyvin 
myös työmarkkinapolitiikan sukupuolittuneisuutta. Eniten äänessä 
ovat miehet. Vuonna 1968 naisista aktiivisimmin esiintyi Liberaalisen 
kansanpuolueen kansanedustaja Irma Karvikko, vuonna 1991 sosiaali- ja 
terveysministeri Eeva Kuuskoski ja vuonna 2015 Palvelualojen ammatti- 
liiton (PAM) puheenjohtaja Ann Selin (3 lainausta). 


Taulukko 3.3. Useimmin uutisissa puhujina esiintyneet henkilöt 


vv || ww || 4 1] 
kia Mano G) [o [ranen awison) [> [soi wates an 


Liinamaa, Fale 4 | Viinanen, liro (kok) 18 | Palola, Antti (STTK) 13 
(valtakunnansovittelija) 

Salo, Tuure (kp) Ranne, Voitto (Akava) Häkämies, Jyri (EK) 
Vennamo, Veikko (smp) Kahri, Tapani (STK) Fjäder, Sture (Akava) 
Ilaskivi, Raimo (kok) [3 | Swanljung, Esa (STTK) Rinne, Antti (sdp) = 


Rihtniemi, Juha (kok) a Kinnunen, Matti (TVK) | 6 | Stubb, Alexander (kok) 


Rossi, Reino Lundh, Per-Erik (Metalliliitto) Vanhanen, Matti (kesk) 
(Suomen Pankki) 

Sorsa, Kalevi 
(Suomen Pankki) 

Kiistajat ja kohteet 


Kiistoperformanssien analyysi etenee kahdessa vaiheessa. Ensin tunnis- 
tetaan tilanteita, joissa jutun kertoja tai joku jutun puhuvista toimijoista 
kyseenalaistaa omissa nimissään jonkin toisen tahon sanomisia tai 
tekemisiä. Jo se, missä määrin tällaisia kiistäviä puheenvuoroja esite- 
tään, luonnehtii kulloistakin julkisuusympäristöä. Uutisjutuissa otetaan 
kertojan lisäksi lukuun ainoastaan toimijoiden omassa puheessaan (suora 
tai epäsuora esitys) tekemät kyseenalaistukset eli kiistot. Tämä rajaus 
kytkee analyysin uutisjutun nykyhetkeen ja sulkee pois tapauksia, joissa 
on hyvin epäselvää, kenen näkökulmasta toimijoita ja heidän puheitaan 
kuvataan. Mielipidejutuista huomioidaan ainoastaan jutun kirjoittajan 
tekemät kiistot. Analyysin tuloksena on käsitys kiistämisen intensitee- 
tistä sekä siitä, minkä toimijaryhmien välille kiistot painottuvat. 
Analyysin toisessa vaiheessa kuvataan, missä määrin ja millä tavoin 
näissä kyseenalaistavissa puheenvuoroissa vedotaan kolmeen rationaalin 
argumentoinnin legitimaatioperustaan: tietoon, arvoihin ja luottamuk- 
seen. Tässä siis keskitytään vain kiistävissä puheenvuoroissa tehtyihin 
performansseihin ja niitä kutsutaan siksi kiistoperformansseiksi. Rajaus 
on perusteltu siksi, että toisen toimijan toiminnan kyseenalaistavissa 
puheenvuoroissa julkisen auktoriteettikamppailun voi ajatella olevan 
intensiivisintä ja merkityksellisintä. Analyysin tuloksena on käsitys siitä, 
millä tavoin eri legitimaatioperustat kytkeytyivät työmarkkinapolitiikan 
keskeisiin kiistakysymyksiin kussakin tarkastellussa tapauksessa. 
Vuoden 1968 aineiston 120 jutusta luokiteltiin yllä kuvatuin perus- 
tein ja rajauksin kaikkiaan 83 kiistoa (taulukko 3.4). Niistä kuudessa 
jutun kertoja kyseenalaisti jonkin toimijan tekoja tai sanoja. Kaikki nämä 
kiistot kertoja esitti pääkirjoituksissa. Vielä 1960-luvun lopussa kertoja 
ei siis uutisissa kyseenalaistanut tai kiistänyt raportoimiensa tahojen 
sanoja tai tekoja. Eri tahot esiintyivät jutuissa puhujina kaikkiaan 208 
kertaa, ja näistä 71:ssä eli 34 prosentissa he kiistivät vähintään yhden 
toisen toimijan sanoja tai tekoja. Toimijoiden kiistointensiteetti vuoden 
1968 aineistossa oli siis 34 prosenttia. Onko se paljon vai vähän? Ainakin 
voi sanoa, että vakauttamissopimusta ja valtuuslakia koskeva julkinen 


A Uutisissa suoraan tai epäsuoraan lainatut tahot sekä mielipidejuttujen kirjoittajat (pois 


lukien lehden omat mielipidekirjoitukset). 

keskustelu oli olennaisessa määrin erimielistä ja erimielisyydelle myös 
nimettiin selviä kohteita. Kaikkein tyypillisimmin oppositiopuolueen 
edustaja kiisti hallituksen edustajan sanoja tai tekoja (27 kiistoa), toiseksi 
yleisimmin hallituspuolueen edustaja kiisti toisen hallituspuolueen 
edustajan sanoja tai tekoja (6 kiistoa) ja kolmanneksi yleisimmin halli- 
tuspuolueen edustaja kiisti oppositiopuolueen edustajan sanoja tai tekoja 
(4 kiistoa). Tulos toistaa tyypillistä asetelmaa, jossa vallassa olevat tahot 
ovat kommentoinnin ja kritisoinnin kohteena eniten, kun taas vähä- 
valtaisempien tahojen sanomisiin ja tekemisiin puututaan vähemmän 
(Reunanen 2003, 226—240). 

Vuoden 1991 aineiston 269 jutusta luokiteltiin kaikkiaan 450 
kiistoa.” Kertojan kiistäviä puheenvuoroja on aineistossa 95, eli juttu- 
määrään suhteutettunakin moninkertaisesti vuoden 1968 aineistoon 
verrattuna. Pääosin kasvua selittää toimituksen omien mielipidejut- 
tujen määrän lisääntyminen, mutta kertojan kiistot uutisjutuissakaan 
eivät olleet enää täysin mahdottomia kuten 1960-luvulla: vuoden 1991 
aineistosta koodattiin neljästä uutisjutusta kahdeksan kertojan tekemää 
kiistoa. Voidaan puhua yleisestä journalistisen kulttuurin muutoksesta. 
Politiikan journalistit ovat 1980-luvulta lähtien alkaneet omaksua etäi- 
sempää ja kriittisempää roolia suhteessa poliitikkoihin (Aula 1991; ks. 
myös Moring & Himmelstein 1993; Hämäläinen 2002). Puhuvat toimijat 
esiintyivät vuoden 1991 aineistossa kaikkiaan 502 kertaa, ja näistä 261:ssä 
toimija kiisti vähintään yhden toisen toimijan sanoja tai tekoja. Toimi- 
joiden kiistointensiteetti vuoden 1991 aineistossa oli siis 52 prosenttia, eli 
selvästi korkeampi kuin vuoden 1968 aineistossa. Kiistämisen kasvua 
voi selittää aiemmin todetulla politiikan avautumisella median suuntaan 
- avoimemmassa tiedotusympäristössä myös toimijoiden sisäiset risti- 
riidat tulevat paremmin esiin — sekä vuoden 1991 yhteiskuntasopimus- ja 
tuloneuvotteluiden kiihkeällä luonteella. 


5 Reliabiliteettitarkastuksessa kävi ilmi, että vuoden 1991 aineiston koodaaja oli mer- 


kinnyt yhdelle toimijalle tyypillisesti useampia kuin yhden kiiston kohteen, kun taas 
vuosien 1968 ja 2015 aineistojen koodaajalla oli korkeampi kynnys koodata useita 
kohteita. Vuoden 1991 aineistossa kiistat on siis koodattu tiheämmin kuin vuosien 
1968 ja 2015 aineistoissa. Tästä syystä kiistämisen intensiivisyyttä tutkitaan kaikissa 
tapauksissa vertaamalla sitä, kuinka moni puhuvista toimijoista ylipäätään esittää toi- 
siin toimijoihin kohdistuvia kiistoja (ottamatta huomioon, kuinka moneen tahoon 
toimija jutussa kiistonsa kohdistaa) . Tämän luokittelun reliabiliteetti oli tarkastukses- 
sa riittävän hyvä, 81 prosenttia, ks. liite 1. 

Aktiivisimmin toisten toimia vuoden 1991 aineistossa kiistivät 
työntekijäjärjestöjen edustajat, mikä on 1960-luvun politiikkavetoiseen 
toimintaan verrattuna merkittävä ero. Kiistäjä-kiistetty-pareista yleisin 
yhdistelmä oli ammattiyhdistysliikkeen edustaja kiistämässä hallituksen 
edustajan toimia (75 kiistoa) ja toiseksi yleisin opposition edustaja kiis- 
tämässä hallituksen edustajan toimia (42 kiistoa). Kolmanneksi taval- 
lisimmin kertoja kiisti hallituksen toimija (28 kiistoa) ja neljänneksi 
yleisimmin ammattiyhdistysliike kiisti työnantajapuolen toimia (26 
kiistoa). Vuoden 1968 aineistoon verrattuna analyysissä näkyy jälleen 
niin kertojan kuin työmarkkinajärjestöjen aktiivisempi julkisuusrooli. 
Hallituksen ja opposition erimielinen keskustelu ja tämän keskustelun 
roolitus niin, että hallitus on opposition kritiikin kohteena, on kuitenkin 
yhteistä 1968-luvun aineiston kanssa. 

Vuoden 2015 aineiston 308 jutusta luokiteltiin kaikkiaan 200 kiistoa. 
Näistä 15 tapauksessa kiistäjänä oli kertoja. Puhuvat toimijat esiintyivät 
jutuissa kaikkiaan 455 kertaa, ja näistä 172:ssa eli 38 prosentissa toimija 
kiisti vähintään yhden toisen toimijan sanoja tai tekoja. Toimijoiden 
kiistointensiteetti oli siis 38 prosenttia, mikä on selvästi vähemmän kuin 
vuoden 1991 aineistossa ja vain hieman enemmän kuin vuoden 1968 
aineistossa. Vaihtelu eri vuosien välillä voi johtua tapausten erityispiir- 
teistä ja myös aineiston koodauksen epävarmuuksista. Kiistointensiteetin 
vertailun perusteella voi kuitenkin päätellä, että kaikissa tapauksissa 
julkinen keskustelu oli olennaisesti erimielistä, ja erimielisyydelle myös 
nimettiin selviä kohteita. Tulokset kertovat tältä osin pikemmin journa- 
listisen julkisuuden vakaudesta kuin sen muutoksesta. 

Vuoden 2015 yhteiskuntasopimuksen yhteydessä tyypillisintä oli, 
että ammattiyhdistysliikkeen edustaja kiisti hallituksen edustajan sanoja 
tai tekoja (27 kiistoa). Toiseksi yleisimmin hallituspuolueen edustaja (20 
kiistoa) tai yksityishenkilö (20 kiistoa) kiisti hallituksen edustajan sanoja 
tai tekoja. Samoin kuin aiemmissa tapauksissa, hallitus oli nytkin selvästi 
eniten kiistojen kohteena. 

Taulukosta 3.4 toimijaryhmien erot käyvät selvästi ilmi. Siinä on 
laskettu kullekin toimijaryhmälle myös kiistoindeksi jakamalla ryhmän 
edustajien tekemät kiistot kiistojen kohteena olemisen lukumäärällä: mitä 
suurempi luku, sitä enemmän toimijaryhmän esiintyminen painottuu 
kiistämiseen. Mitä enemmän luku jää alle yhden, sitä suuremmalta osin 
ryhmä esiintyy kiistämisen kohteena. Taulukosta käy ilmi, kuinka erityi- 

sesti kertoja, oppositio ja yksityishenkilöt esiintyvät kaikkina tarkaste- 
luvuosina usein kiistäjinä, kun taas hallitus on tyypillisesti kiistämisen 
kohteena. Vuosien myötä kuitenkin oppositionkin sanomisia ja tekemisiä 
on alettu enemmän kiistää julkisuudessa. 


Taulukko 3.4. Kiistäjät ja kiiston kohteet taustaryhmittäin 

Työmarkkinajärjestöistä ammattiyhdistysliike on tyypillisemmin kiis- 
täjä ja työnantajajärjestöt puolestaan kiistämisten kohde. Viestimet olivat 
kutakuinkin kritiikin tavoittamattomissa, kunnes vuoden 2015 aineis- 
tossa ne olivat 11 kertaa kiiston kohteena. Tulos kertoo siitä, että media 
tunnistetaan nykyisin paremmin poliittiseksi toimijaksi, ei ainoastaan 
politiikan kommentaattoriksi tai areenaksi. Viestimiin kohdistuneista 
kiistoista 7 liittyi Iltalehden uutiseen, jossa väitettiin, että hallituksella 
olisi salainen lista lainmuutoksista, joilla se painostaisi ammattiliittoja 
yhteiskuntasopimukseen. Helsingin Sanomien uutisissa (1.6. ja 2.6. 2015) 
useat työmarkkinajohtajat ja poliitikot kiistivät Iltalehden tiedon. 


Luottamus, arvot ja tieto 


Suurimmasta osasta kiistoperformansseja oli tunnistettavissa legitimaa- 
tioperusta, johon kiisto nojasi. Usein tosin tunnuttiin nojaavan useam- 
paankin perustaan, missä tapauksessa puheenvuoro luokiteltiin painot- 
tuneimmaksi arvioidun perustan perusteella. Kuten edellä jo todettiin 
legitimaatioperustojen tarkastelu nojaa tässä Habermasin (1991, 273-337) 
kommunikatiivisen toiminnan teoriasta johdettuihin pätevyysvaatei- 
siin: tieto (totuus), arvot (oikeudenmukaisuus) ja luottamus (rehellisyys). 
Julkisuudessa esiintyvien retoriikassa ne kytkeytyvät kulloisiinkin 
diskursiivisiin muotoutumiin ja muodostavat niiden kanssa normatii- 
visen perustan, johon keskustelussa on mahdollista vedota. 

Kiistojen legitimaatioperustojen näkökulmasta työmarkkinapo- 
liittinen julkisuus näyttää pysyneen tarkasteluvuosina varsin saman- 
laisena (kuvio 3.1). Yhteistä kaikille tapauksille, on luottamusperustan 
hallitseva asema. Selvä muutoskin on havaittavissa: Vuoden 1968 
tapauksessa vedottiin tietoperustaan selvästi harvemmin kuin myöhem- 
missä tapauksissa. Vastaavasti arvoihin (oikeudenmukaisuus) vedottiin 
tuolloin hieman yleisemmin. Näitä määrällisiä tuloksia tulkitessa on 
muistettava, että ne perustuvat tarkasteluvuosilta valittuihin yksittäisiin 
työmarkkinatapauksiin, joilla on omat ominaispiirteensä. Tulokset eivät 
siten välttämättä kuvaa ajankohtien välisiä eroja yleisemmin. Toisaalta 
tapaukset olivat keskenään varsin samankaltaisia, mikä taas antaa perus- 
teita tulkita tuloksia vähintäänkin hypoteesina yleisemmästä muutok- 

sesta. Toinen varaus liittyy koodauksen epavarmuuksiin. Vuoden 1991 
aineiston koodasi eri tutkija kuin vuosien 1968 ja 2015 aineistot, ja relia- 
biliteettitarkastuksessa kävi ilmi, että vuoden 1991 aineistossa kynnys 
kiistojen ja niiden legitimaatioperustojen tunnistamiseen oli matalampi 
kuin kahdessa muussa tapauksessa. ”Fi nojausta? -tapausten pieni osuus 
vuonna 1991 johtunee tästä koodausteknisestä syystä.” Tämä tietysti 
myös lisää vuodelta 1991 tunnistettujen legitimaatioperustojen osuuksia 
muihin vuosiin verrattuna. 


49 54 
46 
36 
31 
m 20 
% 14 
13 10 
5 EI 4 


Luottamus Tieto Arvot Ei nojausta 
m 1968 (N=83) m 1991 (N=450) 2015 (N=200) 


Kuvio 3.1. Legitimaatioperustoihin nojaaminen kiistävissä puheenvuoroissa 


Seuraavaksi kiistojen legitimaatioperustoja tarkastellaan erikseen 
kussakin tutkitussa tapauksessa. Ensin analysoidaan kiistojen legitimaa- 
tioperustoja määrällisesti, ja sen jälkeen katsotaan tarkemmin, millai- 
sissa yhteyksissä eri legitimaatioperustoihin vedottiin. 


Liinamaa 1 -tuporatkaisu 1968 


Liinamaa 1 -tuporatkaisu poikkeaa muista tarkastelluista tapauksista 
siinä, että kiistoissa vedottiin tietoperustaan vain vähän. Sen sijaan 
arvoperusta oli tavallisempi kuin muissa tapauksissa. Tyypillisintä tuol- 
loinkin oli vedota luottamukseen. Taulukossa 3.5 kiistoperformanssien 
legitimaatioperustat on ryhmitelty kiiston esittäjien mukaan. Toimi- 
jaryhmäkohtaiset luvut ovat sen verran pieniä, että niihin pohjaavat 
vertailut ovat epäluotettavia. Kuitenkin politiikan edustajat nojaavat 


% Ks. tarkemmin liite 1. 

enemmän luottamusperustaan kuin työmarkkinoiden edustajat, joilla 
puolestaan tietoperusta painottuu enemmän. Tyypillisimmin tietoperus- 
taan nojaa elinkeinoelämän edustaja. Yksityishenkilöillä ja nimimerk- 
kikirjoittajilla painottuvat arvo- ja luottamusperustat, mikä johtuu siitä, 
että heidän puheenvuoronsa koskivat lähes yksinomaan indeksitilien 
lopettamista. Tässä he nojasivat vaihtelevin painotuksin sekä tallettajan 
kohtaamaan epäoikeudenmukaisuuteen (arvoperusta) että asiasta päättä- 
neiden omanvoitonpyyntiin (luottamusperusta). Ainoastaan hallitus oli 
kiistojen kohteena niin usein, että legitimaatioperustojen jakautumista 
voi arvioida määrällisesti. Hallitus oli kohteena 41 kertaa. Näistä 21:ssä 
kiiston perustana oli luottamus, 7:ssä tieto, 5:ssä arvot, ja 8:ssa kiisto ei 
nojannut mihinkään legitimaatioperustaan. Myös tyypillisimmissä kiis- 
täjä-kohde-pareissa painottui luottamusperusta (taulukko 3.6). 


Taulukko 3.5. Kiistojen legitimaatioperustat kiistäjän taustaryhmän mukaan (1968) 

Taulukon tulkintaesimerkki: Kiistoperformansseja oli kaikkiaan 83, ja näistä 46 oli politiikan toimi- 
joiden esittämiä. Politiikan toimijoiden esittämistä kiistoperformansseista 11 tapauksessa ei tunnis- 
tettu mitään legitimaatioperustaa, 5 tapauksessa tunnistettiin tietoperusta ja 22 tapauksessa luotta- 
musperusta. 

Taulukko 3.6. Kiistojen legitimaatioperustat kiistäjä-kohde-pareittain: neljä yleisintä paria (1968) 

Taulukon tulkintaesimerkki: Opposition edustajat kohdistivat hallitukseen yhteensä 27 kiistoa. Näistä 
8:sta ei tunnistettu mitään legitimaatioperustaa, 4:stä tunnistettiin tietoperusta ja 9:stä luottamuspe- 
rusta. 


Luottamukseen nojaava kritiikki kohdistuu kohteena olevan tahon 
ominaisuuksiin, erityisesti hänen epärehellisyyteensä tai tarkoitus- 
hakuiseen toimintaansa. Liinamaa 1 -tapauksessa luottamuskiistot 
keskittyivät yhtäältä kasvupoliittisessa diskurssissa esitettyihin syytök- 
siin vakauttamissopimuksen tarkoitushakuisista kaatamisyrityksistä ja 
toisaalta lähinnä porvaridiskurssissa esitettyihin epäilyihin hallituksen 
motiiveista valtuuslakia säädettäessä. Hallitukseen kohdistuvat, luotta- 
musta kyseenalaistavat kiistot olivat yleensä epäilyjä, että hallitus käyttää 
valtuuslakia vääriin tarkoituksiin, kuten sosialismin edistämiseen. 
Kolmanneksi luottamukseen nojaavia kiistoja esitettiin moraalidiskurs- 
sissa, varsinkin indeksitilien lopettamista ja vuokrankorotuksia koske- 
vien kiistojen yhteydessä. 


Kaikilla tahoilla ei ilmeisesti vieläkään ole tajuttu välttä- 
mättömyyttä turvautua voimakkaisiin lääkkeisiin. Niinpä 
varatuomari Keijo Liinamaan johdolla aikaan saatu tulo- 
poliittinen kokonaisohjelma on joutunut vaaraan ammat- 
tiyhdistysliikkeen yhä jatkuvan sisäisen hajaannuksen 
sekä erityisesti tpsl:n ja kommunistien jyrkimmän siiven 
tahallisten kaatamispyrkimysten vuoksi. Välistä vetäjien 
on syytä muistaa, miten suuren vastuun he menettelyllään 
ottavat; muuta nopeaa vaihtoehtoahan talouselämämme 
tervehdyttämiseen ei ole. (Pääkirjoitus 27.3.1968) 


”Valtalaki siirtää eduskunnan päätäntävallan hallitukselle 
ja myönnän avoimesti, etten tunne erityistä luottamusta 
hallituskokoomusta kohtaan, jonka ansioluetteloa ’kaunis- 

tavat? kahden vuoden aikana suoritetut toimenpiteet veron 
ja hintojen korotuksineen, ennätystyöttömyyksineen ja 
sosialisointivaatimuksineen”, Karvikko sanoi. (Uutinen 
3.4.1968; kansanedustaja Irma Karvikko (lkp)) 


On kohtuutonta, jos vuokrakeinottelijat pääsevät hyöty- 
mään vakauttamisesta, jonka tarkoituksena on nimen- 
omaan hinta- ja kustannustason nousun pysäyttäminen. 
Tässä tilanteessa on edellytettävä, että vuokranantajia 
edustavat järjestöt tekevät voitavansa estääkseen aiheet- 
tomat korotukset. Kuitenkin niiden taholta on väitetty, ettei 
vakauttaminen ollenkaan sido vuokranantajia. (Pääkir- 
joitus 2.4.1968) 


Luottamukseen nojaavat kiistoperformanssit vaikuttivat varsin saman- 
laisilta kuin mikä on talous- ja työmarkkinapolitiikalle tyypillistä nyky- 
äänkin. Selkein ero juontuu porvari- ja sosialismidiskurssien suhteellisen 
vahvasta asemasta. Nykyään harvoin syytetään vasemmistopuolueita- 
kaan sosialismin salakuljetuksesta. Sen sijaan syytökset katteettomista 
lupauksista ja oman kannattajakunnan suosimisesta kokonaisuuden 
kustannuksella ovat tyypillisiä nykyisinkin. 

Arvoilla tarkoitetaan tässä laajasti jaettuja eettisiä ideaaleja, kuten 
oikeudenmukaisuutta ja tasa-arvoa ja vallitsevia normeja ylipäätään. 
Arvoihin nojaavien kiistoperformanssien avulla voidaan kyseenalaistaa 
jokin puheenvuoro tai toimenpide pitämällä sitä epäoikeudenmukaisena 
tai muuten normin vastaisena. Liinamaa 1 -tapauksessa arvoihin nojaavat 
kiistoperformanssit kytkeytyivät erityisesti moraalidiskurssiin ja sille 
keskeisiin kysymyksiin indeksitilien lopettamisesta ja vuokrakeinotte- 
lusta. Indeksitilien lopettamista pidettiin säästäjiä kohtaan epäoikeu- 
denmukaisena: säästäjän kovalla työllä ansaitsemista rahoista inflaatio 
leikkaa osan pois. Tähän arvoperformanssiin kytkeytyi kuitenkin usein 
myös tietoon ja luottamukseen nojaavia elementtejä. Tyypillinen tieto- 
argumentti oli se, että indeksitilit lopettamalla hoidetaan inflaation 
seurauksia, kun tosiasiassa pitäisi puuttua sen syihin. Luottamusperfor- 
mansseista taas oli kyse silloin, kun säästäjien kyykyttämisen annettiin 
ymmärtää olevan tarkoituksellista muunlaisista perusteluista huolimatta. 

Muutama arvokiisto kytkeytyi edunvalvontadiskurssiin. Niissä 
pidettiin vakauttamissopimuksen tulonjakovaikutuksia epäoikeuden- 

mukaisina. Keskustelua käytiin ratkaisun tasapuolisuudesta palkansaa- 
jien ja maatalousväestön kesken, vuokrasääntelyn kohtuuttomuudesta 
vuokranantajia kohtaan sekä palkkojen sääntelyn kohtuuttomuudesta, 
jos hinnat kuitenkin nousevat. Myös valtuuslain säätämistä ja korpora- 
tismia vastustettiin arvoargumentein. Parlamentarismi nähtiin tällöin 
arvoksi, jonka puolustaminen on kansanedustajien moraalinen velvolli- 
suus. 


Tasapuolisuuden nimessä olisi odottanut, että kaikille 
maanviljelijöillekin olisi korotusmääräksi esitetty esim. 
vain 5 ha:n tuottomäärä x tavoitehinnan nousu, mikä taas 
vastaisi palkansaajille tulevaa korotusta, n. 25-30 mk/kk. 
Vai eikö erään kansanosan tulon prosentuaalinen nousu 
olekaan vaaraksi talouselämän vakauttamiselle? (Yleisön- 
osasto 26.3.1968; nimimerkki Ekonomisti) 


[SAJ:n] Hallitus totesi yksimielisesti, että sopimustekstin 
sisältö ja annetut selvitykset eivät kuitenkaan tyydytä 
ammattijärjestöä, vaan se edellyttää valtiovallalta selviä 
takeita hintojen kurissapitämiseksi ja oikeudenmukaisen 
tulo- ja hintapolitiikan luomiseksi niin, että rasitukset 
kohdistuvat tasapuolisesti kaikkiin tuloryhmiin. (Uutinen 
28.3.1968) 


”.. Tällaisena, kuin laki nyt on, eduskunnalla ei mielestäni 
ole moraalista oikeutta luovuttaa omaa valtaoikeuttaan 
hallitukselle vuoden 1969 loppuun”, hän sanoi. (Uutinen 
10.4.1968; kansanedustaja Irma Karvikko (lkp)) 


Kaikkiaan vaikutti siltä, että arvoperusteet jäivät jutuissa luottamuspe- 
rusteiden varjoon. Ne kyllä olivat mukana kiistoissa, mutta esiintyjien 
retoriikassa luottamusperformanssit korostuivat enemmän. 

Tieto viittaa todellisuuden ominaisuuksiin. Osapuolten sanoja tai 
tekoja voidaan kritisoida osoittamalla niiden perustuvan virheellisiin 
taustatietoihin tai tuomalla esiin esitettyjen toimenpiteiden haitallisia 
seurauksia. Käsillä olevassa tapauksessa tietoperformansseissa puututtiin 
usein talouspolitiikan ristiriitaisuuteen tai siihen, että ehdotetut toimen- 
piteet eivät tuo toivottuja seurauksia. Osa tietoon nojaavista kiistoperfor- 
mansseista oli perusteluiltaan hyvin ohuita. Annettiin ymmärtää, että 

tiedolliset perustelut ovat olemassa, mutta niitä ei kiistojen yhteydessä 
useinkaan juuri selostettu. Osassa perustelut taas olivat hyvinkin yksi- 
tyiskohtaisia ja muistuttivat sopimustekstiä. 


”Säännöstelyä siinä laajuudessa kuin hallitus esittää, ei 
tarvita. Sota-aikana ja sen jälkeen tarvittiin säännöstelyä 
sen vuoksi, että tavaraa ja asuntoja oli tarpeeseen nähden 
aivan liian vähän.” 

”Nyt on tilanne tässä mielessä aivan toinen. Tavaraa on 
runsaasti, jopa ylenmäärin, samaten asuntoja, lukuun otta- 
matta suurimpia asutuskeskuksia, kaupunkeja, joissa suuri 
jatkuva muuttoliike aiheuttaa ilmeistä pulaa.” (Uutinen 
10.4.1968; kansanedustaja Matti Raipala (kok)) 


”Uudessa sopimuksessa oli päästy yksimielisyyteen myös 
talonmiesten työsuhdeasuntojen vuokrien vahvistamisesta 
uudeksi sopimuskaudeksi 6 %:lla korotettuna. Valtuuslakiin 
eduskunnassa tehty muutos näyttää kuitenkin ehkäisevän 
myös talonmiesten vuokrien tarkistamisen sopimusteitse. 
Nämä vuokrathan on sidottu vuoden 1965 keskivuokrata- 
soon ja ovat siis tuntuvasti alle nykyisen keskitason. Tätä 
jälkeenjäänyttä vuokraa on vielä sopimuksessa alennettu 25 
%:lla. Vuokratason jäädyttäminen merkitsee talonmiehille 
suhteetonta lisäetua ja vaikeuttaa näinollen sopimukseen 
pääsyä muista työ- ja palkkaehdoista”, sanoi toimitusjohtaja 
Wiias. (Uutinen 9.4.1968; Suomen Kiinteistöliiton toimitus- 
johtaja Olavi Wiias) 


Tietoon nojattiin legitimaatioperustoista vähiten, mikä johtunee siitä, 
että analyysissä niitä tarkasteltiin ainoastaan kiistoperformansseissa. 
Muutoin juttuaineistossa oli paljonkin tietoon nojaavaa argumentointia. 
Tämä - samoin kuin muutamat esimerkit tiedollisesti yksityiskohtaisesti 
perustelluista kiistoista — johtuu siitä, että 1960-luvun lopun journa- 
lismissa tyypillisesti lainattiin puheista pitkiä jaksoja sanasta sanaan. 
Tällöin puhujan omasta osallisen tai asiantuntijan roolistaan esittämät 
perustelut toistuivat myös lehtitekstissä. Lehdissä toistettiin sanasta 
sanaan myös laajoja tekstidokumentteja. Esimerkiksi hallitusohjelma 
(uutinen 22.3.1968) samoin kuin Liinamaan johdolla tehty vakauttamis- 

sopimus (uutinen 28.3.1968) julkaistiin Helsingin Sanomissa kokonaisuu- 
dessaan. 

Tulopoliittisen julkisuuden suhteellisen korkea kiistointensiteetti 
ja kiistojen legitimaation painottuminen luottamusperustaan kertovat 
poliittisen julkisuuden jo 1960-luvun lopulla perustuneen paljolti ”epäi- 
lypeliin” (Anderson ym. 1994, 139). Ja samoin kuin myöhemmin 1990- 
luvulla (Reunanen 2003, 352-357), epäilypeliä pelasivat erityisesti poli- 
tiikan toimijat itse, ei vain journalistinen kertoja. Tulos jossain määrin 
kyseenalaistaa käsitystä politiikan journalismin muutoksesta aiempaa 
kyynisemmäksi ja negatiivisemmaksi, mikä aiemmassa tutkimuksessa 
on liitetty erityisesti journalismin taipumukseen kuvata politiikkaa stra- 
tegisena pelinä (Aalberg ym. 2017; Cappella & Jamieson 1996; Patterson 
1994; Strömbäck & Dimitrova 2011). Tulos kyseenalaistaa etenkin ajatusta, 
että tällainen kyynisyys ja negatiivisuus juontuisi politiikan mukautumi- 
sesta medialogiikkaan. Näyttää pikemmin siltä, että kyse on politiikan 
omasta logiikasta, jonka yksi keskeinen ominaispiirre on toisten toimi- 
joiden tarkoitusperien ja motiivien kyseenalaistaminen. Mediajulkisuus 
oli jo 1960-luvun lopussa areena tällaisille kiistoperformansseille. 


Esko Ahon hallituksen yhteiskuntasopimushanke 1991 


Vuoden 1991 yhteiskuntasopimushanke eroaa vuoden 1968 Liinamaa 1 
-tapauksesta etenkin siinä, että kiistoissa vedottiin tietoon nyt selvästi 
yleisemmin (taulukko 3.7). Tämä on nähtävissä useimpien toimijaryh- 
mien kohdalla. Merkille pantavaa on myös ero työntekijäjärjestöjen ja 
työnantajajärjestöjen kesken: työntekijäjärjestöjen edustajien esittämissä 
kiistoissa painottuu luottamusperusta, kun taas työnantajat nojaavat 
tyypillisemmin tietoperustaan. Vuoden 1968 aineistossa työnantajajär- 
jestöt eivät esiintyneet kiistäjinä tai kiistojen kohteina juuri lainkaan, 
mutta silloinkin muut elinkeinoelämän edustajat nojasivat tietoperustaan 
muita esiintyjäryhmiä enemmän. Hallituksen ja opposition edustajien 
kiistoperformansseissa ei nyt — kuten ei myöskään vuonna 1968 - ollut 
juuri eroa tietoon ja luottamukseen vetoamisessa. Sen sijaan arvoihin 
oppositio vetosi molempina vuosina hallitusta yleisemmin. Myös työnte- 

kijäjärjestöt vetosivat arvoihin, kun taas työnantajat eivät kiistämisissään 
vedonneet niihin lainkaan. 


Taulukko 3.7. Kiistojen legitimaatioperustat kiistäjän taustaryhmän mukaan (1991) 
Tieto | Arvot Luot- | Yheensä 
tamus 
NIINA NNN 

Taulukon tulkintaesimerkki: Kiistoperformansseja oli kaikkiaan 450, ja näistä 113 oli politiikan toi- 
mijoiden esittämiä. Politiikan toimijoiden esittämistä kiistoperformansseista 4 tapauksessa ei tunnis- 
tettu mitään legitimaatioperustaa, 46 tapauksessa tunnistettiin tietoperusta ja 54 tapauksessa luotta- 
musperusta. 


Kiistojen kohteena taustaryhmistä selvästi yleisimmin oli hallitus (196 
kiistoa). Sitä seurasivat työntekijäjärjestöt (62), työnantajajärjestöt (48) 
ja työmarkkinajärjestöt yleisesti (40). Oppositioon kohdistettiin viiden- 
neksi eniten kritiikkiä (27). Taulukossa 3.8 on eritelty näihin toimijoihin 
kohdistettujen kiistojen legitimaatioperustat. Luottamuspohjainen 
kiistäminen on kaikkien ryhmien kohdalla yleisintä ja tietopohjainen 
kiistäminen toiseksi yleisintä. Arvopohjainen kiistäminen ja mihinkään 

nojaamaton kiistaminen ovat kaikissa ryhmissa varsin harvinaisia ja 
kohdistuvat lähinnä hallitukseen. 


Taulukko 3.8. Kiistojen legitimaatioperusta kiiston kohteen taustaryhmän mukaan: 
viisi yleisintä kohdetta (1991) 


Arvot Luottamus 


Työntekijäjärjestöt, 
ammattiyhdistysliike 


Taulukon tulkintaesimerkki: Taulukossa mainituissa ryhmissä kiiston kohteita oli yhteensä 373. Näis- 
tä 27 oli opposition edustajia. Opposition edustajiin kohdistuvista kiistoperformansseista 3 ei nojan- 
nut mihinkään legitimaatioperustaan, 7 nojasi tietoon ja 15 luottamukseen. 


Tyypillisimmissä kiistäjä-kohde-pareissa (taulukko 3.9) kiinnostava 
yksityiskohta on ammattiyhdistysliikkeen varsin yleinen tapa kiistää 
hallituksen toimia sen enemmittä perusteluitta. Esimerkkinä tyylistä on 
devalvaation jälkeen julkaistu juttu (HS 22.11.1991), jossa ”[Metalli]liiton 
puheenjohtaja Per-Erik Lundh (sd) vakuutti, että metalliliitto ei hyväksy 
palkansaajille ensi vuodeksi kaavailtua TEL-maksua nyt eikä liittovaa- 
lien jälkeen.” Samoin merkille pantavaa on kertojan vahvasti luottamus- 
painotteinen kritiikki työntekijäjärjestöjä kohtaan. 

Taulukko 3.9. Kiistojen legitimaatioperustat kiistäjä-kohde-pareittain: viisi yleisintä paria (1991) 

Taulukon tulkintaesimerkki: Opposition edustajat kohdistivat hallitukseen yhteensä 42 kiistoa. Näistä 

Luottamukseen nojattiin vuoden 1991 aineistossa useimmin valtapo- 
liittisia seikkoja käsitelleissä kiistoissa. Yleisimmin luottamuspohjaista 
arvostelua kuului jakodiskurssissa, ja tyypillisesti ammattiyhdistysliike 
tuolloin arvosteli työnantajia ja hallitusta. Työnantajia arvosteltiin oman 
vallan kasvatusyrityksistä, ammattiyhdistysliikkeen heikentämisestä ja 
sopimusjärjestelmän romutusyrityksistä kohtuuttoman kovilla ja peri- 
aatetason vaatimuksilla. Hallitusta kritisoitiin palkansaajien unohta- 
misesta, työnantajaleirin suosimisesta ja yleisestä osaamattomuudesta. 
Hallitukseen kohdistunut luottamuskritiikki henkilöityi usein suorasu- 
kaisia lausuntoja esittäneeseen valtiovarainministeri Iiro Viinaseen. 


Ihalaisen mukaan ”työnantajapuolen luokkatietoisuus on 
kasvanut laman ja poliittisten muutoksien rohkaisemana”, 
mikä heijastuu vahvana ay-vastaisuutena. 

”Yhdessä solmittuja sopimuksia vaaditaan häpeilemättä 
yksipuolisesti purettavaksi. Kuvaa ei suinkaan paranna 
se, että hallituksen jäsenet toistuvasti asettuvat tukemaan 
vain työnantajapuolen esityksiä ja naulaavat itsensä julki- 
sesti Eteläranta 10 -politiikkaan”, Ihalainen sanoi. (Uutinen 
18.6.1991) 


Sähköliiton mukaan Viinasen on erottava, jotta tuloneuvot- 
telut voisivat edetä. Viinasen lausunnot ovat liiton mukaan 
synnyttäneet tilanteen, jossa ay-liike ei voi luottaa halli- 
tukseen ja sen tahtoon tuloratkaisun aikaansaamiseksi. 
(Uutinen 12.9.1991) 

Kilpailudiskurssissa vedottiin luottamusperustaan harvemmin kuin 
jakodiskurssissa. Siinä luottamusperustaista arvostelua herätti lähinnä 
palkansaajajärjestöjen haluttomuus osallistua taloustalkoisiin, mitä 
pidettiin oman edun tavoitteluna. Hallitusta närästi myös työmarkki- 
najärjestöjen vitkuttelu neuvotteluissa omien tarkoitusperiensä edistä- 
miseksi. Joskus viivästelyn tarkoitukseksi epäiltiin myös vasemmiston ja 
ammattiyhdistysliikkeen pyrkimyksiä kaataa hallitus. 


”Olen todella pettynyt, jos osoittautuu, että ammattiyh- 
distysliikkeen motiivit ovat puoluepoliittisia tai poliittis- 
sävyisiä. Se veisi tietysti pohjan pois paitsi tämän päivän 
ratkaisuilta, myös ratkaisuilta pitkälle tulevaisuuteen”, Aho 
huomauttaa. (Uutinen 6.10.1991) 


Luottamuskriisejä syntyi siis sekä päivänpoliittisista taktisista että 
laajemmista valtapoliittisista syistä, ja kiistoperformansseissa on paljon 
yhtäläisyyksiä Liinamaa 1 -tapaukseen vuonna 1968. Merkittävin ero 
juontaa ammattiyhdistysliikkeen roolista tulopoliittisessa neuvottelujär- 
jestelmässä. Liinamaa 1 -tapauksessa konsensus hallituksen ja ammat- 
tiyhdistysliikkeen kesken tuntui olevan vahvempi, ja luottamuskiistot 
kohdistuivat ammattiyhdistysliikkeessä ja poliittisessa vasemmistossa 
marginaaliin jääneisiin ryhmiin. Vuoden 1991 tapauksessa sen sijaan 
ammattiyhdistysliike oli yhtenäisempi ja sen oppositioasema hallituksen 
tavoitteita kohtaan oli selvempi. 1960-luvulla luotiin keskitettyä neuvot- 
telujärjestelmää, johon ammattiyhdistysliikettä houkuteltiin talouden 
vakauttamiseksi ja kilpailukyvyn takaamiseksi. 1990-luvulla keskitetty 
järjestelmä ja ammattiyhdistysliikkeen asema siinä olivat vakiintuneet, 
mutta hallituksen ja työnantajien piirissä usko niiden kykyyn vastata 
vakauttamisen ja kilpailukyvyn haasteisiin oli alkanut horjua. Suhtautu- 
minen yhteiseen projektiin oli siis muuttunut, mistä seurasi uudentyyp- 
pisiä luottamuskriisejä. 

Arvoihin vedottiin vuoden 1991 tapauksen kiistoissa selvästi 
vähemmän kuin Liinamaa 1 tapauksessa vuonna 1968. Osaltaan tämä 
johtuu siitä, että tällä kertaa mielipidejuttujen osuus oli pienempi. Suuren 
osan vuoden 1968 arvokiistoista esittivät nimimerkkikirjoittajat yleisön- 
osastossa. Arvoihin vetoaminen sinänsä oli pysynyt melko samanlai- 

sena, joskin nyt arvokiistoja esittivat erityisesti ammattiyhdistysliike ja 
oppositio. Tälläkin kertaa arvokiistoissa vedottiin hallituksen esittämien 
toimien epäoikeudenmukaisiksi koettuihin seurauksiin. Ne kytkeytyivät 
tyypillisesti jakodiskurssiin, ja usein niissä mainittiin myös toimista 
kärsimään joutuvia ryhmiä. Enemmistö tällaisista arvosteluista esitettiin 
budjettineuvottelujen ja budjetin julkistamisen yhteydessä. Arvopoh- 
jaisia kiistoperformansseja esiintyi muutaman kerran myös valtakysy- 
myksissä. Tällöin palkansaajajärjestöt puolustivat neuvotteluasemiaan 
ja oikeuksiaan hallituksen ja työnantajien muutosehdotuksia vastaan 
vedoten voimassa oleviin lakeihin ja vallitseviin perinteisiin. 


”Työttömyyskierre vain jatkuu. Elinkeinoelämää yritetään 
ajaa ylös ajamalla kansa alas. Budjettiesitys on sosiaali- 
sesti epäoikeudenmukainen”, Ihalainen lausui. (Uutinen 
14.9.1991) 


[Palkansaaja]järjestöjen vastauksessa korostetaan, että 
lakko-oikeus on hallitusmuodosta johdettavissa oleva 
perusoikeus, jonka loukkaamattomuus on tunnustettu 
myös Suomea sitovissa kansainvälisissä sopimuksissa. 
(Uutinen 25.6.1991) 


Kilpailudiskurssissa arvopohjaisia kiistoperformansseja esitettiin vain 
muutama. Niissä vedottiin moraaliin ja lakeihin. 


Valtio ottaa ensi vuonna velkaa lähes miljardin viikossa, ja 
Ahon mukaan jo senkin kerääminen on monimutkainen 
tehtävä. ”Jokainen, joka lisää tätä velkataakkaa kaatamalla 
säästölakeja, ottaa erittäin suuren poliittisen riskin.” Aho 
piti sellaista myös ”moraalittomana”, koska lainaaminen on 
verotuksen siirtämistä ”kasvavien sukupolvien hartioille”. 
(Uutinen 14.9.1991) 


Kaikkiaan arvopohjaiset kiistat jäävät Liinamaa 1 -tapauksen kaltaisesti 
luottamuskiistojen varjoon. Tässä syynsä lienee aiemmin mainituilla 
yhteiskuntasopimus- ja tuloneuvotteluiden luonteella sekä julkisten 
ideologisten kiistojen vaimenemisella. 

Tietoon nojaamisessa näkyy vuonna 1991 selvä muutos vuoteen 1968 
verrattuna. Tietoon vedottiin nyt kiistoissa selvästi aiempaa yleisemmin. 
Se ei ollut enää samassa määrin vain luottamus- ja arvokiistojen taustalla 
olevaa asiantuntijatietoa, vaan tiedosta itsestään oli tullut kiistelemisen 
kohde. Vuoden 1991 yhteiskuntasopimuksen yhteydessä tietoperustaan 
vedottiin yleisimmin puhuttaessa kilpailukykypolitiikasta. Jako- ja 
valtapolitiikkaan liittyvissä kiistoissa siihen vetoaminen oli vähäi- 
sempää. Kilpailukykypolitiikasta kiisteltäessä tietoperustaan taas viitat- 
tiin tyypillisemmin jakodiskurssin kuin kilpailudiskurssin piirissä. Voi 
ajatella, että vuonna 1991 kilpailudiskurssin määrittelemä tieto oli kilpai- 
lukyvystä puhuttaessa hallitsevassa asemassa ja jakodiskurssi haastoi tätä 
hallitsevaa puhetapaa omilla tiedollisilla argumenteillaan, minkä vuoksi 
ne korostuivat kiistävissä puheenvuoroissa. 

Tyypillisimmin jakodiskurssin tietopohjainen kritiikki kohdistui 
hallituksen ja työnantajien ajamiin säästötoimiin. Niitä kiistettiin 
kahdella tapaa. Ensinnäkin niitä pidettiin tuolloiseen tilanteeseen 
epärealistisina tai epäjohdonmukaisina. Tätä kritiikkiä esitti erityisesti 
ammattiyhdistysliike, ja toisinaan siihen yhtyi myös journalistikertoja. 
Toiseksi ammattiyhdistysliike toi arvosteluissaan esiin säästöehdotusten 
huonoja seurauksia. 


[SAK:n hallituksen varapuheenjohtajan Aarno] Aitamurron 
mielestä matalan palkkatason ja korkean osaaminen yhdis- 
täminen on ”kuin yrittäisi panna suurta jalkaa pieneen 
kenkään”. 

”Vai haluaako hallitus tehdä Suomesta halpatyövoima- 
maan?” (Uutinen 5.7.1991) 


VTY:n mielestä lomautusten järjestäminen synnyttäisi 
uuden byrokratian, joka veisi vielä osansa valtiovarain- 
ministeriön laskemista 700 miljoonan markan säästöistä. 
(Uutinen 2.8.1991) 


Kilpailudiskurssissa säästöt nähtiin välttämättömyytenä heikon talous- 
tilanteen vuoksi. Toisinaan kilpailudiskurssin piiristä esitettiin tieto- 
pohjaista, kilpailukykypolitiikkaan kohdistuvaa kritiikkiä syyttämällä 
toisin ajattelevia väärien taustaoletusten varassa toimimisesta. Valtaosa 
kilpailudiskurssin tietoperustaisista kiistämisistä liittyi säästöjen toteut- 

tamisen keinoihin — devalvaatio, muunlainen kustannusten alentaminen 
vai molemmat? — ja tarvittavien säästöjen suuruusluokkaan. Kiistoja 
perusteltiin joko ohuesti (vetoamalla heikentyvään taloustilanteeseen 
ja sen välittömiin vaateisiin) tai laajemmin (korostamalla ehdotusten 
huonoja seurauksia). 


Työnantajain keskusliiton STK:n puheenjohtaja Krister 
Ahlström totesi puolestaan sunnuntaina, että nollarat- 
kaisun aika on ohitse eikä se enää tyydytä työnantajia, vaan 
palkkoja on alennettava. 

STK perusteli kantaansa sillä, että talouden tilanne on 
koko ajan huonontunut. (Uutinen 26.8.1991) 


Esimerkiksi metsäteollisuuden laskelmia, joiden mukaan 
jokainen devalvaatioprosentti lisää alan nettotulosta 250 
miljoonalla markalla, [Suomen Pankin kansantalouden 
osaston päällikkö Kari] Puumanen pitää täysin epärealisti- 
sina. 

”Nelaskevat, että kaikki muu pysyy ennallaan paitsi vien- 
titulot, mutta jälkihoito ei tule ikinä onnistumaan. Suomi 
on devalvoinut sotien jälkeen 14 kertaa eikä mistään näistä 
devalvaatioista ole penninkään hyötyä jäljellä”, Puumanen 
latoo. (Uutinen 16.11.1991) 


Tietopohjaiseen kiistämiseen kuuluu yhtenä elementtinä myös valtakysy- 
myksiin liittyvä arvostelu tiedon panttaamisesta. Sitä esittivät työmark- 
kinajärjestöt — lähinnä ammattiyhdistysliike — kritisoidessaan hallitusta 
siitä, ettei se jaa riittävän tarkkaa tietoa omista säästösuunnitelmistaan. 
Tätä kritiikkiä käytettiin myös perusteena viivästyttää neuvotteluja. 


[SAK:n puheenjohtajan Lauri] Ihalaisen mukaan palkan- 
saajapuoli ei kuitenkaan aio lyödä korttejaan pöytään ennen 
budjettineuvotteluja. ”Ennen budjettiriihtä ei yhteiskunta- 
sopimusta synny”, hän sanoi. 

Olennaista on, että esimerkiksi hallituksen hintapoliitti- 
sista toimista ei vielä tiedetä, Ihalainen perusteli. (Uutinen 
16.8.1991) 


107 


Tupo ja media 


Vaikka vuoden 1991 yhteiskuntasopimus-tapauksessa tietoon nojaavia 
kiistoperformansseja oli suhteellisesti huomattavasti enemmän kuin 
vuoden 1968 Liinamaa 1 -tapauksessa, itse performanssit olivat yllättä- 
vänkin samankaltaisia: molemmissa tapauksissa perustelut olivat ohuita 
tai ne kohdistuivat ratkaisujen (oletettuihin) huonoihin seurauksiin. 
Tässä tapauksessa kuitenkin jo määrällinen muutos on laadullinen: 
tiedosta oli 1990-luvulla tullut kiistellympää, ja siihen vetoaminen toisten 
toimia suoraan kyseenalaistavissa puheenvuoroissa kuvaa julkisuuden 
muuttumista intressi- ja arvokamppailujen areenasta entistä enemmän 
areenaksi, jolla kamppaillaan myös oikeista tiedoista ja lähtöoletuksista. 
Luottamusperustaisten kiistojen pysyvästi vahva rooli taas osoittaa, että 
Liinamaa 1 -aineistosta tuttu ”epäilypeli” eli toisten toimijoiden tarkoi- 
tusperien lähtökohtainen kyseenalaistaminen (Anderson ym. 1994, 139) 
on politikointia enemmän tai vähemmän pysyvästi luonnehtiva piirre. 
Erona Liinamaa 1 -aineistoon on se, että epäilypeliä pelasivat nyt toden 
teolla myös journalistit. Kun kertojan osuus kaikista luottamuskiistoista 
Liinamaa 1 tapauksessa oli 13 prosenttia, se vuoden 1991 yhteiskunta- 
sopimus-tapauksessa oli 28 prosenttia. Saadut tulokset kertojan aktii- 
visuudesta epäilypelissä vastaavat 1990-luvun osalta aiempia tuloksia 
(Reunanen 2003, 352-357) ja tukevat käsityksiä journalismin tulkitsevan 
ja kyseenalaistavan otteen vahvistumisesta 1980-luvun tienoilla (Aula 
1992; Djerf-Pierre & Weibull 2008). 


Juha Sipilän hallituksen yhteiskuntasopimushanke 2015 


Vuoden 2015 yhteiskuntasopimushanke eroaa vuoden 1991 tapauk- 
sesta etenkin siinä, että arvoperustaisten kiistojen osuus on kasvanut 
huomattavasti (taulukko 3.10). Arvokiistoja esittivät tasapuolisesti niin 
politiikan ja työmarkkinoiden edustajat kuin yksityishenkilötkin. Silti 
arvokiistojen osuus oli edelleenkin selvästi pienempi kuin luottamus- ja 
tietokiistojen osuus. Seuraavassa taulukossa kiistoperformanssien legi- 
timaatioperustat on ryhmitelty kiiston esittäjän mukaan. Samoin kuin 
Liinamaa 1 -tapauksessa politiikan edustajat nojasivat hieman enemmän 
luottamusperustaan kuin työmarkkinoiden edustajat, joilla puolestaan 
tietoperusta painottui enemmän. Vuoden 1991 yhteiskuntasopimus 
-tapauksessa tällaista eroa ei ollut. 

Taulukko 3.10. Kiistojen legitimaatioperusta kiistäjän taustaryhmän mukaan (2015) 


- Politiikka, puolueet yleensä, eduskunta ym. 
Työmarkkinat ja elinkeinoelämä kaikkiaan 


- Työntekijäjärjestöt, ammattiyhdistysliike 


- Työnantajajärjestöt 


- Liike-elämä, muut kuin työnantajajärjestöt 


- MTK, maanviljelijät, maatalouden muut järjestöt 
- Työmarkkinajärjestöt yleisesti 


Virkamies/ministeriöt/ 
Suomen Pankki (hallinto) 


Viestimet 


Yksityishenkilö tai nimimerkki 


Ei määriteltävissä 


Yhteensä 


Taulukon tulkintaesimerkki: Kiistoperformansseja oli kaikkiaan 200, ja näistä 50 oli politiikan toimi- 
joiden esittämiä. Politiikan toimijoiden esittämistä kiistoperformansseista 4 tapauksessa ei tunnis- 
tettu mitään legitimaatioperustaa, 13 tapauksessa tunnistettiin tietoperusta ja 25 tapauksessa luotta- 
musperusta. 


Kiiston kohteina olivat useimmin hallitus (94 kertaa), työntekijäjärjestöt 
(22), työnantajajärjestöt (19) ja oppositio (15). Taulukossa 3.11 on esitetty 
näihin ryhmiin kohdistuvien kiistojen legitimaatioperustat. Muut toimi- 
jaryhmät olivat kiistojen kohteina niin harvoin, ettei legitimaatiope- 
rustojen määrällinen vertailu ole mielekästä. Kaikkiin näihin neljään 
ryhmään kohdistui eniten luottamukseen nojaavia kiistoja. Kuitenkin 
hallitukseen kohdistui lähes yhtä paljon myös tietoperustaisia kiistoja. 

Taulukko 3.11. Kiistojen legitimaatioperusta kiiston kohteen taustaryhmän mukaan: 
neljä yleisintä kohdetta (2015) 


Tes [e at [ats [100] 


Työntekijäjärjestöt, 14 22 
ammattiyhdistysliike 
mesi | e [o |a| | | 


Taulukon tulkintaesimerkki: Taulukossa mainitut ryhmät olivat kiiston kohteina yhteensä 150 ker- 
taa. Opposition edustajat olivat kohteena 15 kertaa. Opposition edustajiin kohdistuvista kiistoper- 
formansseista 1 ei nojannut mihinkään legitimaatioperustaan, 2 nojasi tietoon ja 12 luottamukseen. 


Tyypillisimmissä — kiistäjä-kohde-pareissa — legitimaatioperustoihin 
nojaamisessa oli selviä eroja (taulukko 3.12). Samoin kuin vuoden 1991 
tapauksessa ammattiyhdistysliike kiisti hallituksen toimia usein ilman 
erityisempiä perusteluja. Opposition hallitukseen kohdistamat kiistot 
taas painottuivat luottamusperustaan. Niissä usein syytettiin hallitusta 
ammattiyhdistysliikkeen kiristämisestä. Yksityishenkilöt puolestaan 
kovistelivat hallitusta tiedollisin argumentein mutta ammattiyhdis- 
tysliikettä luottamusperustaisesti. Yksityishenkilö saattoi esimerkiksi 
yleisönosastossa oikaista väärän tiedon tai kertoa kokemusperusteisesti 
hallituksen päätösten seurauksista työpaikalla. Ammattiyhdistykseen 
kohdistuvissa luottamuskiistoissa yksityishenkilöt puolestaan syyttivät 
työntekijäjärjestöjä itsekkyydestä tai ”talouselämän halvaannuttami- 
sesta”. 


Taulukko 3.12. Kiistojen legitimaatioperustat kiistäjä-kohde-pareittain: neljä yleisintä paria (2015) 


Depew 
=o a OC 
Formato frems | 0 | s | a | =. 
ewer [avaa [0 | 1 [0 | «| 


Taulukon tulkintaesimerkki: Opposition edustajat kohdistivat hallitukseen yhteensä 20 kiistoa. Näistä 
kaikista tunnistettiin jokin legitimaatioperusta. Tietoperusta tunnistettiin 5:stä ja luottamusperusta 
12:sta. 

Luottamukseen nojaavat kiistot erosivat yhteiskuntasopimus 2015 
-tapauksessa selvästi sen mukaan, kytkeytyivätkö ne jako- vai kilpai- 
ludiskurssiin. Jako-diskurssiin kytkeytyneet luottamuskiistat liittyivät 
epäilyksiin piiloagendoista ja syytöksiin oman edun tavoittelusta, ammat- 
tiyhdistysliikkeen kiristämisestä tai sopimisen kulttuurin horjuttami- 
sesta. Kilpailu-diskurssiin kytkeytyvissä luottamuskiistoissa puolestaan 
tyypillisesti syytettiin ammattiyhdistysliikettä oman edun tavoittelusta 
ja haluttomuudesta olla mukana talouden kohentamisessa. Tavallisia 
luottamuskiistoja olivat myös syytökset puoluepoliittisesta tarkoitusha- 
kuisuudesta. Näihin syytöksiin antoivat aihetta muun muassa sosiaa- 
lidemokraattien esitys vaihtoehtoiseksi yhteiskuntasopimukseksi sekä 
epäilyt yhteiskuntasopimuksen kaatamisen puoluepoliittisista tarkoitus- 
peristä. 


Sdp:n puheenjohtaja Antti Rinteen mukaan näyttää siltä, 
että Juha Sipilän (kesk) hallitus ei itse vakavissaan uskonut 
yhteiskuntasopimukseksi | ristimänsä työmarkkinasopi- 
muksen syntymiseen. 

Kyse saattoi hänen mielestään olla enemmänkin harhau- 
tuksesta, jonka tarkoituksena on murtaa kolmikantaista, 
työmarkkinajärjestöjen kanssa yhdessä tehtyä päätöksen- 
tekoa Suomessa. (Uutinen 26.8.2015) 


Piiraisen kannanotto edustaa perinteistä ay-liikkeen neli- 
raajahalvausta yhteiskunnan kehittämisen suhteen. Auto- 
ja kuljetusalan työntekijäliitto AKT on kautta historiansa 
halvaannuttanut Suomen talouselämän kehittämistä omilla 
kohtuuttomilla vaateillaan. 

Milloin ay-liike herää tähän aikaan osoittamalla vastuu- 
taan Suomen kehittämisestä ja tuomalla oman, yhteisen 
näkemyksen yhteiskuntasopimuksen neuvottelupohjaksi? 
(Yleisönosasto 21.7.2015; Jukka Immonen) 


Ilta-Sanomat: *Demarien aloite on nähtävä ennen muuta 
laskevien kannatuslukujen piinaaman puolueen epätoivoi- 
seksi yritykseksi nostaa profiiliaan.” (Muut lehdet palsta 
14.8.2015) 

Luottamus-kiistoissa näkyvät selvästi epäilyt sekä päivänpoliittisesta 
taktikoinnista että rakenteellisemmista pyrkimyksistä muuttaa työmark- 
kinajärjestelmää ja sen osallisten valtasuhteita. 1960-luvun puheet ”sosia- 
lismin salakuljetuksesta” olivat nyt vaihtuneet epäilyiksi pyrkimyksistä 
lisätä sosiaalidemokraattien kannatusta torpedoimalla hallituksen 
hankkeita. Politiikan sisältöä koskeva huoli näyttää vaihtuneen valtapo- 
liittiseksi huoleksi. Valtapoliittisia epäilyjä toki esitettiin myös Liinamaa 
1 -tapauksen yhteydessä. Silloin taktikointisyytösten kohteena olivat 
muun muassa vakauttamissopimusta vastustaneet SAJ ja TPSL. Samoin 
kuin jo vuoden 1991 tapauksessa myös epäily pyrkimyksistä ammatti- 
yhdistysliikkeen vallan ja *sopimusyhteiskunnan” murentamisesta olivat 
nyt painokkaammin esillä. Kun vielä 1960-luvulla ammattiyhdistyslii- 
kettä integroitiin mukaan vakauttamispolitiikkaan, vuosina 1991 ja 2015 
osapuolet aistivat pyrkimyksiä tehdä kilpailukykypolitiikkaa ammattiyh- 
distysliikkeestä riippumatta. Suurimmat muutokset luottamuskiistoissa 
olivat siis nähtävissä jo vuonna 1991, ja luottamus sinänsä on säilyttänyt 
keskeisen asemansa julkisuudessa käytyjen työmarkkinapoliittisten kiis- 
tojen legitimaatioperustana. 

Arvoihin nojaavat kiistot kytkeytyivät vuonna 2015 vuoden 1991 
tapauksen tavoin tyypillisesti jakodiskurssiin, ja kiistämisen kohteena oli 
yleensä hallitus. Epäoikeudenmukaisuutta nähtiin muun muassa siinä, 
että työntekijöiltä leikataan etuisuuksia pakolla, kun johtajien osallistu- 
minen on vapaaehtoista. Tämä kritiikki juontui myös kilpailudiskurssin 
suosimasta talkoo-vertauksesta ja ajatuksesta, että työntekijöiden 
uhrausten vastapainoksi yritystenkin on tehtävä uhrauksia ja sitoudut- 
tava esimerkiksi työpaikkojen lisäämiseen. 


”En ymmärrä sitä, miten matalapalkka-alojen ihmisiltä 
leikkaamalla saadaan lisättyä Suomen kilpailukykyä ja 
sitä kautta uusia työpaikkoja. Hallituksen pitäisi osoittaa, 
miten he piiskaavat suuryrityksiä niin, että uusia työpaik- 
koja syntyy. Missä ovat lupaukset siltä puolelta?” (Uutinen 
18.9.2015; apulaisosastonhoitaja Nina Kallio) 


Arvokiistoissa syytettiin hallitusta usein siitä, että sen ehdottamat 


toimenpiteet eivät ole eri työntekijäryhmille tasapuolisia tai että ne eivät 
ole työnantajan ja työntekijän kesken reiluja. Arvoperustaiset kiistot 

koskivat siis tyypillisesti jakopolitiikkaa. Usein myös mainittiin leikka- 
usten kohdistuvan jo entuudestaan heikko-osaisiin, opiskelijoihin, eläke- 
läisiin ja pienipalkkaisiin naisiin. 


Yhteiskuntasopimuksen kaaduttua on ollut hämmentävää 
seurata jälkipuintia julkisen talouden tilasta ja syistä, jotka 
ovat siihen johtaneet. Eikö naisvaltaisen matalapalkka-alan 
sallita koskaan nousta palkkakuopastaan? 

En voi mitenkään hyväksyä sitä, että syyllistä maan 
huonoon taloustilanteeseen haetaan nyt pienipalkkaisista 
naisista. (Yleisönosasto 23.8.2015; Tehy:n puheenjohtaja 
Rauno Vesivalo) 


Tietoon nojaavat kiistoperformanssit liittyivät vuoden 2015 tapauksessa 
usein erilaisiin käsityksiin kilpailukykyongelman vakavuudesta ja sen 
korjaamisen edellyttämistä toimista Toiseksi tuotiin esiin hallituksen 
ehdottamien toimenpiteiden haitallisia seurauksia. Kolmanneksi niissä 
oikaistiin virheellisiä tietoja. Virheellisten tietojen oikaisuissa ei varsi- 
naisesti ollut kyse argumentoinnista. Oikaisija vain antoi ymmärtää 
tietävänsä asian ja kertoi sitten, miten asia on. Osassa kiistoista tietope- 
rustaan viitattiin esittämällä perusteltuja väitteitä tai kysymyksiä. 


”Työajan pidentäminen ei ole ratkaisu Suomen kilpailu- 
kyvyn parantamiseen. Työajat ovat lyhyempiä ja palkat 
parempia keskeisissä kilpailijamaissamme kuten esimer- 
kiksi Ruotsissa ja Saksassa”, Pekonen sanoi. (Uutinen 
20.8.2015; Vasemmistoliiton eduskuntaryhmän puheenjoh- 
taja Aino-Kaisa Pekonen) 


Iltalehden uutinen salaisesta listasta ei pidä paikkansa”, 
sanoi keskustan taustavaikuttaja Mikko Alkio, joka avusti 
Sipilää työmarkkina-asioissa hallitusneuvotteluiden aikana. 

”Se ei miltään muotoa edusta hallitusneuvotteluissa 
ollutta tahtoa ja linjauksia suhteessa työmarkkinajärjes- 
töihin.” (Uutinen 1.6.2015) 


Nyt Sdp puuhaa omaa yhteiskuntasopimusta, johon pyyde- 
tään kirkkoakin mukaan. Minulle ei ole valjennut demarien 
logiikka. Miten vientiä lisätään karsimatta kustannuksia? 
(Yleisönosasto 28.8.2015; Jouko Tikkanen) 

Näiden repliikinomaisten tietokiistojen lisäksi erityisesti mielipidekir- 
joituksissa esitettiin pidempiäkin argumentaatioketjuja. Esimerkiksi 
seuraavassa mielipidekirjoituksessa argumentoidaan näin työvoimakus- 
tannusten merkityksestä kilpailukyvylle. 


Julkisessa keskustelussa jopa alan tietäjät ovat esittäneet 
palkkatason vaikuttavan yritysten talouteen minimaali- 
sesti, koska palkkamenot ovat vain muutamia prosentteja 
yrityksen menoista. 

Pitää nähdä, että yleinen palkkataso vaikuttaa ratkai- 
sevasti yrityksen kaikkiin kustannuksiin. Niinpä osto- 
palvelujen hinta muodostuu ennen muuta työkustannuk- 
sista. Samoin materiaalin hinta muodostuu työstä pitkässä 
ketjussa alkaen metallikaivoksien ja puusavotan palkoista. 
Investointienkin hinnasta työkustannus muodostaa samoin 
pääosan, ja yritysverot tarvitaan erityisesti julkisiin palk- 
koihin ja palveluiden ostoihin. (Yleisönosasto 1.8.2015; 
Ismo Turunen) 


Yhteiskuntasopimuksen melko runsaat tietoperustaiset kiistot kertovat 
argumentoivan kiistelyn vahvistumisesta journalismissa 1960-luvun 
jälkeen. Muutos oli selvästi nähtävissä jo vuoden 1991 tapauksessa, 
ja vuonna 2015 tilanne oli pysynyt kutakuinkin samana. Siinä missä 
Liinamaa 1 -tapauksessa tyypillisesti esitettiin asiantuntijaesitelmiä 
vakauttamissopimuksen perusteista ja sen seurauksista, käytiin yhteis- 
kuntasopimus-tapausten yhteydessä enemmän tietopohjaista kiistelevää 
keskustelua, jossa kiistämisillä oli selvä kohde. 


Kiistoissa kyseenalaistettiin tyypillisimmin luottamusta 


Rationaalisuuden toimintahorisontti politiikan julkisuudessa liittyy poli- 
tiikan osallisten tarpeeseen esittää oma toimintansa legitiiminä. Tähän 
horisonttiin perustuu myös poliittisen julkisuuden luonne julkista mieli- 
pidettä muodostavan kriittisen keskustelun areenana (Habermas 1996, 
359-366). Kiistoperformanssien analyysi toi rationaalisuuden toimin- 
tahorisontin näkökulmasta esiin viisi yleistä havaintoa. Ensinnäkin 
työmarkkinapoliittinen julkisuus oli kiistelevää jo 1960-luvulla ja on sitä 

edelleen. Puheenvuorojen kiistointensiteetti vaihteli 34:stä (1968) 52:een 
(1991), mikä kertoo kiistämisen ja konfliktisuuden pysyvästä keskeisestä 
asemasta talous- ja työmarkkinapoliittisessa julkisuudessa. Toiseksi, 
kaikissa tapauksissa kiistot nojasivat tyypillisimmin luottamusperus- 
taan. Julkinen politikointi nojasi jo 1960-luvulla ”epäilypeliin” (Anderson 
ym. 1994, 139), ja tätä peliä pelasivat suurelta osin politiikan toimijat 
itse. Muutosta aiempaa ”kyynisempään” (Aalberg ym. 2017; Cappella 
& Jamieson 1996) suuntaan ei siis näytä tapahtuneen. Journalismin 
oma epäilypeli näytti vahvimmalta vuonna 1991, jolloin kertojan osuus 
kaikista luottamuskiistoista oli peräti 28 prosenttia. Luku oli selvästi 
suurempi kuin vuonna 1968, mutta vuoden 2015 tapauksessa kertojan 
osuus luottamuskiistoista jäi kaikkein pienimmäksi, vain 8 prosenttiin. 
Tämä johtuu osin siitä, että vuonna 2015 mielipidekirjoitusten osuus oli 
aiempaa suurempi, ja näin myös yksityishenkilöiden osuus luottamus- 
kiistoista nousi varsin korkeaksi (29 %). 

Kolmas merkittävä havainto on tietoperusteisten kiistojen voimakas 
lisääntyminen 1960-luvulta 1990-luvulle tultaessa. Tiedon osuus sinänsä 
ei näytä lisääntyneen sanomalehtiteksteissä. Muutos on pikemminkin 
päinvastainen sikäli, että 1960-luvulla julkaistiin paljon pitkiä ja yksi- 
tyiskohtaisia tietopohjaisia selvityksiä, puheita ja dokumentteja. Niissä 
kuitenkin vain harvoin kiistettiin suoraan toisten toimijoiden sanoja 
tai tekoja. Sen sijaan vuosien 1991 ja 2015 journalismit näyttävät tuovan 
selvemmin esiin myös tietoon kohdistuvia erimielisyyksiä. Kun 1960- 
luvulla tieto tyypillisesti esitettiin kyseenalaistamattomana asiantuntija- 
tietona tai asiakirjatekstinä, vuosina 1991 ja 2015 se esitettiin useammin 
kyseenalaistettuna ja kiisteltynä. Tiedosta näyttää siis tulleen entistä 
poliittisempaa. Neljäs havainto on journalismin näkyvämpi rooli poliit- 
tisen debatin osapuolena. Viestimet esiintyivät journalistisessa julkisuu- 
dessa nyt paitsi kiistojen esittäjinä myös niiden kohteina. Vuoden 2015 
aineistossa jo yli viisi prosenttia kiistoista kohdistui viestimiin. Näistä 
tosin suurin osa liittyi yhteen tapaukseen, jossa eri tahot kiistivät Ilta- 
lehden uutisessaan esittämiä tietoja. 

Viides havainto liittyy kolmikantaisen korporatistisen päätöksen- 
teon avautumiseen julkisuuteen. Vielä Liinamaa 1 -tapauksessa neuvot- 
teluja käytiin julkisuudelta suojassa, eivätkä työmarkkinaosapuolet 
juurikaan käyttäneet mediajulkisuutta neuvottelujen vipuvartena. 

Tällainen performatiivinen politikointi oli tyypillisempää poliitikoille, 
ja eduskunnan täysistunto sekä viikonloppupuheet olivat keskeisiä paik- 
koja näiden performanssien esittämiselle. Helsingin Sanomat puolestaan 
uutisoi näistä puheenvuoroista varsin kattavasti. Työmarkkinapolitiikan 
keskeinen kamppailusuhde Liinamaa 1 -tapausta koskevissa jutuissa oli 
hallituksen ja opposition välillä, joskin sekin oli enemmän identiteet- 
tipolitiikkaa kuin erimielisyyttä itse aiheesta: vakauttamissopimusta 
pidettiin tarpeellisena niin hallituksessa kuin oppositiossa. Työmarkki- 
najärjestöjen osuus julkisessa kiistelyssä oli näkyvämpää vuosien 1991 
ja 2015 tapauksissa. Tuolloin julkisuus selvästi oli areena, joka loi ja jolla 
luotiin painetta neuvotteluihin. Julkisuudessa keskeinen konfliktiulottu- 
vuus asettui näissä tapauksissa ammattiyhdistysliikkeen ja hallituksen 
välille. 

Politiikan ja median suhteen näkökulmasta kiistoperformans- 
sien tarkastelu osoittaa siis sekä muutosta että pysyvyyttä. Julkisen 
politikoinnin luonne kiistelevänä ja luottamusta kyseenalaistavana 
ei näytä juuri muuttuneen. Analyysissä tosin ei erikseen tarkasteltu 
toisiin osapuoliin kohdistuvia affirmatiivisia performansseja, kuten 
luottamuksen osoittamista tai tiedon vahvistamista. Kiistäviin perfor- 
mansseihin pitäydyttiin, koska juuri ne osoittavat politiikan keskeiset 
kysymykset ja ovat olennaisimpia politiikan auktoriteettikamppailulle. 
Affirmatiivisten puheenvuorojen tarkempi analyysi olisi voinut tuoda 
lisää sävyjä tutkimukseen, mutta samalla performanssien erittelystä olisi 
tullut entistäkin tulkinnanvaraisempaa ja työläämpää. 

Median rooli julkisen politikoinnin osapuolena näyttää esimerk- 
kitapausten valossa tulleen entistä tiedostetummaksi. Mediaa ei pidetä 
vain tapahtumien raportoijana ja kommentaattorina, vaan tahona, jonka 
tekemisillä on politiikassa väliä. Kyse voi olla myös siitä, että media itse 
aiempaa selvemmin tunnistaa itsensä osalliseksi politiikassa — ei välttä- 
mättä niin, että se kokisi olevansa osapuoli poliittisissa kiistoissa, vaan 
niin, että se tunnistaa paremmin oman roolinsa politiikan julkisen 
agendan ohjailijana ja kehystäjänä (Reunanen & Koljonen 2014; 2018). 
Kehitystä voi kutsua mediajulkisuuden itserefleksisyyden kasvuksi. Myös 
havainto tiedon politisoitumisesta liittyy tähän. Kun aiempaa selvemmin 
tiedostetaan tiedon näkökulmaisuus, faktoja ja tulkintoja ei voi enää yhtä 
helposti erottaa toisistaan. 

Julkisen politikoinnin kolmas horisontti diskurssiympäristön ja legiti- 
maatioperustojen lisäksi muodostuu median sekä mediassa esiintyvien 
tahojen omista institutionaalisista ympäristöistä. Politiikan instituu- 
tioilla on omat toimintalogiikkansa ja mediainstituutioilla omansa. Poli- 
tiikan medioitumista koskeva tutkimus onkin enimmäkseen operoinut 
juuri tällä institutionaalisella tasolla kiinnittäen joko ”toimijakeskeisesti” 
huomiota siihen, mitä funktioita mediajulkisuudella on politiikan toimi- 
joille (esim. Walgrave & Van Aelst 2017) tai *mediakeskeisesti” siihen, 
millä tavoin mediainstituutioiden logiikat määrittelevät politiikan 
julkisuutta ja siellä esiintymisen ehtoja (esim. de Vreese 2014). Media- 
keskeisestä näkökulmasta politiikan medioitumisen tunnusmerkkinä on 
pidetty erityisesti mediainstituutioiden omaa aktiivisuutta julkisuuden 
agendan ja sen tulkintakehysten muokkaajina. Strömbäck ja Esser (2009, 
217) määrittelevät tällaisen mediainterventionismin ”mediakeskeiseksi 
politiikan raportoinnin tyyliksi, jossa toimittajista ja mediatoimijoista 
tulee pääasiallisia uutistentekijöitä poliitikkojen tai yhteiskunnan muiden 
toimijoiden sijaan”. Taustalla on ajatus, että yhteiskunnan eriytymiske- 
hitys johtaa mediainstituutioiden, kuten journalismin, itsenäistymiseen, 
mikä puolestaan näkyy siinä, että mediainstituutiot entistä itsenäi- 
semmin hallitsevat omaa julkisuustilaansa (Kunelius & Reunanen 2012a; 
Marcinkowski & Steiner 2014). Politiikan toimijoiden näkökulmasta 
tällainen mediaympäristö luo uudenlaisia haasteita. Poliittista kysymystä 
kehystävä julkisuus ei rakennukaan pelkästään siihen kytkeytyvästä 
diskurssiympäristöstä ja politiikan toimijoiden keskinäisestä retorisesta 
kamppailusta vaan viestinten oma, julkista keskustelua kehystävä ja 
organisoiva rooli alkaa korostua. 

Journalistisesta interventionismista voidaan erottaa sen määrä ja 
laatu (Reunanen & Koljonen 2018). Interventionismin määrä viittaa 
siihen, kuinka itsenäisesti ja voimakkaasti kertoja tuo juttuun taustatie- 
toja, tiivistää lähteiden sanomisia, tulkitsee ja ottaa kantaa. Interventio- 
nismin laatu puolestaan viittaa siihen, millä tavalla toimittaja kehystää 

juttujaan, millaisia taustatietoja han valitsee ja millaisia mielipiteita han 
esittää. Yksi keskeinen interventionismin laatuun liittyvä kiinnostuksen 
kohde on ollut se, missä määrin journalismi keskittyy valtapoliittiseen 
taktikointiin (peli- ja strategiakehys) ja missä määrin ratkaistavana 
olevien asioiden sisällöllisiin kysymyksiin (aihekehys) (Aalberg ym. 2017; 
Benson & Hallin 2007; Esser & Umbricht 2014; Kunelius & Väliverronen 
2012; Strömbäck & Dimitrova 2011). 

Tässä luvussa tarkastellaan Helsingin Sanomien institutionaalista 
tapaa organisoida mediajulkisuutta kolmen tulopoliittisen tapauksen 
yhteydessä. Analyysin kohteena ovat jälleen Liinamaa 1 -tuporatkaisu 
vuonna 1968, Esko Ahon hallituksen yhteiskuntasopimushanke vuonna 
1991 ja Juha Sipilän hallituksen yhteiskuntasopimushanke vuonna 2015. 
Tarkastelu etenee kolmessa vaiheessa. Ensin kuvataan, 1) miten lehti 
omissa mielipidekirjoituksissaan kehystää tapahtumia ja ottaa niihin 
kantaa. Tämän jälkeen tutkitaan uutisista erikseen 2) miten ne kehystävät 
juttuja esimerkiksi kiistoiksi, ratkaisuiksi tai prosesseiksi ja 3) kuinka 
itsenäisesti ja millä tavoin uutiskertoja omissa nimissään taustoittaa ja 
tulkitsee puheena olevia tapahtumia. 


Journalistinen kehystys toimituksen 
mielipide- ja analyysijutuissa 


Toimituksen omissa mielipidejutuissa, kuten pääkirjoituksissa ja toimit- 
tajien kolumneissa, lehdellä on lupa ottaa kantaa kulloisiinkin poliit- 
tisiin kysymyksiin ja esittää niistä tulkintoja. Tämä on yksi ilmeinen 
mediainterventionismin muoto. Mielipidejutuissaan lehden ei tarvitse 
olla tasapuolinen, mutta se joutuu silti ottamaan huomioon rationaalisen 
keskustelun legitimaatioperustat ja niihin nojaavan kritiikin, joita käsi- 
teltiin edellisessä luvussa. Tulkinnoissaan ja kommentoinneissaan jour- 
nalistinen kertoja samalla kehystää käsittelemiään asioita. 

Toimituksen mielipidejutuista erotettiin analyysissä kaikkiaan viisi 
erilaista kehystä, joista neljää voi pitää aihekeskeisenä ja yhtä strategia/ 
pelikehyksenä (taulukko 4.1). Kehykset nimettiin aineistolähtöisesti siten, 
että ne mahdollisimman hyvin tuovat esiin kirjoitusten journalistisen 
näkökulman. Juttuja ei luokiteltu yksittäin eri kehystyyppien edustajiksi, 

Taulukko 4.1. Journalistiset kehykset toimituksen mielipide- ja analyysijutuissa 


Kansantalous- 
i 
Aihekeskeiset kehykset 


Rakenteellinen 
kehys 


Strategia/pelikehys Poliittisen takti- 
koinnin kehys 
Paakirjoitukset (N) 
Toimittajan kolumnit (N) ; E) 
Analyysijutut (N) 1 5 
Toimituksen mielipide- ja analyysijuttujen osuus 11 16 24 
kaikista jutuista (%) 


Taulukkoon on merkitty X-kirjaimella, jos kyseisellä rivillä mainittu kehys on tunnistettu kyseisen 
vuoden jutuista. Taulukkoon on merkitty myös pääkirjoitusten, toimittajien kolumnien ja analyysi- 
juttujen lukumäärä kunkin vuoden aineistossa sekä näiden yhteismäärän osuus kaikista aineistoon 
poimituista jutuista kunakin vuonna. Tulkintaesimerkki: Vuoden 1968 tapauksessa aineistossa oli 9 
pääkirjoitusta, 3 toimittajan kolumnia ja yksi analyysijuttu. Nämä 13 juttua olivat 11 prosenttia aineis- 
ton kaikkiaan 120 jutusta. Näistä jutuista tunnistettiin kaksi aihekeskeistä kehystä: kansantalouskehys 
ja kansalaiskehys sekä yksi strategia/pelikehys: poliittisen taktikoinnin kehys. Analyysikehystä ja ra- 
kenteellista kehystä ei tuolta vuodelta havaittu. 


vaan analyysi oli luonteeltaan laadullista, ja yksittäisestä kirjoituksesta 
saatettiin tunnistaa useidenkin kehysten piirteitä. Kansantalouske- 
hyksessä kertoja itse osallistuu selkeästi keskusteluun hyvästä talous- 
politikasta ja suotavista toimintamalleista. Muissa neljässä kehyksessä 
toimituksen kannat tulevat esiin peitellymmin, jos lainkaan. Analyysike- 
hyksessä kertoja kuvailee ja arvioi päivänpoliittista asetelmaa sekä toimi- 
joiden sanoja ja tekoja. Pääpaino on politiikan sisällöissä. Rakenteellisessa 
kehyksessä kertoja analysoi tapausta päivänpolitiikkaa yleisemmästä, 
yhteiskunnallisen muutoksen tai työmarkkinajärjestelmän muutoksen 
näkökulmasta. Vuonna 1991 toimitus otti siinäkin toisinaan selvästi 
kantaa konsensuksen ja kolmikannan puolesta, kun vuonna 2015 pitäy- 
dyttiin enemmän eri osapuolten rakennepoliittisten tavoitteiden analyy- 
sissä.” Kansalaiskehys puolestaan pyrkii kertomaan, millaisia seurauksia 


7 Rakenteellinen kehys luokitellaan tässä aihekehykseksi sen päivänpolitiikkaa yleisem- 


män lähestymistavan takia. Koska siinä on kyse valtasuhteiden analyysistä ja valta- 
kamppailusta, sitä voisi pitää myös strategia/pelikehyksenä. 

erilaisilla ratkaisuehdotuksilla olisi eri kansalaisryhmille. Ainoastaan 
poliittisen taktikoinnin kehyksessä politiikan sisällölliset kysymykset 
ovat taustalla ja pääpaino on valtapoliittisessa taktikoinnissa. 

Toimituksen mielipidejutuista tunnistetut kehykset ovat kansan- 
talouden kehystä lukuun ottamatta geneerisiä, eli niitä voi soveltaa eri 
aiheisiin (de Vreese 2014, 142). Kansantalouden kehyksenkin taustalta 
on erotettavissa tällainen yleisempi ”kokonaisedun” kehys, jossa asiaa 
tarkastellaan siltä kannalta, mikä olisi ”yleisen hyvän” tai ”kokonaisedun” 
kannalta järkevintä. Samat kehykset toistuivat tarkasteltavina vuosina, 
mutta analyysikehystä ja rakenteellista kehystä ei havaittu vuodelta 1968. 
Tämä voi johtua siitä, että toimituksen analyysi- ja mielipidejuttuaineisto 
vuodelta 1968 oi selvästi pienempi kuin vuosilta 1991 ja 2015. Taulukko 
4.1 osoittaa myös, että toimituksen mielipide- ja analyysijuttujen osuus 
kaikista jutuista on kasvanut selvästi vuodesta 1968 vuoteen 2015. Tulos 
vahvistaa oletusta mediainterventionismin ja journalismin tulkitse- 
vuuden kasvusta. 

Kansantalouskehyksessä kertoja omaksuu yleisen edun näkökulman 
ja osallistuu aktiivisesti sisällölliseen keskusteluun talouspolitiikasta. 
Kansantalouskehykseen nojattiin kaikissa tarkastelluissa tapauksissa, 
ja kaikissa tapauksissa kertoja tällöin tuki hallituksen talouspoliittista 
linjaa ja moitti tahoja, jotka vaikeuttavat hallituksen politiikan toteutta- 
mista. Vuonna 1991 pääkirjoituskertoja tosin moitti hallitusta siitä, että 
se ei riittävän hyvin pysynyt linjallaan ja lipsui tiukasta budjettikurista. 
Kansantalouskehys oli yleisin kehyksistä vuosien 1968 ja 1991 tapauk- 
sissa. Vuonna 2015 siihen nojattiin vähemmän, ja pääkirjoituksissa 
tyypillisemmin kuvattiin talouspoliittisia asetelmia ikään kuin ulkopuo- 
lisesta asemasta ottamatta niin selvästi kantaa. 

Toimittaja Eero Helkkulan analyysijutussa vuonna 1968 hallituksen 
linjaa tukevat talouspoliittiset mielipiteet esitetään ikään kuin itsestään- 
selvyyksinä ilman politisoivaa otetta. Juttu sisältää nykyisiin analyysi- 
juttuihin verrattuna paljon enemmän yksityiskohtaista numerotietoa. 
Artikkeli olisi hyvin voinut olla vaikkapa Suomen Pankin tai valtiova- 
rainministeriön virkamiehen taloustilannetta kuvaileva esitelmä. Helk- 
kula antaa jutun ingressissä tukensa vakauttamissopimukselle ja palk- 
kamaltille käyttämällä onneksi-sanaa. Hän myös epäsuorasti kritisoi 
aiempaa työmarkkinapolitiikkaa katteettomista nimellispalkkojen koro- 
tuksista. 

Viime lokakuisen devalvoinnin onnistumisen mahdol- 
lisuudet olivat monesta näkökulmasta huonommat kuin 
kymmenen vuotta aikaisemman valuuttakurssien muutta- 
misen. Niinpä vuoden 1957 devalvoinnin tukena oli tuonnin 
vapauttaminen, maailmanmarkkinahintojen laskusuunta, 
suuret — sijoitusmahdollisuudet puunjalostusteollisuuden 
laajentamiseen sekä vakaa kotimainen hinta- ja kustannus- 
kehitys. Nyt aloitti kuitenkin indeksiautomaatti heti toimin- 
tansa ja uhkasi osaltaan johtaa devalvoinnin tulosten mitä- 
töimiseen. Onneksi nimellisten tulojen lisäämisen vaara on 
toisaalta nyt tajuttu aikaisempaa paremmin, ja tämä seikka 
antaa lupauksia tasapainoiseen kehitykseen pääsemisestä. 
(7.4.1968) 


Helsingin Sanomien tuki hallituksen ja työmarkkinajärjestöjen kasvu- 
poliittiselle ohjelmalle tuli vuonna 1968 esiin myös siinä, kuinka toimi- 
tuksen mielipidejutuissa kierrätettiin tätä ohjelmaa tukevia sananparsia 
ja lohkaisuja. Tällainen oli muun muassa Suomen Pankin johtokunnan 
jäsenen Reino Rossin aiemmin esittämä ironinen lausuma indeksisidon- 
naisuuksista ”suomalaisena muotoilutuotteena”. 


Näin indeksiverkko ”suomalaisena muotoilutuotteena!” 
olisi jälleen ehjänä näyttämässä ulkomaalaisillekin, miten 
nostamme itseämme tukasta seuraavaan devalvaatioon. 
(Pääkirjoitus 27.3.1968) 


Jo 1960-luvun lopussa journalismi siis tunnisti ja kierrätti iskeviä 
ilmaisuja. Yllä lainatussa sitaatissa pääkirjoituskertoja vieläpä taidok- 
kaasti kehittää Rossin käyttämää ilmaisua lisäämällä siihen vertauksen 
mänchausenilaisesta itsensä tukasta nostamisesta. Tämä kaikki tietysti 
on vahvaa ja avoimesti kantaa ottavaa retoriikkaa, joka tukee vakautta- 
mispolitiikan tekijöitä ja horjuttaa sen kriitikoita ja vastustajia. 

Vuonna 1991 kansantalouskehys hallitsi edelleen toimituksen mieli- 
pidekirjoituksia. Niissä tyypillisesti vastustettiin ulkoista devalvaatiota, 
tuettiin kustannusten laskua yhteisillä talkoilla ja moitittiin tämän linjan 
horjuttajia. Toimitus teki kuitenkin pesäeroa hallitukseen kritisoimalla 
sitä ajoittaisista linjasta horjumisista. 

Ahon hallitus toteutti eurolinjaa, kun se sitoi markan alku- 
kesästä ecuun. Linja rakoilee nyt uhkaavasti. Yhteiskunta- 
sopimusta ei syntynyt, eikä hallituksen oma talousarvioesi- 
tyskään mahdu linjaan. Talousarvioesitys lepää muutenkin 
hataralla pohjalla, sillä se repeää, jos oppositio ei anna halli- 
tukselle tukea leikkauksissa. (Pääkirjoitus 29.8.1991) 


Vuonna 2015 kansantalouskehykseen nojaavat juttuja oli enää vähän, 
mutta ne olivat samantapaisia kuin aiemminkin. Niissä tuettiin halli- 
tuksen talouspoliittista linjaa ja tukeuduttiin usein myös luotettavina 
pidettyihin taloustiedon lähteisiin, kuten Suomen Pankkiin tai Valtion 
taloudelliseen tutkimuskeskukseen. 


Valtion taloudellinen tutkimuskeskus arvioi äskettäin 
työttömyyden ja pitkäaikaistyöttömyyden kasvun sekä 
työpaikkojen pitkään avoimena pysymisen yhtäaikaisuuden 
kertovan siitä, että Suomen työmarkkinoilla on vakavia 
rakenteellisia ongelmia. Toki kyse on myös siitä, että 
nykyinen heikko talouskasvu ei pysty parantamaan työlli- 
syyttä vielä pitkään aikaan. (Pääkirjoitus 22.7.2015) 


Vuonna 2015 toimituksen tyypillisimmäksi mielipidejuttujen kehykseksi 
oli noussut analyysikehys. Siinäkin päähuomio on politiikan sisällölli- 
sissä kysymyksissä, mutta journalistinen kertoja ei itse suoraan ota niihin 
kantaa vaan kuvailee eri osapuolten näkemyksiä ja asetelmia ikään kuin 
ulkoa päin analysoiden tapahtumien syitä ja ennakoiden seurauksia. 
Toisin kuin kansantalouskehyksessä, analyysikehyksessä kertoja ei anna 
selkeää tukea tietylle talouspoliittiselle linjalle vaan tyypillisesti kuvailee 
eri osapuolten pyrkimyksiä ja arvioi niitä sekä talouden että valtapoli- 
tiikan näkökulmista. Vielä vuoden 1968 aineistossa toimituksen mieli- 
pidejutuissa ei nojattu tähän kehykseen. Sen sijaan vuonna 1991 siihen 
tukeuduttiin jonkin verran. 


Yleinen palkkojen alennus laskisi tuotantokustannuksia ja 
vaikuttaisi devalvaation tavoin lopputuotteen hintaan. Jos 
työvoimakustannuksia leikattaisiin esimerkiksi Viinasen 
esittämät kymmenen prosenttia, vientiteollisuus voisi laskea 
tuotteidensa hintoja siinä suhteessa, kuinka suuri vaikutus 
kunkin alan työvoimakustannusten alennuksella on tuot- 

teen hintaan. Esimerkiksi metalliteollisuus hyötyisi siitä 
selkeästi, mutta metsäteollisuus paljon vähemmän. (Pääkir- 
joitus 28.7.1991) 


Kritiikkiä tullee myös siitä, että hallitus murtaa työelämä- 
lainsäädännön perusperiaatteen: lain määräämät minimit 
on tarkoitettu työntekijän suojaksi, koska työntekijöiden on 
lähtökohtaisesti katsottu olevan heikompi osapuoli. Jos jois- 
sain työehtosopimuksissa on ollut tätä paremmat ehdot, se 
on johtunut siitä, että työnantaja on niihin suostunut, välillä 
tosin pitkin hampain. (Pääkirjoitus 9.9.2015) 


Siinä missä kansantalouskehys ikään kuin asiantuntijan roolista tarkas- 
telee yhteiskunnan kokonaisetua ja analyysikehys pysyttäytyy talous- 
politiikan ja eturyhmien toimien analyysissä, samaistuvat kansalaiske- 
hykseen nojaavat kirjoitukset tavalliseen kansalaiseen” ja tarkastelevat 
tapahtumia ikään kuin yhteiskunnan asiakkaan näkökulmasta. Kansa- 
laiskehys painottui vuoden 1968 tapauksessa kahdessa pääkirjoituksessa. 
Toisessa tarkasteltiin indeksisidonnaisuuksien poistamista lainanottajan 
näkökulmasta, toisessa vuokrasäännöstelyä ja vuokrankorotuksia vuok- 
ralaisen näkökulmasta. Koska vuoden 1968 aineistossa oli vain 13 toimi- 
tuksen mielipide- tai analyysijuttua, kaksi kirjoitustakin on suhteellisesti 
melko paljon. Sen sijaan myöhemmissä tapauksissa tällaisia ratkaisujen 
seurauksia yksittäisten kansalaisten näkökulmasta arvioivia toimituksen 
mielipidekirjoituksia oli suhteellisesti huomattavasti vähemmän. Vuonna 
1991 kansalaiskehys esiintyi vain kerran pääkirjoituksessa. Siinä yritet- 
tiin löytää lamasta ja elintason laskusta positiivisen muutoksen ituja. Ero 
on varsin merkittävä 1960-lukuun nähden mutta ymmärrettävä siksi, 
että toimituksen mielipidejutuissa painottui voimakkaasti yleisen edun 
ajatus. 


Vähittäiskaupan kasvu on aineellisen elintason nousun 
näkyvä merkki. Hyvinvointi merkitsee sodan ja pula-ajan 
eläneelle sukupolvelle monissa tapauksissa edelleen tava- 
ranpaljoutta ja kulutuskykyä. SOK:n pääjohtaja Jere Lahti 
näkee pysähtyneen kasvun ikään kuin ottelutaukona. 
Kuluttajan käytöshäiriö korjaantuu, kun uskottava tulorat- 
kaisu palauttaa ostokunnon. 

Tauko kulutuksen kasvussa on välttämätön. Vielä 
parempi, jos uusi ja outo olotila kehittäisi ihmisten käsitystä 
hyvinvoinnin sisällöstä ja edellytyksistä. Vapaa-aikaa voisi 
nipistää ostoskierroksilta kulttuuriharrastusten hyväksi. 
Vapaaehtoiselle sosiaalityöllekin olisi tilaa, kun julkinen 
valta tinkii välttämättömistä peruspalveluista. Elintasokil- 
pailu ei kuitenkaan valitettavasti suosi epäitsekästä lähim- 
mäisen auttamista. (Pääkirjoitus 12.11.1991) 


erilaisten ratkaisuvaihtoehtojen seurauksia. 


Vuosien 1991 ja 2015 tapauksissa nojattiin toisinaan rakenteelliseen 
kehykseen tuomalla esiin, kuinka yhteiskuntasopimusneuvotteluissa 
on samalla kyse itse työmarkkinajärjestelmää koskevasta kamppai- 
lusta. Rakenteellinen kehys ilmeni myös jutuissa, joissa yhteiskuntaso- 
pimus-prosessia suhteutettiin yleisempään työelämän ja yhteiskunnan 


Kuinka paljon parantaisi kilpailukykyä? Esimerkiksi viikon 
loman lyhentämisellä olisi iso merkitys julkisen sektorin 
rahoitukselle. 

Seuraus: Lomat lyhenisivät. Julkisen puolen ammatti- 
liitot suuttuisivat. (Analyysijuttu 5.9.2015) 


muutokseen. 

Lähes neljännesvuosisatainen sopimuspolitiikan perinne 
on ainutlaatuinen kansallinen voimavara. Se on osoit- 
tanut parhaat puolensa nimenomaan laman aikana. Miksi 
nykyiset etujärjestöjohtajat olisivat edeltäjiään vastuutto- 
mampia? Yhteiskuntasopimus on kaikkien kannalta vähiten 
kivulias tie ulos lamasta. (Pääkirjoitus 14.6.1991) 


Margaret Thatcher kävi Britanniassa ay-liikettä vastaan 
valtakautensa alkupuolella poikkeuksellisen rajun taistelun 
ja voitti. Suomen porvarihallituksen ajatus näyttää kulkevan 
samaan suuntaan. Sekin haluaa hajottaa työmarkkinakor- 
poraatioiden valtaa. (Pääkirjoitus 2.9.1991) 

Sipilä ei kuitenkaan tyytynyt pelkästään edistämään 
vahvasti paikallista sopimista, maltillisten palkkaratkai- 
sujen jatkumista sekä työn hinnan alentamista. Hän päätti 
sukeltaa suoraan työmarkkinakentälle, heiluttamaan 
suomalaista työelämää puoli vuosisataa ohjanneen järjes- 
telmän rakenteita. Keskiviikkona Sipilä vakuutti, ettei aio 
perääntyä. Hallitus näyttää nyt ryhtyvän tanssiin, jollaista 
Suomessa ei ole ennen kokeiltu. (Uutisanalyysi 10.9.2015) 


Koko maailmantalouden ydinkysymyksiä on, miten keski- 
luokan käy, kun netistä nouseva automatisaatio vie sen työt. 

Valmistavassa teollisuudessakaan automatisaatio ei ole 
ohi, ei läheskään. 

Tässä pinteessä on Juha Sipilä. Pääministerin on huoleh- 
dittava piipuistakin, jotka yhä kantavat Suomea uuteen 
aikaan. 

Samalla on selvää, että oikea haaste ei ratkea karkeilla 
savupiippunikseillä. (Toimittajan kolumni 23.8.2015) 


Poliittisen taktikoinnin kehys kohdistaa päähuomion spekulaatioihin 
poliitikkojen motiiveista ja strategioista. Toisin kuin yllä kuvatut aihe- 
keskeiset kehykset, poliittisen taktikoinnin kehys ei ole kiinnostunut 
politiikan sisällöistä vaan poliittisesta valtapelistä. Se on esimerkki 
politiikan journalismin strategia- ja pelikehyksistä, joiden on aiemmissa 
tutkimuksissa katsottu lisääntyneen ja ruokkivan politiikasta vieraantu- 
mista ja kyynisyyttä sitä kohtaan (esim. Patterson 1994, 73-76). Vuoden 
1968 tapauksessa poliittisen taktikoinnin kehykseen nojattiin erityisesti 
valtuuslain eduskuntakäsittelyä koskevissa pääkirjoituksissa. 


Mielenkiintoisen tutkimuskohteen muodostaakin valtalaille 
kaavailtu päättymisaika. Sehän osuu seuraavien eduskunta- 
vaalien kuuman kamppailun keskelle. Voidaanko otaksua, 
että valtalain suunnitelleet poliitikot olisivat valmiit jättä- 
mään vaalitaistelun tämän yhden ainoan kortin varaan, 
varsinkin kun tiedetään, että valtalaki on omiaan patoa- 
maan tyytymättömyyttä. Poliitikot pelaavat kyllä toisi- 
naan uhkapeliäkin, mutta tässä tapauksessa nousee mieleen 
orastava epäilys, että laskelmissa on huomattavalla tavalla 
mukana ajatus ennenaikaisista eduskuntavaaleista, joiden 

ajankohta osuisi esimerkiksi jonnekin vuoden 1969 syksyn 
vaiheille. (Pääkirjoitus 4.4.1968) 


Vuosien 1991 ja 2015 tapauksissa poliittisen taktikoinnin kehykseen 
nojattiin vain harvoissa toimituksen mielipidekirjoituksissa. Tyypil- 
lisemin valtapeliä tarkasteltiin ensisijaisesti osapuolten sisällöllisten 
(analyysikehys) tai rakenteellisten (rakenteellinen kehys) tavoitteiden 
näkökulmasta tai lehti asettui itse selvästi tukemaan tiettyä talouspo- 
liittista linjaa ja arvosteli muita sen vastaisesta toiminnasta (kansanta- 
louden kehys). Luonteeltaan poliittisen taktikoinnin kehykseen nojaavat 
jutut olivat varsin samanlaisia kuin Liinamaa 1 -tapauksessakin. 


Ay-liikkeen halvaantuneisuuden syy on hallituksen väri. 
SAK:n puheenjohtaja Lauri Ihalainen oli keväällä mukana 
Rukan strategiapalaverissa, jossa Sdp:n puoluejohto ja 
Kalevi Sorsa laativat suunnitelman Sdp:n jättäytymisestä 
oppositioon. Ihalainen kuuluu nyt niihin, jotka eivät pidä 
kiirettä korjata maan taloutta. Myöskään SAK:n vasemmis- 
toliittolaisilla ei olisi mitään sitä vastaan, että porvarihal- 
litus nostaisi kätensä pystyyn. (Pääkirjoitus 26.7.1991) 


Hallituksen tarjoamaa syöttöä Sdp:n voi olla vaikea jatkaa 
tavalla, josta itse saisi pisteitä. Suomen talouden vaikeudet 
ovat ilmiselvät, ja kilpailukyvyn korjaamiseen on tarvetta. 
Vaikka keinoista olisi erimielisyyttä, muutoksen tarpeesta 
ei ole. Sdp ei hankkisi lisää uskottavuutta, jos se asettuisi 
tyystin poikkiteloin. Mutta jos ei asetu, sen kuva ei kirkastu. 
(Pääkirjoitus 14.8.2015) 


Poliittista kysymystä käsiteltäessä osapuolten taktiikat ja strategiat sekä 
poliittisen prosessin kuvaus ovat sisällöllisten kysymysten ohella olen- 
naisia asioita, ja ne ovat jollain tavalla mukana kaikissa tarkastelluissa 
toimituksen mielipidejutuissa. Suurin osa analysoiduista kirjoituksista 
kuitenkin painottaa pelin ja strategian sijaan politiikan sisällöllisiä 
kysymyksiä. Vuosina 1968 ja 1991 kirjoitukset nojasivat tyypillisimmin 
kansantalouden kehykseen ja ikään kuin paimensivat toimijoita kohti 
hyvää talouspolitiikkaa. Vuoden 1991 tapauksesta tuli kuitenkin esiin 
kaksi selvää muutosta aiempaan. Ensinnäkin toimituksen mielipidekir- 

joituksissa oltiin kriittisempia poliittisia toimijoita kohtaan kuin 1960- 
luvulla, jolloin mielipiteet seurailivat lähes yksimielisesti hallituksen 
linjaa. Nyt toimitus vaikutti hakevan enemmän omaa linjaansa. Toiseksi 
mielipidekirjoitukset olivat luonteeltaan 1960-lukua monipuolisempia 
erilaisine tulkintakehyksineen. Osassa pyrittiin kritiikkiin ja osassa 
enemmän analyysiin ja politiikan rakenteiden kuvaamiseen. Muutokset 
eivät ole valtavia, mutta politiikan journalismin vähittäinen erottautu- 
minen politiikan instituutioista vahvemmin omaa logiikkaansa noudat- 
tavaksi instituutioksi heijastuu niistä selvästi. 

Vuoteen 2015 tultaessa politiikan journalismin erottautuminen 
poliittisesta keskustelusta näyttää edenneen vielä pitemmälle, sillä nyt 
mielipidekirjoituksissa paljolti vältettiin ottamasta kantaa itse kysy- 
myksiin. Voi sanoa, että vuonna 2015 Helsingin Sanomat oli omissa 
mielipidejutuissaan ensisijaisesti tapahtumien ulkopuolinen analyytikko 
ja arvioija, kun vielä 1991 se oli enemmän keskustelun osapuoli sitou- 
tuessaan vahvemmin yhden talous- ja työmarkkinapoliittisen toimin- 
taohjelman tukijaksi. Toisaalta yhteiskuntasopimus 2015 -tapauksessa 
toimituksen omien mielipide- ja analyysijuttujen osuus kaikista jutuista 
oli selvästi suurempi kuin vuosina 1991 ja 1968. Tulkitseva ja analysoiva 
mediainterventionismi näyttää siis lisääntyneen samalla kun kantaa 
ottava interventionismi näyttää vähentyneen. Mediainterventionismin 
laatua kuvattiin tässä analyysissä lähinnä erottelulla aihekeskeisiin ja 
peli/strategia-keskeisiin kehyksiin. Vaikuttaa siltä, että politiikan sisäl- 
tökysymykset ovat säilyttäneet vahvan asemansa Helsingin Sanomien 
toimituksen talous- ja työmarkkinapolitiikkaa käsittelevissä mielipide- 
ja analyysijutuissa valtapoliittisen taktikoinnin kuvaukseen ja analyysiin 
verrattuna. 


Journalistinen kehystys uutisjutuissa 


Journalistinen kehystäminen on uutisissakin tärkeä mediainterven- 
tionismin ulottuvuus, vaikka journalistinen tulkinta ei niissä yleensä 
olekaan yhtä voimakasta kuin mielipidejutuissa. Näkökulmavalinnoilla 
ja muilla kehystämisen keinoilla uutiskertojakin vaikuttaa siihen, millai- 
sessa julkisuusympäristössä politiikan toimijat esiintyvät ja mitä puolia 

heidän toiminnastaan nostetaan etualalle. Journalistista interventio- 
nismia tutkittaessa on tärkeä erottaa nimenomaan journalistiset kehykset 
niistä kehyksistä, jotka jäsentävät yleisemmin kulloistakin diskurssiym- 
päristöä ja eri poliittisten toimijoiden näkökulmia kulloiseenkin poliit- 
tiseen kysymykseen. Aiemmassa tutkimuksessa on erotettu paljonkin 
tällaisia journalistisia uutiskehyksiä. Esimerkiksi de Vreese (2014, 
143) ryhmittelee neljänlaisia kehyksiä: 1) episodiset ja human interest 
-kehykset, 2) konflikti- ja kilpailukehykset, 3) taloudellisten seurausten 
kehykset sekä 4) strategia- ja pelikehykset. Journalistiset uutiskehykset 
ovat geneerisiä, eli ne luonnehtivat journalistisia tapoja jäsentää erilaisia 
aiheita eivätkä määrity minkään yksittäisen aiheen ominaispiirteistä. 

Tässä tutkimuksessa uutiskehysten analyysi keskittyy erityisesti 
jutun otsikkoon ja ingressiin. Nimenomaan otsikko ja ingressi luonneh- 
tivat journalistista interventiota, koska niiden avulla toimittaja ilmaisee 
juttunsa kärjen ja määrittelee jutun tematisaation (Reunanen 2003, 
169-170). Tämä puolestaan määrittää sitä, mitkä asiat jutussa esitetään 
olennaisina, ongelmallisina ja mistä näkökulmasta jutun esiintyjiä 
tarkastellaan. Kehys käy ilmi, kun kysytään, mikä tekee uutiskärjestä 
uutisarvoisen. Analyysi on aineistolähtöistä, ja aiemmat tutkimuksen 
tunnistamat kehysluokitukset toimivat lähinnä tulkintojen virikkeinä 
ja taustatukena. Uutiset luokiteltiin analyysissä otsikon ja ingressin 
perusteella kahdeksaan journalistiseen kehykseen, jotka nostavat esiin 
puheena olevan poliittisen kysymyksen käsittelyn eri puolia. Näistä 
kehyksistä kuusi on aihekeskeisiä, yksi keskittyy päätösprosessiin ja 
yksi poliittisen taktikoinnin kuvaamiseen. Taulukko 4.2 kertoo, kuinka 
monessa prosentissa kunkin tapauksen uutisista mikin kehys esiintyi. 
Kustakin jutusta luokiteltiin vain se kehys, joka parhaiten vastasi otsikon 
ja ingressin ilmaisemaa tematisaatiota. 


Jotka nekin ovat edellisissä luvuissa kuvatulla tavalla tärkeitä julkisen toiminnan hori- 


sontteja. 

Taulukko 4.2. Journalistiset kehykset uutisjutuissa 


[a | e | Tonnes 205 | 
o n ] 
ma | 2 |" |_| 


ma | 21 |. 0! 
mun | L. | - >! 
se |: Le-|>- | 
mu | > | + | 0 | 
men | wilmu m. 
menä [| s [| «e | «= | 


Kaikkein yleisimpiä olivat analyysikehykset. Niihin luokiteltiin jutut, 
joiden otsikko tai ingressi tarkasteli käsiteltävää kysymystä joltain sisäl- 
lölliseltä kannalta arvioiden esimerkiksi harjoitetun talouspolitiikan 
seurauksia, vielä tarvittavia toimenpiteitä tai kuvaten päätösten taustoja. 
Analyysikehyksessä uutiskärkenä on usein jonkun toimijan arvio ratkai- 
susta, ehdotuksesta tai mielipiteestä. Toiseksi kyse voi olla tilastoihin tai 
muuhun analyysiin perustuvasta tilannekuvasta. Otsikko voi sisältää 
kertojan tekemän tiivistyksen tai lainauksen joltain esiintyjältä. Analyy- 
sikehykseen nojaavien uutisten osuus lisääntyi selvästi vuodesta 1968 
vuoteen 1991 mutta säilyi sen jälkeen ennallaan. 


Indeksisopimus alentaisi heti luottokorkoa (22.3.1968) 


Sorsa kiirehtii yhä tuloratkaisua - Huonosti varautunut 
pienteollisuus kärsii devalvaatiosta (26.11.1991) 


Lindströmin ehdotus sai kiitosta ja haukkuja (1.6.2015) 


Kritiikkikehykseen luokiteltiin jutut, joissa korostuu jonkin tahon 
esittämä kritiikki jonkin toisen toimijan näkemystä tai tekeillä olevaa 

ratkaisua kohtaan. Kritiikkikehyksessäkin painottuu kritiikin sisältö: 
juttu kertoo lukijalle jostain käsillä olevan kysymyksen ongelmallisesta 
tai jollekin osapuolelle epäedullisesta piirteestä. Tarkastelu ei kuitenkaan 
ole samalla tavalla analysoivaa ja taustoittavaa kuin analyysikehykseen 
omaavissa jutuissa, vaan kritiikkikehyksessä painottuu enemmän jokin 
konkreettinen asia, johon ollaan tyytymättömiä. Kritiikkikehykseen 
nojaavien juttujen osuus on pysynyt samana vuodesta 1968 vuoteen 
2015. Vuosina 1991 ja 2015 kritiikki kytkeytyi myös mielenosoituksiin ja 
lakkouhkauksiin. 


MTK: Palkankorotusratkaisu sopimuksessa ei tyydytä 
(28.3.1968) 


Aitamurto torjui jyrkästi hallituksen palkkalinjan (5.7.1991) 


AKT vilauttaa Sipilälle lakkoasetta (29.5.2015) 


Myös prosessikehyksen osuus on kaikissa tarkastelluissa tapauksissa 
kutakuinkin sama. Prosessikehykseen luetuissa jutuissa painottuu asia- 
kysymysten sijaan tapahtumien kulku. Tyypillisesti jutussa kerrotaan 
päätöksenteon vaiheista: mitkä tahot ovat asiaa jo käsitelleet ja mihin 
asian käsittely etenee seuraavaksi. Prosessijutuissakin kuitenkin voidaan 
luetella kiistaa aiheuttavia asiakokonaisuuksia tai muuten käsiteltävinä 
olevia asioita. 


Hallituksen syntymähetki koittamassa. Riitaa vielä työoh- 
jelmasta ja salkuista (22.3.1968) 


Hallitus yrittää koota jo elokuussa laajan yhteiskuntasopi- 
muksen - Aho ja Viinanen tapaavat työmarkkinajärjestöt 
tiistaina (4.8.1991) 


Salonius aloitti heti neuvottelut järjestöjen kanssa - Palkka 
Saloniuksen pätkätyöstä jäi vielä sopimatta (4.8.2015) 


Ratkaisukehykseen luokiteltiin jutut, joiden otsikko ja ingressi kertoivat 
eri osapuolten kesken tehdyistä päätöksistä tai päätösluonnoksista. 

Yksittäisen neuvotteluosapuolen tekemät päätökset luokiteltiin ratkaisu- 
kehykseen kuitenkin vain siinä tapauksessa, että päätöksen sisältönä oli 
yhteisen sopimuksen hyväksyminen tai siitä irtautuminen.” Ratkaisu- 
kehys oli erityisen tyypillinen vuoden 1968 aineistossa. Useissa jutuissa 
varsin tarkkaankin selostettiin tehtyjen ratkaisujen sisältöä. Vuonna 
1991 ratkaisujuttujen osuus oli vähentynyt selvästi, eikä jutuissa enää 
aivan yhtä yksityiskohtaisesti selostettu ratkaisujen sisältöjä. Vuonna 
2015 ratkaisujuttujen osuus oli enää 8 prosenttia, kun vuonna 1968 se oli 
23 prosenttia. 


Hallitusohjelma lupaa supistaa eroja tuloissa (22.3.1968) 
Metalli-, paperi- ja autoala sovun taakse (29.11.1991) 


Hallitus siirsi työttömyysturvan leikkauksia. Ansiosidon- 
naisen työttömyysturvan muutokset tulevat voimaan vasta 
2017 (9.6.2015) 


Kiistakehykseen luokiteltiin jutut, joissa päätösprosessin tai yksittäisen 
kriittisen kommentin sijaan kärkeen on nostettu osapuolten välinen 
erimielisyys tai jonkin osapuolen ehdot ja vaatimukset kiistassa. Kiista- 
kehys oli tyypillisin vuoden 1991 aineistossa. Silloin uutisista 18 prosenttia 
nojasi kiistakehykseen. Kiistakehysten osuus oli pienin vuonna 2015. 
Silloin osuus oli vain 9 prosenttia uutisista. Kiistakehys ei tässä tarkoita 
kiistan voimakasta korostamista tai dramatisointia. Kiistakehykseen 
nojaava juttu voi käsitellä myös pyrkimyksiä kiistan ratkaisemiseksi. 
Kiistakehyksessä kuvataan osapuolten näkemyksiä päätösvaihtoehtojen 
sisällöistä, minkä vuoksi se on pikemminkin sisältö- kuin strategiakehys. 
Vuoden 1991 aineistossa on paljon juttuja, joissa osapuolet esittävät vaati- 
muksiaan kiistassa. Tuolloin Helsingin Sanomat muita vuosia enemmän 
raportoi osapuolten tällaisista siirroista neuvotteluissa. 


2 Osapuolten päätökset omista tavoitteistaan tai vaatimuksistaan luokiteltiin kritiikkike- 
hykseen silloin, jos päätöksen sisältönä nimenomaan oli toisen osapuolen ehdotuksen 
torjuminen. Omat neuvotteluavaukset ja -vaatimukset luokiteltiin kiistakehykseen. 
Muut osapuolten päätökset luokiteltiin joko prosessi- tai analyysikehykseen. 

Tpsl ja Skp:n jyrkkä linja kaatamassa Liinamaan paperia 
(26.3.1968) 


Akava vaatii tulosopuun korvausta palkkaliukumista. 
Ranne syytti SAK:n teollisuusliittoja sovun vaikeuttami- 
sesta (27.11.1991) 


Lauri Lyly: Työajan pidennys ei onnistu. Hallitus antoi 
järjestöille kolme viikkoa aikaa selvittää yhteiskuntasopi- 
muksen edellytykset (4.8.2015) 


Taktikointikehykseen luokitelluissa jutuissa painottuivat poliittisten 
ryhmittymien väliset voimasuhteet ja poliittinen taktikointi. Näitä 
juttuja oli aineistossa vain vähän, mutta niiden osuus kasvoi ajan myötä 
selvästi. Vuoden 1968 aineistossa ainoastaan yhden jutun pääasiallisena 
kehyksenä olivat poliittisten ryhmittymien väliset voimasuhteet ja poliit- 
tinen taktikointi. Tässä jutussa referoidaan ruotsalaisen Aftonbladetin 
juttua Suomen poliittisista asetelmista ja valtuuslain käsittelystä. Jutussa 
todetaan muun muassa, että *kommunistit vaikuttavat epätavallisen 
halukkailta yhteistyöhön” ja että ”sosiaalidemokraateille on myös tärkeää 
kunnallisvaalien edellä osoittaa, että puolueella on oma selvä profiilinsa”. 
Vuonna 1991 taktikointikehyksen osuus oli 3 prosenttia, ja juttujen aihe- 
piirit vaihtelivat lakimuutoksen lobbaamisesta ammattiyhdistysliikkeen 
toiminnan syiden spekulointiin. Vuonna 2015 taktikointikehyksen osuus 
oli kasvanut jo 9 prosenttiin. Jutuissa muun muassa spekuloitiin piiloa- 
gendoilla: joko hallituksen arveltiin pyrkivän murentamaan ammattiyh- 
distysliikkeen valtaa tai sosiaalidemokraattisen ammattiyhdistysliikkeen 
horjuttavan porvarihallitusta sosiaalidemokraattisen puolueen asemien 
parantamiseksi. 


Aftonbladet ennustaa tukea valtalaille (1.4.1968) 
STK:n Tapani Kahri: Neuvotteluita ajetaan ojaan (19.11.1991) 


Oppositiojohtaja Antti Rinne: Yhteiskuntasopimuksen 
kaato saattoi olla harkittu huijaus. Sdp:n puheenjohtajan 
mielestä hallitus pyrki murtamaan kolmikannan (26.8.2015) 

FEhdotuskehyksessä raportoitiin toimijoiden tekemistä ehdotuksista. 
Tämä kehys erosi kiistakehyksessä esitetyistä vaatimuksista siinä, että 
juttukärjessä esitettiin konkreettinen toimenpide-ehdotus, joka ei ollut 
minkään osapuolen vaatimus tai ehto ratkaisun syntymiselle. Tyypilli- 
simmin ehdotuksiin ei edes liittynyt mitään varsinaista kiistaa. Ehdotus- 
juttujen osuus oli kaikissa kolmessa tapauksessa 3 prosentin tuntumassa. 


Vuokralaisten keskusliitto: Vuokrankorotuskielto otettava 
harkittavaksi (31.3.1968) 


Tulosopimuksen teko saattaa vaatia hallituspohjan laajen- 
tamista - Holkeri ehdottaa Sdp:tä mukaan hallitukseen jo 
tänä syksynä (11.9.1991) 


Eteläranta kehottaa: Siivu tuloista lahjoituksiin. Matti 
Alahuhta, Reijo Karhinen ja Antti Herlin leikkaavat tulois- 
taan viisi prosenttia (9.6.2015) 


Toimituksen itse aloitteellisesti tekemät selvitykset luokiteltiin selvitys- 
kehykseen. Näiden juttujen osuus oli vuosien 1968 ja 2015 tapauksissa 
vain 3 prosenttia, eikä vuoden 1991 tapauksessa niitä ollut lainkaan. 
Vuonna 1968 Helsingin Sanomat muun muassa selvitti pankeista kyse- 
lemällä, mihin asiakkaat ovat siirtäneet indeksitalletuksista vapautuvia 
varojaan. Vuonna 2015 selvitykset taas tyypillisesti olivat Helsingin Sano- 
mien tilaamia kyselyjä. 


Puolet indeksitilien varoista siirretty korkeakorkoisille 
tileille (6.4.1968) 


Sdp vajosi ennätyksellisen alas. Kokoomus kiilasi perus- 
suomalaisten ohi. Vihreiden kannatus nousi 10 prosenttiin 
(22.6.2015) 


Vuoden 1991 aineistosta kaksi juttua luokiteltiin lisäksi muu kehys -luok- 
kaan, koska ne poikkesivat niin selvästi politiikkaa koskevien juttujen 
aiheista. Jutuista toinen kertoi presidentti Mauno Koiviston lomamat- 

kasta Malediiveille ja toinen hänen isänsä veistämästä veneestä Turun 
messuilla.*° 

Kaikkiaan vuoden 1968 juttuaineistosta erottuvat kehykset konteks- 
toivat vakauttamissopimuksesta ja valtuuslaista käytyä keskustelua 
pääosin aihekeskeisesti. Ne uutisoivat tehdyistä ratkaisuista ja antoivat 
osapuolille tilaa esittää kommentteja ja perusteluja. Analyysikehys oli 
yllättävänkin yleinen. Siinä raportoitiin julkisen keskustelun puheen- 
vuoroja, jotka olivat pikemmin argumentoivia tai taustoittavia kuin 
yksioikoisia vaatimuksia tai kritiikkejä. Siinä missä vuoden 1968 pääkir- 
joitukset paljolti asettuivat avoimesti tukemaan hallituksen valitsemaa 
talous- ja työmarkkinapoliittista linjaa, saman vuoden uutiset pikem- 
minkin organisoivat talous- ja työmarkkinapolitiikasta käytyä keskus- 
telua antamalla tilaa erityisesti ratkaisujen sisältöjen tarkalle kuvailulle 
sekä näitä ratkaisuja tukeville ja kritisoiville perusteluille. Kiista kehysti 
suurta osaa jutuista kaiken argumentoinnin ja raportoinnin taustalla, 
mutta ensisijainen kehys se oli vain 12 prosentissa Liinamaa 1 -tapauksen 
uutisista. Tällöinkin kiistaa kuvattiin enemmän erimielisyyttä aiheut- 
tavien poliittisten sisältöjen kuin politiikan osapuolten välisten strate- 
gioiden ja poliittisen pelin näkökulmasta. 

Vuoden 1991 yhteiskuntasopimuksen ja työmarkkinaratkaisun 
uutisointi oli sekin vahvasti aihekeskeistä ja pyrki jäsentämään talous- 
ja työmarkkinapolitiikasta käytävää keskustelua. Merkittävimpiä 
muutoksia vuoden 1968 tapaukseen verrattuna olivat analyysi- ja kritiik- 
kikehysten osuuden kasvu sekä ratkaisukehyksen osuuden pienene- 
minen. Näistä muutoksista huolimatta tapausten uutiskehyksiä leimasi 
pikemmin pysyvyys kuin muutos. 

Vuoden 2015 yhteiskuntasopimus-tapauksessa merkittävin muutos 
aiempaan oli taktikointikehyksen osuuden kasvu 9 prosenttiin uutisot- 
sikoista. Uutisten kehystys oli siis edelleen valtaosin aihekeskeistä, mutta 


Jutut olivat mukana aineistossa, koska niissä viitattiin talous- ja tulopolitikkaan. Tä- 
män luvun kehysanalyysissä kohteena kuitenkin ovat aineistoon valittujen juttujen 
otsikot ja ingressit siitä riippumatta liittyvätkö juuri ne tutkimuksen sisällölliseen tee- 
maan. Samoin seuraavassa, journalistista kerrontaa analysoivassa jaksossa kohteena 
ovat aineistoon valitut jutut kokonaisuudessaan. Julkisen toiminnan diskursiivisen 
horisontin (luku 2) ja rationaalisen horisontin (luku 3) analyyseissä analyysi sen sijaan 
rajoittui vain tekstien niihin jaksoihin, jotka käsittelivät talous- ja työmarkkinapoli- 
tiikkaa. 

poliittinen taktikointi ja piiloagendoilla spekulointi kehysti uutisointia 
kuitenkin aiempaa enemmän. Tulos antaa hieman tukea oletukselle, 
että politiikan journalismi olisi muuttunut aiempaa strategiaorientoi- 
tuneemmaksi. Toisaalta myös analyysikehyksen osuus säilyi korkealla, 
noin kolmanneksen tasolla. Voikin sanoa, että 1960-luvun lopun jälkeen 
uutisjuttujen kehystys on muuttunut raportoivasta analyyttiseen suun- 
taan. Samalla toimituksen mielipideaineistossa osallistuminen keskus- 
teluun on muuttunut epäsuoremmaksi. Vuoden 2015 yhteiskuntasopi- 
mukseen kytkeytyvissä pääkirjoituksissa vain harvoin otettiin suoraan 
kantaa esimerkiksi talouspolitiikan linjaan. Sen sijaan niissä tyypillisesti 
analysoitiin osapuolten näkemyksiä ja toimintaa ikään kuin ulkopuo- 
lelta. Uutisaineisto ja toimituksen mielipideaineisto tuntuvat näin lähen- 
tyneen toisiaan. Taktikointia korostavan uutiskehyksen yleistymisestä 
huolimatta niin mielipidejutuissa kuin uutisissa tarkastelu painottui 
myös vuonna 2015 enemmän politiikan sisällöllisiin tavoitteisiin, niiden 
perusteluihin ja niistä käytävään kamppailuun kuin pelkkään valtapoli- 
tiikkaan tai poliittiseen peliin. 


Uutiskertojan itsenäisyys taustoittajana ja tulkitsijana 


Vaikka journalismi uutisissa pikemminkin organisoi poliittista keskus- 
telua kuin osallistuu siihen itse, uutiskertoja voi tällöinkin itsenäisesti 
taustoittaa asioita ja esittää tulkintoja. Aiemmassa tutkimuksessa jour- 
nalismin tällaisen tulkitsevuuden on havaittu lisääntyneen (Djerf-Pierre 
& Weibull 2008; Fink & Schudson 2014; Kunelius & Väliverronen 2012; 
Salgado & Strömbäck, 2012), mikä jälleen on yksi esimerkki mediain- 
terventionismin lisääntymisestä ja medioitumisesta institutionaalisella 
tasolla (Strömbäck & Esser 2009). Journalistisen kerronnan tulkitsevuutta 
tarkastellaan tässä jaksossa erottamalla referoiva, tiivistävä ja rapor- 
toiva kerrontatyyli ja kuvaamalla, miten Helsingin Sanomat käytti niitä 
vuosien 1968, 1991 ja 2015 talous- ja työmarkkinapoliittisissa tapauksissa. 
Kerrontatyylien tyypittelyn lisäksi analysoidaan, miten kertoja näissä 
kussakin tyylissä puuttuu puheena oleviin asioihin. Analyysimenetelmä 
on sovellus journalististen funktioiden (Benson & Hallin 2007), esitys- 
tekniikoiden (Reunanen 2003, 176-195) ja ”vieraan puheen vastaanoton” 

(Pietilä 1991) erittelyistä. Analyysissä kiinnitetään huomiota myös 
siihen, miten journalistinen kertoja erilaisin kielellisin keinoin autentisoi 
kertomaansa ja ylläpitää neutraalin tarkkailijan rooliaan myös tulkintoja 
tehdessään (Pietilä 1993; Tuchman 1978). 

Kerrontatyylit eroavat toisistaan sen suhteen, kuinka itsenäinen ja 
tulkitseva kertojan rooli on. Referoiva kerrontatyyli on eniten sidok- 
sissa lähteisiin. Lähteitä referoidaan suorana tai epäsuorana esityksenä, 
ja kertojan oma osuus rajoittuu lähinnä johtolauseisiin. Tiivistävässä 
tekstissä kertoja esittää omassa puheessaan jostain tietystä, jutusta 
ilmi käyvästä lähteestä saamaansa tietoa. Tiivistävää kerrontaa on 
usein juttujen ingresseissä. Vaikka tiivistävän kerronnan sisältö on 
peräisin lähteeltä, kertoja voi siinä kuitenkin itsenäisestikin painottaa ja 
kommentoida asioita. Raportoivassa kerronnassa uutiskertoja kuvailee 
tapahtumia, kertoo mitä on tapahtunut ja tulee tapahtumaan sekä asettaa 
tapahtumia yhteyksiinsä. Raportoivassa kerronnassa ei ole ilmeistä, 
mistä yksittäisestä lähteestä uutiskertoja on tietonsa saanut. Kertoja 
voi näin melko itsenäisesti kuvata ja kommentoida asioita. Seuraavassa 
näiden kerrontatyylien käyttöä kuvataan erikseen kussakin esimerkki- 
tapauksessa. 


Liinamaa 1 -tuporatkaisu 1968 


Vielä 1960-luvun lopulla journalismin kerronnallinen ote oli melko 
passiivinen. Tämä näkyi erityisesti referoivan kerronnan suurena 
osuutena. Aineistossa on paljon juttuja, joissa kertojan kehystävä rooli 
on minimaalinen ja juttu on pelkkää lähteen referointia. Usein kyseessä 
on uutinen jonkin asiantuntijan pitämästä puheesta. Esimerkiksi seuraa- 
vassa ingressissä kertojan oma interventio jää vähäiseksi. Ingressin 
jälkeen jutussa on pelkkiä suoria sitaatteja, ja juttu päättyy kappalee- 
seen, jossa kertoja mainitsee toisesta samassa tilaisuudessa pidetystä ja 
Helsingin Sanomien julkaisemasta esitelmästä: 

”Uusi hallitusohjelma jättää veronmaksajat edelleen levot- 
tomiksi”, sanoi Veronmaksajain keskusliiton toim. johtaja 
Matti Kaleva puhuessaan Helsingissä liiton valtuuskunnan 
kokouksessa. ”Täsmällinen maininta siitä, ettei veroja enää 
koroteta, olisi ollut ohjelmassa välttämätön yleisen luotta- 
muksen palauttamiseksi. Hinta- ja kustannustasoa nostavat 
veronkorotukset ovat ainakin yhtä pahoja inflaatiokierteen 
aiheuttajia kuin erilaiset indeksiehdot. 

| 

Keskusliiton vuosikokouksessa esitelmöi ylitarkastaja, 
varatuomari Veikko Manninen valtiontalouden tarkastus- 
toiminnasta. Esitelmä on julkaistu sivulla 4. (23.3.1968) 


Yksi Helsingin Sanomien 1960-luvun juttutyyppi on maanantaisin 
julkaistava kooste viikonlopun poliittisista puheista. Jutun ingressiin 
kertoja nostaa joidenkin puhujien tärkeimmiksi arvioituja lausumia tai 
tiivistää puheiden sisältöjä omin sanoin, minkä jälkeen eri puhujia refe- 
roidaan väliotsikoin erotettuna. Kertojan tulkitseva ja taustoittava osuus 
rajoittuu yleensä siihen, että kerrotaan, kuka on puhunut missäkin. 
Näiden juttujen pääasiallinen kehys on usein analyysi tai kritiikki, ja 
analyysit ja kritiikit ovat peräisin jutuissa referoiduilta henkilöiltä. 

Referoiviin juttuihin ei aina edes poimita kiinnostavimpia kappa- 
leita vaan julkaistaan koko teksti tai suuri osa siitä sellaisenaan. Tällöin 
ingressiin valitun suoran lainauksen tai tiivistyksen jälkeen kertoja voi 
johdattaa jutun jatkoon esimerkiksi seuraavasti: 


Aleniuksen lausunto oli kokonaisuudessaan seuraava: 
(28.3.1968) 


Akava antoi tehdystä talouspoliittisesta ratkaisusta 
seuraavan tiedotteen: (28.3.1968) 


Helsingin Sanomat julkaisi kokonaisuudessaan myös tärkeimpiä sopi- 
mustekstejä, kuten hallitusohjelman sekä valtuuslakiehdotuksen perus- 
teluluonnoksen. 


Torstaina ”pilkkua ja pistettäkään muuttamatta” hyväksytty 
hallitusohjelma on kokonaisuudessaan seuraava: (22.3.1968) 

Eduskuntaryhmille keskiviikkona jaettu valtalakiluon- 
noksen perustelujen alustava luonnosteksti on seuraava: 
(4.4.1968) 


Dokumenttien julkaisu kokonaisuudessaan antaa lukijalle mahdolli- 
suuden itse arvioida tekstiä ja löytää sieltä merkityksellisiä kohtia. Jour- 
nalismin rooli tulkintojen ohjaajana ja agendan asettajana on tällaisessa 
kerronnassa vähäistä. 

Tiivistävässä kerronnassakin kerronta on vahvasti sidoksissa 
lähteenä olevaan tekstiin. Esimerkiksi alla lainatussa ingressissä kertoja 
ensin tiivistää muodollisesti omissa nimissään tulkinnan valtuuslain 
seurauksista ja autentisoi tämän sitten Tauno Suontaustan referoinnilla. 
On ilmeistä, että myös kertojan tiivistyksen asiasisältö on peräisin Suon- 
taustalta. 


Hallituksen valtalaki synnyttää vakuutusalalla erikoislaa- 
tuisen tilanteen, koska vakuutukset jäävät indeksisuojan 
alaisuuteen, mutta vakuutuslaitosten myöntämissä luotoissa 
indeksiehto putoaa pois. Vakuutusyhtiöiden keskusliiton 
toimitusjohtajan Tauno Suontaustan mukaan tilanne johtaa 
luultavasti vakuutusmaksujen korotuksiin. (4.4.1968) 


Tiivistämällä Suontaustan ajatuksen omissa nimissään kertoja tavallaan 
hyväksyy tehdyn tulkinnan päteväksi. Jos kertoja erottautuisi sanotusta 
tuomalla mukaan jonkin toisen näkökulman, kerronta muuttuisi rapor- 
toivaksi. Jonkinasteinen erottautuminen on kuitenkin mahdollista myös 
tiivistyksessä. Esimerkiksi seuraavassa lainauksessa kertoja tiivistää 
hallitusohjelman sisältöä mutta tekee sitaattimerkkien avulla eron oman 
sanastonsa ja hallitusohjelmasta lainatun sanaston kesken. Kyseessä voi 
olla vastuun kierron strategia, jolla kertoja erottautuu puoluepoliittiseksi 
koetusta tulonjakokysymyksestä. Sen sijaan kasvupoliittisen diskurssin 
käsitteen ”tuottavuuden keskimääräisen kasvun” ei ole katsottu edellyt- 
tävän vastaavaa erottautumista. 


Synnytettävän hallituksen ohjelmassa hallitus lupaa myötä- 
vaikuttaa siihen, että jo kevään aikana sovittaisiin ensi 
vuoden tulopolitiikasta siten, että tulojen keskimääräinen 
nousu pysyisi tuottavuuden keskimääräisen kasvun rajoissa 

ja ”suurten ja pienten tulojen välistä eroa supistetaan.” 
(22.3.1968, ingressi) 


Raportoivassa kerronnassa kertojalla on parhaat mahdollisuudet taus- 
toitukseen ja tulkintaan. Aineistossa on juttuja, joissa kertoja sisällyttää 
raportoivaan kerrontaan omia tulkitsevia ilmaisujaan (lihavoitu seuraa- 
vassa lainauksessa). Tavallisesti kyse ei ole varsinaisesta sisällöllisestä 
kommentoinnista vaan pikemminkin tapahtumien dramatisoinnista: 


Mauno Koiviston laajapohjaisen hallituksen syntymä- 
hetken koittaminen tänään illansuussa on hiuskarvan 
varassa yli kuukauden kestäneiden neuvottelujen johdettua 
eilen hallitusohjelman valmistumiseen. Jäljellä on vielä 
kova kiista lisäpöytäkirjasta ja ministerinsalkkujen jaosta. 
Henkilökysymyksistä selvittäneen helpommalla. Jännityk- 
sellä odotettu keskustapuolueen valtuuskunnan kannan- 
otto selvitti tilannetta siten, että laajapohjaisen halli- 
tuksen muodostamisen katsottiin olevan jo suurin piirtein 
selvää. Keskustapuolue esitti kuitenkin eräitä kovia ehtoja, 
jotka sisällytetään soveltuvin osin liitteenä pöytäkirjaan. 
(22.3.1968, ingressi) 


Raportoiva ja tiivistävä kerronta vuorottelevat jutussa, ja mukana on 
myös lähteiden suoraa ja epäsuoraa referointia. Leipätekstissä ei enää 
käytetä yhtä tulkitsevia ilmauksia kuin ingressissä. Tyypillistä 1960- 
luvun lopun politiikan-jutuille näyttääkin olevan, että vahvimmat 
tulkinnat esitetään ingressissä, ja erityisesti juttujen loppuosat koostuvat 
yhden tai useamman tahon varsin eleettömästä referoinnista. 

Kertojan raportoinnin kohteena on usein varsin teknisiä asioita, kuten 
kokousaikatauluja sekä tietoja käsiteltävistä asioista. Näitäkin asioita 
usein autentisoidaan nimettömiksi jäävillä lähteillä. Seuraava esimerkki 
alkaa tällaisella raportoinnilla, minkä jälkeen se päättyy nimettömäksi 
jäävän lähteen referointiin. 


Myös eduskuntaryhmät ovat koolla tänään heti puolen- 
päivän jälkeen. Näissä kokouksissa ryhmät esittävät 
kantansa hallituksen paikkajaosta ja ministeriehdokkaista. 
Torstain ryhmäkokousten jälkeen vakuutettiin, että henki- 

lokysymyksista ei toistaiseksi ole puhuttu edes eduskunta- 
ryhmissä. (22.3.1968) 


Nykynäkökulmasta katsoen raportointi Liinamaa 1 -tuporatkaisusta 
oli välillä hyvin yksityiskohtaista, jopa lakiteknistä. Asioita tunnuttiin 
katsovan pikemminkin päättäjien kuin kansalaisten näkökulmasta. 
Myös virkakieli tarttui raportoivaan kerrontaan: 


Hallituksen, opoposition ja etujärjestöjen välisissä neuvot- 
teluissa tuli viime vaiheessakin esille sellaisia näkökohtia, 
jotka aiheuttivat eräitä muutoksia jo aikaisemmin julkais- 
tuun valtalakiesityksen sisältöön. 

Kysymys oli mm. indeksisidonnaisuuden säilymisestä 
ennen lain voimaantuloa liikkeeseen lasketuissa valtion 
obligaatioissa ja muissa velkakirjoissa sekä vakuutussopi- 
muksissa. 

Vuokrissa otettiin jäädyttämisen lähtökohdaksi helmi- 
kuun 29. päivän 1968 vuokrataso aikaisemman maaliskuun 
1. päivän asemesta. 

Hinta- ja palkkaneuvostoa koskevaa kohtaa jyrkennet- 
tiin siten, että kun aikaisemmassa tekstissä sanottiin, että 
valtioneuvosto voi asettaa tällaisen neuvoston, niin lakiteks- 
tissä sanotaan nyt suoraan, että valtioneuvosto asettaa... 
(5.4.1968) 


Päätösprosessien kuvailun lisäksi kertoja raportoi myös osapuolten 
asemista neuvottelutilanteissa ja niihin liittyvistä spekulaatioista. 
Seuraavassa katkelmassa kertoja omaksuu selvästi tulkitsevan roolin 
mutta autentisoi sanomisiaan epämääräisillä lähteillä (”järjestömiesten 
mukaan”) sekä esittää varauksia epävarmuutta ilmentävin ilmaisuin 
(”ilmeisesti”). Journalismissa näyttää 1960-luvun lopulla vallinneen 
normi, että uutiskertoja voi esittää toimijoiden käsityksiin tai tarkoi- 
tuksiin liittyviä tietoja vain vetoamalla joko nimettyyn tai anonyymiin 
lähteeseen tai osoittamalla tiedon epävarmaksi. 


Kiperimpänä kohtana järjestömiesten mukaan muutoinkin 
"raskaassa paperissa? on ensi vuoden palkankorotusten 
määrittämistapa ja korotusten suuruus. Toimihenkilö- ja 
virkamiespuolella ei ilmeisesti nielaista sellaisenaan periaa- 

tetta, että kaikille maksettaisiin palkankorotukset penni- ja 
markkamääräisesti samansuuruisina. (23.3.1968) 


Neuvottelutilannetta arvioivissa jutuissa kertoja puhuu tietävällä asian- 
tuntijaäänellä samaan tapaan kuin nykyisissä analyysijutuissa. Anonyy- 
mejä lähteitä ja epävarmuutta ilmaisevia sanoja käytetään kuitenkin 
runsaasti: 


Skp:n nykyjohto on tiettävästi suhtautunut myönteisesti 
Liinamaan ohjelmaan, joten esim. suurimpien kommunis- 
tiliittojen, Rakennustyöväen liiton ja Elintarviketyöläisten 
liiton odotetaan ottavan myönteisen asenteen ohjelmaan. 
(26.3.1968) 


Oppositiopuolueet käyvät tiettävästi neuvotteluja yhteisen 
linjan löytämiseksi ennen tiistaita. Puolueiden eduskunta- 
ryhmissä asiaa käsitellään sen jälkeen kun lakiluonnos on 
käytettävissä. (30.3.1968) 


Lähteiden anonymisoinnin voi ajatella lisäävän uutiskertojan mahdolli- 
suuksia itsenäiseen raportointiin ja tulkintaan. Se voi esittää haluamiaan 
tulkintoja ja samalla vetäytyä tulkintoihin liittyvästä vastuusta. Toisaalta 
tällaisen epämääräisen nojaamisen voi myös ajatella heikentävän uutis- 
kertojan itsenäisyyttä, koska journalismin ulkopuoliset tahot pääsevät 
kertojan kautta tunnistautumatta esittämään tulkintojaan ja näkemyk- 
siään. Aina ei tulkitsevia ilmauksia kuitenkaan tarvitse lieventää tai sitoa 
anonyymeihin lähteisiin. Tällöin ilmaukset on ehkä mielletty puhtaan 
tyylillisiksi keinoiksi tehdä tekstistä elävämpää ja dramaattisempaa. Ne 
rinnastuisivat siten yllä jo lainattuun ingressiin, jossa käytettiin ilmaisuja 
”hiuskarvan varassa”, ”kova kiista” ja ”kovia ehtoja”: 


Tpsl yritti vielä tiiviisti kaataa sopimuksen ehdottaessaan 
sekä SAK:n työvaliokunnassa että Metallityöväen liitossa 
ratkaisujen lykkäämistä. Sen sijaan kommunistipuolue oli 
saanut maanantaisen Paperiteollisuudentyöntekijäin liiton 
kokouksen jälkeen rivinsä järjestykseen ja puolueen jyrkän 
siiven miehet äänestivät esimerkiksi SAK:n työvaliokun- 

nassa puoluetovereidensa mukana sopimuksen hyväksy- 
misen puolesta. (27.3.1968) 


Raportoiva uutisteksti nojasi vuonna 1968 usein samantapaiseen, kasvu- 
poliittiseen diskurssiin nojaavaan tilannekuvaan, joka tuli esiin myös 
pääkirjoituksissa. Tällöin käytettiin sanastoa, jota kaikki puheena olevat 
ryhmät eivät ehkä itse olisi käyttäneet. Seuraavassa esimerkissä ryhmien 
pyrkimyksiä luonnehditaan yritykseksi kaataa Liinamaan sopimusesitys, 
mikä sekin on selvästi näkökulmaa ottava tulkinta. 


Tpsl ja kommunistipuolueen jyrkkä siipi eli ns stalinis- 
tinen siipi on ryhtynyt yritykseen kaataa Liinamaan 
johdolla tehdyn säännöstely- ja vakauttamisohjelman, 
joka parhaillaan on järjestöjen käsittelyssä. Tänään maan 
hallituksen käsittelyyn tulevaan ohjelmaan ovat kuitenkin 
useimmat keskusjärjestöt suhtautuneet periaatteessa myön- 
teisesti, joskin yksityiskohdista halutaan vielä neuvotteluja. 
(26.3.1968, ingressin alku) 


Raportoiva kerronta sisälsi 1960-luvun lopulla siis runsaasti päätös- 
prosessin kuvailua (prosessikehys) ja varsin paljon myös osapuolten 
pyrkimysten ja neuvotteluasemien arviointia ja tulkintaa (prosessi- ja 
kiistakehys). Sen sijaan kulissien takaisia neuvotteluja avaavia jaksoja 
jutuissa oli vain vähän. Yksi esimerkki tällaisesta koskee kuvausta siitä, 
miten syntyi pankkien päätös lakkauttaa indeksitilit. Juttu nojaa analyy- 
sikehykseen ja on sikäli 1960-luvun tapaukselle poikkeuksellinen, että 
analyysikehyksessä tyypillisemmin referoitiin politiikan osallisia kuin 
käytettiin raportoivaa kerrontaa. 


Suomen Pankin johtokunnan puheenjohtaja Mauno 
Koivisto mainitaan tehdyn päätöksen aloitteen tekijänä. 
Suomen Pankin johtokunta suositteli indeksitalletusten 
vastaanottamisen keskeyttämistä rahalaitoksille ja asiasta 
on neuvoteltu jo muutaman viikon ajan. Keskiviikko katsot- 
tiin otolliseksi päiväksi ja siksi päätös tehtiin silloin. Muuta 
vaihtoehtoa Suomen Pankin taholta ei liene esitetty. Perus- 
teluna on ilmeisesti ollut käsitys, että työmarkkinajärjestöt 
tulevat paremmin mukaan, jos pankit näyttävät esimerkkiä. 
(22.3.1968) 

Yllä lainattu kappale on esimerkki siitä, kuinka1960-luvun uutiskertoja 
voi myös esittää taustatietoja ja spekulaatioita. Tässäkin tapauksessa tosin 
sanottu kytketään epämääräisiin lähteisiin. Lisäksi sitaatissa tuodaan 
esiin tiedon epävarmuutta ilmauksilla “ei liene” ja ”ilmeisesti”. Talla 
tavoin uutiskertoja välttää vastuuta sanotun totuudesta mutta samalla 
kuitenkin pystyy tuomaan esiin kiinnostavan taustatiedon ja spekulaa- 
tion. 

Kaikkiaan 1960-luvun lopun talous- ja työmarkkinapoliittista uutis- 
kerrontaa luonnehtii suoran referoinnin runsaus sekä kontekstualisoivan 
ja tulkitsevan kerronnan tukeutuminen epämääräisiin lähteisiin ja 
epävarmuutta osoittaviin ilmauksiin. Referointi ja raportointi on usein 
hyvin yksityiskohtaista. Tiedot halutaan esittää autenttisesti ja konkreet- 
tisesti niitä yleistämättä ja abstrahoimatta. Tällaisesta autentisoinnin 
eetoksesta huolimatta — ja siitä juontuvin keinoin — uutiskertoja lopulta 
kuitenkin tulkitsee ja arvioi tapahtumia kutakuinkin samassa mitassa 
kuin nykyisinkin. Erona on lähinnä se, että tulkinnan ja yleisen kuvailun 
lisäksi 1960-luvulla julkaistiin nykyistä paljon laajemmin politiikan osal- 
listen puheita ja erilaisia sopimustekstejä alkuperäisessä muodossaan. 


Esko Ahon hallituksen yhteiskuntasopimushanke 1991 


Helsingin Sanomien uutisoinnissa Esko Ahon hallituksen yhteiskuntaso- 
pimushankkeesta vuonna 1991 näkyy jo selvästi journalistisen interven- 
tionismin kasvu. Ensinnäkin 1960-luvun uutisjournalismille tyypillinen 
referoiva kerronta on huomattavasti vähentynyt. Toimijoiden lausun- 
toja tai tiedotteita ei enää julkaista kokonaisuudessaan, eivätkä toimijat 
muutenkaan pääse jutuissa puhumaan yhtä vapaasti kuin vielä Liinamaa 
1 -tapauksessa. Vuoden 1991 aineistossa on vain muutama juttu, joissa 
poliitikkoa referoidaan laajasti ilman, että kertoja lisäisi väliin omia 
tiivistäviä ja analysoivia lausumiaan. Tyypillisesti tällaisissa jutuissa oli 
haastateltu korkeimmissa asemissa olevia politiikan ja talouden päättäjiä. 
Seuraavassa esimerkkikatkelmassa haastateltavana on pääministeri Esko 
Aho. 

”Yritystoiminnan kustannuksia on pakko alentaa. Jokainen 
näkee ympärillään, mikä tilanne on: tuotantomme on ajau- 
tumassa sellaiseen kriisiin, että jos sitä ei pystytä nopeasti 
hoitamaan, meille jää jäljelle niin pieni teollinen tuotanto, 
ettei sen varassa yhteiskunnan koneistoa pidetä yllä”, hän 
arvelee. 

”Minä näen asian niin, ettei hallitus ole välttämättä itse 
aikataulujen asettaja tai aikonut aikatauluja asettaa. Näyttää 
siltä, että markkinat ovat asettamassa nyt selvästi aika- 
taulun näihin neuvotteluihin. Mitä pidempään tämä menee, 
sitä enemmän levottomuutta tulee.” (11.9.1991) 


Vuoden 1968 jälkeen journalismiin oli omaksuttu myös uusi juttutyyppi, 
jossa jutun lähteeksi valitulta henkilöltä kysytään perusteluja jollekin 
asialle niin, että myös kysymykset painetaan näkyviin. Vaikka lähteen 
vastaukset raportoidaan tässäkin juttutyypissä muodollisesti referoivana 
kerrontana, lähde joutuu jutussa tyypillisesti kuitenkin toimittajan haas- 
tamaksi, mikä sekin viittaa journalismin intervention kasvuun. Seuraa- 
vassa esimerkissä valtiovarainministeri Iiro Viinaselta tivataan, miksi 
hän viime hetkellä perui matkansa Maailmanpankin ja kansainvälisen 
valuuttarahaston kokoukseen. 


Onko peruutuksenne syy se, ettette halua selitellä Suomen 
talouspolitiikkaa Suomea luotottavien pankkien edustajille? 

”Ei varmasti ole. Tämä on aivan yksiselitteisesti tupoti- 
lanteesta, koska nyt on oletettavissa, että joitakin ratkaisuja 
pystytään saamaan aikaiseksi lähinnä ensi viikon kuluessa.” 
(11.10.1991) 


Tavanomaisessa 1990-luvun alun uutisjutussa toimittaja kertoo tapah- 
tuman, toimijan puheen tai tiedotteen pääkohdat tiivistävällä kerron- 
nalla. Tiivistävä kerronta ei tyypillisen 1960-luvun uutisjutun tapaan 
rajoitu jutun ingressiin vaan jatkuu usein läpi tekstin sen selkärankana. 
Tiivistävän kerronnan oheen toimittaja referoi toimijoiden yksittäisiä 
lausahduksia ja lyhyempiä ilmaisuja. Näiden referointien tarkoitus on 
autentisoida ja elävöittää tekstiä sekä osoittaa kertojan ja referoitujen 
toimijoiden (tyylillisiä) eroavaisuuksia. 

Toimihenkilöiden ja virkamiesten keskusjärjestö TVK on 
valmis luopumaan yleiskorotuksesta lokakuun palkkarat- 
kaisussa. Palkkojen täydellistä jäädyttämistä TVK ei kuiten- 
kaan hyväksy, eikä sitä puheenjohtaja Matti Kinnusen (kok) 
mukaan kukaan ole vakavasti esittänytkään. 

Naisvaltainen TVK haluaa suunnata palkankoro- 
tukset tasa-arvoerään, joka järjestön mukaan on jossakin 
muodossa ehdottomasti tarpeen. (9.8.1991) 


Pääministeri Esko Aho (kesk) pitää kohtuuttomana 
puheita, joissa maatalouden määrärahojen, maataloustuen 
ja maataloustulon leikkaamista esitetään ratkaisuksi kaik- 
kiin talousongelmiin, ”ikään kuin siellä olisi jokin valtava 
rahasampo”. 

Aho muistutti sunnuntaina pääministerin haastatte- 
lutunnilla Radio Suomen lähetyksessä, että maatalouden 
osuus kansantuotteesta on ”kolmen prosentin paikkeilla”. 

Erityisesti Aho kertoi hämmästyneensä siitä, että eräät 
ammattiyhdistysjohtajat, mm. Metalliliiton johto on puut- 
tunut asiaan ”lavealla kädellä”. (19.8.1991) 


Uutiskertojan interventiot näkyvät 1990-luvun aineistossa myös rapor- 
toivassa kerronnassa, joka saa aineistossa suuremman painoarvon kuin 
1960-luvulla. Jutuissa tuodaan aiempaa enemmän esiin tapahtumien ja 
päätösten taustoja sekä jutuissa esiintyvien henkilöiden tuntoja, mikä 
tukee muualla tehtyjä havaintoja sanomalehden roolin muutoksesta taus- 
toittavampaan suuntaan (Barnhurst & Mutz 1997; Fink & Schudson 2014). 
Myös tulevaisuutta ennakoidaan aiempaa enemmän, ja toimittajan rooli 
erilaisten vaihtoehtojen esiin nostajana ja spekulanttina kasvaa. Voidaan 
siis puhua journalismin aikahorisontin lavenemisesta (Koljonen 2013, 
81-85; Kumpu 2016; Väliverronen 2013). Kerrontatyylin peruspilarit 
säilyvät Liinamaa 1 -tapauksen kanssa varsin yhtäläisinä: raportoivaa 
kerrontaa tapaa erityisesti prosessi-, mutta myös kiista- ja analyysike- 
hykseen nojaavissa jutuissa. Samoin nimettömiä lähteitä käytetään taus- 
tatiedon antajina, joskin ehkä vähemmän kuin 1960-luvulla. Talousosas- 
tossa anonyymien lähteiden osuus oli kuitenkin suurempi kuin muualla. 
Tämä johtunee pitkälti siitä, että varsin moni aineistoon valikoituneista 
talouden jutuista oli luonteeltaan enemmän katsausmainen kuin päivä- 
kohtainen. 

Palkansaajien ostovoima ei ole kasvanut niin paljon kuin 
1990 tehdyssä tulopoliittisessa sopimuksessa asetettiin 
tavoitteeksi. Myöskään muut tuon ns. Kallion sopimuksen 
keskeiset tavoitteet eivät toteudu lukuunottamatta hintojen 
nousun hidastumista. 

Tulokset on laskenut valtion ja etujärjestöjen talous- 
asiantuntijoiden toimikunta, joka tuottaa tietoa tuloneuvot- 
telijoille. (5.10.1991) 


Korkotason romahdus kansainväliselle tasolle joudut- 
taisi Suomen heikon talouspoliittisen uskottavuuden takia 
valuuttapakoa ja nostaisi paineita devalvoida markka eli 
laskea sen ulkoista arvoa muihin valuuttoihin nähden. 

Tällainen vaihtoehto sisältyy Helsingin kauppakor- 
keakoulun opiskelijoiden kauppatieteiden tohtori Asko 
Korpelan johdolla tekemään ns. ajka-malliin, joka perustuu 
pääosin vähintään 20 vuoden havaintoaineistoon kansanta- 
loudesta. (13.11.1991) 


Tulopoliittista sopimusta leipovat järjestöjohtajat eivät 
saavuttaneet sanottavaa edistystä torstaisessakaan kokouk- 
sessaan. Keskustelua kuvattiin asialliseksi, mutta osapuolet 
eivät liikahtaneet kuopistaan. (27.9.1991) 


Kuten yllä olevista esimerkeistä näkyy, raportoiva ote limittyy teksteissä 
usein muihin kerronnan tapoihin. Kertojan interventio tulee esiin eri 
aikatasojen yhdistelyn lisäksi myös toimittajan tekemissä nostoissa — 
esimerkkikatkelmassa palkansaajien ostovoimateeman korostamisessa. 
Myös sanavalinnat voivat olla paljastavia: järjestöjohtajat ”leipovat” 
tulosopimusta mutta eivät ”liikahda kuopistaan”. Tyylillisesti näissä 
ratkaisuissa ei ole juuri eroa 1960-luvun tekniikoihin. 

Uutiskertojan läsnäolon lisääntymisestä huolimatta tekstit ponnis- 
tavat 1990-luvulla edelleen vahvasti poliittisen järjestelmän sisältä ja sen 
toimijoiden lähtökohdista kuten 1960-luvullakin. Kuitenkin järjestelmän 
sisällä journalistit toimivat hieman aiemmasta poikkeavin tyylein. 
Ensinnäkin 1990-luvun raportoivassa kerronnassa pyritään toisinaan 
myös selittämään lukijoille mahdollisia virkakielisiä termejä, mikä oli 
vielä 1960-luvulla harvinaista. Muutos voidaan nähdä pienenä merkkinä 
kohti lukijalähtöisempää kirjoittamista. 

Palkansaajien keskusjärjestöt vaativat entistä tiukemmin 
tulosopimukseen turvalauseketta devalvaation varalle. 
Palkansaajapuoli ei luota hallituksen ja työnantajien vakuut- 
teluun siitä, että markan arvoa ei muuteta. 

Turvalauseke tarkoittaisi tulosopimukseen kirjattavaa 
matalahkoa indeksiä, jonka laukeaminen toisi automaatti- 
sesti palkankorotukset jos markan ulkoista arvoa alenne- 
taan. (19.10.1991) 


Toinen — ja edellistä huomattavasti selkeämpi - poikkeama 1960-luvun 
tyylistä on reportaasihenkinen ote, jota 1990-luvun alun aineistossa 
esiintyy muutamissa jutuissa. Tässä tyylissä toimittaja jättää etäisen 
uutiskertojan roolin ja kuvailee tapahtumia enemmänkin paikalla olijan 
silmin sekä arvioi tapahtumia. Jutuissa käytetty kielikin saattaa ajoittain 
poiketa tavallisesta uutiskielestä. Seuraavassa esimerkissä tyylikeinona 
on käytetty ironiaa, joka lainauksen lopussa kohdistuu myös tiedotusvä- 
lineisiin, mikä ei journalismille ole ollut kovin tyypillistä. 


Laivanvarustajat hyökyivät torstaina näyttävästi eduskun- 
taan antaakseen vauhtia sen käsittelyssä olevalle kiistellylle 
lakiesitykselle ns. rinnakkaisrekisteristä, joka avaisi lasti- 
alukset ulkomaiselle halpatyövoimalle. 

Suomen varustamoyhdistys, toimitusjohtaja Per Forss- 
kahl etunenässään, lobbasi kansanedustajia neljä tuntia 
merihenkisillä tietoiskuilla. Kyytipoikina olivat ruoka ja 
alkoholiton mehu. 

”Varustamoyhdistys rynnii ensi kertaa eduskuntataloon 
ja pyytää mielenkiintoa”, Forsskähl sanoi. Työntekijäjär- 
jestöt ovat olleet liikkeellä jo aiemmin. 

Eduskuntaryhmät näyttivät noudattaneen kutsua tasa- 
puolisesti; paikalla olivat mm. niin Anssi Rauramo (kok), 
Pekka Leppänen (vas) kuin Hannele Luukkainenkin (vihr). 

Kukin tiedotusväline kävi kiltisti vuorollaan haastattele- 
massa Forsskählia. (1.11.1991) 


Eduskunnan täysistunnoista tai välikysymyksistä tehdyt jutut ovat 
toisinaan tällaisia reportaasihenkisiä. Niissä toimittaja paitsi kuvailee 
lennokkaasti osapuolten toisiinsa kohdistamaa arvostelua myös ottaa 
itse eräänlaisen teatterikriitikon roolin. Toisin kuin pääkirjoituksissa 
uutiskertojan tekemät luonnehdinnat kohdistuvat asiakysymysten sijasta 


147 


Tupo ja media 


enemmänkin henkilöihin, heidän henkilökohtaisiin ominaisuuksiinsa 
ja tyyliinsä toimia politiikan näyttämöllä. Seuraavassa katkelmassa 
kertoja näyttää ironisoivan Ahoa käyttämällä ylivirittyneitä ilmauksia 
(”siunauksellista”, ”kiittäisivät, jos olisi puhekyky suotu”). Myös totea- 
mukset, että ”Tennilä jurnutti hitaaseen tyyliinsä” ja että Gustafsson 
Pyritti selitellä korvat luimussa” ovat osoituksia kertojan lisääntyneestä 
vapaudesta arvottaa ja dramatisoida poliittista keskustelua. 


Aho kertasi salille, kuinka siunauksellista hallituksen 
kovien ponnistelujen tuloksena saatu tuloratkaisu on. 
Hänen kertomuksensa perusteella vaihtotase, kokonaistuo- 
tanto, työllisyys, kuluttajahinnat ja julkinen talous kiittäi- 
sivät Ahoa, jos niille olisi puhekyky suotu. 

”Tämä oli käänne Suomen talouspolitiikassa”, päämi- 
nisteri huokaisi ja [Esko] Seppänen karjaisi väliin: ”Mutta 
mihin suuntaan!” Aho: ”Suunta muuttuu.” Seppänen: ”Vali- 
tettavasti!” ”Sopimus sinänsä ei merkitse muutosta vaan se 
luo muutoksille edellytykset”, Aho ohensi asteella lupauk- 
siaan. 

”Aho kaunistelee. Kuvaa ei kaunista, että tuloratkaisua 
suositteli mies, joka saa 100000 markkaa kuukaudessa”, 
Ensio Laine (vas) vippasi kärppänä väliin. 

”Pietari kielsi Jeesuksen ja Aho Alkion”, Esko-Juhani 
Tennilä (vas) kiteytti hallituksen tavan ajaa köyhien asiaa. 
Tennilä jurnutti hitaaseen tyyliinsä, että Sdp on siirtynyt 
hallitusrintamaan, kun ay-liikkeen sosiaalidemokraatit 
ovat olleet hyväksymässä Sorsan kätilöimää tuloratkaisua. 
Lisäksi — veteraanisosiaalidemokraatti on = sukkuloinut 
sovintomiehenä. ”Teihin toverit ei voi luottaa vähääkään!” 
Tennilä jyräytti. 

Jouko Skinnari (sd) ehti livauttaa väliin, että kyllä 
”mekin olemme oppositiossa”, ennen kuin vasemmistoliit- 
tolainen mieskuoro katkaisi: ”Ette ole!” ”Tuloratkaisu ei 
ollut Sdp:n eduskuntaryhmän vika”, Jukka Gustafsson (sd) 
yritti selitellä korvat luimussa. (23.10.1991) 


Vaikka yllä lainatussa esimerkissä kertoja erottautuu poliitikoista ja 
kommentoi heitä ironiseen sävyyn, on kiinnostavaa huomata, että tämä 
puhetapa ei erityisemmin poikkea poliitikkojen omista puheenvuoroista 
samassa katkelmassa. Voi jopa tulkita, että toimittaja on tempautunut 

mukaan eduskunnan vauhdikkaaseen sananvaihtoon ja jaljittelee kuvaa- 
mansa keskustelun puhetapaa myös omissa puheenvuoroissaan. Mutta 
niin tai näin, kertojan tällainen reportaasinomainen ote joka tapauksessa 
eroaa selvästi 1960-lopun journalismin kerronnallisesta tyylistä ja on 
selvä osoitus journalismin intervention kasvusta. 

Yllä kuvatuista 1990-luvun journalismin kerronnallisista elemen- 
teistä ja niiden yhdistelmistä syntyy kokonaisuus, jota voi luonnehtia 
1960-luvun uutisjournalismia monipuolisemmaksi. 1990-luvun alussa 
toimittaja hallinnoi uutisjuttujen rakennetta ja esitystapaa selkeästi 
enemmän kuin 1960-luvun uutisjuttua. Voidaankin aikaisemman tutki- 
muksen tapaan (Kunelius & Väliverronen 2012) todeta, että toimittaja on 
muuttunut pelkästä tapahtumien ja lausuntojen kirjaajasta yhä enemmän 
tarinankertojaksi. Uutisjutuissa ei enää oleteta 1960-luvun tapaan, että 
lukija tekee toimijoiden päiväkohtaisista lausunnoista omat tulkintansa, 
vaan toimittaja pyrkii yhä enemmän asettamaan asiat kontekstiin lukijan 
puolesta omasta ammatillisesta (institutionaalisesta) näkökulmastaan. 
Vastaavanlaista kehitystä on havaittu Ruotsissa jo 1980-luvulla (Djerf- 
Pierre & Weibull 2013). 


Juha Sipilän hallituksen yhteiskuntasopimushanke 2015 


Uutisten kerrontatyyli näyttää vuoden 1991 jälkeen pysyneen varsin 
samanlaisena. Kertojan raportoiva ja tiivistävä puhe rakentaa juttuihin 
juonellisen kaaren, jota autentisoidaan ja elävöitetään lähteiltä poimi- 
tuilla lainauksilla. Tiivistävässä ja raportoivassa tekstissä kertoja käyttää 
dramatisoivia ja juttukehystä tukevia ilmauksia varsin samoilla tavoilla 
kuin vuosien 1968 ja 1991 tapauksissakin. Kertojan itsenäinen asiantun- 
tijaääni näyttää kuitenkin vahvistuneen edelleen. 

Seuraavassa havainnollistetaan uutiskerronnan tulkinnallisten 
keinojen käyttöä vuoden 2015 aineistosta poimittujen esimerkkien 
avulla. 

Ensimmäinen esimerkkijuttu nojaa kiistakehykseen. Jutun otsikossa 
kiistaan viittaa ilmaus järeillä kepeillä”. Jutun alussa kertoja täsmentää 
raportoivan kerronnan avulla, mistä kiistassa on kysymys ja dramatisoi 
sitä uhkaa-sanan avulla. Kertoja esittää myös arvionsa, että yhteiskun- 

tasopimuksen sopiminen ei ole lainkaan varmaa. Juttu nojaa vahvasti 
toimittajan taustatietoihin. Esimerkiksi väite siitä, ettei sopimusta synny 
ilman SAK:n liittoja perustuu taustatietoon, että liitot viime kädessä 
päättävät SAK:n kannan. Vuoden 2015 journalismissa uutiskertoja voi 
todeta tällaisen asian faktana vetoamatta mihinkään lähteeseen. 


Työaikoja pyritään pidentämään järeillä kepeillä 

Hallitus säästää 1,5 miljardia euroa lisää, jos yhteis- 
kuntasopimusta ei synny. Lapsilisiä, opintotukea ja työt- 
tömyysturvaa leikattaisiin. 


Yhteiskuntasopimuksen syntyminen ei ole lainkaan 
varmaa, sillä noin miljoonaa palkansaajaa edustava SAK 
suhtautuu hallitusohjelman kirjauksiin sopimuksesta hyvin 
kriittisesti. 

Hallitus uhkaa 1,5 miljardin euron lisäleikkauksilla, jos 
sopimusta ei saada kesän kuluessa aikaiseksi. Ilman SAK:n 
liittoja yhteiskuntasopimusta ei synny. (28.5.2015) 


Esimerkkijuttu jatkuu referoivalla virkkeellä, minkä jälkeen seuraa 
kertojan raportoiva tai tiivistävä virke ja sitten taas lyhyt referointi: 


SAK:n puheenjohtaja Lauri Lyly sanoo, että hallitus tarjoaa 
työmarkkinoille hyväksyttäväksi lähes valmista pakettia. 
Se on loukkaus perinteistä kolmikantaista neuvottelutapaa 
vastaan, jossa palkansaajat ovat yhdessä valtion ja työnanta- 
jien kanssa neuvotelleet sopimusten sisällöstä. 

”Me haluamme vaikuttaa sopimuksen sisältöön. Fi 
työajan pidentäminen voi olla ainoa, jolla kilpailukykyä 
parannetaan.” (28.5.2015) 


Lukija ei voi olla varma, onko katkelman toinen virke kertojan omaa 
raportointia vai onko se tiivistys Lauri Lylyn puheesta. Joka tapauksessa 
kertoja voi siinä käyttää haluamaansa sanastoa. Tässä tapauksessa louk- 
kaus-sana on tärkeä valinta. Sen avulla kertoja dramatisoi kiista-ase- 
telmaa. 

Tiivistävässä ja raportoivassa tekstissä kertoja voi yllä kuvatulla 
tavalla hämärtää rajaa oman sanastonsa ja lähteiden sanastojen välillä, 
mutta sanastojen eroa on mahdollista myös korostaa. Tämä onnistuu 

lainausmerkkien avulla. Tällainen erottautuminen oli tavallista 1960- 
luvun uutisjournalismissa ja se on tavallista edelleen. Seuraavassa 
esimerkissä kertoja erottautuu lainausmerkkien avulla sekä hallituksen 
että AKT:n edustajien käyttämistä ilmaisuista. 


Sipilän hallitus aikoo tehdä ”työelämän osapuolille” viimeis- 
tään 30. heinäkuuta 2015 mennessä esityksen toimista 
yksikkötyökustannusten alentamiseksi vähintään viidellä 
prosentilla sekä muutosturvasta ja siihen liittyvästä koulu- 
tusmallista. 

(ss) 

Kuljetusalaa edustava AKT hermostui hallituksen 
”mafiahenkiseen uhkaustyyliin esitetystä yhteiskuntasopi- 
muksesta” ja vilautti torstaina lakkoasetta. (30.5.2015) 


On epäselvää, miksi kertoja on erottautunut hallituksen ilmaisusta 
”työelämän osapuolille”. Ehkä toimittaja on pitänyt sitä epämääräisenä tai 
epäammattimaisena. AKT:n ilmaisun sijoittaminen lainausmerkkeihin 
taas dramatisoi kritiikkikehystä osoittamalla, että juuri AKT käytti näitä 
provosoivia sanoja eikä kyse ole vain journalismin dramatisointihalusta. 
Toiseksi ilmaus on ehkä sen verran puhekielinen ja asenteellinen, että se 
sellaisenaan ei sopisi uutiskertojan asiatyyliin. 

Yllä esitetyn lainauksen viimeisessä kappaleessa kertoja tulkitsee 
näkyvästi AKT:n toimintaa ilmauksella ”vilautti torstaina lakkoasetta”. 
Jutun seuraavassa kappaleessa referoidaan AKT:n puheenjohtajaa ikään 
kuin väitteen autentisoinniksi, mutta suoraa todistetta ”lakkoaseen 
vilautuksesta” se ei sisällä. 


”Jos yhteiskuntasopimus tarkoittaa todellakin työnteki- 
jöiden yksikkökustannusten alentamista vähintään viidellä 
prosentilla, ei se käy AKT:lle missään nimessä. Esitys on 
käytännössä sama kuin EK:n ja Suomen Yrittäjien ajama 
100 tunnin vuosityöajan pidentäminen korvauksetta. Tämä 
on yhtä kuin pekkaspäivistä luopuminen”, AKT:n puheen- 
johtaja Marko Piirainen linjasi. Yhteiskuntasopimusta ei 
synny ilman AKT:n suostumusta. (30.5.2015) 

Suoran referoinnin jalkeen kertoja korostaa omaan asiantuntemuk- 
seensa nojaten AKT:n linjauksen merkitystä toteamalla, ettei sopimusta 
synny ilman AKT:n suostumusta. Tämä on jälleen esimerkki kertojan 
tulevaisuuteen suuntautuvasta spekuloinnista (Koljonen 2013, 81-85; 
Kumpu 2016; Väliverronen 2013). Kertoja ei turvautunut lähteeseen tai 
epävarmuutta ilmaisevaan ilmaisuun vaan esitti asian omana tietonaan. 
Ennustus tosin meni tällä kertaa sikäli vikaan, että lopulta yhteiskunta- 
sopimus kuitenkin syntyi ilman AKT:n suostumusta. 
Eduskuntakeskustelun raportointi on 1960-luvulta asti säilynyt 
juttutyyppi, ja se havainnollistaa hyvin uutisjournalismin kerronnal- 
lisessa dynamiikassa tapahtunutta muutosta. Siinä missä Liinamaa 1 
-tapauksen yhteydessä eduskuntajutuista syntyi vaikutelma keskuste- 
lujen lähes kronologisesta seurannasta, oli raportointi jo vuoden 1991 
tapauksessa paljon valikoivampaa ja sitoutuneempaa toimittajan raken- 
tamaan temaattiseen kehykseen. Jutuissa ei enää ollut pitkiä referaatteja, 
ja ylipäätään raportoivan ja tiivistävän kerronnan osuus oli aiempaa 
suurempi. Vuonna 2015 kertojan orkestroiva ote oli edelleen vahva, 
joskaan kerronta ei yltänyt aivan samankaltaiseen ilotteluun kuin yllä 
vuodelta 1991 valitussa esimerkkijutussa. Seuraavaan lainaukseen on 
valittu otsikon lisäksi jutun yhteiskuntasopimusta käsittelevä loppu. 


Oppositio raivosi petetyistä vaalilupauksista 
Sdp:n ja vasemmistoliiton edustajat vetosivat hallituk- 
seen, että se kiristäisi suurituloisten verotusta 


(...) Hallitus on uhkaillut, että jos yhteiskuntasopimusta ei 
synny, jo sovittujen noin neljän miljardin euron leikkausten 
lisäksi tulee puolentoista miljardin leikkaukset ja veron- 
kiristykset. 

Rinteen mielestä yhteiskuntasopimuksesta on tullut 
kiristysruuvi. 

”Tämä näyttää sanelulta, jolla ei ole mitään tekemistä 
sopimisen kanssa”, hän sanoi. 

Sipilä torjui väitteet kiristyksestä tai uhkailusta. Hänen 
mielestään hallitus on kertonut avoimesti, mikä on yhteis- 
kuntasopimuksen vaihtoehto. 

”Minusta on reilua kertoa, mitä toimia joudumme teke- 
mään”, Sipilä sanoi. 

Hän kertoi käyvänsä tiistainakin neljä puhelinkeskus- 
telua yhteiskuntasopimuksesta. 

Keskustelu jatkuu keskiviikkona. Hallituksen luotta- 
muksesta äänestetään torstaina. (3.6.2015) 


Otsikossa kertoja dramatisoi kritiikkikehystä luonnehtimalla opposition 
puheenvuoroja raivoamiseksi ja nostamalla opposition syytöksistä esiin 
petoksen, joka tietysti vetoaa ihmisten oikeudentuntoon. Yhteiskuntaso- 
pimusta koskevan jakson avauskappaleessa kertoja esittää kiistakehyksen 
dramatisoimalla sitä uhkailla-sanalla. Tämän jälkeen se referoi lyhyesti 
molempia kiistan osapuolia. Suorat lainaukset ja niitä edeltävä raportoiva 
kerronta muodostavat kokonaisuuden, jossa kertoja ensin omin sanoin 
tiivistää kiistan osapuolen näkökulman, minkä jälkeen suora lainaus 
autentisoi ja täydentää sanottua. Tällä tavoin kertoja käyttää kehystävää 
valtaansa uutisessa ja sommittelee lähteiden tarjolla olleet puheenvuorot 
osaksi juttukokonaisuutta. Kerronta muistuttaa 1991-luvun tyyliä mutta 
ero 1960-luvun referointia painottavaan tyyliin on selvä. 

Nykyinen journalismi eroaa aiemmasta myös siinä, että teknisen 
autentisoinnin vaatimus on heikentynyt ja kertoja voi esittää asioita 
enemmän omiin tietoihinsa ja asiantuntemukseensa nojaten. Erityisesti 
1960-luvulla käytettiin paljon tiedon epävarmuutta ilmaisevia sanoja 
tai viitattiin epämääräisiin lähteisiin. Toisinaan epämääräisiin lähtei- 
siin viitattiin myös vuoden 2015 tapauksessa. Seuraavassa esimerkissä 
kertoja viittaa tällaisiin lähteisiin passiivin avulla. Kyse ei välttämättä 
ole sanotun autentisoinnista vaan pikemminkin niin epämääräisestä ja 
moniin lähteisiin viittaavasta tiedosta, että yksittäisten puhujien nimeä- 
minen olisi ollut vaikeaa ja epäluontevaa. 


Sipilä ajoi yhteiskuntasopimusta jo toukokuun alussa, mutta 
lopetti neuvottelut. 

Jo tuolloin kulisseissa puhuttiin, että sopimuksella 
vältyttäisiin yli miljardin euron leikkauksilta. Hallitusoh- 
jelmassa panoksia lisättiin. (28.5.2015) 


Vuoden 2015 yhteiskuntasopimus -tapauksessa käytettiin varsin usein 
ilmausta ”HS:n tietojen mukaan”. Tämä muistuttaa 1960-luvun tapaa 
autentisoida sanottua epämääräisiin lähteisiin vedoten. Ilmaisua käytet- 

tiin erityisesti silloin, kun kyse oli julkistamattomista ennakkotiedoista. 
Lahde oli todennäköisesti halunnut kertoa tiedon vain anonyymisti, 
mutta asia oli niin epävarma, ettei toimittaja halunnut esittää sitä omissa 
nimissään. Esimerkiksi hallitusneuvottelujen tulosten ennakkotiedoista 
kerrottiin tällä tavalla, samoin joistakin ammattiliittojen tekemistä 
julkistamattomista linjauksista. 


Tuleva hallitus on HS:n tietojen mukaan harkinnut ener- 
giaveronkorotuksia. Autoveroon kaavaillaan jonkinlaista 
alennusta. HS:n tietojen mukaan Sipilä haluaa jatkaa 
neuvotteluja yhteiskuntasopimuksesta. (27.5.2015) 


HS:n tietojen mukaan monessa muussakin liitossa on 
pohdittu, ettei palkkaratkaisuun lähdetä mukaan nyt, kun 
hallitus on palkansaajien mielestä pannut palkansaajajär- 
jestöt ”giljotiinin alle”. Tällä palkansaajajohtajat tarkoittavat 
hallituksen kesän loppuun vaatimaa yhteiskuntasopimusta. 
(4.6.2015) 


Kaikkiaan vuoden 2015 tulopoliittista uutiskerrontaa luonnehti kertojan 
vahva kehystävä ote. Uutiskertoja tiivisti omin sanoin raportoivassa 
kerronnassa keskeiset asetelmat ja näkökannat ja käytti lyhyitä suoria 
lainauksia sanotun autentisointiin ja dramatisointiin. Osapuolten 
kannat esitettiin usein tiivistyksinä, mikä teki mahdolliseksi paitsi tiiviin 
ilmaisun myös kertojan omat sanavalinnat. Samoin kuin toimituksen 
mielipideaineistossa, myös uutisaineistossa kertoja kuvaili tapahtumia 
sekä osapuolten mielipiteitä ja asetelmia ulkopuolisesta näkökulmasta 
omaksumatta selvästi minkään osapuolen sanastoa tailinjauksia. Vuonna 
2015 lukija joutui luottamaan toimittajan raportointiin sen sijaan, että 
jutuissa 1960-luvun tapaan olisi esitetty osallisten sanomisia laajasti 
heidän omana puheenaan. Politiikan osallisten näkökulmasta julkisuus 
on siis 2010-luvulla selvästi journalismivälitteisempää kuin 1960-luvulla. 

Journalismin tulkinta lisääntyi mutta kantaaottavuus väheni 


Liinamaa 1 -tapauksessa journalismin oma poliittinen interventio 
mukaili 1960-luvun lopulla vallinnutta talous- ja työmarkkinapoliit- 
tista ajattelua. Pääkirjoituksissa tuki vakauttamissopimukselle ja sen 
diskursiivisille esioletuksille oli suoraviivaista ja asiakeskeistä. Vaikka 
muutamat pääkirjoitukset toivat esiin osapuolten valtapoliittista takti- 
kointia ja horjuttivat luottamusta vakauttamissopimuksen vastustajiin, 
valtaosassa pääkirjoituksia päähuomio oli politiikan sisältökysymyksissä 
ja niitä tarkasteltiin tyypillisesti koko kansantalouden näkökulmasta. 

Uutisissakaan 1960-luvun lopun journalismi ei ollut aloitteeton tai 
täysin passiivinen. Uutiskertoja seurasi tapahtumia valppaasti ja kertoi 
vakauttamissopimukseen ja valtuuslakiin liittyvistä neuvottelutilanteista 
ja päätösprosessien vaiheista. Uutisissa painottuivat ratkaisujen sisäl- 
löistä raportoivat ja niitä analysoivat kehykset, eikä poliittiseen takti- 
kointiin keskittyviä juttuja ollut käytännössä lainkaan. Tämäkin kertoo 
siitä, että taktikointi ja luottamuskiistot sisältyivät politiikan osallisten 
omiin puheenvuoroihin sen sijaan, että journalismi olisi nostanut niitä 
juttujen kehyksiksi otsikoihin ja ingresseihin. 

Selkeimmin 1960-luvun journalismi eroaa nykyisestä ehkä siinä, että 
autentisoinnin eetos oli tuolloin vahvempi. Suoria lainauksia politiikan 
toimijoiden puheista oli nykyistä enemmän ja lainaukset olivat pitempiä. 
Ylipäätään asioita selostettiin yksityiskohtaisesti. Tällä tavoin 1960- 
luvun journalismi otti nykyistä journalismia paremmin lukuun sen, 
että olennainen piilee usein yksityiskohdissa ja että yhdessäkin asiassa 
tällaisia olennaisia detaljeja voi olla paljon. Toistamalla puheita ja asia- 
kirjoja sellaisenaan 1960-luvun lopun journalismi antoi lukijalle nykyistä 
journalismia paremmat mahdollisuudet tehdä asioista omia päätelmiään. 

Runsaan referoinnin ohella journalismi kuitenkin myös uutisissa 
tulkitsi ja arvioi puheena olevia asioita. Se ei juurikaan tehnyt sitä omissa 
nimissään vaan viitaten epämääräisiin ja nimettömiksi jääviin lähteisiin. 
Tällaisia autentisoinnin keinoja hyödyntäen uutiskertoja kykeni lopulta 
varsin vapaasti ja varsin laajasti esittämään omia (arvatenkin joihinkin 
lähteisiin nojaavia) tulkintojaan. Ero uutisjournalismin tulkitsevuudessa 
1960-luvulla ja nykyisin ei siten itse asiassa ole välttämättä kovin suuri 

ainakaan talous- ja työmarkkinapolitiikkaa käsittelevässä journalis- 
missa. 

Politiikan toimijoiden näkökulmasta journalismin poliittinen inter- 
ventio rakensi julkista areenaa, joka melko suoraan antoi tukensa halli- 
tuksen talouspolitiikalle, seurasi melko aktiivisesti muodollisten päätös- 
prosessien vaiheita ja antoi nykyistä enemmän tilaa osapuolten omalle 
argumentaatiolle ja sanastolle. Tässä mielessä tulopoliittista journalismia 
voi pitää jopa nykyistä moniäänisempänä ja siten politiikan toimijoille 
avoimempana politikoinnin areenana. Aineiston analyysin perusteella 
on kuitenkin vaikea sanoa, mitä ääniä toimitus on aktiivisesti sulkenut 
pois. Vielä 1960-luvlla poliittinen julkisuus oli nykyistä monimuotoi- 
sempaa myös sikäli, että tuolloin puolueiden ja ammattijärjestöjen omat 
lehdet olivat tärkeitä ja laajalevikkisiä poliittisen keskustelun areenoita. 
Helsingin Sanomat kattoi tuon ajan talous- ja työmarkkinapoliittisesta 
julkisuudesta vain osan. 

Tultaessa 1990-luvulle uutiskertojan rooli oli jo selvästi korostu- 
neempi ja näkyvämpi. Uutiskertoja ei tuolloinkaan juuri haastanut 
poliitikkojen määrittelyvaltaa politiikan sisältökysymyksissä. Aiempaa 
monimuotoisemmat ilmaisutavat tarjosivat journalismille kuitenkin 
enemmän mahdollisuuksia kontrolloida poliittisen keskustelun tapaa, ja 
1990-luvun uutisjutuissa poliitikkojen rinnalle alkoikin yhä useammin 
nousta tekstiä hallinnoiva journalisti. Poliitikot pääsivät teksteissä 
ääneen aiempaa harvemmin, ja kun pääsivät, se tapahtui journalistin 
entistä tarkemmin määrittelemässä kehyksessä ja roolissa. Journalistin 
tehtävänkuva oli muuttunut monipuolisemmaksi: muiden esittämien 
lausuntojen kirjurista oli tullut asioiden taustoittaja ja kontekstoija, joka 
tulkitsi tapahtumia omasta näkökulmastaan ja määritteli yhä enemmän 
pelisäännöt muiden julkisille esiintymisille. Tämä muutos alkoi vähi- 
tellen liudentaa uutisten ja mielipidekirjoitusten välistä rajaa, joka vielä 
1960-luvulla oli varsin selvä. 

Politiikan toimijoille 1990-luvun alun journalistisesta julkisuudesta 
oli tullut aiempaa vaikeammin kontrolloitava politikoinnin areena. 
Vielä 1960-luvulla neuvottelujen osapuolet saattoivat luottaa siihen, että 
tiukoissa paikoissa journalistit eivät lähtisi repostelemaan keskeneräisillä 
asioilla julkisuudessa (Hämäläinen 2002, 57). 1990-luvulla poliitikko ei 
enää voinut luottaa vastaavaan toimintatapaan samassa mitassa; vähin- 
täänkin hänen oli varauduttava siihen, että journalismi esittäisi kriittisiä 

kommentteja asiasta tai ainakin sen esittamisen tavasta. Vuoden 1991 
yhteiskuntasopimus -tapauksessa työmarkkinaneuvottelujen osapuolet 
esittivät huomattavan usein vaatimuksiaan ja ehtojaan Helsingin Sano- 
mien uutisissa ja loivat näin aktiivisesti neuvottelupainetta myös julki- 
suudessa. Liinamaa 1 -tapauksessa tämä oli vähäisempää, ja julkisuus- 
areena vaikutti pikemminkin neuvotteluista raportoinnin kuin niiden 
käymisen areenalta. 

Samalla kun mediajulkisuus integroitui tiiviimmin yhdeksi politi- 
koinnin areenaksi kabinettipolitikoinnin rinnalle, myös journalismin 
asenne politiikkaa kohtaan näytti muuttuneen. Siitä oli tullut aiempaa 
itsetietoisempaa ja paikoin myös kyynisempää. Yllä lainattu katkelma 
laivanvarustajien lobbaustapahtumasta eduskunnassa on tästä hyvä - 
tosin myös harvinainen — esimerkki. Jutussa ironia yhdistyy pessimis- 
tisyyteen ja kärjistävyyteen tavalla, jota vuoden 1996 budjettijourna- 
lismia koskeneessa tutkimuksessa luonnehdittiin traagiseksi satiiriksi 
(Reunanen 2003, 408-423). Tuossa tutkimuksessa tällaisessa konteks- 
tissa esitettyjen toimijoiden osuus Helsingin Sanomissa oli 3 prosenttia. 
Myös vuoden 1991 työmarkkina-aineistossa tällaisten juttujen osuus 
oli vähäinen. Silti tämäkin havainto vahvistaa tulkintaa, että mediajul- 
kisuudesta oli tullut poliitikoille aiempaa riskialttiimpi ja vaikeammin 
ennakoitava politiikan teon ympäristö. 

Vuonna 2015 journalistinen interventio oli vahvistunut edelleen, 
joskin yllä kuvattu kyyninen asenne pilkahteli aiempaa harvemmin. Sen 
sijaan interventionismin lisääntyminen näkyi erityisesti tulkitsevien 
juttutyyppien osuuden vahvana kasvuna. Muutoksia oli myös jour- 
nalistisen intervention laadussa. Toimituksen mielipidekirjoituksissa 
journalistinen kertoja entistäkin harvemmin otti suoraan kantaa poliit- 
tisen kiistelyn kohteena olevaan kysymykseen. Sen sijaan se arvioi eri 
vaihtoehtoja ja poliittisia asetelmia asettumatta minkään vaihtoehdon 
kannalle. Samalla journalismin tällainen tulkitseva ja arvioiva ote säilyi 
vahvana myös uutisissa. Ero on selvä erityisesti vuoteen 1968 verrattuna. 
Vuonna 2015 uutiskertoja saattoi paljon vapaammin esittää tietoja ja 
tulkintoja autentisoimatta niitä nimetyillä tai epämääräisillä lähteillä 
tai esittämättä niihin varauksia. Toimituksen mielipidekirjoitukset ja 
uutiset eivät siis tässä mielessä eronneet enää yhtä paljon toisistaan kuin 
vielä 1960-luvulla. 

Liinamaa 1 -tapauksessa toimituksen mielipidekirjoitukset nojasivat 
tyypillisesti kansantalouden kehykseen ja antoivat avoimesti tukensa 
hallituksen politiikalle. Yhteiskuntasopimus 2015 -tapauksessa ne 
puolestaan nojasivat analyysikehykseen ja tarkastelivat talouspoliittisia 
vaihtoehtoja ikään kuin ulkopuolisesta näkökulmasta. Tämä muutos 
voi olla yhteydessä edellisessä luvussa kuvattuun havaintoon tiedon 
politisoitumisesta julkisuudessa. Kun julkinen kiistely entistä enemmän 
rakentuu tiedollisille argumenteille, journalistisen kertojan on otettava 
niistä etäisyyttä ylläpitääkseen luottamusta itseensä julkisuuden areenan 
reiluna ja tasapuolisena ylläpitäjänä. 

Vuonna 2015 journalismin poliittinen interventio rakensi julkista 
areenaa, joka enimmäkseen raportoi ja tulkitsi muttei asettunut suoraan 
minkään talouspoliittisen linjan tueksi. Journalistinen julkisuus seurasi 
aktiivisesti politikoinnin käänteitä, ja eri osapuolten näkemykset 
joutuivat kriittisen tarkastelun kohteiksi. Politiikan toimijoille journa- 
lismi muodosti aiempaa herkemmin reagoivan julkisuuden areenan, jossa 
osapuolten performanssien vakuuttavuus vaihtelevasti kyseenalaistui tai 
vahvistui. Ero vuoden 1968 poliittiseen julkisuuteen on selvä. Sen sijaan 
vuoteen 1991 verrattuna erot ovat vähäisempiä. 

5 Talous- ja työmarkkinapolitiikan 
medioituminen kolmella vuosikymmenella 


Tutkimuksen lähtökohtana oli ajatus, että politiikan medioitumisessa ei 
ole kyse vain median itsenäistymisestä ja sen institutionaalisen logiikan 
vahvistuvasta vaikutuksesta politiikassa. Lisäksi medioituneen politi- 
koinnin luonnetta määrittävät myös yleisempi rationaalisuuden pers- 
pektiivi ja sille ominaiset legitimaatioperustat sekä kulloisellekin ajan- 
kohdalle ja poliittiselle kysymykselle ominainen diskursiivinen järjestys. 
Institutionaaliset logiikat, rationaalisen argumentoinnin legitimaatio- 
perustat sekä diskursiiviset järjestykset muodostavat kolme toisiinsa 
kytkeytyvää julkisen politikoinnin toimintahorisonttia, joita analysoi- 
malla tässä tutkimuksessa on luonnehdittu mediajulkisuutta talous- ja 
työmarkkinapolitiikan areenana kolmessa eri vuosikymmenille sijoittu- 
vassa tapauksessa. 

Edellä näitä työmarkkinajulkisuuden kolmea toimintahorisonttia 
tarkasteltiin yksi kerrallaan ja kuvattiin, miten ne tulivat esiin tutki- 
muksen kohteina olleita työmarkkinapoliittisia tapauksia koskevissa 
lehtijutuissa. Tässä päätösluvussa puolestaan tutkitaan tapaus kerral- 
laan, miten nämä toimintahorisontit yhdessä määrittivät kulloistakin 
tulopolitiikan julkisuusareenaa ja millainen toimintaympäristö näin 
muotoutunut areena oli työmarkkinaratkaisuista sekä työmarkkinapoli- 
tiikan valtasuhteista käydylle kamppailulle. Tavoitteena on kuvata edellä 
tehdyn analyysin ja yleisemmän historiatiedon nojalla, missä määrin ja 
millä tavalla talous- ja työmarkkinapoliittinen julkisuus oli medioitu- 
nutta kolmella eri vuosikymmenellä. 

Kolmikanta toimi suojassa mediajulkisuudelta 


Liinamaa 1 -tulosopimusta edelsi jo pitkään jatkunut pyrkimys entistä 
suunnitelmallisempaan ja vakaampaan taloudelliseen kehitykseen. 
Kansainväliseen talouteen sopeutumisen = arvioitiin edellyttävän 
muutoksia suomalaisessa talouspolitiikassa, ja tämän puolestaan katsot- 
tiin vaativan aitoa vuoropuhelua hallituksen, työntekijöiden ja maatalous- 
tuottajien kesken. Nämä ideat kiteytettiin talousneuvoston mietinnöissä 
lähivuosien kasvupolitiikasta (Talousneuvosto 1965) ja tulopolitiikan 
kehittämisestä (Talousneuvosto 1967). Niihin tukeutuen syksyllä 1967 
alettiin selvitysmies Keijo Liinamaan johdolla neuvotella Suomen ensim- 
mäisestä varsinaisesta tulosopimuksesta. Talousneuvostoa voikin pitää 
yhtenä tärkeänä suomalaisen talouspoliittisen konsensuksen rakenta- 
misen instituutiona. Siinä jo vuosikymmenien ajan ovat hallituksen, 
Suomen Pankin ja työmarkkinajärjestöjen keskeiset johtajat keskustelleet 
talouden kysymyksistä ja teettäneet selvityksiä yhteisen tilannekuvan 
muodostamiseksi (Leppänen 2009). 

Talousneuvoston mietinnöissään ilmentämää talous- ja tulopo- 
liittista ajattelutapaa kutsutaan tässä kasvupoliittiseksi diskurssiksi. 
Helsingin Sanomat nojasi siihen pääkirjoituksissaan, ja pääkirjoitusten 
näkökulmasta tekeillä olleessa vakauttamissopimuksessa oli kyse kansa- 
kunnan yhteisestä ponnistuksesta, josta hyötyvät kaikki. Muutenkin 
kasvupoliittisessa diskurssissa korostuivat vastuullisuuden ja tietope- 
räisen rationaalisuuden ideat tavalla, jota myöhemmässä konsensuskri- 
tiikissä on kutsuttu vaihtoehdottomuus- tai välttämättömyysretoriikaksi 
(esim. Lappalainen 2011). Talousneuvostonkin tavoitteena oli sellaisen 
tietopohjan tuottaminen, joka vakuuttaisi kaikki työmarkkinapolitiikan 
osapuolet ja jonka nojalla voitaisiin tehdä vakautta ja talouskasvua 
turvaavaa talous- ja työmarkkinapolitiikkaa (Kyntäjä 1993, 89). 

Ajan henki 1960-luvun talouspoliittisen eliitin keskuudessa näytti 
suosivan tietoperäistä argumentointia ja rationaalista suunnittelua. 
Samaan aikaan politiikassa vaikuttivat kuitenkin vahvasti myös sosia- 
listien ja porvarien välinen vastakkainasettelu sekä työväenliikkeen 
sisäinen hajaannus. Lisäksi Helsingin Sanomien sivuilla tuli esiin erään- 
lainen populistinen diskurssi, jossa tavallinen ahkera kansa nähtiin 

valtaa pitävän eliitin uhrina. Tässä tutkimuksessa tätä kutsutaan moraa- 
lidiskurssiksi. 

Tietoperäisen suunnittelun vahvasta asemasta huolimatta vakaut- 
tamissopimukseen kytkeytyvä kiistely painottui Helsingin Sanomissa 
tietopohjaisten kiistojen sijaan luottamuskiistoihin. Niissä kyseenalais- 
tettiin toisen osapuolen tarkoitusperien vilpittömyys. Kasvupoliittisella 
diskurssilla oli vahva tuki, eikä sen tietopohjaa juuri haastettu. Sen 
sijaan kasvupoliittisen diskurssin piiristä hyökättiin sopimuksen horjut- 
tajia vastaan luottamuskiistoilla. Kiistelevä politikointi tuli esiin myös 
valtuuslakia koskeneessa eduskuntakäsittelyssä. Siinä korostuivat porva- 
ridiskurssista nousevat luottamuskiistot vasemmistolaista hallitusta 
kohtaan. Koska porvarioppositiokin piti vakauttamisopimusta tarpeel- 
lisena (Bergholm 2007, 425), kiistämiset eivät niinkään kohdistuneet sen 
tiedolliseen perustaan kuin siihen, yrittivätkö jotkut hallituspuolueet 
vakauttamissopimuksen varjolla edistää ideologisia tavoitteitaan, kuten 
valtio-omisteisen teollisuuden vahvistamista yksityisen kustannuksella. 

Työmarkkinajärjestöjen edustajat esiintyivät jutuissa puhujina vain 
harvoin, ja tiedollisesti erimielistä julkista keskustelua vakauttamissopi- 
muksesta oli vain vähän. Tähän vaikutti se, että työväenliikkeen sisällä 
sopimukseen kielteisesti suhtautuneet tahot olivat syrjäytyneet päätök- 
senteosta ja menettäneet vaikutusvaltaansa (Kyntäjä 1993, 197) samalla 
kun porvarioppositio tuntui hiljaisesti tukevan hankkeen etenemistä. 
Voi ajatella, että journalismi oli 1960-luvulla vielä nykyistäkin riippu- 
vaisempi poliittisen eliitin omasta julkisuusagendasta: jos eliitin sisältä 
ei tuoda ristiriitoja tai taustalla vaikuttavia motiiveja julkisuuteen, niitä 
ei myöskään journalismi kykene tuomaan esiin. Bennettin (1990) niin 
sanottu indeksointihypoteesi tuntui siis pätevän Helsingin Sanomien 
työmarkkinajulkisuudessa 1960-luvullakin: lehti pitäytyi siinä näke- 
mysten kirjossa, joka nousi esiin valtavirran poliittisessa keskustelussa. 
On kuitenkin huomattava, että tämä päätelmä perustuu vain Helsingin 
Sanomien analyysiin. Tietopohjaista kritiikkiä vakauttamissopimusta 
kohtaan kyllä esitettiin esimerkiksi SAK:n omassa, Palkkatyöläinen-leh- 
dessä (Bergholm 2007, 395). 

Medioitumiskysymyksen kannalta on olennaista, että vakauttamis- 
sopimusesityksen valmisteluvaiheessa Helsingin Sanomat ei halunnut 
tai kyennyt nostamaan neuvottelujen vaiheita ja ristiriitoja julkisuuteen 
vaan tyytyi julkaisemaan neuvottelujen koordinoijan, Keijo Liinamaan 

tiedonannot kutakuinkin sellaisenaan. Tähän vaikutti myös neuvotte- 
luosapuolten omaksuma strategia: neuvotteluja haluttiin käydä ”mahdol- 
lisimman pienellä joukolla, jotta neuvoteltavat asiat eivät pääsisi liian 
aikaisin julkisuuteen” (Bergholm 2007, 406). Sopimusesityksen valmis- 
tuttua Helsingin Sanomat kertoi siitä käydyistä neuvotteluista enemmän, 
mutta tuolloinkin lehti ikään kuin seurasi sivusta ja raportoi vakautta- 
missopimuksesta käytyjä neuvotteluja ilman että työmarkkinajärjestöjen 
edustajat olisivat olleet näkyvästi esillä. Helsingin Sanomat ei tuolloin 
vaikuttanut areenalta, jolla osapuolet olisivat kamppailleet asemistaan 
neuvotteluissa 

Sopimukseen kytkeytyneen valtuuslain eduskukuntakäsittelyssä 
tilanne oli toinen. Helsingin Sanomat tarjosi kansanedustajille keski- 
näisen kiistelyn areenan, ja kuten on jo todettu, tuossa kiistelyssä painot- 
tuivat tietoon nojaavien kiistojen sijaan luottamuskiistot. Voi ajatella, 
että Helsingin Sanomat toimi kansanedustajille poliittista identiteettiä ja 
poliittisia erottautumisia vahvistavien performanssien areenana samaan 
tapaan kuin nykyäänkin. Edustajat tavoittelivat luottamuspohjaista 
legitimaatiota kannattajakunnaltaan ja pyrkivät samalla horjuttamaan 
kansalaisten luottamusta poliittisia kilpakumppaneitaan kohtaan. 

Pluralistisen ja korporatistisen päätöksenteon välisen jännitteen 
kannalta Helsingin Sanomien julkisuusareena näytti tukevan korpora- 
tistista suuntausta. Vakauttamissopimusta neuvoteltiin julkisuudelta 
suojassa ja Helsingin Sanomien mielipidekirjoituksissaan antaman tausta- 
tuen turvin. Sopimukseen kytkeytynyt eduskuntakeskustelu puolestaan 
vaikutti enemmän julkisuuteen suuntautuneelta, ja sitä käytiin enemmän 
identiteettipolitiikkaan ja luottamusperformansseihin kuin varsinai- 
sesti torjumaan tekeillä olevaa sopimusta. Tämä kävi ilmi jo siitäkin, 
että oppositio äänesti näytöksellisesti valtuuslakia vastaan tietäen sen 
menevän läpi hallituspuolueiden äänin mutta puolsi lain säätämistä 
kiireellisenä, koska määräenemmistösäännösten vuoksi tämän vastusta- 
minen olisi estänyt vakauttamissopimuksen toimeenpanon. Eduskunta 
ja sitä seuraava mediajulkisuus olivat siis melko lailla sivussa varsinaisten 
työmarkkinaratkaisujen tekemisestä, ja niiden rooli oli enemmänkin 
ylläpitää porvari- ja sosialistipuolueiden poliittisia identiteettejä ja tukea 
vastuulliseksi koettua korporatistista työmarkkinapoliittista prosessia 
taustalla. 

Suomalainen mediakenttä oli 1960-luvulla vielä suurelta osin puolue- 
poliittisesti jakautunut, ja puoluelehdet antoivat tukea oman puolueensa 
linjauksille. Tärkeitä talous- ja työmarkkinapolitiikan keskustelua- 
reenoita olivat myös SAK:n Palkkatyöläinen, STK:n Teollisuusviikko ja 
MTK:n Maaseudun Tulevaisuus. Näitä julkisuusareenoita tämä tutkimus 
ei käsittele, mikä on erityisesti 1960-luvun osalta selvä puute. Tässä 
tarkasteltavana ollut Helsingin Sanomat taas oli jo tuolloin puoluepo- 
liittisesti sitoutumaton ja levikiltään maan suurin sanomalehti. Se tuki 
yhteiskuntasopimuksen hyväksi tehtävää työtä pääkirjoituksissaan 
eikä uutisissakaan juuri antanut tilaa sitä olennaisesti kyseenalaista- 
ville puheenvuoroille. Pääkirjoituksissa Helsingin Sanomat ei tyytynyt 
vain analysoimaan poliittisia asetelmia ja valtasuhteita vaan otti selvän 
poliittisen kannan hallituksen ja työmarkkinajärjestöjen tavoitteleman 
hankkeen puolesta. Uutisissakin Helsingin Sanomat käytti kasvupoliit- 
tisen diskurssin sanastoa ikään kuin se olisi neutraalia kieltä. Samalla se 
varoi esittämästä spekulaatioita tai valtalinjasta poikkeavia näkökulmia 
omissa nimissään. Silti lehti kykeni erilaisin vastuun kierron strategioin 
arvioimaan neuvottelutilanteita ja ennakoimaan tulossa olevia ratkai- 
suja. Tällaisia paljon käytettyjä strategioita olivat erityisesti nimettömiin 
lähteisiin ja passiivi-ilmauksiin tukeutuminen (esim. ”järjestömiesten 
mukaan”) sekä epävarmuutta osoittavien ilmausten käyttö (esim. ”ilmei- 
sesti”, ”tiettävästi”, ”ei liene”). 

Kaikkiaan voi sanoa, että Helsingin Sanomat tuki korporatistista 
päätöksentekotapaa omaksumalla siihen osallistuvien kanssa yhteisen 
kasvupoliittisen diskurssin ja asettamalla julkisissa keskusteluissa tätä 
diskurssia haastavat käsitykset (kuten edunvalvontadiskurssi) alta- 
vastaajan asemaan. Helsingin Sanomat ei näyttänyt olevan kolmikantai- 
selle konsensuspolitikoinnille tärkeä legitimaatioperformanssien areena, 
vaan päätöksenteko pikemminkin suojautui julkisuudelta ja sai lehden 
omista puheenvuoroista legitimoivaa taustatukea. Lehden oma journa- 
listinen interventio oli uutisaineistossa heikkoa ja epäsuoraa. Lehti ennen 
muuta raportoi tapahtumista ja tarjosi tilan poliitikkojen performans- 
seille ilman että se olisi itse niitä aktiivisesti järjestänyt tai editoinut. 
Kansan syville riveille se tarjosi areenan yleisönosastossa, jossa pääsi 
esiin erityisesti indeksitilien lopettamista koskeva kritiikki ja siihen 
liittyvä eliitteihin kohdistuvaa epäluuloa korostava moraalidiskurssi. 
Vaikka tämä kritiikki vähintäänkin epäsuorasti kohdistui kolmikantai- 

seen, pienessä piirissä tehtävään päätöksentekoon, se kuitenkin rajautui 
yleisönosastossa omaan lokeroonsa eikä juuri heijastunut itse päätöspro- 
sessia koskevaan julkisuuteen. 

Liinamaa 1 -tuporatkaisun käsittelystä Helsingin Sanomissa piirtyy 
yllättävänkin selkeästi kuva kahdesta rinnakkaisesta politiikan alueesta, 
joissa mediajulkisuuden rooli on erilainen. Konsensuaalisen, kolmikan- 
taisen tulopolitiikan alueella Helsingin Sanomat ei ollut politikoinnin 
areena vaan sen raportoija ja taustatuen antaja. Se seurasi näitä neuvot- 
teluja uutisoiden ja analysoidenkin, mutta siitä ei tullut neuvottelujen 
osallisten julkisen politikoinnin ja performanssien areenaa. Parlamen- 
taarisen, puoluepoliittisen politikoinnin saralla Helsingin Sanomat 
puolestaan vaikutti suhteellisen tärkeältäkin areenalta, jolla poliitikot 
esittivät luottamukseen nojaavia kiistoperformansseja oman poliittisen 
identiteettinsä vahvistamiseksi ja kilpailevien poliittisten ryhmittymien 
legitimiteetin horjuttamiseksi. Tällaisena areenana Helsingin Sanomien 
oma rooli oli kuitenkin enimmäkseen passiivinen: se vain antoi julkisen 
tilan poliitikkojen keskinäiselle performanssille. Samalla se kuitenkin 
tarjosi vireillä olleista kysymyksistä hyvin yksityiskohtaista tietoa 
julkaisemalla sellaisenaan luonnostekstejä, osallisten puheita ja asian- 
tuntijoiden esitelmiä, mikä kytki julkisuusareenan läheisesti politiikan 
sisäisiin areenoihin, niiden sanastoihin ja näillä areenoilla käytävien 
kamppailujen tosiasiallisiin sisältöihin. 

Medioitumisteorian hypoteesi journalismin oman julkisuutta orga- 
nisoivan logiikan vahvistumisesta viime vuosikymmenien aikana näyt- 
täisi siis pitävän paikkaansa: vielä 1960-luvulla journalismi ei nykyisessä 
määrin tematisoinut ja editoinut julkista politikointia vaan se enem- 
mänkin raportoi siitä ja tarjosi poliitikkojen performansseille julkista 
tilaa. Vaikuttaa myös siltä, että poliitikoille ja työmarkkinatoimijoille- 
kaan journalistinen julkisuus ei ollut ensisijainen pohdinnan aihe, vaan 
se oli pikemminkin varsinaisten politiikan areenoiden jatke, joka ei edel- 
lyttänyt erityisempää huomiota. Journalismin tällaisesta passiivisuu- 
desta huolimatta Helsingin Sanomien poliittinen julkisuus oli kuitenkin 
luonteeltaan kiistelevää ja erityisesti eduskuntakeskustelun osalta luotta- 
muskiistoihin painottuvaa. Näin oli siitä huolimatta, että uutisotsikoissa 
jutut kehystettiin pääasiassa aihekeskeisesti, poliittisten kysymysten 
sisältöjä painottaen. Tulos jossain määrin kyseenalaistaa käsitystä, että 
politiikan journalismi olisi viime vuosina muuttunut aiempaa kyynisem- 

mäksi ja negatiivisemmaksi ja että tämä olisi seurausta medialogiikan 
vahvistumisesta politiikasta raportoinnissa (Aalberg ym. 2017; Cappella 
& Jamieson 1996; Patterson 1994; Strömbäck & Dimitrova 2011). Pikem- 
minkin vaikuttaa siltä, että valtakamppailu ja siihen kytkeytyvä toisten 
toimijoiden tarkoitusperien kyseenalaistaminen ovat politikoinnin oman 
logiikan keskeisiä piirteitä. Mediajulkisuus oli jo 1960-luvulla areena 
tällaiselle poliittiselle kiistelylle, eikä se siis ole medioitumiskehityksen 
mukanaan tuoma ilmiö. 


Mediajulkisuus kolmikantaisen kiistelyn areenana 


Liinamaa 1 -sopimuksen jälkeen tulopoliittista järjestelmää vakiinnutet- 
tiin Suomessa määrätietoisesti. 1970-luvun alkupuolella sopijaosapuolten 
järjestäytymistä selkiytettiin, järjestöjen ja eduskunnan päätösvaltasuh- 
teita tarkennettiin sekä mietittiin keinoja sopimusmoraalin ja sopimusten 
pitämisen parantamiseksi (Kyntäjä 1994, 131). Kyse oli korporatistisen 
sopimisen rakenteiden vahvistamisesta, mutta siitä huolimatta Kyntäjä 
katsoo tämän itse asiassa parantaneen hallituksen ja eduskunnan kykyä 
ohjata talouspolitiikkaa oman lainsäädäntö- ja budjettivaltansa nojalla 
(mt., 132). Rahapolitiikassa kuitenkin jatkui käytäntö, jossa teollisuuden 
kilpailukykyä aika ajoin kohennettiin devalvaation avulla. Vähitellen 
kritiikki tätä ”devalvaatiosykliksi* kutsuttua käyttäytymismallia 
kohtaan kasvoi, ja vakaan markan politiikasta tuli yleisesti hyväksytty 
linja. Kiander ja Vartia (1998, 45-46) arvioivat tuen tälle linjalle olleen 
julkisuudessa 1980-luvulla lähes aukotonta ja myös teollisuus tuki sitä, 
vaikka vakaan markan ”hiljaisia” arvostelijoita oli niin yritysjohtajien 
kuin poliitikkojenkin keskuudessa. 

Devalvaation mahdollisuus nousi jälleen esiin 1990-luvun vaihteessa, 
kun talousnäkymät alkoivat synkentyä. Vientiteollisuuden ja maatalous- 
tuottajien piirissä devalvaation tarve todettiin jo syksyllä 1990 (Hulkko 
& Pöysä 1998, 288), ja kevään 1991 eduskuntavaalien alla helmikuussa 
1991 Teollisuuden keskusliiton (TKL) puheenjohtaja Casimir Ehrnrooth 
vaati Uudessa Suomessa kolmen suuren hallitusta toteuttamaan elvy- 
tyspakettia, jonka yhtenä osana olisi valuuttakurssin hyväksyminen 
osaksi talouspolitiikkaa (Hulkko & Pöysä 1998, 296). Devalvaatiosta 

tuli vaaleissa keskeinen teema, ja Pöysän (1991, 72) mukaan sosiaalide- 
mokraatit ”puristivat kokoomuksen ja keskustan johdolta devalvaation 
vastaiset kannanotot”. Julkisuudessa muodostunut, vakaata markkaa 
tukeva diskurssiy mpäristö antoi sosiaalidemokraateille tähän vipuvartta: 
vahvan markan politiikasta oli 1980-luvulla muodostunut virallinen 
totuus, jonka kriitikoita oli julkisuudessa moitittu ”epäisänmaallisiksi” 
ja ”talousterroristeiksi” (Pöysä 1991, 69). Myöhemmin Keskustapuolueen 
tuolloinen puheenjohtaja Esko Aho kommentoi, ettei ”siinä tilanteessa 
kukaan voinut ilmoittautua devalvaation kannattajaksi, koska se olisi 
aiheuttanut aikamoisia seurauksia Suomen kannalta” (Hulkko & Pöysä 
1998, 363). Vaalien jälkeen aloittaneen Ahon hallituksen ohjelmassa 
annettiinkin vakuutus pitäytymisestä kiinteään kurssiin (Kiander & 
Vartia 1998, 45). 

Pöysän ja Ahon kuvaukset vuoden 1991 vaaleista osoittavat havain- 
nollisesti, kuinka devalvaation vastaisen diskurssiympäristön vahvis- 
tuminen mediajulkisuudessa osaltaan pakotti hallituksen sitoutumaan 
vahvan markan politiikkaan ja vaikeutti devalvaation kannattajien 
pyrkimyksiä saada tavoitteitaan läpi. Tilannetta kärjisti hallituksen ja 
Suomen Pankin päätös 4. kesäkuuta 1991 sitoa markka Euroopan valuut- 
tayksikköön ecuun ilman kurssin muutosta. Devalvaation sijaan hallitus 
yritti parantaa kilpailukykyä ”sisäisen devalvaation” avulla patistamalla 
työmarkkinajärjestöjä työntekijöiden etuja leikkaavaan tuloratkaisuun. 
Suomen talous oli syöksyssä, mutta ammattiyhdistysliikkeessä tarvit- 
tava kriisitietoisuus ei ollut syntyäkseen. Elinkeinoelämä puolestaan oli 
haluton tekemään myönnytyksiä, koska taustalla vaikutti devalvaation 
mahdollisuus. 

Tuloneuvottelujen diskurssiympäristö oli 1960-luvun loppuun verrat- 
tuna hajanaisempi, eikä kasvupoliittinen konsensus ollut enää yhtä vahva. 
Työntekijäjärjestöt saattoivat tukeutua edunvalvontaa painottaneeseen 
jakodiskurssiin samalla kun elinkeinotoiminnan toimintaedellytyksiä 
korostanut kilpailudiskurssi repesi vahvan markan linjaan ja devalvaa- 
tiolinjaan. Sisäiseen devalvaatioon tähtäävään yhteiskuntasopimukseen 
pääsyä vaikeutti sekin, että kilpailudiskurssissa korporatistinen kolmi- 
kantainen sopimistapa alettiin yhä enemmän nähdä ongelmien ratkai- 
sunkeinon sijaan kilpailukykyä tukevan politiikan haasteeksi ja hidas- 
teeksi. Tuolloisesta valtiovarainministeristä Iiro Viinasesta muodostui 
tällaisen ajattelutavan ikoni. Hän ei myöskään erityisemmin varonut 

provosoimasta ammattiyhdistysliikettä. Seuraavassa Iiro Viinasen sitaa- 
tissa Auto- ja Kuljetusalan Työntekijäliiton (AKT) tuolloinen puheenjoh- 
taja Risto Kuisma saa edustaa ammattiyhdistysliikkeen vastahankaista 
asennetta yleisemminkin: 


”Jos me pudottaisimme kaikkien palkkoja 5-10 prosenttia, se 
ei juuri tilipussissa tuntuisi, mutta maan kilpailukyky tulisi 
kuntoon laakista. Mitkä fantastiset seuraukset sillä olisi- 
kaan. Inflaatio putoaisi nollaan! Tiedänhän minä - tiesin jo 
esittäessäni, ettei siitä mitään tule. Aina meiltä joku kuisma 
löytyy, joka turmelisi koko palkanalennusprosessin.” (HS 
21.7.1991; valtiovarainministeri Iiro Viinanen) 


Iiro Viinanen ei vuonna 1991 ollut ainoa provokaattori talous- ja 
työmarkkinapoliittisessa julkisuudessa, vaan julkinen keskustelu ylipää- 
tään oli varsin konfliktista ja kärjistävää. Tämän tutkimuksen juttuai- 
neistossa puolessa esiintyjien puheenvuoroista kiistettiin jonkin toisen 
sanoja tai tekoja, kun sekä vuoden 1968 että 2015 tapauksissa osuus oli 
vain noin kolmanneksen luokkaa. Voi ajatella, että 1990-luvulla julkisuu- 
desta oli tullut aiempaa vahvemmin politikoinnin areena sen lisäksi, että 
mediajulkisuus edelleen raportoi toisilla areenoilla käydyistä keskuste- 
luista ja niillä tehdyistä ratkaisuista. Tästä käy esimerkiksi yllä mainittu 
sosiaalidemokraattien pyrkimys tivata julkisuudessa muilta puolueilta 
sitoutumista vakaan markan politiikkaan. 

Julkisuuden korostuneesta konfliktisuudesta 1990-luvun alussa 
kertoo sekin, että Helsingin Sanomien toimitus myös omissa nimissään 
kiisti aiempaa useammin politiikan toimijoiden sanoja ja tekoja. Hyvin 
usein kiiston pontimena oli epäluottamus jonkin toimijan esittämiä 
tarkoitusperiä kohtaan. Myös tiedosta oli tullut aiempaa kiistellympää. 
Kun vielä 1960-luvulla tietoa käytettiin tukemaan tai horjuttamaan eri 
osapuolten mielipiteitä, 1990-luvulla alettiin kamppailla enemmän myös 
oikeista tiedoista ja lähtöoletuksista. Ylipäätään tietopohjaisia kiistoja 
esitettiin vuoden 1991 tapauksessa selvästi yleisemmin kuin vuoden 1968 
tapauksessa. Nämäkin havainnot viittaavat julkisuusareenan merki- 
tyksen kasvuun politikoinnissa. Kabinettipolitikointi oli ainakin jossain 
määrin avautunut julkisuudelle, mikä antoi myös journalismille mahdol- 
lisuuden käsitellä osapuolten kiistoja julkisesti. 

Esko Ahon hallituksen tavoittelemalle yhteiskuntasopimukselle 
poliittinen julkisuus oli sikäli suosiollinen, että Liinamaa 1 -tapauksen 
tavoin Helsingin Sanomien mielipidekirjoituksissa tuettiin vahvasti 
hallituksen linjaa. Jos hallitusta kritisoitiin, kritiikki kohdistui tyypil- 
lisesti siihen, että hallitus oli lipsumassa omalta tiukan budjettikurin ja 
vakaan markan linjaltaan. Julkisuutta luonnollisesti kehystivät akuutti 
talouskriisi ja spekulatiiviset hyökkäykset Suomen markkaa kohtaan. 
Epäluottamus vakaan markan politiikkaa kohtaan näkyi konkreetti- 
sesti Suomen Pankin valuuttavarannossa, mikä pakotti rahapolitiikasta 
päättävät varomaan julkista ääneen ajattelua ja kieltämään devalvaation 
mahdollisuus. Iiro Viinanen jäi tässäkin historiaan lyötyään 14.11.1991 
klo 10 eduskunnassa julkisesti vetoa Yleisradion toimittajan kanssa siitä, 
että Suomi ei devalvoi, vaikka vielä samana iltapäivänä tehtiin päätös 
päästää markka kellumaan (Viinanen & Heiskanen 2014, 18). Seuraavana 
päivänä markka devalvoitiin 12,3 prosentilla. 

Samalla kun kabinettipolitikointi 1990-luvulla avautui julkisuuteen, 
päätöksenteko ja julkinen kiistely joiltain osin myös eriytyivät toisistaan. 
Julkisista esiintymisistä tuli poliittisia performansseja, eivätkä julkiset 
kiistat ja argumentit välttämättä olleet samoja, joista neuvoteltiin kabi- 
neteissa. 1990-luvun alun talouskriisissä päättäjät pyrkivät käyttämään 
julkisuudessa ”yksinkertaisempaa” ja ”tehokkaampaa” kieltä, joka 
”tehoaisi” kansaan (Kantola 2002b, 321). Siinä missä Liinamaa 1 -tapauk- 
sessa tulopolitiikka eriytyi yhtäältä julkisuudelta suojattuun (ja samalla 
pääkirjoitusten tukemaan) korporatistiseen päätöksentekoon ja toisaalta 
näytökselliseen parlamentaariseen julkisuuteen, vuonna 1991 jakolinja 
meni toisin. Nyt myös kolmikanta oli ottanut julkisuuden politikoinnin 
areenakseen samalla kun se kävi sisäisiä neuvottelujaan julkisuudelta 
suojassa. 

Korporatistisen politiikan julkisuudenhallinta kuitenkin petti 
pahasti, kun Kalevi Sorsan johdolla neuvotellun yhteiskuntasopimuksen 
syntymisestä kerrottiin julkisuuteen ennen kuin SAK:lta oli saatu lopul- 
linen hyväksyntä. Muut keskusjärjestöt olivat hyväksyneet sopimuksen, 
ja saatujen tietojen perusteella virheellisesti oletettiin, että myös SAK 
olisi myöntymässä siihen. Hulkko ja Pöysä (1998, 339-340) kuvaavat 
tilannetta SAK:n ekonomistin Pertti Parmanteen haastattelun nojalla: 

Radion kautta leviävä tieto, että SAK on hyväksynyt 
ratkaisun, ei erityisemmin helpottanut järjestön sisäistä 
tilannetta. Eräät hallituksen jäsenet olivat juuri Tampereen 
asemalla, kun he kuulivat sen, vaikka olivat vähän aikai- 
semmin olleet sitä hylkäämässä. ”Siitä tuli kauhea sisäinen 
soppa, mutta sen jälkeen se saatiin tuskallisesti käsiteltyä. 
Termi kuului, ettei hyväksytä, mutta saatetaan liittoneuvot- 

Myös SAK:n tuolloinen puheenjohtaja Lauri Ihalainen arvioi, että “oli 
irvokasta, että Suomen Pankin ja hallituksen edustajat pitivät tiedo- 
tustilaisuuden ilman, että paikalla olisi ollut ainoatakaan työnteki- 
jäosapuolta” (mt., 339). Metalli- ja paperiliitot eivät olleet halukkaita 
hyväksymään sopimusta, joka alentaisi palkkoja. Niiden puheenjohtajat 
Per-Erik Lundh ja Antero Mäki olisivat Hulkon ja Pöysän tulkinnan 
mukaan mieluummin valinneet devalvaation mutta ”eivät halunneet 
ottaa Mustaa Pekkaa siitä, että olisivat ajaneet maan pakkodevalvaa- 
tioon” (mt., 339). Tulkinta on uskottava ja kuvaa hyvin julkisuusareenan 
luottamusperformanssien voimaa. Välttääkseen sopimuksen suoran 
tyrmäämiseen ja siihen liittyvän julkisen vastuun, liitot kävivät erään- 
laista viivytystaistelua, jonka aikana valuuttapako kasvoi sellaiseksi, että 
lopulta ajauduttiin pakkodevalvaatioon. Sopimuksen ennenaikainen 
julkistaminen puolestaan herätti SAK:n päättäjissä kokemuksen heidän 
sivuuttamisestaan, mikä sekin vaikeutti sopimusehtojen hyväksymistä. 
Liittojohtajat todennäköisesti miettivät myös sitä, miten liittojen jäsenet 
arvioivat johtajiensa luottamusta, kun he olivat hyväksyneet sopimuksen, 
jota Suomen Pankin pääjohtaja Rolf Kullberg luonnehti ainutlaatuiseksi 
maailmassa siksi, ettei hän ”tiedä yhtään sellaista esimerkkiä maasta, 
jossa olisi sopimusteitse onnistuttu tällä tavalla alentamaan tuotantokus- 
tannuksia” (HS 22.10.1991) eli siis pienentämään työntekijöiden palkkoja. 

Vuoden 1991 työmarkkinajulkisuus seurasi tarkasti politiikan 
tapahtumia ja myös aiempaa vahvemmin tulkitsi ja kontekstoi puheen- 
vuoroja jutuissa. Päättäjien puheenvuorot esitettiin toimittajan entistä 
tarkemmin määrittelemässä kehyksessä ja roolissa. Uutisen ja mielipi- 
dejutun välinen raja alkoi näin erityisesti tulkinnan ja toimittajan aktii- 
visen kontekstoinnin osalta liudentua. Vuoden 1991 journalismi vaikutti 
myös aiempaa kyynisemmältä suhteessa politiikkaan ja poliitikkoihin. 

Viela Helsingin Sanomia selvemmin tama ajan henki nakyi esimerkiksi 
television poliittisessa satiiriohjelmassa Iltalypsyssä tai television aggres- 
siivisissa vaalitenteissä 1980-luvun lopulla. Niissä molemmissa polii- 
tikkoja käsiteltiin tavalla, joka tuskin olisi Yleisradiossa enää nykyään 
mahdollista. Mediajulkisuudesta oli tullut poliitikoille aiempaa riskialt- 
tiimpi ja vaikeammin ennakoitava politikoinnin areena. 

Voi ajatella, että 1980-luvun lopulla ja 1990-luvun alussa poliit- 
tinen järjestelmä oli siinä määrin vahva ja journalistinen ammatillisuus 
voimiensa tunnossa, että puolin ja toisin uskottiin järjestelmän kestävän 
vahvankin ironian ja hyökkäävyyden. Sittemmin usko liberaalin demo- 
kratian itsestäänselvyyteen on alkanut horjua, mikä puolestaan on 
ehkä hillinnyt journalismin hyökkäyksiä politiikan instituutioita ja sitä 
edustavia henkilöitä kohtaan. Talouskriisin syveneminen, irtisanomiset 
toimituksissa ja internetin tuoma mediarunsaus ovat puolestaan tehneet 
journalisminkin tietoisemmaksi riippuvuudestaan yleisöstä ja mainos- 
tajista ja myös julkisuuden paineesta, mikä on horjuttanut journalismin 
suhteellista koskemattomuuden tunnetta. Tätä muutosta voi kuvata 
siirtymäksi medioitumisen ensimmäisestä vaiheesta sen toiseen vaihee- 
seen (Kunelius & Reunanen 2016). Vuonna 1991 oltiin vasta siirtymässä 
medioitumisen toiseen vaiheeseen, jossa journalismi itsekin joutuu insti- 
tuutiona aiempaa selvemmin medioitumisen kohteeksi. 


Journalismi tulkitsee ja ottaa etäisyyttä 


Suomen talouspoliittinen toimintaympäristö muuttui rajusti 1990-luvun 
alun laman jälkeen. Tärkeimmät muutokset tietysti olivat Euroopan 
unioniin ja euroon liittyminen. Muutokset eivät silti näkyneet kovin 
selvästi työmarkkinapolitiikassa. Sopimuksia tehtiin kolmikantaisesti, ja 
taustalla vaikutti edelleen korporatistisen ja pluralistisen toimintatavan 
välinen jännite. Elinkenoelämän piirissä kuitenkin vahvistui kritiikki 
keskitettyjä sopimuksia kohtaan, ja tahtotila oli selvästi kohti entistä 
hajautetumpaa sopimismallia. Yritykset olivat muuttuneet kansainväli- 
semmiksi, ja kilpailukyvyn edellytykset olivat erilaisia eri toimialoilla. 
Järjestörakenteen osalta merkittävin muutos on ollut työnantajakeskus- 
järjestöjen yhdistyminen vaiheittain Elinkeinoelämän keskusliitoksi 

(EK). Koska järjestössä on mukana sekä vientialoja että lähinnä koti- 
markkinoilla toimivia yrityksiä, yhteisen linjan löytämisessä keskitet- 
tyihin sopimuksiin on ollut jännitteitä. Tästä hyvä osoitus on Metsäte- 
ollisuuden vuonna 2016 tekemä päätös erota EK:sta. EK puolestaan oli 
syksyllä 2015 ilmoittanut, ettei se vuoden 2016 jälkeen enää osallistu 
keskitettyihin tulopoliittisiin ratkaisuihin. 

Myös media-ala on ollut 1990-luvun laman jälkeen jatkuvassa 
murroksessa. Lamavuosina toimittajia irtisanottiin ja toimitustyötä 
rationalisoitiin. Tämän jälkeen internet vähitellen valtasi alaa, ja toimi- 
tukset alkoivat julkaista myös verkossa. 2000-luvulla verkosta tuli 
vakava kilpailija journalistiselle medialle: kansainväliset verkkoalustat 
valtasivat mainosmarkkinoita, ja sosiaalinen media kierrätti vaikeasti 
ennakoitavasti puheenaiheita ja journalistisen median sisältöjä. Voi 
ajatella, että journalistinen ammatillisuus oli 1980-luvun lopussa itse- 
varmimmillaan, ja sen jälkeen journalismi on instituutiona menettänyt 
itsenäisyyttään niin taloudellisten syiden kuin mediakentän muutos- 
tenkin takia. Journalismi ei enää samassa määrin pysty kontrolloimaan 
huomion kohdistumista kuin ennen internetin tuloa, ja se joutuu entistä 
enemmän ottamaan toimissaan huomioon myös liiketaloudelliset näkö- 
kohdat. Kun politiikan medioitumisen ensimmäistä vaihetta luonnehti 
journalistisen median nousu suhteellisen itsenäisesti julkista huomiota 
kontrolloivaksi instituutioksi, sen toista vaihetta luonnehtii tuon kyvyn 
vähittäinen menettäminen. Journalismi ja journalistit joutuvat nykyisin 
mediahuomion kohteeksi samaan tapaan kuin poliitikotkin, mistä 
esimerkiksi käyvät toimittajiin kohdistuneet vihakampanjat. Journalis- 
tisten viestinten täytyy myös uudella tavalla markkinoida toimittajiaan ja 
brändejään selvitäkseen huomiosta käytävässä kamppailussa. Tässäkin 
ne joutuvat samantapaiseen asemaan, kuin missä poliitikot olivat jo 
medioitumisen ensimmäisessä vaiheessa. (Kunelius & Reunanen 2016.) 

Medioitumisen toisen vaiheen merkit ovat nähtävissä myös Helsingin 
Sanomien kirjoittelussa vuoden 2015 yhteiskuntasopimusneuvotteluista. 
Toisin kuin vuoden 1968 tapauksessa ja selvästi useammin kuin vuoden 
1991 tapauksessa aineistossa oli nyt myös journalistisiin viestimiin 
kohdistuneita kiistoperformansseja. Tämä kertoo siitä, että politiikan 
toimijat entistä paremmin tunnistivat viestimet paitsi julkisuusareenan 
tarjoajiksi myös julkisen debatin osallistujiksi. Tai ehkä pikemminkin 

kyse on siitä, että viestintävälineet itse tunnistivat ja hyväksyivät tois- 
tensa tällaisen roolin ja antoivat siksi tilaa myös viestimiin kohdistuville 
kiistoperformansseille. Samalla journalismin tapa itse osallistua julki- 
seen keskusteluun oli muuttunut. Toimituksen omissa mielipidekirjoi- 
tuksissa vältettiin ottamasta suoraan kantaa kiistanalaisiin kysymyksiin. 
Vaikka hallituksen kilpailukykytavoitteita lähtökohtaisesti ymmärret- 
tiin, pääkirjoituksissa hallitusta kuitenkin tarkasteltiin yhtenä toimijana 
muiden joukossa, ja ensisijainen moodi oli analyysi, tulkinta ja punta- 
rointi sen sijaan että olisi asetuttu edistämään yhteistä projektia, mikä oli 
tyypillisempää vielä vuosien 1968 ja 1991 tapauksissa. 

Analyysi ja tulkinta olivat tulleet vahvemmin osaksi myös uutisjour- 
nalismia. Toimittajan ei enää tarvinnut samassa määrin autentisoida 
taustatietojaan ja tulkintojaan nimetyin tai nimeämättömin lähtein 
kuin ennen. Vaikutti siltä, että toimitus oli aiempaa tietoisempi omasta 
roolistaan politiikan agendan asettajana ja organisoijana ja myös siitä, 
että toimittajat itsekin ovat tarkkailun ja arvioinnin kohteita. Myös 
tiedon tulkinnallisuus tiedostetaan nykyisin aiempaa paremmin, mikä 
näkyy paitsi tietoperustaisten kiistojen osuuden kasvuna myös siinä, 
että toimittajat tunnistavat oman tulkitsevan roolinsa myös uutisjutuissa 
(Reunanen & Koljonen 2014, 2018). Ylipäätään journalistinen tulkinta oli 
lisääntynyt vuodesta 1991 selvästi. Toimituksen mielipide- ja analyysijut- 
tujen osuus kaikista jutuista oli jo 24 prosenttia, kun vuonna 1991 se oli 
16 prosenttia ja vuonna 1968 vain 11 prosenttia. 

Työmarkkinajulkisuuden muutokset vuoteen 2015 tultaessa liittyivät 
siis paljolti sen institutionaaliseen toimintahorisonttiin. Sen sijaan sen 
diskursiivinen horisontti oli pysynyt yllättävänkin samanlaisena. Sitä 
hallitsivat edelleen samat laajat diskursiiviset klusterit kuin 1990-luvul- 
lakin: kilpailudiskurssi ja jakodiskurssi. Hallituksen yhteiskuntasopi- 
mushanke nojasi vahvasti kilpailudiskurssiin. Siinä korporatistisella 
toimintatavalla nähtiin lähinnä välinearvoa: kolmikanta on hyvä, jos 
sillä saadaan tuloksia. Jakodiskurssissa puolestaan korporatismilla oli 
itseisarvo: se edustaa demokratiaa ja sopimista kiristyksen ja sanelun 
sijaan. Myös 1960-luvun lopulla korporatistiselta sopimiselta edellytet- 
tiin vastuullisuutta ja erityiseduista tinkimistä, mutta silloin hallinneessa 
kasvupoliittisessa diskurssissa se nähtiin lupaavaksi mahdollisuudeksi 
vastakkainasettelun ja ahtaan edunvalvontapolitiikan sijaan. Vuoden 
1991 kilpailudiskurssissa korporatistinen toimintatapa sai kritiikkiä 

osakseen, ja vuoden 2015 yhteiskuntasopimuksesta neuvoteltaessa 
korporatismin tulosvastuun ajatus oli jo vahvasti esillä. 

Vuoden 2015 yhteiskuntasopimusneuvotteluissa diskursiivinen 
järjestys näytti polarisoivan suhteellisen tasavahvoja osapuolia. Siinä 
missä 1960-luvun kasvupoliittinen diskurssi kykeni kokoamaan laajan 
valtapoliittisen koalition ja marginalisoimaan sen ulkopuoliset voimat, 
siinä vuoden 2015 kilpailukykydiskurssi sai vastaansa jakodiskurssiin 
tukeutuvan vasemmisto- ja ammattiyhdistysopposition. Vuoden 2015 
diskursiivinen järjestys tarjosi siis toiminnan paikkoja ja legitimaation 
mahdollisuuksia niin hallituksen ajaman talous- ja tulopoliittisen linjan 
kannattajille kuin sen vastustajille. 

Journalistisen julkisuuden kiistoperformanssien analyysi osoitti 
talous- ja työmarkkinapoliittisen julkisuuden säilyttäneen kiistelevän 
luonteensa ja kiistelyn nojaavan edelleen ennen muuta luottamusperus- 
taan. Tämä näyttää olevan julkiselle politikoinnille ominainen piirre, 
eikä pysyvää muutosta aiempaa kyynisempään tai epäluuloisempaan 
politikointiin näyttäisi siis tapahtuneen. Olennainen muutos sen sijaan 
on tietoperustaisten kiistojen osuuden selvä kasvu 1960-luvun jälkeen. 
Tämä muutos on yhteydessä toimittajien taipumukseen ottaa etäisyyttä, 
puntaroida ja analysoida sen sijaan että he ottaisivat suoraan kantaa kiis- 
tanalaisin kysymyksiin. Kun julkinen kiistely entistä enemmän rakentuu 
tiedollisille argumenteille, journalistisen kertojan on otettava etäisyyttä 
näistä ylläpitääkseen luottamusta itseensä julkisuuden areenan tasapuo- 
lisena koordinoijana. 

Tietokiistojen yleistyminen ei välttämättä tarkoita, että tietoargu- 
mentaatio sinällään olisi lisääntynyt, vaikkakin tiedosta näyttää tulleen 
julkisuudessa kiistellympää ja poliittisempaa. Tietokiistojen yleisty- 
minen julkisuudessa ei myöskään välttämättä tarkoita tiedon poliitti- 
suuden lisääntymistä politiikkaverkostoissa. Sen sijaan se tarkoittaa, että 
julkisuudesta on tullut entistä intensiivisempi areena myös tiedollisille 
legitimaatiokamppailuille. Tämä suosii niitä politiikan osapuolia, jotka 
kykenevät uskottavasti horjuttamaan poliittisten vastustajiensa tiedol- 
lisia argumentteja ja esittämään omille pyrkimyksilleen uskottavia 
tiedollisia perusteluja. Yhteiskuntasopimus 2015 -tapauksessa hallitus 
menestyi tiedollisessa legitimaatiokamppailussa kesällä, koska se saattoi 
nojata jaettuun käsitykseen suomalaisen teollisuuden kilpailukykyon- 
gelmasta. Syksyllä tilanne kuitenkin muuttui, kun hallituksen suunni- 

telmista paljastui ongelmia ja ammattiyhdistysliike onnistui esittamaan 
uskottavasti oman vaihtoehtonsa (Reunanen 2017). 


Julkisuuden kolme toimintahorisonttia 


Kolme työmarkkinapolitiikan tapaustutkimusta kuvaavat melko odote- 
tusti poliittisen mediajulkisuuden muutosta 1960-luvulta 2010-luvulle. 
Tarkastelluista julkisen toiminnan horisonteista institutionaalinen hori- 
sontti muuttui eniten. Sen osalta analyysi paljolti vahvistaa aiemman 
tutkimuksen osoittamia muutoksia journalismin tulkinnallisen aktiivi- 
suuden lisääntymisestä ja viime vaiheessa myös journalismin institutio- 
naalisen itsenäisyyden osittaisesta purkautumisesta. Myös politiikan ja 
talouden instituutiot ovat viidenkymmenen vuoden aikana muuttuneet, 
joskin työmarkkinapolitiikan perusasetelma on monin osin pysynyt 
myös samana. Talous- ja työmarkkinajulkisuuden diskurssihorisontissa 
puolestaan muutokset ovat olleet yllättävänkin vähäisiä. Diskurssit ovat 
antaneet tukea niin teollisuuden kilpailukykyä ja kansantalouden etua 
puolustaneille poliittisille voimille kuin eri yhteiskuntaryhmien etua 
tulonjakokamppailussa ajaneille tahoille. Varsin pysyväksi osoittautui 
myös rationaalisen järjenkäytön horisontti ja sen legitimaatioperustat, 
tieto, arvot ja luottamus. Erimielistä julkista keskustelua käytiin kaikissa 
tarkastelluissa tapauksissa, ja kaikissa tapauksissa toisten osapuolten 
tekoja kyseenalaistettiin eniten luottamusperusteisesti. Tietoperustaisten 
kiistojen osuus kuitenkin kasvoi selvästi 1960-luvulta 1990-luvulle tulta- 
essa. Kaikkiaan mediajulkisuuden merkitys politikoinnin areenana 
näyttää tulleen entistä tiedostetummaksi, mikä osaltaan selittää poli- 
tiikan medioitumisesta herännyttä keskustelua. 

Yleistäen voi sanoa, että mediajulkisuus oli tärkeä politiikan areena 
kaikissa tarkastelluissa tapauksissa. Kuitenkin vuoden 1968 tuporat- 
kaisua koskevia neuvotteluja käytiin pääosin julkisuudelta suojassa, ja 
Helsingin Sanomat oli enemmänkin puoluepoliittista identiteettipoli- 
tiikkaa tukevien performanssien areena. Vuoden 1991 yhteiskuntasopi- 
muksen yhteydessä lehdessä esitettiin enemmän myös kolmikantaiseen 
työmarkkinapolitiikkaan kytkeytyviä performansseja, ja julkisuus oli 
tuolloin kaikkein konfliktisinta ja kyynisintä. Mediajulkisuudella oli 

erityistä merkitystä, koska julkiset puheenvuorot heijastuivat suoraan 
valuuttamarkkinoille ja saattoivat aiheuttaa huomattavia taloudellisia 
tappioita. Tästä syystä virallisen talouspolitiikan kritiikille jäi julki- 
suudessa vain vähän tilaa, mikä myös korosti yksittäisten poikkeavien 
puheenvuorojen painoarvoa. Vuonna 2015 journalismin oma tulkitseva 
rooli oli kasvanut entisestään, mutta samalla se varoi entistä tarkemmin 
mielipidejutuissakaan tukemasta mitään poliittista linjaa. Julkisesta 
politikoinnista oli tullut tiedostetumpaa, ja myös journalismi näytti 
tunnistavan oman roolinsa yhtenä politikoinnin osapuolena aiempaa 
paremmin. 

Julkisuuden ja politiikan suhteen kannalta kaikki kolme toiminta- 
horisonttia osoittautuivat olennaisiksi. Journalismin institutionaalinen 
muutos on merkinnyt työmarkkinapolitiikan toimijoille altistumista 
entistä valikoivammalle ja tematisoivammalle journalistiselle harkin- 
nalle. Journalismi muodostaa nykyisin aiempaa herkemmin reagoivan 
julkisuuden areenan, jossa osapuolten performanssien vakuuttavuus 
vaihtelevasti kyseenalaistuu tai vahvistuu. Samalla mediajulkisuudesta 
on tullut talous- ja työmarkkinapolitiikalle entistä tärkeämpi ja tiedoste- 
tumpi areena, jolla esitettävillä performansseilla pyritään vaikuttamaan 
osapuolten valtasuhteisiin myös itse neuvotteluissa. Politiikan instituu- 
tioissa tämä on merkinnyt viestinnän näkökulman korostumista, julki- 
suuden seurannan tehostumista ja lisääntynyttä herkkyyttä reagoida 
julkisuuden agendalle nousseisiin kysymyksiin. 

Työmarkkinapolitiikan osallisten kyky hyödyntää mediajulkisuutta 
politikoinnin areenana kuitenkin riippuu paitsi heidän omien instituu- 
tioidensa ja journalismin instituutioiden resursseista ja toimintatavoista 
myös kulloisestakin diskursiivisesta järjestyksestä. Vaikka talous- ja 
työmarkkinapolitiikalle relevantin diskursiivisen järjestyksen rakenne 
pysyi tarkastelujaksolla varsin vakaana, eri diskurssien asemat tuon 
rakenteen puitteissa vaihtelivat hieman. Vuoden 1968 tapauksessa 
kasvupoliittinen diskurssi kytkeytyi vahvasti kolmikantaisen päätök- 
senteon institutionaaliseen rakentumiseen, ja se oli ainakin Helsingin 
Sanomien julkisuusareenalla hallitseva diskurssi. Tämä teki vakaut- 
tamissopimuksen kritiikistä vaikeaa ja pakotti edunvalvonnassakin 
muotoilemaan tavoitteita niin, että ne sopivat myös kasvupoliittiseen 
puhetapaan. Diskursiivinen järjestys tuki tuolloin selvästi vakautta- 
missopimuksen syntymistä, joskaan julkisuusareena ei vielä ollut yhtä 

tärkeä politikoinnin areena kuin nykyisin. Esko Ahon hallituksen yhteis- 
kuntasopimushankkeen yhteydessä diskursiivinen järjestys oli taittunut 
kilpailudiskurssin ja jakodiskurssin väliseksi kamppailuksi, joka on 
pysynyt olennaisilta osiltaan samanlaisena 2010-luvulle asti. Diskur- 
siivinen järjestys antoi tukea niin yhteiskuntasopimusta puoltaville kuin 
sitä horjuttaville performansseille, ja diskurssien väliset voimasuhteet 
vaihtelivat etenkin vuoden 2015 tapauksessa selvästi tarkastelujakson 
aikana. 

Diskursseilla on institutionaalinen ulottuvuutensa, joka vakauttaa 
niitä ja hidastaa niiden muutosta. Diskurssihorisontin pysyvyys onkin 
todennäköisesti ominaista työmarkkinapolitiikan kaltaisille, vahvoihin 
institutionaalisiin rakenteisiin sitoutuneille politiikkalohkoille. Vaikka 
nämä rakenteet ovat monilta osin muuttuneet viidenkymmenen vuoden 
aikana, niiden kolmikantainen perusta on kuitenkin säilynyt. Samoin 
työmarkkinapolitiikassa on koko ajan ollut kyse kansantaloudesta, 
valtiontaloudesta, kilpailukyvystä ja tulonjaosta. Samalla tarkastelu- 
jaksolla esimerkiksi ympäristöpolitiikan institutionaalinen rakenne on 
muuttunut enemmän ja myös siihen kytkeytyvän diskursiivisen järjes- 
tyksen muutokset ovat olleet suurempia (Kumpu 2020). 

Diskursiivisella järjestyksellä on kytkös myös rationaalisen järjen- 
käytön horisonttiin ja siihen liittyviin tiedon, arvojen ja luottamuksen 
legitimaatioperustoihin. Politiikan osallisten puheenvuorot saavat 
legitimoivaa voimaa siitä, millä tavoin ne onnistuvat perustelemaan 
politiikkavaihtoehtojaan liittämällä niitä tarjolla oleviin diskursseihin 
ja rationaalisen järjenkäytön legitimaatioperustoihin. Tämän lisäksi 
rationaalisen järjenkäytön horisontilla on kytkös myös instituutioihin 
ja niiden toimintalogiikoihin. Politiikan institutionaaliseen logiikkaan 
näyttävät kuuluvan performanssit, joissa epäillään poliittisten vastusta- 
jien vilpittömyyttä tai syytetään heitä yleiseen etuun verhotusta oman 
edun tavoittelusta. Kyse ei siten ole ”medialogiikasta”, joka tekisi poli- 
tiikasta kyynistä vaan politiikalle itselleen luonteenomaisesta piirteestä. 
Luottamuskiistot painottuivat toki myös toimituksen omissa puheen- 
vuoroissa. Kaikkein epäilevintä journalismi näytti olleen vuoden 1991 
tapauksessa, mikä sopii yhteen sen kanssa, että journalismi eli tuolloin 
medioitumisen ensimmäisen vaiheen huippukautta ennen kuin sen 
institutionaalinen asema alkoi taloudellisten ja internetin kehittymiseen 
liittyvien syiden takia heiketä. 

Tässä tutkimuksessa on korostettu, kuinka kullekin politiikkasek- 
torille ominaiset diskursiiviset jäsennykset ja institutionaaliset raken- 
teet tekevät politiikan medioitumisesta erityistä ja omanlaistaan. Silti 
havainnot monin osin todennäköisesti pätevät myös muilla politiikka- 
sektoreilla. Esimerkiksi yhteiskuntapolitiikan korporatististen ja plura- 
lististen painotusten voi olettaa vaihtelevan ajassa samantapaisesti vaik- 
kapa sosiaalipolitiikassa. Myös diskursiivisissa horisonteissa varmasti 
on yhtymäkohtia eri politiikkasektoreiden kesken, ja journalismin tavat 
autentisoida lähteiltään hankkimaansa aineista jutuissa ovat oletettavasti 
muuttuneet samaan tapaan eri politiikkasektoreita koskevassa journalis- 
missa. Rationaalisuuden horisonttikin on mukana kaikessa poliittisessa 
julkisuudessa, ja voi olettaa, että esimerkiksi tiedon politisoituminen olisi 
nähtävissä muillakin politiikkasektoreilla. Näistä oletetuista yhteisistä 
piirteistä huolimatta medioituminen eri politiikkasektoreilla on poli- 
tiikan toimijoiden näkökulmasta kuitenkin erilaista, koska politikointi 
kytkeytyy niissä erilaisiin politiikkaverkostoihin ja näiden verkostojen 
jäsenten eriasteiseen riippuvuuteen toisistaan ja julkisen mielipiteen 
tuesta. Esimerkiksi oikeustoimen edustajat kokevat olevansa melko riip- 
pumattomia mediajulkisuudesta, kun taas vaikkapa ammattiyhdistys- 
liikkeen tai puoluepolitiikan edustajien ”medioituneisuus” on vahvempaa 
(Kunelius & Reunanen 20120). Politiikan ja mediajulkisuuden suhteen 
muutoksessa on yleisiä, politiikkasektorit ylittäviä piirteitä, mutta silti 
jokaisessa poliittisessa kysymyksessä julkisen toiminnan diskursiivinen, 
rationaalinen ja institutionaalinen horisontti rakentuvat — ja kytkeytyvät 
toisiinsa — omalla tavallaan, mikä tekee politiikan medioitumisesta juuri 
sille tapaukselle erityistä. 

Tässä tutkimuksessa julkisuuden toimintahorisontteja on tarkas- 
teltu kuvailevasti pyrkien niiden avulla luonnehtimaan työmarkkina- 
politiikan mediajulkisuutta kussakin tutkimuksen kohteena olleessa 
tapauksessa. Vähemmälle huomiolle on jäänyt muutoksen syiden ja 
liikevoimien tarkastelu. Muutosta voi lähteä selittämään instituutioiden 
näkökulmasta, jolloin on luonteva tukeutua Hjarvardin (2013, 21-27) 
tavoin Anthony Giddensin strukturaatioteoriaan ja ymmärtää instituti- 
onaalisen toiminnan vähitellen muuttavan institutionaalisia rakenteita. 
Toinen mahdollisuus medioitumiskehityksen ja sitä kuvaavien toiminta- 
horisonttien muutoksen hahmottamiseksi on niiden tarkastelu järjestel- 
mäteorian näkökulmasta (Kunelius & Reunanen 2012a; 2016; Luhmann 

2000; Marcinkowski & Steiner 2014). Media voidaan tällöin ymmärtää 
yhdeksi järjestelmäksi politiikan, talouden ja muiden vastaavien järjes- 
telmien rinnalle. Järjestelmät toimivat omien koordinaatiomediumiensa 
ohjaamina (politiikka: valta, talous: raha, media: huomio) reagoiden 
toisiin järjestelmiin ja käyttäen toisten järjestelmien tarjoamia resursseja 
hyödykseen. Politiikan ja median suhteen muutos juontuisi tästä järjes- 
telmädynamiikasta ja näkyisi työmarkkinajulkisuudessa ja sen insti- 
tutionaalisessa kehityksessä tämän tutkimuksen osoittamalla tavalla. 
Esimerkiksi journalismin institutionaalisen aseman vahvistuminen 
1900-luvun aikana perustuisi sen kykyyn toimia talous- ja mediajärjes- 
telmissä tehokkaasti kontrolloimalla ja tuotteistamalla mediahuomiota, 
kun vastaavasti sen institutionaalisen aseman heikentyminen liittyisi sen 
näiden kykyjen heikentymiseen ennen muuta verkkoteknologian kehit- 
tymisen ja sen mahdollistamien kilpailevien mediainstituutioiden takia. 
Politiikan järjestelmän riippuvuus mediahuomiosta puolestaan ei ole 
vähentynyt journalismin heikentymisen takia vaan politiikan medioitu- 
minen näkyy aiempaa enemmän nyt myös politiikan suhteessa sosiaali- 
seen mediaan ja muihin verkon ei-journalistisiin julkaisukanaviin. 
Selittipä medioitumiskehitystä strukturaatioteorian, järjestelmäteo- 
rian tai jonkun muun yhteiskuntateorian näkökulmasta, työmarkkina- 
politiikan ja demokratian kannalta on kuitenkin olennaista tunnistaa 
julkisuusareenan erityispiirteet kullakin politiikan lohkolla ja kunakin 
aikana. Politiikan medioitumisessa ei ole kyse yksin journalismin 
logiikan vahvistumisesta politiikan logiikkaan nähden vaan julkisuuden 
moniulotteisemmasta muutoksesta poliittisen toiminnan kontekstina. 
Tässä tutkimuksessa tätä moniulotteisempaa muutosta jäljitettiin analy- 
soimalla kolmea julkiselle politikoinnille olennaiseksi ajateltua toimin- 
tahorisonttia kolmessa eri ajankohtiin sijoittuvassa työmarkkinata- 
pauksessa. Vaikka horisonteissa oli eri ajankohtina paljon samaa, niiden 
vertailu kuitenkin osoitti talous- ja työmarkkinapolitiikan olleen omalla 
erityisellä tavallaan medioitunutta kussakin tarkastellussa tapauksessa. 


178 


Lahteet 


Aalberg, Toril, de Vreese, Claes & Strömbäck, Jesper (2017) Strategy and game 
framing. Teoksessa de Vreese, Claes, Esser, Frank & Hopmann, David 
Nicholas (toim.) Comparing political journalism. London: Routledge, 
33-49. 

Ahva, Laura (2010) Making news with citizens. Public journalism and professional 
reflexivity in Finnish newspapers. Acta Electronica Universitatis 
Tamperensis 1020. Tampere: Tampere University Press. 

Ahva, Laura (2017) Practice theory for journalism studies: Operationalizing 
the concept of practice for the study of participation. Journalism Studies 
18(12), 1523-1541. doi: 10.1080/1461670X.2016.1139464 

Anderson, Rob, Dardenne, Robert & Killenberg, George M. (1994) The 
conversation of journalism. Communication, community, and news. 
London: Praeger. 

Aula, Maria Kaisa (1991) Poliitikkojen ja toimittajien suhteet murroksessa? 
Tutkimus Yleisradion politiikan toimittajien ammatti-identiteetistä 
1980-luvulla. Helsinki: Yleisradio. 

Aula, Maria-Kaisa (1992) Perässä tullaan Amerikka? - Ajatuskoe suomalaisen 
poliittisen julkisuuden murroksesta. Tiedotustutkimus 15(2), 10-22. 
Barnett, Steven (2002) Will a crisis in journalism provoke a crisis in democracy? 

Political Ouarterly 73(4), 400-408. doi:10.1111/1467-923X.00494 

Barnhurst, Kevin & Mutz, Diana (1997) American journalism and the decline 
in event-centered reporting. Journal of Communication 47(4), 27-53. doi: 
10.1111/j.1460-2466.1997.tb02724.x 

Bennett, W. Lance (1990) Toward a theory of press-state relations in the United 
States. Journal of Communication 40(2), 103-125. doi: 10.1111/j.1460- 
2466.1990.tb02265.x 

Benson, Rodney & Hallin, Daniel C. (2007) How states, markets and globalization 
shape the news. The French and US National Press, 1965-97. European 
Journal of Communication 22(1), 27-48. 

Berg, Laura, Niemi, Mari K., Pernaa, Ville, Pitkänen, Ville & Railo, Erkka (2009) 
Politiikan julkisuuden perusvirta. Teoksessa Pernaa, Ville, Niemi, Mari K., 
Pitkänen, Ville (toim.) Politiikan journalismin tila Suomessa. Turku: Kirja- 
Aurora, 33-78. 

Bergholm, Tapio (2007) Sopimusyhteiskunnan synty II. Hajaannuksesta 
tulopolitiikkaan. SAK 1956-1969. Helsinki: Otava. 

Blumler, Jay G. & Esser, Frank (2019) Mediatization as a combination of push 
and pull forces: Examples during the 2015 UK general election campaign. 
Journalism 2(7), 855-872. doi: 10.1177/1464884918754850 


179 


Tupo ja media 


Cappella, Joseph N. & Jamieson, Cathleen Hall (1996) News frames, political 
cynicism, and media cynicism. The annals of the American Academy of 
Political and Social Science 546, 71-84. 

Compston, Hugh (2009) Networks, resources, political strategy and climate policy. 
Environmental Politics 18(5), 727-746. doi: 10.1080/09644010903157032 

Cook, Timothy. E. (2006) The news media as a political institution: Looking 
backward and looking forward. Political Communication 23(2), 159-171. 
doi: 10.1080/10584600600629711 

Cushion, Stephen (2015) News and politics. The rise of live and interpretive 
journalism. London: Routledge. 

Deuze, Mark (2005) What is journalism? Professional identity and ideology of 
journalists reconsidered. Journalism 6(4), 442-464. 

de Vreese, Claes (2014) Mediatization of news: The role of journalistic framing. 
Teoksessa Esser, Frank & Strömbäck, Jesper (toim.) Mediatization of 
politics. Understanding the transformation of western democracies. Palgrave 
Macmillan, 137-155. doi: 10.1057/9781137275844_8 

Djerf-Pierre, Monika & Weibull, Lennart (2008) From public educator to 
interpreting ombudsman. Regimes of political journalism in Swedish 
public service broadcasting 1925-2005. Teoksessa Strémbeck, Jesper, 
Orsten, Mark & Aalberg, Toril (toim.) Communicating politics. Political 
communication in the Nordic countries. Göteborg: Nordicom, 195-214. 

Djerf-Pierre, Monika & Weibull, Lennart (2013) Educator, mirror, watchdog, 
interpreter: regimes of news and current affairs journalism in public 
service broadcasting 1925-2005. Teoksessa Djerf-Pierre, Monika & 
Ekström, Mats (toim.) A history of Swedish broadcasting: communicative 
ethos, genres and institutional change. Göteborg: Nordicom, 307-328. 

Donges, Patrick, Häkansson, Nicklas & Lengauer, Giinther (2014) Media logics 
and changes in reporting. Teoksessa Pfetsch, Barbara (toim.) Political 
communication cultures in Europe. Attitudes of political actors and 
journalists in nine countries. Basingstoke: Palgrave Macmillan, 196-218. 
doi: 10.1057/9781137314284.0017 

Entman, Robert M. (1993) Framing: Toward clarification of a fractured paradigm. 
Journal of Communication, 43(4), 51-58. doi: 10.1111/j.1460-2466.1993. 
tb01304.x 

Esser, Frank & Umbicht, Andrea (2014) The evolution of objective and 
interpretative journalism in the western press: Comparing six news 
systems since the 1960s. Journalism & Mass Communication Quarterly 
91(2), 229-249. doi: 10.1177/1077699014527459 

Fairclough, Norman (1997) Miten media puhuu. Suomentaneet Virpi Blom & 
Kaarina Hazard. Alkuteos: Media Discourse [1995]. Tampere: Vastapaino. 

Fink, Katherine & Schudson, Michael (2014) The rise of contextual journalism, 
1950s-2000s. Journalism 15(1), 3-20. 


180 


Lähteet 


Gamson, William A. & Modigliani, Andre (1989) Media discourse and public 
opinion on nuclear power: A constructionist approach. American Journal 
of Sociology 95(1), 1-37. 

Giddens, Anthony (1986) The constitution of society. Outline of the theory of 
structuration. Cambridge: Polity Press. 

Habermas, Järgen (1991) The theory of communicative action. Vol 1. Reason 
and the rationalization of society. Englannintanut Thomas McCarthy. 
Cambridge: Polity Press. 

Habermas, Jiirgen (1996) Between facts and norms. Contributions to discourse 
theory of law and democracy. Alkuteos: Faktizität und Geltung. Beiträge 
zur Diskurstheorie des Rechts und des demokratischen Rechtstaats 
[1992]. Englannintanut William Rehg. Cambridge: Polity Press. 

Habermas, Jürgen (2018) Philosophical introductions. Five approaches to 
communicative reason. Cambridge: Polity. 

Haikara, Kalevi (1975) Isänmaan vasen laita. SKDL 30 vuotta piikkinä 
kansakunnan lihassa. Helsinki: Otava. 

Hajer, Maarten A. (2009) Authoritative governance. Policy-making in the age of 
mediatization. Oxford: Oxford University Press. 

Hallin, Daniel C. (1992) Sound bite news: Television coverage of elections, 1968- 
1988. Journal of Communication 42(2), 5-24. 

Hallin, Daniel C. (1994) We keep America on top of the world. Television journalism 
and public sphere. London & New York: Routledge. 

Heinonen, Visa, Mykkänen, Juri, Pantzar, Mika & Roponen, Seppo (1996) 
Suomalaisen = talouspolitiikan — ajattelumallit — valtiovarainministerien 
budjettiesitelmissä 1974-1994. Helsinki: Kuluttajatutkimuskeskus. 

Heiskala, Risto & Kantola, Anu (2010) Vallan uudet ideat: Hyvinvointivaltion 
huomasta valmentajavaltion valvontaan. Teoksessa Pietikäinen, Petteri 
(toim.) Valta Suomessa. Helsinki: Gaudeamus, 124-148. 

Herkman, Juha (2008) Politiikan viihteellistymistä vai professionalisoitumista? 
Haastattelututkimus vuoden 2006 presidentinvaaleista. Politiikka 50(2), 
87-99. 

Herkman, Juha (2011) Politiikka ja mediajulkisuus. Tampere: Vastapaino. 

Hjarvard, Stig (2013) The mediatization of culture and society. London: Routledge. 

Hjarvard, Stig (2014) Mediatization and cultural and social change: An 
institutional perspective. Teoksessa Lundby, Knut (toim.) Mediatization of 
communication (Handbooks of Communication Science, 21). Berlin: De 
Gruyter Mouton, 199-226. doi: 10.1515/9783110272215.199 

Hjarvard, Stig (2018) The logics of the media and the mediatized conditions 
of social interaction. Teoksessa Thimm, Caja, Anastadiasis, Mario & 
Einspanner-Pflock, Jessica (toim.) Media logic(s) revisited. Modelling the 
interplay between media institutions, media technology and societal change. 
Cham: Springer, 63-84. doi: 10.1007/978-3-319-65756-1_4 


181 


Tupo ja media 


Hulkko, Kustaa & Pöysä, Jorma (1998) Vakaa markka. Teot ja tarinat. Jyväskylä: 
Atena. 

Hämäläinen, Unto (2002) Onko tämä skuuppi? Helsinki: Politiikan toimittajat ry. 

Isotalus, Pekka (2017) Mediapoliitikko. Helsinki: Gaudeamus. 

Joukkoviestintätilasto (1990) Joukkoviestintätilasto 1989. Helsinki: Tilastokeskus. 

Joukkoviestintätilasto (1995) Joukkoviestintätilasto 1995. Helsinki: Tilastokeskus. 

Jorgensen, Marianne & Phillips, Louise J. (2002) Discourse analysis as theory and 
method. E-kirja. London: SAGE. doi: 10.4135/9781849208871 

Kajanoja, Lauri (2015) Kuinka paljon kustannuskilpailukyvyn pitäisi parantua? 
Euro & Talous. Suomen Pankin ajankohtaisia artikkeleita taloudesta. 
Verkkojulkaisu. http://www.eurojatalous.fi/fi/2015/artikkelit/kuinka- 
paljon-kustannuskilpailukyvyn-pitaisi-parantua/ (Haettu 13.12.2019) 

Kammer, Aske (2013) The mediatization of journalism. MedieKultur 2954), 
141-158. doi: 10.7146/mediekultur.v29i54.17385 

Kantola, Anu (2002a) Se keskustelu jai kaymatta. Poliittinen eliitti ja talouskriisin 
julkisuus. Teoksessa Kivikuru, Ullamaija (toim.) Laman julkisivut. Media, 
kansa ja eliitit 1990-luvun talouskriisissä. Helsinki: Palmenia-kustannus, 
263-300. 

Kantola, Anu (2002b) Markkinakuri ja managerivalta. Poliittinen hallinta Suomen 
1990-luvun talouskriisissä. Helsinki: Loki-kirjat. 

Kantola, Anu (2011a) Modernin julkisuuden teoria ja käytännöt. Teoksessa 
Kantola, Anu (toim.) Hetken hallitsijat. Julkinen elämä notkeassa 
yhteiskunnassa. Helsinki: Gaudeamus, 17-41. 

Kantola, Anu (2011b) Notkean journalismin nousu. Teoksessa Kantola, Anu 
(toim.) Hetken hallitsijat. Julkinen elämä notkeassa yhteiskunnassa. 
Helsinki: Gaudeamus, 115-141. 

Kantola, Anu & Lounasmeri, Lotta (2014) Viestinnän ammattilaiset 
promootioyhteiskunnassa: aktivisteja ja ajatusjohtajia. Media & Viestintä 
37(3), 3-21. 

Kantola, Anu & Vesa, Juho (2011) Skandaalit ja julkinen elämä Suomessa. 
Teoksessa Kantola, Anu (toim.) Hetken hallitsijat. Julkinen elämä notkeassa 
yhteiskunnassa. Helsinki: Gaudeamus, 42-64. 

Kiander, Jaakko (2001) Laman opetukset: Suomen 1990-luvun kriisin syyt ja 
seuraukset. Helsinki: VATT. 

Kiander, Jaakko (2008) Tulopolitiikka sosiaalisen pääoman rakentajana 
suomalaisessa yhteiskunnassa. Teoksessa Kiander, Jaakko, Sauramo, 
Pekka & Tanninen Hannu (toim.) Suomalainen tulopolitiikka, poliittinen 
vaihdanta ja sosiaalinen pääoma. Palkansaajien tutkimuslaitos, raportteja 
13. Helsinki: Palkansaajien tutkimuslaitos, 13-33. 


182 


Lähteet 


Kiander, Jaakko, Sauramo, Pekka & Tanninen, Hannu (2008) Johdanto: 
tulopolitiikka, poliittinen vaihdanta ja sosiaalinen pääoma. Teoksessa 
Kiander, Jaakko, Sauramo, Pekka & Tanninen Hannu (toim.) Suomalainen 
tulopolitiikka, poliittinen vaihdanta ja sosiaalinen pääoma. Palkansaajien 
tutkimuslaitos, raportteja 13. Helsinki: Palkansaajien tutkimuslaitos, 6-12. 

Kiander, Jaakko & Vartia, Pentti (1998) Suuri lama. Suomen 1990-luvun kriisi ja 
talouspoliittinen keskustelu. Helsinki: ETLA. 

Koivisto, Mauno (1978) Väärää politiikkaa. Helsinki: Kirjayhtymä. 

Koivisto, Mauno (1997) Liikkeen suunta. Helsinki: Kirjayhtymä. 

Koljonen, Kari (2013) Kriisi journalismissa. Kansakunnan katastrofit ja muuttuva 
professio. Acta Universitatis Tamperensis 1842. Tampere: Tampereen 
yliopisto. 

Kreiss, Daniel, Meadows, Laura & Remensperger, John (2015) Political 
performance, boundary spaces, and active spectatorship: Media 
production at the 2012 Democratic National Convention. Journalism 
16(5), 577-595. doi: 10.1177/1464884914525562 

Kumpu, Ville (2016) Tulevaisuuden = kuvitteleminen — journalismissa. 
Tekstianalyyttinen tulkinta journalismin tulevaisuusmielikuvituksesta. 
Acta Universitas Tamperensis 2194. Tampere: Tampereen yliopisto. 

Kumpu, Ville (2020) Ympäristö, politiikka ja julkisuus. Kolme tapaustutkimusta 
journalistisen = julkisuuden = rakentumisesta ja = merkityksestä 
ympäristöpolitiikassa. Tampere: Tampere University Press. 

Kumpu, Ville, Kunelius, Risto & Reunanen, Esa (2019) Fromcompetinginstitutional 
logics to the action horizons of mediatised political performance: A new 
approach to the relationship between media and political action. Javnost 
- The Public. Journal of the European Institute for Communication and 
Culture 26(3), 258-273. doi: 10.1080/13183222.2019.1588497 

Kunelius, Risto (1996) The news, textually speaking. Acta Universitatis 
Tamperensis, ser A, vol. 520. Tampere: University of Tampere. 

Kunelius, Risto, Noppari, Elina & Reunanen, Esa (2010) Media vallan verkoissa. 
Tiedotusopin laitoksen julkaisuja A 112. Toinen, korjattu painos. Tampere: 
Tampereen yliopisto. 

Kunelius, Risto & Reunanen, Esa (2012a) The medium of the media. Journalism, 
politics, and the theory of ‘mediatisation. Javnost - The Public. Journal of 
the European Institute for Communication and Culture 19(4): 5-24. doi: 
10.1080/13183222.2012.11009093 

Kunelius, Risto & Reunanen, Esa (2012b) Media in political power: A 
Parsonian view on the differentiated mediatization of Finnish decision 
makers. The International Journal of Press/Politics 17(1), 56 -75. doi: 
10.1177/1940161211424207 

Kunelius, Risto & Reunanen, Esa (2016) Changing power of journalism: The 
two phases of mediatization. Communication Theory 26(4), 369-388. doi: 
10.1111/comt.12098 


183 


Tupo ja media 


Kunelius, Risto & Väliverronen, Jari (2012) From reporting to storytelling: 
Mediating the political public sphere in Finland from the 1960s to 2005. 
Teoksessa Communication @ center. The ICA Conference Theme Book 
Series. New York: Hampton Press, 215-229. 

Kyntäjä, Timo (1993) Tulopolitiikka Suomessa, Tulopoliittinen diskurssi ja 
instituutiot 1960-luvulta 1990-luvun kynnykselle. Helsinki: Gaudeamus. 

Laclau, Ernesto & Chantal, Mouffe (1985) Hegemony and socialist strategy: 
Towards a radical democratic politics. London: Verso. 

Landerer, Nino (2013) Rethinking the logics: A conceptual framework for the 
mediatization of politics. Communication Theory 23(3), 239-258. doi: 
10.1111/comt.12013 

Lappalainen, Pertti (2011) Deliberatiivinen kansalaistoiminta. 
Kansalaisyhteiskunta 2(2), 141-145. 

Lengauer, Giinther, Donges, Patrick & Plasser, Fritz (2014) Media power in 
politics. Teoksessa Pfetsch, Barbara (toim.) Political communication 
cultures in Europe. Attitudes of political actors and journalists in 
nine countries. Basingstoke: Palgrave Macmillan, 171-195. doi: 
10.1057/9781137314284.0016 

Leppänen, Seppo (2009) "Talousneuvoston roolista talouspolitiikassa. 
Kansantaloudellinen aikakauskirja 105(1), 75-88. 

Lijphart, Arend (2012) Patterns of democracy: Government forms and performance 
in thirty-six countries. Second edition, e-kirja. New Haven: Yale University 
Press. 

Luhmann, Niklas (2000) The reality of mass media. Englannintanut Kathleen 
Cross. Cambridge, England: Polity Press. 

Mansner, Markku (1990) Suomalaista yhteiskuntaa rakentamassa. Suomen 
Työnantajain Keskusliitto 1956-1982. Helsinki: Teollisuuden Kustannus 
Oy. 

Marcinkowski, Frank & Steiner, Adrian (2014) Mediatization and political 
autonomy: A systems approach. Teoksessa Esser, Frank & Strömbäck, 
Jesper (toim.) Mediatization of politics: Understanding the transformation 
of western democracies. Basingstoke: Palgrave Macmillan, 74-89. doi: 
10.1057/9781137275844 5 

Moring, Tom & Himmelstein, Hal (1993) Politiikkaa riisuttuna: kampanjakulttuuri 
murroksessa televisioidun politiikan aikaan. Helsinki: Yleisradio. 

Niemi, Mari K. (2009) Kohu- ja skandaalijournalismi moraalin ja moralismin 
keväässä. Teoksessa Pernaa, Ville, Niemi, Mari K., Pitkänen, Ville (toim.) 
Politiikan journalismin tila Suomessa. Turku: Kirja- Aurora, 179-227. 

Nikunen, Kaarina (2011) Enemmän vähemmällä. Laman ja teknologisen 
murroksen vaikutukset suomalaisissa toimituksissa 2009-2010. Tampere: 
Tampereen yliopisto. 


184 


Lähteet 


Noppari, Elina (2010) ”Ihmisiähän tässä kaikki ollaan”? Suomalaisten päättäjien 
ja journalistien vuorovaikutus ja luottamuksen rakentumisen käytännöt. 
Media & viestintä 33(3), 32-49. 

Patterson, Thomas E. (1994) Out of order. New York: Vintage Books. 

Pekkarinen, Jukka & Vartiainen, Juhana (1993) Suomen talouspolitiikan pitkä 
linja. Porvoo: WSOY. 

Pietilä, Veikko (1991) Sanoista tekoihin. Vieraan puheen vastaanotosta 
lehtiuutisessa. Tiedotustutkimus 14(4), 5-18 

Pietilä, Veikko (1993) Ikkunako maailmaan? Uutisgenre ja todellisuusvaikutelma. 
Tiedotustutkimus 16(2), 46-58. 

Pitkänen, Ville (2009) Politiikan journalismin yhteiskunnallinen tehtävä. 
Teoksessa Pernaa, Ville, Niemi, Mari K., Pitkänen, Ville (toim.) Politiikan 
journalismin tila Suomessa. Turku: Kirja- Aurora, 79-108. 

Potter, Jonathan & Wetherell, Margaret (1987) Discourse and social psychology: 
Beyond attitudes and behaviour. London: Sage. 

Puhakka, Sirpa (2015) Vasemmistoliiton synty. Helsinki: Into. 

Pöysä, Jorma (1991) Vahvan markan heikot hetket. Sosiaalisten representaatioiden 
teoria talouskeskustelun tulkintavälineenä. Tiedotustutkimus 14(2), 64-74. 

Rear, David & Jones, Alan (2013) Discoursive struggle and contested signifiers 
in the arenas of education policy and work skills in Japan. Critical Policy 
Studies 7(4), 375—394. 

Reunanen, Esa (2003) Budjettijournalismi julkisena keskusteluna. Tekstianalyyttisiä 
näkökulmia suomalaiseen ja ruotsalaiseen budjettikirjoitteluun. Acta 
Electronica Universitatis Tamperensis 300. Tampere: Tampere University 
Press. 

Reunanen, Esa (2017) Kiristystä vai kilpailukykyä? Auktoriteettiperformanssit 
ja strategiset kertomukset neuvotteluissa ”yhteiskuntasopimuksesta”. 
Politiikka 59(2), 96-113. 

Reunanen, Esa & Koljonen, Kari (2014) Toimittajan sanansijat. Tampere: Tampere 
University Press. 

Reunanen, Esa & Koljonen, Kari (2018) Not partisans, but participants: 
the guantity and guality of journalistic interventionism in Finnish 
journalists’ professional ethos. Journalism Studies 19(5), 726-744. doi: 
10.1080/1461670X.2016.1204940 

Reunanen, Esa & Kunelius, Risto (2019) The transformation of communicative 
power into political power. Communication Theory. Julkaistu verkossa 
14.8.2019, doi: 10.1093/ct/qtz011 

Reunanen, Esa, Kunelius, Risto & Noppari, Elina (2010) Mediatization in context: 
Consensus culture, media and decision making in 21st century, the case 
of Finland. Communication: The European Journal of Communication 
Research 35(3), 287-307. doi: 10.1515/comm.2010.016 

Ruostetsaari, Ilkka (2014) Vallan sisäpiirissä. Tampere: Vastapaino. 


185 


Tupo ja media 


Salgado, Susana & Strömbäck, Jesper (2012) Interpretive journalism: A review 
of concepts, operationalizations and key findings. Journalism 13(2), 144- 
161. doi: 10.1177/14648849 11427797 

Salminen, Esko (1988) Sitoutumattomuuden ja laajenevan informaation aika 
1950-1980. Teoksessa Salokangas, Raimo (toim.) Sanomalehdistön 
historia 3. Sanomalehdistö sodan murroksesta 1980-luvulle. Kuopio: 
Kustannuskiila, 141-305. 

Smith, Martin J. (1993) Pressure, power, and policy. State autonomy and policy 
networks in Britain and the United States. New York: Harvester Wheatsheaf. 

Strömbäck, Jesper & Dimitrova, Daniela V. (2011) Mediatization and media 
interventionism: A comparative analysis of Sweden and the United 
States. The International Journal of Press/Politics 16(1), 30-49. doi: 
10.1177/1940161210379504 

Strömbäck, Jesper & Esser, Frank (2009) Shaping politics: Mediatization and 
media interventionism. Teoksessa Lundby, Knut (toim.) Mediatization, 
concepts, changes, consequences. New York: Peter Lang. 

Strömbäck, Jesper & Esser, Frank (2014) Mediatization of politics: Towards 
a theoretical framework. Teoksessa Esser, Frank & Strömbäck, Jesper 
(toim.) Mediatization of politics: Understanding the transformation 
of western democracies. Basingstoke: Palgrave Macmillan, 3-28. doi: 
10.1057/9781137275844_1 

Strömbäck, Jesper & Kaid, Lynda Lee (2008) A framework of comparing election 
news coverage around the world. Teoksessa Strömbäck, Jesper & Kaid, 
Lynda Lee (toim.) The handbook of election news coverage around the 
world. A volume in the ICA handbook series. New York: Routledge, 1-20. 

Strömbäck, Jesper & Nord, Lars (2006) Do politicians lead the tango? A study of 
the relationship between Swedish journalists and their political sources in 
the context of election campaigns. European Journal of Communication 
21(2), 147-164. 

Talousneuvosto (1965) Talousneuvoston mietintö lähivuosien kasvupolitiikasta. 
Komiteamietintö 1964: A 16. Helsinki: Valtioneuvosto. 

Talousneuvosto (1967) Talousneuvoston mietintö tulopolitiikan kehittämisestä. 
Komiteamietintö 1967: B 1. Helsinki: Valtioneuvosto. 

Thornton, Patricia H., Ocasio, William & Lounsbury, Michael (2012) The 
institutional logics perspective. A new approach to culture, structure, and 
process. Oxford: Oxford University Press. 

Tuchman, Gaye (1978) Making news. A study in the construction of reality. New 
York: Macmillan Publishing Company. 

Uimonen, Risto (1995) Nuori pääministeri. Porvoo: WSOY. 

Uimonen, Risto (2019) Tulos tai ulos. Juha Sipilän myrskyisä pääministerikausi. 
Helsinki: WSOY. 


186 


Lähteet 


Van Aelst, Peter, Thesen, Gunnar, Walgrave, Stefaan & Vliegenthart, Rens (2014) 
Mediatization and political agenda-setting: Changing issue priorities? 
Teoksessa Esser, Frank & Strémbick, Jesper (toim.) Mediatization of politics: 
Understanding the transformation of western democracies. Basingstoke: 
Palgrave Macmillan, 200-220. doi: 10.1057/9781137275844_11 

Van Aelst, Peter & Walgrave, Stefaan (2016) Information and arena: the dual 
function of the news media for political elites. Journal of Communication 
66(3), 496-518. doi: 10.1111/jcom.12229 

Vehkalahti, Pertti (2017) Pohjoisen ydinmylly. Julkinen keskustelu Fennovoiman 
ydinvoimalasta 2007-2013. Acta Universitatis Tamperensis 2315. 
Tampere: Tampere University Press. 

Vesa, Juho (2013) Päätöksenteon julkisuus Suomen konsensusjärjestelmässä: 
tapaustutkimus valtion tuottavuusohjelmasta. Politiikka 55(1), 3-20. 

Vihriälä, Vesa (2013) Konsensuksen kuolema? — Perinteinen kolmikanta ei enää 
toimi, miksi ja mitä tilalle. EVA-analyysi 31/2013. Helsinki: EVA. 

Viinanen, Iiro & Heiskanen, Kalle (2014) Vaaran vuodet. Muistelmia ja 
päiväkirjamerkintöjä. Helsinki: Paasilinna. 

Väliverronen, Esa (2013) Ajan hallinta ja tiivistyminen journalismissa. Media & 
viestintä 36(3-4), 4-22. 

Walgrave, Stefaan, & Van Aelst, Peter (2017) Elaborating and specifying the 
information & arena Framework. Teoksessa Van Aelst, Peter & Walgrave, 
Stefaan (toim.) How political actors use the media. London: Palgrave 
Macmillan, 265-279. doi: 10.1007/978-3-319-60249-3 14 

Wiberg, Matti (2014) Puolueryhmat eduskunnassa. Teoksessa Raunio, Tapio & 
Wiberg, Matti (toim.) Eduskunta. Kansanvaltaa puolueiden ja hallituksen 
ehdoilla. Helsinki: Gaudeamus, 163-183. 


187 


Tupo ja media 


188 


Liite 1 Aineistot, menetelmät ja reliabiliteetti 


Lehtiaineiston analyysin tarkoitus on kuvata mediajulkisuutta poliit- 
tisten performanssien areenana kolmessa esimerkkitapauksessa. Analyy- 
sissä tutkitaan 1) kulloistakin diskurssiympäristöä, 2) performanssien 
legitimaatioperustoja sekä 3) mediajulkisuuden institutionaalista ulot- 
tuvuutta, erityisesti journalismin omaa kehystävää ja tulkitsevaa roolia 
eli niin sanottua mediainterventionismia (Strömbäck & Esser 2009, 217). 


1. Tutkittavat tapaukset ja tutkimusaineistot 


Tarkasteltavana on kolme tulopolitiikkaan kytkeytyvää tapausta: 
Liinamaa 1 -tulopoliittinen ratkaisu vuonna 1968, Esko Ahon halli- 
tuksen tavoittelema yhteiskuntasopimus vuonna 1991 ja Juha Sipilän 
hallituksen tavoittelema yhteiskuntasopimus vuonna 2015. Kaikista 
tapauksista valittiin Helsingin Sanomien sitä koskeva kirjoittelu joltain 
tapaukselle keskeiseltä aikajaksolta. Helsingin Sanomat on 1920-luvulta 
lähtien ollut levikiltään Suomen suurin sanomalehti. Jo 1960-luvulla se 
oli pitkään ollut puoluepoliittisesti sitoutumaton ja edusti näin nimen- 
omaan journalistista harkintaa ja toimintatapaa puoluepoliittisen 
harkinnan ja toimintatavan sijaan. Helsingin Sanomia pidettiin sotien 
jälkeen sitoutumattomana ja vapaamielisenä, ja porvarillisuudestaan 
huolimatta se suhtautui melko myönteisesti työväenliikkeeseen, erityi- 
sesti Sosiaalidemokraatteihin (Salminen 1988, 156). Salmisen (mt. 156) 
mukaan Helsingin Sanomat ”kiiruhti myös ensimmäisenä merkittävänä 
sitoutumattomana sanomalehtenä hyväksymään kommunistien yhteis- 
kuntakelpoisuuden kannattamalla 1960-luvun lopulla laajapohjaista 
hallitusta”. Helsingin Sanomien kirjoittelua analysoimalla on mahdollista 
vertailla tulopoliittisen journalismin ajallista muutosta tapaustutkimuk- 
siemme kattamalla jaksolla 1960-luvun lopusta vuoteen 2015. 

Erityisesti 1960-luvun lopun poliittisesta julkisuudesta olisi saanut 
kattavamman kuvan ottamalla analyysiin mukaan myös eduskuntapuo- 
lueiden pää-äänenkannattajat. Esimerkiksi Kansan Uutiset (SKDL/SKP), 

Suomen Sosialidemokraatti (SDP) ja Päivän Sanomat (TPSL) olisivat 
voineet avata esimerkiksi hallituksen sisäisen vasemmisto-opposition 
näkökulmia Helsingin Sanomia paremmin. Myös järjestöjen omat lehdet, 
kuten Teollisuusviikko (STK) ja Palkkatyöläinen (SAK) osallistuivat aktii- 
visesti tulopoliittisia ratkaisuja koskevaan keskusteluun ja toimivat vies- 
tinvälittäjinä jäsenistölle, poliittisille päättäjille, virkamiehille ja toisil- 
leen. Käytännön syistä pitäydyttiin kuitenkin vain Helsingin Sanomien 
kirjoittelun analyysiin, mikä tuloksia arvioitaessa on otettava huomioon. 


Liinamaa 1 -tuporatkaisu 


Tulo- ja talouspolitiikkaa koskeva kirjoittelu Helsingin Sanomissa oli 
ennen Liinamaan esityksen valmistumista hajanaista. Devalvaation 
jälkihoidosta ja vakautuksesta käytiin keskustelua, mutta sitä ei kytketty 
suoraan Liinamaan johtamaan valmisteluprosessiin tai tavoitteena 
olevaan vakauttamissopimukseen. Lokakuun 1967 devalvaation jälkeen 
Suomessa oli paljon lakkoja, ja niistä uutisoitiin Helsingin Sanomissa 
lähes päivittäin. Näissä jutuissa keskityttiin lähes poikkeuksetta vain 
kyseisten alojen työehtoneuvotteluihin sekä lakkojen vaikutuksiin ja 
oikeutukseen. Yleisempää tulo- ja hintapoliittista keskustelua ei näissä 
jutuissa käyty. Liinamaan johtaman valmisteluprosessin vaiheista 
Helsingin Sanomissa kirjoitettiin vain vähän ja silloinkin lähinnä Liina- 
maan omien tiedonantojen pohjalta. Kirjoittelu runsastui maaliskuussa 
1968, kun vakauttamispolitiikan teemoja käsiteltiin hallitusneuvotte- 
lujen yhteydessä. Tällöin nämä teemat liitettiin ensisijaisesti hallitusoh- 
jelmaan, ei niinkään tulossa olevaan työmarkkinaratkaisuun. Helsingin 
Sanomien kirjoittelun pohjalta on näin ollen mahdoton luoda kattavaa 
kuvaa pitkästä tulosopimuksen rakentamisprosessista vuosina 1967- 
1968. Siksi sopimuksen teon taustaa ja sopimusesityksen valmistelua 
kuvataan lehtiaineiston analyysin sijaan lyhyesti tutkimuskirjallisuuden 
(Bergholm 2007; Kyntäjä 1993; Mansner 1990) nojalla. 

Liinamaan suunnitelman valmistuttua Helsingin Sanomien kirjoit- 
telu kytkeytyi suoremmin tähän suunnitelmaan, sen pohjalta neuvotel- 
tavaan vakauttamissopimukseen sekä tähän kytkeytyvään valtuuslakiin. 
Koska aiempaa aineistoa tulosopimuksen valmistelusta ei Helsingin 
Sanomissa juuri ollut, analyysiin kerättiin jutut vain tältä intensiivisen 

kirjoittelun jaksolta 22.3.1968-10.4.1968. Jutut poimittiin käymällä läpi 
Helsingin Sanomien arkistokappaleita syksystä 1967 kevääseen 1968. 
Tarkastelujakso alkaa päivästä, jolloin uutisoitiin Keijo Liinamaan 
tulo- ja hintapoliittisen suunnitelman valmistumisesta. Tarkastelujakso 
päättyy päivään, jolloin uutisoitiin valtuuslain hyväksymisestä eduskun- 
nassa. Jaksolle (ja välittömästi sitä ennen) ajoittuvat seuraavat keskeiset 
tapahtumat: 


20.3. Rahalaitosten neuvottelukunta päättää lopettaa uusien talletusten vastaanottamisen indeksieh- 
toisille talletustileille. Valtioneuvosto päättää keskeyttää indeksiehtoisten valtionobligaatioiden 
myynnin. 

21.3. Hallitusneuvottelijat hyväksyvät hallitusohjelmaluonnoksen. Keijo Liinamaan hinta- ja tulopoliitti- 
nen suunnitelma valmistuu. 

22.3. Koiviston hallitus nimitetään. 

27.3. Etujärjestöt sopivat palkkojen ja hintojen säännöstelyohjelmasta (Liinamaan paperi). 

3.4. Oppositio ilmoittaa ehtonsa valtuuslain hyväkysymiselle. 

4.4. Hallitus tuo valtuuslakiesityksen eduskunnan lähetekeskusteluun. 

5.4. Eduskunta hyväksyy valtuuslain sisällön. 

6.4. Kaupan ja teollisuuden järjestöt allekirjoittavat Liinamaan paperin. 

9.4. Valtuuslaki hyväksytään eduskunnassa kiireelliseksi (179-6) ja voimaan (154-32). 


Aineistoon koottiin jutut, joissa suoraan viitataan tulo- ja hintapoliit- 
tiseen selvitykseen, sen pohjalta neuvoteltavaan vakauttamissopimuk- 
seen tai tähän liittyneeseen valtuuslakiin. Aineistoon valituista jutuista 
huomioitiin analyysissä vain vakauttamis- ja työmarkkinapolitiikkaan 
kytkeytyvät jaksot, kuten kysymykset palkoista, hinnoista, indeksisidon- 
naisuuksista, kilpailukyvystä, vientimaksuista ja valtiontalouden tasapai- 
nosta. Sen sijaan muita teemoja koskevia jaksoja ei sisällytty aineistoon. 
Näin esimerkiksi ulkopolitiikasta, sosiaalipolitiikasta tai yksittäisistä 
budjettikohdista, kuten eläkkeiden tasosta, käytyä keskustelua ei sisäl- 
lytetty aineistoon. Uutiskehysten analyysi tekee tähän kuitenkin poik- 
keuksen, sillä siinä koodaus perustui lähinnä jutun otsikkoon ja ingres- 
siin riippumatta siitä, käsittelivätkö otsikko ja ingressi vakauttamis- ja 
työmarkkinapolitiikkaa. Mukana aineistossa ovat sekä uutis- että mieli- 
pidejutut. Aineistoon valikoitui kaikkiaan 120 juttua, jotka jakautuvat 
juttutyypeittäin seuraavasti: 


191 


Tupo ja media 


Liinamaa 1 -aineiston juttutyypit 

= kolumni, kommentti tai muu mielipidekirjoitus 


0 a G 
Mielipidekirjoitus (toimituksen ulkopuolinen kirjoittaja) 12 


Ahon hallituksen yhteiskuntasopimushanke 1991 


Helsingin Sanomissa seurattiin vuoden 1991 yhteiskuntasopimus- ja tulo- 
neuvotteluja tiiviisti. Analyysi alkaa Suomen ecu-kytkennästä tehdystä 
päätöksestä kesäkuun alussa ja päättyy tulopoliittisen kokonaisratkaisun 
hyväksyntään marraskuun lopussa. Aineisto on kerätty ajanjaksolta 
5.6.-30.11.1991, jolle (ja välittömästi sitä ennen) osuvat muun muassa 
seuraavat keskeiset tapahtumat: 


4.6. Hallitus päättää markan sitomisesta ecuun ilman devalvaatiota. 

76. Markka kytketaan ecuun. 

14.6. Hallitus ja etujärjestöt aloittavat neuvottelut vuoden 1992 budjetin säästöistä. Hallitus 
käynnistää tunnustelut yhteiskuntasopimuksesta etujärjestöjen kanssa. 

6.8. Hallitus ja etujärjestöt aloittavat neuvottelut yhteiskuntasopimuksesta. 

25.8. Etujärjestöjen yhteiskuntasopimusneuvotteluissa ei saavuteta konkreettisia tuloksia 


hallituksen määräämään takarajaan mennessä, mutta neuvotteluita jatketaan. Hallitus 
aloittaa budjettineuvottelut. 


12.9. Työmarkkinajärjestöt perustavat neuvottelutyöryhmän tulopoliittisia neuvotteluita varten. 

13.9. Valtion budjetti vuodelle 1992 julkaistaan. 

3.10. Palkansaajajärjestöt pitävät hallituksen vastaisen suurmielenosoituksen Senaatintorilla 
Helsingissä. 

20.10. Esko Aho pyytää Kalevi Sorsaa tuloneuvottelujen välittäjäksi. 

21.22.10. Sorsan tulopoliittinen sovintoehdotus hyväksytään keskusjärjestötasolla. 

15.11. Hallitus päättää Suomen Pankin esityksestä devalvoida markkaa 12,3 prosentilla. Neuvot- 
telut Sorsan sovintoesityksestä keskeytyvät liittotasolla. 

28.29.11. Työmarkkinajärjestöt hyväksyvät uuden tulopoliittisen sopimuksen kaudeksi 1.3.1992- 
31.10.1993. 

Aineistoon koottiin jutut tarkastelujaksolta Helsingin Sanomien sähköi- 
sestä arkistosta tekemällä erilliset haut hakusanoilla ”tuloneuvottelu”, 
”tuloratkaisu”, ”tulosopimus” ja ”yhteiskuntasopimus”. Alkuvaiheen 
hauissa oli mukana myös sana ”devalvaatio”, mutta se jätettiin pois 
juttumäärän liiallisen kasvun vuoksi. Yhdeksi jutuksi luettiin haun tuot- 
taman otsikon alle sähköiseen arkistoon viety kokonaisuus. Alustavaan 
aineistoon valikoitui näin 325 juttua. Saadusta hakutuloksesta poistettiin 
ne jutut, jotka eivät liittyneet aihepiiriin lainkaan sekä ne jutut, joissa 
sanat esiintyivät vain kuriositeettimaisesti vailla toimijoiden komment- 
teja tai yhteyttä meneillään olleisiin neuvotteluihin. Jälkimmäisiä juttuja 
oli varsinkin taloussivuilla pörssi- ja markkinakatsauksissa. 

Näillä ehdoilla aineiston kooksi muodostui 295 juttua. Tämän jälkeen 
aineistosta poistettiin vielä premisivun vinkkijutut, jotta aineisto olisi 
vertailukelpoinen vuoden 2015 juttuaineiston kanssa sekä Liinamaa-jut- 
tuaineison kanssa (HS-arkistossa ei 2015 näyttänyt olevan vinkkijuttuja 
lainkaan ja Liinamaa-aineistossa etusivun vinkit yhdistettiin analyysissä 
samoiksi jutuiksi sisäsivujen juttujen kanssa). Näin aineistoon jäi lopulta 
266 juttua. Lukuun sisältyvät sekä uutis- että mielipidejutut. Valituista 
jutuista analysoitiin tulo- ja talouspolitiikkaa koskeviin neuvotte- 
luihin tavalla tai toisella liittyneet jaksot. Juttujen muut teemat jätet- 
tiin huomiotta. Uutiskehysten analyysissä koodaus perustui kuitenkin 
lähinnä jutun otsikkoon ja ingressiin riippumatta siitä, käsittelivätkö 
otsikko ja ingressi yhteiskuntasopimusta. Aineiston jutut jakautuvat 
juttutyypeittäin seuraavasti: 

Sipilan hallituksen yhteiskuntasopimushanke 2015 


Helsingin Sanomat seurasi yhteiskuntasopimus-prosessia melko tiiviisti 
hallitustunnustelusta huhti-toukokuussa 2015 sopimuksen solmimiseen 
kesäkuussa 2016. Tässä analyysissä keskitytään jaksoon hallitusohjelman 
julkistamisesta toukokuun lopussa kolmannen neuvotteluyrityksen 
käynnistymiseen syyskuun lopussa 2015. Tarkoitus ei siis ole kuvata koko 
yhteiskuntasopimusprosessia vaan keskittyä yhteen prosessin intensiivi- 
seen ajanjaksoon. Kaikkiaan yhteiskuntasopimusprosessista voi erottaa 
kahdeksan jaksoa kevään 2015 eduskuntavaalikampailusta kevään 2016 
alakohtaisiin virka- ja työehtosopimusneuvotteluihin (Reunanen 2017, 
112). Tarkasteltavaksi valittu ajanjakso sisältää prosessin kiintoisimmat 
vaiheet, kun hallitus alkaa neuvottelujen kesällä kariuduttua valmistella 
niin sanottuja pakkolakeja ja kun SAK:n hallitus omalla ehdotuksellaan 
syyskuussa onnistuu muuttamaan neuvotteluasetelmia itselleen edulli- 
semmiksi. Vaikka tarkastelujakso ei jatku neuvotteluratkaisun syntymi- 
seen 28.2.2016 saati sopimuksen allekirjoittamiseen 14.6.2016 saakka, 
aineisto kuvaa silti monipuolisesti neuvottelujen keskeisiä jännitteitä ja 
julkisuuteen suunnattuja performansseja.*? 


*— Yhteiskuntasopimus 1991 -aineiston juttutyyppiluokituksesta tehtiin reliabiliteettitarkastus 
satunnaisesti valituille 35 jutulle. Tarkastuskoodauksen teki toinen henkilö kuin alkuperäi- 
sen koodauksen. Koodausten vastaavuus oli täydet 100 prosenttia. 


% — Tarkasteltavat analyysimuuttujat eivät suoraan kytkeydy neuvottelujen vaiheisiin, vaan esi- 
merkiksi journalistinen ratkaisukehys voi esiintyä muussakin kuin varsinaisen sopimus- 
ratkaisun yhteydessä. Diskurssiympäristön ja legitimaatioperustojen analyyseissä sillä, että 
aineisto kattaisi koko neuvotteluprosessin on tätäkin vähemmän merkitystä. 

Valitulle tarkastelujaksolle sijoittuvat muun muassa seuraavat 
keskeiset tapahtumat: 


27.5. Hallitusohjelma julkistetaan 

15.6. Sopu työllisyys- ja kasvusopimuksen kolmannesta vuodesta 

3.8. Hallitus julkistaa yhteiskuntasopimuksen tavoitteet 

10.8. SAK ilmoittaa ehdot osallistumiselleen prosessiin 

20.8. Neuvottelut kariutuvat — hallitus alkaa suunnitella korvaavia toimia 
8.9. Hallitus esittelee pakkolait 

16.9. Juha Sipilän televisiopuhe — kätilöiden esiintyminen A-studiossa 
17.9. Palkansaajakeskusjärjestöt kertovat tekevänsä oman ehdotuksen 
18.9. Ay-liikkeen #STOP-mielenosoitus Helsingin Rautatientorilla 

24.9. SAK:n hallitus esittelee ehdotuksensa työmarkkinasopimukseksi 
28.9. Yhteiskuntasopimusneuvottelut aloitetaan uudelleen 


Helsingin Sanomien sähköisestä arkistosta koottiin jutut ajanjaksolta 
27.5.-30.9. käyttäen hakulauseketta [pakkola* OR ”pakottav* la*” OR 
kilpailukykypaket* OR yhteiskuntasop*].* Tuloksesta poistettiin jutut, 
jotka eivät liittyneet aiheeseen ja lisättiin juttuja, joihin viitattiin haulla 
löytyneissä, aiheeseen liittyvissä jutuissa. Jutun ohessa julkaistut fakta- 
laatikot sisällytettiin juttuun eikä niitä katsottu omiksi jutuikseen, 
vaikka arkistossa näin olisi tehty. Sähköinen arkisto ei välttämättä kata 
aivan kaikkia julkaistuja juttuja. Esimerkiksi premisivun vinkkijutut 
näyttivät puuttuvan hakutuloksesta kokonaan. Joko niissä ei ollut haku- 
lausekkeessa mainittuja sanoja tai sitten ne muuten puuttuivat arkistosta. 

Kaikkiaan aineistoon tuli näin 308 Helsingin Sanomien juttua. 
Mukana ovat sekä uutis- että mielipidejutut.** Aineistoon valituista 
jutuista huomioitiin analyysissä vain yhteiskuntasopimukseen kytkey- 
tyvät jaksot. Muut jutuissa käsitellyt teemat jätettiin huomiotta. Uutis- 
kehysten analyysi teki tähän kuitenkin poikkeuksen. Siinä koodaus 
perustui lähinnä jutun otsikkoon ja ingressiin riippumatta siitä, käsitteli- 
vätkö otsikko ja ingressi yhteiskuntasopimusta. Talouspolitiikasta yhteis- 
kuntasopimukseen on aina katsottu kytkeytyvän keskustelu teollisuuden 
kilpailukyvystä. Keskustelu suhdannepolitiikasta, valtiontaloudesta, 


3 —Kilpailukykysopimus-sana ei sisälly hakulausekkeeseen, koska sitä alettiin käyttää Helsin- 
gin Sanomissa vasta helmikuussa 2016. Analyysin taustoittamiseksi hakulausekkeen poimi- 
mat Helsingin Sanomien jutut käytiin läpi myös varsinaista analyysijaksoa edeltävältä ajalta 
vuodesta 2014 alkaen. 


% — Mukana on yksi vain Helsingin Sanomien verkkosivuilla julkaistu juttu. 

työllisyydestä ja valtion budjetin yksittäisistä kohdista ovat mukana vain, 
kun ne kytkeytyvät suoraan kilpailukykyteemaan tai yhteiskuntasopi- 
musprosessiin. Aineiston jutut jakautuvat juttutyypeittäin seuraavasti: 


Yhteiskuntasopimus 2015 -aineiston juttutyypit?5 

2. Diskurssiympäristön analyysi 


Diskurssianalyysi tehtiin tarkastelemalla puhuvien toimijoiden puheen- 
vuoroja ja abstrahoimalla niistä yleisempiä puhetta motivoivia tavoit- 
teita ja ideoita. Alustava luokittelu tehtiin analysoimalla puheenvuoroja, 
joissa kiistetään jonkin toisen tahon sanoja ja tekoja. Näin pyrittiin 
kiinnittämään huomio erityisesti niihin diskursseihin, jotka poliittisen 
kamppailun kannalta ovat olennaisia. Tämän jälkeen aineisto käytiin 
vielä uudestaan läpi ja poimittiin kutakin puhetapaa edustavia sitaatteja. 
Samalla diskurssien määritelmiä tarkennettiin niin, että ne paremmin 
vastasivat niin kiistäviä kuin muitakin jutuissa esitettyjä puheenvuo- 


3 Analyysi- ja taustajuttuihin on luettu Analyysi- tai Taustaa-vinjeteillä merkittyjen juttujen 


lisäksi juttuja, joissa uutiskertoja omissa nimissää listaa tulossa olevien ratkaisujen hyötyjä 
ja haittoja eri osapuolille tai spekuloi, millaisista elementeistä tulossa oleva ratkaisu voi- 
si koostua. Yhteiskuntasopimuksen yhteydessä Helsingin Sanomat julkaisi useita tällaisia 
juttuja. Muihin juttutyyppeihin on luokiteltu Seppo Kaislan pakinat, sitaattikoosteet, sekä 
sunnuntaisivujen jutut, kuten esimerkiksi toimittaja Anssi Miettisen oma ehdotus yhteis- 
kuntasopimukseksi (22.9.2015) sekä juttu, jossa eri ammattialojen ihmiset kertovat, mitä 
he ehtisivät töissään tehdä suunnitteilla olleen 20 minuutin työajan pidennyksen aikana 
(29.9.2015) Päivämäärät ovat Helsingin Sanomien arkiston ilmoittamia ja viittaavat ilmei- 
sesti päivään, jolloin juttua on viimeksi päivitetty. Varsinainen julkaisupäivä voi olla aikai- 
sempi. 

roja. Puhuvaksi toimijaksi katsottiin mielipidejuttujen kirjoittajat ja 
uutisjuttujen esiintyjät, joiden puhetta lainattiin suorana tai epäsuorana 
esityksenä. Vuosien 1991 ja 2015 aineistot olivat käytettävissä digitaali- 
sessa muodossa, mikä mahdollisti niiden analyysin ja luokittelun Atlas. 
ti-ohjelmalla. 


3. Toimijaerittely ja kiistoperformanssit 


Teksteistä tunnistettiin toimijat, joita lainattiin suorana tai epäsuorana 
esityksenä. Näitä kutsutaan tässä puhuviksi toimijoiksi. Heidän puheen- 
vuoroistaan valittiin ne, joissa he kritisoivat tai kiistävät jonkin toisen 
tahon sanomisia. Näitä puhetekoja kutsutaan tässä kiistoperformans- 
seiksi. Puhuvien toimijoiden sekä mielipidejuttujen kirjoittajien kiisto- 
performansseista erotettiin kolme erilaista legitimaatioperustaa, joihin 
vedoten toimijat kritisoivat toistensa päämääriä ja pyrkivät näin horjut- 
tamaan toistensa vaikutusvaltaa. Ensinnäkin horjutus voi perustua 
tietoperustaan. Silloin vedotaan puutteisiin toisen tiedoissa ja suhteute- 
taan asioita todellisuuden ominaisuuksiin. Toiseksi kyse voi olla arvo- 
perustasta. Silloin nojataan yleisesti hyväksyttyihin periaatteisiin, kuten 
tasapuolisuuteen tai solidaarisuuteen, ja toisen toimia tai mielipiteitä voi 
syyttää näiden periaatteiden rikkomisesta. Kolmanneksi voidaan nojata 
luottamusperustaan. Kyseessä voivat tällöin olla syytökset epärehellisyy- 
destä tai tarkoitushakuisuudesta. Tieto-, luottamus- ja arvoperustat on 
johdettu Järgen Habermasin kolmesta viestinnän validiteettivaateesta: 
totuus, oikeudenmukaisuus ja rehellisyys. Analyysin teoreettista taustaa 
kuvataan luvuissa 1 ja 3. 


4. Kehysanalyysi ja journalistisen kerronnan analyysi 


Journalismin omaa aktiivisuutta ja tulkintaa analysoitiin tutkimalla 
journalistista kehystystä ja kerrontaa. Journalististen kehysten analyy- 
sissä korostuvat geneeriset kehykset eli kehykset, jotka eivät ole aihespesi- 
fejä vaan joita voidaan soveltaa erilaisiin aiheisiin erilaisissa yhteyksissä. 
Journalistisia kehyksiä analysoitiin erikseen toimituksen mielipideju- 

tuista ja uutisjutuista. Toimituksen mielipidejutut tyypiteltiin viiteen 
kehysluokkaan, minkä jälkeen näihin kehyksiin nojaavia kirjoituksia 
kuvailtiin laadullisesti. Uutiskehykset puolestaan luokiteltiin lähinnä 
juttuotsikoiden perusteella kahdeksaan luokkaan kysymällä mikä tekee 
uutiskärjestä uutisarvoisen. Jokainen juttu luokiteltiin johonkin kehys- 
tyyppiin (tai muu-luokkaan), minkä jälkeen tulokset esitettiin myös 
määrällisesti. Toisin kuin diskurssi- ja kiistoperformanssianalyysit, 
uutisten kehysanalyysi perustui aineistoon valittujen juttujen otsikoihin 
ja ingresseihin siitä riippumatta, käsittelivätkö ne talous- ja työmarkki- 
napolitiikkaa. Suurin osa tietysti käsitteli, mutta joitakin poikkeuksiakin 
oli. Journalistisen kerronnan analyysi kohdistui pelkästään uutisjuttuihin 
ja oli luonteeltaan laadullista. Jutuista erotettiin referoivan, tiivistävän ja 
raportoivan kerronnan jaksoja ja tarkasteltiin, millä tavalla uutiskertojan 
niiden avulla tulkitsee ja kehystää puheena olevia asioita. 


5. Koodauksen vaiheet, havaintoyksiköt ja luokitusrunko 


Tutkimuksen määrällisiä analyysivaiheita varten tehtiin luokitusrunko, 
jonka mukaisesti käytiin aineiston jutut ja niihin sisältyvät puheen- 
vuorot systemaattisesti läpi. Analyysissä noudatettiin seuraavia vaiheita 
ja ohjeita: 


Vaiheet 


1. Tunnistetaan jutuista ne katkelmat, jotka liittyvät tutkittavana 
olevaan tapaukseen. Nämä jaksot merkitään juttukopioon (paperi 
tai Atlas.ti). 


2. Merkitään Excel-ohjelmaan juttukohtaiset muuttujat. 


3. Tunnistetaan jutuista tapaukseen liittyvät puhuvat toimijat ja 
merkitään Exceliin identifiointimuuttujat. (Atlas.tiin merkitään 
toimijoiden puhe taustaryhmittäin. Merkintöihin sisällytetään 
puheen kanssa samassa virkkeessä oleva johtolause. Kertojan 
osuuksia ei erikseen merkitä. Kaikki mitä ei ole merkitty toimijan 
puheeksi on kertojan puhetta. Paperikopioihin ei tehdä toimija- 
merkintöjä). 

5. Merkitään Exceliin kunkin koodatun toimijan kohdalle, kenen 
toimia tai sanomisia se kritisoi tai vastustaa ja minkä legitimaa- 
tioperustan nojalla. Legitimaatioperusta merkitään myös Atlas. 
tiin. Kunkin kritisoitavan kohteen osalta arvioidaan, mihin legiti- 
maatioperustaan kritiikki eniten nojaa. Muut mahdollisesti tähän 
toimijaan kohdistuvassa kritiikissä ilmenevät legitimaatioperustat 
jätetään huomiotta. 


Havaintoyksikkö 


Havaintoyksiköinä analyysissä ovat puhuvat toimijat jutussa sekä jutun 
kertoja. Juttukohtaiset muuttujat koodataan kertojan havaintoyksik- 
köön. Jokaisesta jutusta merkitään kertojalle Exceliin oma rivinsä kuten 
myös kullekin tutkittavaan tapaukseen kytkeytyvälle puhuvalle toimi- 
jalle. Toimijan puhetta ovat tekstijaksot, joissa kertoja lainaa/referoi 
toimijan päiväkohtaista puhetta. Toimijoita, joiden aiempia puheita 
kertoja lainaa ikään kuin taustatiedoksi, ei katsota puhuviksi toimijoiksi, 
ja nämä tekstijaksot katsotaan kertojan puheeksi. Toimituksen omat 
mielipidejutut, kuten pääkirjoitukset, ovat kokonaisuudessaan kertojan 
puhetta, kun taas ulkopuolisten kirjoittajien mielipidejutut ovat kokonai- 
suudessaan jutun kirjoittajan puhetta. Jos kertoja esittää omissa nimis- 
sään muilta omaksuttuja asioita ja näkökulmia (nojaava kertoja) tämä 
tulkitaan kertojan puheeksi eikä nojauksen lähdettä huomioida. Ei-pu- 
huvia toimijoita ei koodata. Kukin toimija merkitään yhdestä jutusta 
vain yhden kerran. 

Toimijan havaintoyksikön koodauksen perusteena on paitsi toimijan 
oma puhe myös kertojan tekemä puheen luonnehdinta. Seuraavassa 
esimerkissä toimijan havaintoyksikkö koodataan kursivoitujen jaksojen 
perusteella ja kertojan havaintoyksikkö kursivoimattomien jaksojen 
perusteella. Kertojan arvio herkästi lakkoasetta vilauttelevasta AKT:stä 
ei luonnehdi Piiraisen puhetta, sen sijaan arvostelu ja syyttäminen ovat 
puheen ominaisuuksia, ja niiden perusteella koodataan Piiraisen havain- 
toyksikköä, ei kertojan havaintoyksikköä. Muiden kuin puhuvien toimi- 
joiden osalta vastaavat luonnehdinnat menevät kertojan tiliin. 

AKT vilauttaa Sipilälle lakkoasetta 


Auto- ja kuljetusalaa edustava työtekijäliitto AKT aikoo 
tarvittaessa puolustaa työntekijöiden oikeuksia vaikka 
lakoilla. 

Lakkoasetta herkästi vilauttelevan AKT:n puheenjohtaja 
Marko Piirainen arvosteli torstaina, että pääministeri Juha 
Sipilä (kesk) on romuttamassa sopimusyhteiskunnan. Hän 
syyttää hallitusta ”mafiahenkisestä uhkailusta”. 

Piirainen viittaa yhteiskuntasopimukseen, jota hallitus 
vaatii saadakseen työntekijöiden yksikkötyökustannusta 
alennettua vähintään viidellä prosentilla. Hänen mukaansa 
tämä ei käy AKT:'lle ”missään nimessä”. 

”Suomalainen hyvinvointiyhteiskunta on jo vuosikym- 
menet perustunut sopimiseen. Nyt porvarihallitus horjuttaa 
yhteiskuntarauhaa ennenkuulumattomalla tavalla asetta- 
malla ammattiyhdistysliikkeen kylmästi ota tai jätä -tilan- 
teeseen”, Piirainen suomii. 


Toimijan havaintoyksikköön koodataan myös kertojan suoraan toimijan 
puheesta tekemät tiivistykset. Esimerkiksi seuraavan katkelman perus- 
teella koodataan vain toimijan (Lauri Lyly) havaintoyksikköä, ei lainkaan 
kertojan havaintoyksikköä. 


Palkansaajien SAK:n puheenjohtaja Lauri Lyly taas pitää 
Lindströmin esitystä tervetulleena. 

”Tämä on merkki siitä, että hallituksessa mietitään tosis- 
saan, miten siellä voidaan tasapainottaa esitystä yhteiskun- 
tasopimuksesta. Että lasku ei tule vain yhden osapuolen 
maksettavaksi.” 


Sen sijaan seuraavan katkelman ensimmäisessä kappaleessa kertojan 
tiivistys etääntyy jo sen verran Antti Lindtmanin puheesta, että sen 
perusteella koodataan kertojan, ei Lindtmanin havaintoyksikköä. 


Myös Sdp:ssä otettiin Lindströmin ehdotus ilolla vastaan. 

Eduskuntaryhmän puheenjohtaja Antti Lindtman sanoo 
pitävänsä ”Lindströmin havaintoa yhteiskuntasopimuksen 
epäreiluudesta oikeana”. 

Koodauslomake ja koodausohjeita 


1. Jutun numero. Merkitään kertojan havaintoyksikköön. 


2. Jutun otsikko. Kirjoitetaan jutun pääotsikko. Merkitään kertojan 


havaintoyksikköön 
3. Juttutyyppi. Merkitään kertojan havaintoyksikköön 
1. Uutinen 
2. Pääkirjoitus 
3. Toimittajan kolumni, kommentti tai muu mielipidekirjoitus 
4. Toimittajan analyysi/taustajuttu 
5. Mielipidekirjoitus (toimituksen ulkopuolinen kirjoittaja) 
6. Muut lehdet 
7. Muu 
4. Uutiskehys. Merkitään uutisjutuista kertojan havaintoyksikköön 
1. Analyysi 
2. Ratkaisu 
3. Kritiikki 
4. Prosessi 
5. Kiista 
6. Ehdotus 
7. — Selvitys 
8. Taktikointi 
9. Muu 


5. Toimijan nimi. Toimijan nimi kirjoitetaan muodossa Sukunimi, 
Etunimi. Jos kyse on organisaatiosta, kirjataan organisaation 
nimi. Jos jutussa käsitellään sekä henkilöä että hänen edusta- 
maansa organisaatiota, merkitään toimijaksi ainoastaan henkilö, 
ellei henkilöllä ja organisaatiolla ole jutussa selvästi eri näkökulma 
aiheeseen. Kertojan havaintoyksikköön merkitään ”kertoja” 


6. Toimijan taustaryhmä. 


0. 
1. 


Ei määriteltävissä 

Kertoja 

Politiikka, puolueet yleensä, eduskunta, valiokunta ym. 
Hallitus tai hallituspuolue (poliittinen toimija) 
Oppositio tai oppositiopuolue 

Työmarkkinajärjestöt yleisesti 

Työntekijäjärjestöt, ammattiyhdistysliike 

32. Työnantajajärjestöt 

33. Liike-elämä, liike-elämän muut kuin työmarkkinajärjestöt 

34. MTK, maanviljelijät, maatalousyrittäjien muut järjestöt 

4. —Virkamies/ministeriöt/Suomen Pankki 

(hallinnollinen toimija) 

Viestimet 

Nimimerkkikirjoittaja (yleensä yleisönosastossa) 

Yksityishenkilö (yleensä yleisönosastossa) 

Muu 
Yliopistot ja riippumattomat tutkimuslaitokset koodataan 
kohtaan ”muu”. Elinkeinoelämän ja ammattiyhdistysliikkeen 
tutkimuslaitokset ja ekonomistit koodataan taustaryhmiensä 
mukaan. 


ONY 


7. Kiiston kohde 


Kullekin puhuvalle toimijalle merkitään enintään kolme kohdetta, 
jonka toimia se jutussa kiistää tai kritisoi. Samoin kertojalle merki- 
tään enintään kolme kohdetta, jonka toimia se jutussa omissa 
nimissään kiistää tai kritisoi. Kunkin kohteen nimi ja tausta- 
ryhmä merkitään samalla tavalla kuin puhuvien toimijoidenkin. 
Jos toimija ei kritisoi mitään kohdetta, kohdemuuttujaa ei koodata. 
Kiistämisen kohteen ei tarvitse olla tarkkaan nimettynä kiistävässä 
puheenvuorossa, mutta sen on kuitenkin oltava jokin henkilö tai 
taho. Koodaamatta jätetään sellaiset tapaukset, joissa kritisoidaan 
esimerkiksi ”vasemmistolaista talouspolitiikkaa”, mutta ei tunnis- 
teta sen tarkempaa kritiikin kohdetta ("hallituksen harjoittama 
vasemmistolainen talouspolitiikka...” olisi hallitukseen kohdis- 
tuva kiisto). Kuitenkin kertojan ja toimijan itsensä tunnista- 
mana kiistämisen kohteeksi hyväksyttiin varsin löyhärajaisiakin 
ryhmiä, kuten kiistettäessä ”luonnonsuojelijoiden” tai ”helsinki- 
läisten” mielipiteitä. Kiiston kohteeksi merkitään niin täsmällinen 
vastustettava osapuoli, kuin jutun perusteella on mahdollista. 
Ensisijaisesti merkitään puheenvuorossa mainittu vastustettava 
osapuoli, toissijaisesti muualta jutusta tunnistettu vastustettava 
osapuoli ja jos tämä ei ole mahdollista, niin merkitään puheen- 
vuoron perusteella päätelty vastapuoli, kuten ”tehtaan käynnistä- 
misen kannattajat”. Jos toimija kiistää tai kritisoi useampaa kuin 
kolmea kohdetta, koodattaviksi valitaan ne, jotka painottuvat 
jutussa eniten (otsikossa, jutun alussa, määrällisesti eniten). 


Liite 1 
8. Kiistoperformanssit 


Kullekin kritisoinnin/kiistämisen kohteelle merkitään se legiti- 
maatioperusta, johon nojaten toimija tätä ensisijaisesti kritisoi. 
Vaikka toimija siis kritisoisi tiettyä kohdetta jutussa useaankin 
legitimaatioperustaan vedoten, näistä perustoista merkitään 
ainoastaan ensisijainen. Koodauksen luokat ovat seuraavat: 


0. —Kiistäminen/kritisointi ilman nojaamista mihinkään legiti- 


maatioperustaan 
1. Tieto 
2. Arvot 


3. Luottamus 


Tieto (todellisuuden ominaisuus; millainen maailma on, miten 
se toimii). Viittaukset tietoon perustuviin käsityksiin ja toimin- 
tasuunnitelmiin. Osapuolten sanoja tai tekoja voidaan kritisoida 
osoittamalla niiden perustuvan virheellisiin taustatietoihin tai 
tuomalla esiin esitettyjen toimenpiteiden haitallisia seurauksia. 
Liinamaa 1 -tapauksessa esimerkiksi: Maininnat talouspo- 
litiikan ristiriitaisuudesta tai siitä, että ehdotetut toimenpi- 
teet eivät tuo toivottuja seurauksia. 
Yhteiskuntasopimus 2015 -tapauksessa esimerkiksi: Kiistely 
taloustieteellisin argumentein, väitteiden tai ehdotusten 
tyrmääminen vetoamalla käytännön tai ensikäden tietoon. 


Arvot (mikä on oikein, mikä on väärin). Vetoaminen normiin tai 
normin legitiimisyyteen. Toimijan pahantahtoisuutta tai tietoista 
yhteisen normin rikkomista ei koodata tähän vaan luottamukseen. 
Tässä huomio on epäoikeudenmukaisuudesta kärsineessä pikem- 
minkin kuin epäoikeudenmukaisuuden aiheuttajassa. 
Liinamaa 1 -tapauksessa esimerkiksi: Indeksitilien lopetta- 
misen epäoikeudenmukaisuus säästäjän näkökulmasta. 
Yhteiskuntasopimus 2015 -tapauksessa esimerkiksi: ehdo- 
tusten kritisointi siitä, että ne eivät ole eri työntekijäryh- 
mille tasapuolisia tai että ne eivät ole työnantajan ja työnte- 
kijän kesken reiluja. 


Luottamus (toimijoiden ominaisuudet, heidän välisensä suhteet). 
Luottamukseen nojaava kritiikki kohdistuu kohteena olevan 
tahon ominaisuuksiin, erityisesti hänen epärehellisyyteensä tai 
tarkoitushakuiseen toimintaansa. Kun kyse on epäoikeuden- 

mukaisuudesta, luottamus koodataan silloin kun päähuomio on 

epäoikeudenmukaisuuden aiheuttajassa, ei niinkään epäoikeuden- 

mukaisessa asiassa sinänsä tai epäoikeudenmukaisuutta kärsivässä 

tahossa (tällöin koodataan arvoihin). Luottamukseen koodataan 

viittaukset oman edun tavoitteluun kokonaisedun kustannuksella. 
Liinamaa 1 -tapauksessa esimerkiksi: syytökset vakautta- 
missopimuksen tarkoitushakuisista kaatamisyrityksistä ja 
epäilyt hallituksen motiiveista valtuuslakia säädettäessä. 
Yhteiskuntasopimus 2015 -tapauksessa esimerkiksi: Viit- 
taukset luottamukseen, epäluuloon sekä ideologisiin tai 
identiteettiin liittyviin osapuolijakoihin, syytökset ammat- 
tiyhdistysliikkeen kiristämisestä, viittaukset sopimisen 
kulttuurin horjuttamisesta. 


Esimerkki koodauslomakkeesta 


E = » o (2) o ® o 
3 x 3 |3 3 |è a 2 |è 8 218 a 2 
o ô Ek D: |e = 2 In N & lw w 2 

1 Nämä päätöksethall 1|Kertoja 1 

2 Hallitukseen ehkä 1: 1iKertoja 1 

3 Politiikka ja jättijärje 1|Kertoja 1 

3 Fjäder, Strure 4 


6. Reliabiliteettitarkastukset 


Juttuaineiston koodaukset teki Esa Reunanen vuosien 1968 ja 2015 
aineistoista ja Jari Väliverronen vuoden 1991 aineistosta. Juttutyyppien 
luokituksen, puhuvien toimijoiden tunnistusten, toimijoiden taustaryh- 
mien määrittelyn ja kiistämisen kohteiden reliabiliteettitarkastus tehtiin 
vain vuoden 1991 aineistosta siten, että myös Reunanen koodasi otoksen 
näistä jutuista. Juttutyyppiluokitukseen valittiin satunnaiset 35 juttua. 
Niiden juttutyyppien tarkastuskoodauksessa vastaavuus oli täydet 100 
prosenttia. Toimijoiden puheenvuorojen ja taustaryhmien tunnista- 
misen osalta tarkastus tehtiin satunnaisesti valituista 23 uutisjutusta, 
joista Väliverronen tunnisti alkuperäisessä koodauksessa 50 puhuvaa 
toimijaa ja Reunanen tarkastuskoodauksessa 48 puhuvaa toimijaa. 
Tarkastuskoodauksessa puhuvan toimijan taustaryhmä oli 76 prosen- 

tissa tapauksista sama kuin alkuperäisessä koodauksessa (useimmissa 
eroavissa tapauksista tarkastuskoodaaja ei ollut merkinnyt toimijaa lain- 
kaan). Jos otetaan tarkasteluun vain toimijat, jotka molemmat koodaajat 
olivat merkinneet (41 tapausta), niistä 93 prosentissa taustaryhmä oli 
sama. 

Kiistämisen kohteiden reliabiliteettitarkastus tehtiin vuoden 1991 
aineistosta valitun otoksen 35 jutusta. Niihin sisältyy uutisten lisäksi 
myös 5 pääkirjoitusta, 1 toimittajan kolumni, 4 ulkopuolisen mielipide- 
kirjoitusta ja 2 ”muun” juttutyypin edustajaa. Väliverronen oli alkuperäi- 
sessä koodauksessa tunnistanut näistä jutuista yhteensä 64 kiistämisen 
kohdetta, kun tarkastuskoodauksessa Reunanen tunnisti niitä vain 49. 
Molempien tunnistamia, samaa taustaryhmää edustavia kiistämisen 
kohteita oli yhteensä 36. Tunnistusten vastaavauus jäi siis varsin pieneksi, 
vain 56 prosentiksi alkuperäisten tunnistusten määrästä. Alkuperäisessä 
koodauksessa tunnistetuista kiiston kohteista 34 prosenttia jäi tarkas- 
tuskoodauksessa kokonaan tunnistamatta ja 9 prosenttia oli tunnistettu 
eri tavalla. Koska tulosten vastaavuus jäi näin pieneksi, päätettiin kiis- 
tojen määrän tarkastelussa luopua kolmen mahdollisen kiiston kohteen 
tarkastelusta ja tarkastella vain sitä, kyseenalaistaako toimija ylipäätään 
jonkin (vähintään yhden) toisen toimijan sanoja tai tekoja. Alkuperäi- 
sessä koodauksessa tällaisia tapauksia oli 42, joista 34 tunnistettiin myös 
tarkastuskoodauksessa. Tämän erittelyn reliabiliteettiprosentiksi saatiin 
siis hyväksyttävä 81. Kiistämisten kohdistumisen ja legitimaatioperus- 
tojen analyysissä koodaajien erot koodauksen tiheydessä eivät luultavasti 
vaikuta tuloksiin olennaisesti. 

Legitimaatioperustojen (tieto, arvot, luottamus) osalta reliabiliteet- 
titarkastus tehtiin kaikkiin aineistoihin. Vuoden 1968 ja 2015 aineistoista 
alkuperäinen koodaaja koodasi noin kuukauden kuluttua uudelleen 
kaikista tunnistetuista kiistoista, mihin legitimaatioperustaan kukin 
kiisto ensisijaisesti nojasi. Itse kiistojen tunnistusta ei tarkastettu, vaan 
lähtökohtana olivat ensimmäisellä koodauskerralla tunnistetut kiistat. 
Vuoden 1968 aineistossa koodausten yhdenmukaisuudeksi saatiin 81 
prosenttia, mitä voi pitää hyväksyttävänä luokitusvarmuutena. Eri tavalla 
luokitellut 16 tapausta käytiin uudelleen läpi, ja tarkastelun jälkeen seit- 
semän koodausta pidettiin ennallaan ja yhdeksän koodausta muutettiin 

uuden luokituksen mukaiseksi.** Vuoden 2015 aineistossa kiistoperfor- 
manssien tyyppi luokiteltiin 85 prosentissa tapauksista samalla tavalla. 
Eri tavalla luokitellut 30 tapausta käytiin uudelleen läpi, ja niistä 20 pidet- 
tiin ennallaan ja 10 korjattiin tarkastuskoodauksen mukaisiksi. 

Vuoden 1991 aineiston koodaustarkastus tehtiin satunnaisesti valit- 
tuun 35 jutun otokseen, ja lähtökohtana olivat Jari Väliverrosen alku- 
peräisessä koodauksessa tunnistamat kiistat. Esa Reunanen luokitteli 
näistä 64 kiistosta legitimaatioperustat uudelleen. Sama legitimaatiope- 
rusta koodattiin 61 prosentissa tapauksista. Suurin ero syntyi siitä, että 
Väliverronen oli merkinnyt vain kahdessa tapauksessa ”ei perustaa”, kun 
Reunanen merkitsi näin 11 tapauksessa. Muilta osin koodaajien saamat 
tulokset muistuttivat toisiaan (ks. taulukko alla). Tarkastuskoodauksen 
matalasta yhdenmukaisuudesta huolimatta tuloksia voi varauksin 
pitää vertailukelpoisina myös vuoden 1991 osalta, kun vertaillaan 
nimenomaan tieto-, arvo- ja luottamusperustojen jakaumia ja otetaan 
huomioon, että vuoden 1991 osalta näissä on mukana tapauksia, joiden 
kaltaisille ei vuosien 1968 ja 2015 aineistojen koodauksissa olisi koodattu 
perustaa lainkaan. 


Legitimaatioperustojen tarkastuskoodaus vuoden 1991 aineistosta 


Alkuperäinen Tarkastus- 
koodaus koodaus 


Yhteensä (%) 
Yhteensä (N) 


% Fri tavalla luokitelluista tapauksista kuusi oli yleisönosastokirjoituksia, joiden luokituksessa 


ensimmäisellä kerralla oli painotettu enemmän tallettajien epäoikeudenmukaista asemaa 
(arvoperusta) ja jälkimmäisellä syytöksiä leikkauspäätöksen tekijöiden tarkoitushakuisuu- 
desta omanvoitonpyynnistä (luottamusperusta). Muita yhtä systemaattisia luokituseroavai- 
suuksia ei ollut. 

Analyysissä luokiteltiin määrällisesti myös uutisjuttujen ensisijaiset 
journalistiset kehykset. 

Esa Reunanen koodasi nämä kaikkien tapausten osalta, minkä lisäksi 
myös Jari Väliverronen koodasi vuoden 1991 aineiston. Koodausten 
yhdenmukaisuus vuoden 1991 aineistossa jäi 57 prosenttiin. Reunanen 
kävi läpi eri tavoin koodatut 85 tapausta ja tarkensi koodausohjetta näiltä 
osin niin, että se oli yhdenmukainen vuosein 1968 ja 2015 tapauksista 
tehdyn koodauksen kanssa. Väliverrosen ja Reunasen tekemissä koodauk- 
sissa oli systemaattinen ero siinä, että Reunasen koodaustyylissä ratkai- 
sukehykseen ei luokiteltu tapauksia, joissa kyse oli yksittäisen neuvot- 
teluosapuolen päättämästä linjauksesta tai vaatimuksesta. Väliverrosen 
koodaustyylissä sen sijaan ratkaisukehykseen luokitettiin tapaukset, 
joissa ylipäänsä joku organisaatio oli tehnyt jonkinlaisen päätöksen. 
Tästä syystä Väliverronen luokitteli ratkaisukehykseen 26 prosenttia 
tapauksista ja Reunanen vain 9 prosenttia. Vastaavasti Reunanen luokit- 
teli kiistakehykseen 20 prosenttia tapauksista ja Väliverronen vain 
5. Muiden kehysten luokituksissa ei ollut näin suuria eroja. Uudelleen 
tarkastelluista 85 tapauksesta 60 jätettiin Reunasen tekemän koodauksen 
mukaiseksi, 17 muutettiin samaksi kuin Väliverrosen koodauksessa, ja 8 
tapauksessa valittiin jokin kolmas koodausvaihtoehto. 

Keijo Liinamaan 
ensimmäinen tulosopimus 
vuonna 1968. 


Esko Ahon hallituksen 
yhteiskuntasopimushanke 
vuonna 1991. 


Juha Sipilän hallituksen 
yhteiskuntasopimushanke 
vuonna 2015. 


Tupo ja media kuvaa, millainen julkisen politikoinnin 
areena Helsingin Sanomissa rakentui kolmessa merkittävässä 
työmarkkinatapauksessa ja miten tämä areena tuki tai horjutti 

sopimusten syntyä ja osapuolten asemaa. 


Kirja laventaa totuttua lähestymistapaa politiikan medioitumiseen 
kuvaamalla politiikan ja median institutionaalisen suhteen lisäksi 
myös kulloisiakin talous- ja työmarkkinapolitiikan puhetapoja 
sekä tapoja vedota tietoon, luottamukseen ja arvoihin. 


Päätöksenteon korporatistisia ja pluralistisia piirteitä 
analysoimalla kirja avaa näkymän siihen, miten hallituksen, 
työmarkkinajärjestöjen ja median suhde on eri vuosi- 
kymmeninä julkisuudessa asettunut. 

